
Napomena uz četvrto izdanje Filozofske hrestomatije 


Filozofska hrestomatija Matice hrvatske, koja je po- 
čela izlaziti prije više od 2 desetljeća, ostvarivši plan, 
zacrtan prije četvrt stoljeća, po kojemu je tom izdanju 
bio dan zadatak da posluži populariziranju filozofske 
misli kod nas pa je dakle bilo namijenjeno širokom kru- 
gu čitalaca, već je davno nestala s knjižarskog tržišta. 

No kako se njena prosvjetiteljska potreba sve jače 
osjeća u našoj sredini, to su suradnici toga izdanja, iako 
se kod mnogih problema kritički odnose prema svojim 
tadašnjim interpretacijama, ipak dopustili izdavaču da 
njihove tekstove izda — uz dva manja izuzetka! — u 
tada napisanom obliku. 

Izlazi, dakle, cjelokupno reprint-izdanje svih 12 sve- 
zaka, da bi se udovoljilo velikoj potražnji naše čitalačke 
publike zainteresirane za filozofiju. 


Prvo izdanje ove knjige objavljeno je godine 195", 
drugo izdanje godine 1978, a treće izdanje godine 1982. 
Urednik 


BRANKO BOŠNJAK 


FILOZOFIJA 
OD ARISTOTELA DO RENESANSE 


UVOD 


Filozofska spoznaja sadrži određen kontinuitet problemat- 
skog mišljenja, koje je nastalo kao izraz rješavanja određenih 
pitanja u pojedinim društvenim epohama. Svaki filozofski 
sistem izražava određeno uvjerenje, koje je izvedeno iz objek- 
tivnih i subjektivnih pretpostavki. U kakvom odnosu stoji 
jedno s drugim, vidi se iz sadržaja učenja. 


Promjene u načinu mišljenja proizlaze iz povijesnog raz- 
voja društvene strukture i svijesti i dijalektičkim razvojem 
stalno se oblikuju u traženju novih rješenja. Dijalektičnost 
objektivnoga smisao je njegova postojanja, jer objektivno 
nikad ne ostaje svoj prvobitni identitet, nego je uvijek svo- 
je drugo, t. j. uvijek novo, jer svojim postojanjem uključuje 
sebe u razvoj. Princip dijalektike postoji u svemu, pa tu nije 
izuzetak ni mišljenje, jer je i ono svoje jedinstvo u tezama 
i razlikama, koje predstavljaju momenat svijesti na određe- 
nom nivou. Stalnost kretanja u mišljenju proizlazi iz dina- 
mike društvenog djelovanja, a napredak u pojedinim rješe- 
njima sastoji se u adekvatnom sagledavanju onoga, što objek- 
tivno postoji i djeluje. U mišljenju taj je proces izražen i 
principima t. zv. formalne logike, jer i oni pokazuju bit toga 
stalnog toka, koji je svoje određenje, ali čim je to, on odmah 
postaje i drugo unutar toga mogućeg i tako ide u beskraj. Kad 
ne bi bio i svoj identitet, ne bi mogao biti ni razlika, jer 
čija bi bio razlika? Dakle, trajanje i mijenjanje, identitet i 
razlika, osnova i proces jesu jedinstvo, koje ima svoj razlog 
i smisao baš u dijalektičkom ispoljavanju. 


Misaona cjelina o pitanjima svijeta i života izražena je u 
pojedinim filozofijama, koje su ogledalo duha i prilika svoga 
vremena. Iz toga vidimo, da je aktivno stvaranje jedini smi- 
sao, jer stajanje i mirovanje nije u skladu s prirodom svega 
što postoji. 


Iz tog karaktera dijalektike proizlazi, da ni jedna epoha 
ne može stati i smatrati, da je misaono postigla stupanj, na 
kojem treba da ostane. Stalno traženje novih rješenja proiz- 
lazi iz stalnog razvoja, pa je svijest o dijalektici maksimalna 
spoznaja principa stalnog toka, u koji treba sve sadržajnije 
ulaziti. 

Sve, što nije tako shvaćeno, pojavljuje se kao neprirodno, 
naime nedijalektičko, t. j. kao nelogičko i predstavlja nezna- 
nje, jer ostaje pri uvjerenju, da je postiglo sve, iako ostaje na 
nivou, koji se dalje ne razvija. 

Sadržaj i proces dijalektičnosti mišljenja možemo dobro 
pratiti na razvoju filozofije, jer ona svojim uopćavanjem 
daje sintezu svijesti i uvjerenja, te predstavlja općenit stav, 
koji je izražen preko određenih društvenih nosilaca. 

Te probleme vidimo i u razvoju filozofije od Aristotela do 
Renesanse. 

Filozofija tog perioda nije proizvod izdvojenog teoret- 
skog spekuliranja, nego stoji u stalnoj vezi s društveno-po- 
vijesnim razvojem ljudi. Filozofija je dakle samo opći izraz 
i svoju uvjetovanost ima u prilikama, iz kojih je nastala. 

Poslije Aristotela, period samostalnog filozofiranja posto- 
jao je u sistemima helenističke filozofije. Religioznost duha 
vremena našla je svoj izraz kod stoika, a potpunu opoziciju 
kod Epikura. Skeptici su prema svemu tome ostali ravno- 
dušni, jer su postali skeptični kako prema životu, tako i pre- 
ma tadašnjem povijesnom zbivanju. 

Ipak, filozofija je u tim sistemima pokušala dati realno 
rješenje čovjekova postojanja u svijetu i prirodi, a to je 
potpuno odgovaralo grčkom shvaćanju. 

Suprotnost takvu mišljenju nalazimo u periodu kršćan- 
skog filozofiranja. Ograničenost te filozofije bila je u tome, 
što ona nije smjela biti bez pretpostavke religioznog sadržaja, 
jer je crkva energično progonila svaki liberalni pokušaj mi- 
šljenja. Sadržaj kršćanskog vjerovanja bio je nametnut cije- 
lom tadašnjem društvu bez obzira na stalež i položaj. Vjera 
je postala obavezna društvena svijest u smislu prave istine. 

Društveno-političko djelovanje ispoljavalo se kroz to uvje- 
renje. Svako neslaganje s političkim i drugim faktorima pre- 
nosilo se na religiozno područje, što je svakako proizlazilo 
iz same takve stvarnosti. Stoga ni ljudsko mišljenje, koje je 
nastalo u takvoj sredini, nije bilo nezavisno od nje. 


8 


Crkva kao društveno-politička sila postavila je viši smi- 
sao života izvan svijeta, u bogu kao jedinom idealu. Mišljenje 
je moralo ne samo kod toga ostati, nego i objašnjavati, zašto je 
to najbolje. Taj dogmatski nesmisao postao je obavezno vje- 
rovanje, a time i kriterij filozofskog rada. Zbog toga je kr- 
šćanska srednjovjekovna filozofija ispunjena tim sadržajem, 
koji je ograničavao slobodno mišljenje stotine godina. 

To uvjetovano mišljenje moglo je ponekad proizvesti otpor 
nekom dogmatskom shvaćanju, ali ono nije moglo vršiti veći 
društveni utjecaj sve dotle, dok je crkva kao svjetovna orga- 
nizacija mogla upotrebljavati silu za fizičko uništenje pristaša 
onih mišljenja, koja joj nisu bila po volji. 

Zbog toga se to razdoblje filozofije razlikuje od prijašnjeg 
mišljenja ne samo po svom predmetu, nego i po metodi. U 
helenističko-rimskom periodu nije se državna sila miješala 
u učenje pojedinih škola. Tu je svaki filozof iznosio svoje 
teze i nastojao da sposobnošću svog izlaganja i dokazivanja 
pridobije slušače i stekne što više sljedbenika. 

U evropskom kršćansko-feudalnom periodu, kad je crkva 
postala svjetovna sila, to nije bilo tako. Mišljenje je bilo pod 
njezinom stalnom kontrolom, jer je tako bilo i s čitavim 
društvenim životom. U takvoj situaciji bio je napredak već 
i to, da se nešto liberalnije govori makar i o dogmama (na 
pr. Scotus Eriugena). 

Filozofija kršćansko-feudalnog razdoblja nastala je pre- 
uzimanjem nekih učenja grčkih filozofa, ali s kršćanskom 
interpretacijom dogmatsko-religioznog uvjerenja. Tim pro- 
cesom izvršeno je heleniziranje kršćanstva, koje je time obli- 
kovalo svoje filozofiranje. Ono je kao takvo svojevrsni kon- 
tinuitet, koji je poprimio sadržaj iz područja, na kojem se 
kretao. Ta filozofija, nastala iz određenih povijesnih prilika 
i tadašnjih misaonih pretpostavki, predstavlja svojim sadrža- 
jem i metodom duh vremena, u kojem se razvijala, i pripada 
povijesti razvoja evropskog društva. 


PRVI DIO 


OD ARISTOTELA DO PLOTINA 


I. HELENISTIČKO-RIMSKA FILOZOFIJA 
1. POJAVA NOVIH PROBLEMA 


DRUSŠTVENO-POVIJESNE PROMJENE I OSNIVANJE 
SVJETSKE DRŽAVE MONARHIJSKO-VOJNIČKOG TIPA 


Grčki polis (grad-država) bio je politički oblik života sve 
dotle, dok su Heleni bili slobodni. Od svih helenskih država 
najviše je demokratska Atena vodila opću helensku politiku 
i bila ne samo državno-političko nego i kulturno središte cje- 
lokupne Helade. 


Atensku moć i veličinu potisnula je u 4. stoljeću Sparta, 
koja je poslije Peloponeskog rata postala najjača helenska 
država. Borba za određene političke oblike bila je ujedno bor- 
ba i za ekonomske interese. Stalna *razjedinjenost i antiteze 
tih pojedinih država onemogućile su postanak jedinstvene 
nacionalne helenske države, što ipak nije smetalo, da se ideja 
nacionalne pripadnosti i jedinstva ispolji na zajedničkim he- 
lenskim svečanostima i igrama. 

S političkim padom grčkog polisa nestalo je prijašnje dru- 
štvene tradicije i uvjerenja zasnovanog na njegovim ekonom- 
skim i političkim prilikama. Oslabljene grčke državice bile 
su nemoćne, da se suprotstave svom makedonskom susjedu, 
koji je dobro izvježbanom i organiziranom vojskom počeo 
osvajati helenski teritorij, i na njemu uvodio nov oblik poli- 
tičkog života. Uređenje makedonske države nije bilo demo- 
kratsko, nego monarhijsko-vojničko s jakim povlaštenim voj- 
ničkim staležom, koji je bio samo proširenje kraljevskog dvora. 

Najviše bogatstva bilo je u rukama tih ljudi,! a ostali dio 
makedonskog stanovništva bavio se ratarstvom i stočarstvom. 

Grci su Makedonce smatrali barbarima, ali makedonski 
kraljevski dvor nastojao je da primi sve helensko, osobito na 
području obrazovanja i kulture. Filip je čak pozvao Aristotela 
za učitelja svome sinu Aleksandru. 

Aristotelova teoretsko-filozofska raspravljanja nisu mogla 
odvratiti silu, koja se bila pripremila. Dobro organiziranu ma- 
kedonsku vojsku pokrenuo je Filip protiv helenskog svijeta. 
Filip je prikrivenim lukavstvom, prijevarom i podmićivanjem 
uspio postići ono, što nikad ne bi bio postigao samo vojničkim 
djelovanjem. Spretna politika i lažna obećanja omogućili su 
mu uspjeh i vodstvo, koje je iscrpeni helenski svijet morao 
priznati, jer mu se nije mogao suprotstaviti. Atena je i dalje 
pomagala demokraciju 1 pokušavala zaštititi ugrožene krajeve. 
ali sve je to bilo nedovoljno, jer ni ona nije više istupala kao 
cjelina, nego je bila razjedinjena. 

Sve je to na vrijeme uočio govornik Demosten (384—322), 
koji je pokušao obraniti pravo i slobodu starog polisa. On se 
otvoreno suprotstavio povijesnom zbivanju, jer je uvidio, ako 
pobijedi makedonska sila, da će nestati polisa u njegovom 
prijašnjem značenju. 


Svijestan te činjenice i njezinih posljedica, on je pokušao 
da ojača i uzdigne političku i patriotsku svijest Atenjana i 
predlagao, da navrijeme učine sve, kako bi se suprotstavili 
onome, što se istom počelo događati. 


Dotadašnje stanje našlo je dakle svog zaštitnika, a demo- 
kracija atenskog polisa dala je pred svoju propast čovjeka, 
koji je branio njezinu prošlost i zahtijevao djelovanje, koje 
će biti u skladu s veličinom i važnošću njihova grada. Ali do 
toga nije došlo, i Atenjani su stajali neodlučni pred velikim 
promjenama. Demosten je u svom trećem Olintskom govoru 
pokazao da nekadašnja demokracija već propada, a s njom i 
ono, što je postigla. U govoru O vijencu on ističe nepravde, 
koje se vrše nad građanima srednjeg staleža, i dokazuje, da 
najbogatiji daju najmanje priloga državi. To je Demosten na- 
stojao popraviti pravednijim zakonima. 

"Julius Kaerstu svojoj knjizi »Geschichte des Hellenismus« (»Hi- 
storija helenizma«). 1917. navodi tekst historičara Teopompa (4. stoljeće). iz 


kojeg se vidi, da je na pr 800 kraljevih ljudi imalo više posjeda nego 10.000 
najbogatijih atenskih posjednika. 

Cjelokupno političko zbivanje označio je kao sukob višeg 
i nižeg, Helena i barbara. On je u čuđenju pitao, kako se 
može dopustiti, da barbarin vodi helensku politiku.? 

Dok se izvan Atene već počela rješavati sudbina grčkih 
državica, u samoj Ateni Demostenu se suprotstavila make- 
donska stranka (posjednici i vlasnici robova), čije je interese 
branio govornik Eshin. Demosten je o svemu tome iznio svoje 
mišljenje u govoru O vijencu i branio prijašnju politiku aten- 
ske demokracije. Tada je rekao, da takvih Eshina ima mnogo 
u grčkim gradovima i da jedan dan ne bi bio dovoljan, da se 
nabroje imena svih izdajnika. 

Demosten je bio uvjeren, da brani pravo i slobodu. Prema 
njegovim riječima, Makedonci ne bi bili pokorili Helene, da 
su bar u Tesaliji i Arkadiji imali po jednog Demostena. 

Demosten je bio predstavnik tradicije i uređenja, koje je 
odgovaralo slobodnom polisu. On je istakao, da je rob u 
atenskoj demokraciji mogao s većim pravom govoriti nego 
često puta slobodni ljudi u drugim makedonskim gradovima. 
Ali, on nije mogao shvatiti, da veličina prošlosti ne može na- 
doknaditi nedostatke sadašnjosti. Bilo je pozitivno, što se 
borio za slobodu i demokraciju, ali je potrebu te borbe ob- 
razlagao i razlikom nacija. Barbarin je za njega (kao i za 
Aristotela) niži čovjek; u tome potpuno zaostaje za kinicima, 
koji su govorili, da su građani svijeta. 

Do odlučne bitke između starog grčkog polisa i makedon- 
ske sile došlo je 338. kod Heroneje. Grci su bili pobijeđeni i 
morali su priznati nastale povijesne događaje. Makedonska 
osvajanja nisu donosila bolje uređenje, jer je mjesto demo- 
kracije uvedena vlast samovolje kralja i vojnih upravljača. 

Aleksandar, nastavljač te politike, nije htio da se pojavi 
kao osvajač helenskih država, nego ih je uvjeravao, da za- 
stupa i njihove interese. Stoga je tražio, da ga priznaju za 
helenskog vođu u borbi protiv Perzijaca. To je i postigao, iako 
ne jednoglasno, jer, kako bilježi Arijan u Anabazi, Lakedemo- 
njani su mu rekli, da nisu naučili, da njima drugi zapovijeda. 

Tu svoju panhelensku misiju Aleksandar je htio dokazati 
baš ratom protiv njihovih prijašnjih neprijatelja, iako se tu 
radilo najviše o njegovim osvajačkim namjerama, koje su 


2 God. 346. makedonskom kralju Filipu dano je pravo. da priređuje 
pitijske igre, koje su imale opće helensko značenje. Protiv te odluke govori 
Demosten u trećoj »Filipici«. 

Makedoncima donosile velike koristi." To helensko priznanje 
služilo je Aleksandru kao pokriće za njegove pothvate. Stoga 
je on postupao taktično i obazrivo i htio je pokazati, da cije- 
ni Helene. Na pr. kad je prešao Helespont i iskrcao se kod 
Iliona, on je, prema riječima Plutarha, odao počasti Ahile- 
jevu grobu, a poslije uspješne bitke na Graniku poslao je 
Atenjanima 300 otetih štitova da bi to prikazao kao opću he- 
lensku pobjedu nad starim neprijateljem.i 

Ali, sve to nije moglo povratiti prijašnje stanje. Poslije 
odlučne bitke kod Heroneje Demosten je rekao, da su Ma- 
kedonci kod Helena sve poremetili. Taj je sud ponovio i Plu- 
tarh u svojoj biografiji Aleksandra Makedonskog. To je bilo 
točno, jer je zbog svih nastalih promjena nastupila epoha 
drugačijeg političkog i društvenog života. 


HELENIZAM 


Makedonskim osvajanjima stvorena je svjetska država, čije 
je područje bilo na tri kontinenta, u Evropi, Aziji i Africi. 
Narodi koji su prije bili odvojeni, došli su sada u međuso- 
ban dodir, bolje se upoznali i jedni na druge utjecali. To raz- 
doblje miješanja kulture i utjecaja Helena na Orijent i ma- 
njim dijelom Orijenta na Helene zove se u povijesti kulture 
helenizam?*. 

Pored Atene kao starog kulturnog središta, sada su se u 
razdoblju helenizma (koji je trajao do početka n. ere) istakla 
još tri grada: Aleksandrija, Pergam u Maloj Aziji i Antio- 
hija u Siriji. U to vrijeme u Aleksandriji je postojala naj- 
veća knjižnica svijeta. U njoj su radili matematičari, astro- 
nomi, geografi, historičari, literati, filolozi i drugi. Svi su oni 
svojim istraživanjem i otkrićima znatno utjecali na kasniji 
razvoj naučnog mišljenja. 


? Jednom u Aziji, za vrijeme svađe sa svojom vojskom, Aleksandar je 
podsjetio Makedonce na to, da su oni kod kuće bili jadni čobani. a sad su 
vlađari svijeta i imaju ogromna bogatstva (Arijan, »Anab.« VII. 9.) P1lu- 
tarh u biografiji Aleksandra Velikoga piše, da Makedonci uopće nisu 
znali za srebro, zlato i raskoš, dok nisu došli u Perziju. 

“Arijan u svojoj »Anabazi« piše | to. da je Aleksandar one Helene, 
koji su se borili na strani Perzijaca. okovao i poslao u Makedoniju da obra- 
đuju zemlju. A Plutarh bilježi, da je Aleksandar, poslije bitke kođ Gauga- 
mele i pobjede nad Darijem, poslao jedan dio plijena Krotonjanima u 
Italiju, da bi odao priznanje rvaču Failu. koji je za vrijeme grčko-perzijskih 
ratova sam na svoj trošak opremio brod i došao na Salaminu da pomogne 
Grcima. 

5 Taj termin uveden je u literaturu tek u prvoj trećini 19. vijeka. 

U novoj državi Heleni su upoznali povijest drugih naroda, 
njihove zemlje, podneblje, biljni i životinjski svijet i na taj 
način ispravili mnoga svoja prijašnja kriva mišljenja.# 

Samo prilagođavanje nije išlo bez otpora, jer svjetsko 
carstvo Aleksandra prebrzo je stvoreno u vojničko-političkom 
pogledu, i stoga mu nisu odmah odgovarale i promjene prema 
ranijem shvaćanju. Sam je Aleksandar nastojao, da svojim 
vlastitim primjerom posluži u primanju tuđih običaja i na- 
vika, zbog čega je dolazio u sukob sa svojom vojskom. On 
se ipak u cjelini pokazao taktičan i umjeren, poštovao je tuđe 
običaje i kultove, podizao pokorenim narodima nove hra- 
move i snošljivim odnosom prema navikama i uvjerenjima 
drugih naroda, htio je pridobiti njihovo prijateljstvo. 


PROBLEM FILOZOFIJE 


Nova stvarnost ukinula je značenje prijašnjeg polisa. On 
nije više mogao djelovati kao zajednička volja, sa zahtjevom, 
da mu se pojedinci pokoravaju. Tradicija nije više u njemu 
mogla naći svoju zaštitu i oslon, a još su manje bile s njim 
u skladu nove promjene. Prije usko lokalno ispoljavanje dru- 
štva dovedeno je sada u široke razmjere drugih odnosa i 
utjecaja. Ali, ta država na tri kontinenta nije preuzela onu 
funkciju prema društvu, koju je nekad imao stari polis. Čo- 
vjek kao građanin svijeta našao se osamljen. Postojala su dva 
izlaza: ili tražiti rješenje smisla života i čovjeka u kultovima, 
obredima i misterijima, za koje je na Orijentu bilo mnogo 
prilike, ili se pak obratiti misaono-filozofskom istraživanju. 
Odgovore na pitanja novog duha vremena mogla je dati samo 
filozofija, koja je tada težila, da postane siguran oslon čo- 
vjeka, a time i kriterij vrijednosti u životu. Taj je zadatak 
filozofija poslije Aristotela pokušala teoretski objasniti i na 
osnovu toga u etici odrediti zadatak čovjekova djelovanja u 
društvu. Filozofija je izvodila smisao svega baš iz proučavanja 
cjeline (kozmosa) i čitavo istraživanje bilo je osnov i pret- 


* Prema Arijanu (»Anab.« VI. 1.), Aleksandar je iz Indije pisao svojoj 
majci, da Nil izvire u Indiji. Tek kasnije. kad je plovio Indom. saznao je. 
da Nil nema nikakve veze s tom zemljom, pa je to odmah javio majci. da 
bi ispravio prijašnje mišljenje. 

Aleksandar je također naredio, da se istraži Kaspijsko more i Arapski 
poluotok. Jako su ta istraživanja bila pretežno vojno-strateškog karaktera. 
ona su pridonijela i naučnom saznanju o tim krajevima i narodima. 

postavka etike, koja bez svojih teoretskih osnova nema ni- 
kakvih razloga ni stavova. 

Ono, što je filozofija poslije Aristotela rješavala, nije bio 
nimalo lak posao. Trebalo je postići određenu sintezu rnišlje- 
nja, koje će biti osnova i kriterij, ne samo prema cjelokup- 
nom teoretskom istraživanju, nego i prema praktičnom dje- 
lovanju. Glavna pitanja bila su ova: Gdje je pravo mjesto 
ljudi? Što daje smisao njihovu radu i životu? Kako će taj ideal 
postići i kako mogu znati, da su ga postigli? Tu je dakle pred 
teoriju bio postavljen zadatak, da obrazloži i odredi praksu, 
t. j. da pokaže, što je za čovjeka najbolje i u čemu leži njegov 
smisao i ideal. Osnov svega toga bila je spoznaja o samom 
sebi i o svijetu, a to je pokušala da riješi filozofija. Osobinu 
tog filozofiranja možemo odrediti kao težnju racionalnog obra- 
zloženja etike u pojedinim filozofskim učenjima, iz čega je 
onda trebala proizlaziti i određena praksa. Ta primarnost 
teorije dokaz je misaonog istraživanja i kritičnosti. Filozofija 
je bila svijest epohe o njenim idealima i ona ih je pokušala 
obrazložiti. Budući da je istodobno bilo više filozofskih uče- 
nja, ona su bila zasnovana na različitim shvaćanjima, od ko- 
jih su tada ovisili i etika i idealna praksa. 


2. GRČKI STOICIZAM 
PODJELA ŠKOLE 


Osnivač stoičke filozofije bio je Zenon (336—264) iz Kitio- 
na na Kipru, gdje su živjeli fenički doseljenici. On se bavio 
trgovinom, pa je poslije jednog brodoloma ostao u Ateni. Tu 
je rasprodao sve, što je imao i počeo slušati filozofska preda- 
vanja, najprije kod kiničara Kratesa, a zatim kod Stilpona 
(megarska škola) i akademičara Ksenokrata. Osim toga kod 
Diodora je učio dijalektiku, a bio je i kod Polemona, koji je 
rekao, da Zenon krade njegove misli i oblači ih u feničko odi- 
jelo. 

Prema Diogenu Laertiju Zenon je napisao 19 filozofskih 
djela (na pr. O državi, O ljudskoj prirodi, O dužnosti, O za- 
konu, O kozmosu i dr.). Svoja predavanja Zenon je držao u 
Ateni u trijemu (grod, odatle naziv), koji je Polignot (oko 450 
prije n. ere) ukrasio slikama. 

Zenonov nasljednik u školi bio je njegov učenik Kleant 
(331—233) iz Asosa. O njemu D. Laertije bilježi, da je po noći 
nosio vodu za vrtove i od toga živio, a po danu je slušao pre- 
davanja kod Zenona. Kleant nije imao novaca da kupuje pa- 
Pir, pa je stoga pisao na kostima. Prema D. Leatriju napisao 
je 48 djela iz filozofije (na pr. O vremenu, O Zenonovom uče- 
nju, O prirodi, Protiv Demokrita, Protiv Aristarha, Protiv He- 
rila, O bogovima, O gigantima, O dužnostima i dr.). 


Za stoičku školu najviše je učinio Hrizip (281—208) iz gra- 
da Soli u Kilikiji. On je bio izvanredan dijalektičar. S tim u 
vezi nastala je izreka, da bi bogovi, kad bi se bavili dijalekti- 
kom, mogli imati samo Hrizipovu dijalektiku. Napisao je oko 
705 knjiga, u kojima je mnogo citirao druge. Stoga je Apolo- 
dor iz Atene ironično rekao, kad bi se iz tih knjiga oduzelo 
ono, što pripada drugima, da bi Hrizipu ostali samo prazni 
papiri. To je svakako pretjerano, jer je Hrizip bio vrlo za- 
služan za stoičku filozofiju. 


Zenon, Kleant i Hrizip pripadaju staroj stoičkoj školi. U 
srednjoj stoi poznatiji su: Panetije (185—110) s Rodosa i nje- 
gov učenik Posejdonije (135—51), koji je bio porijeklom iz 
Sirije. Obojica su eklektičari i nisu pridonijeli razvoju stoičke 
filozofije.! Ali ipak, njihova je zasluga u tome, što su u Rimu 
svojim predavanjima širili filozofiju stoicizma, i pripremili 
tlo za rimsku filozofiju. 


U novoj stoi ističu se rimski filozofi: Seneka, Epiktet i 
Marko Aurelije. 


FIZIKA 


OBJAŠNJENJE SVIJETA 


Stoici su od Platonove škole preuzeli podjelu filozofije na 
fiziku, logiku i etiku. Svaka ta disciplina ima svoj posebni 
zadatak i tek one zajedno daju rješenje pitanja o svijetu, 
čovjeku i njegovu životu. Na pr. etika ne može odrediti cilj 
djelovanja, ako ne zna, na kojim principima sve nastaje i 


! Panetijevom knjigom »O dužnosti« koristilo se Ciceron (106—43) za 
svoje djelo »De officlis«. Iako je Ciceron u filozofiji blo eklektičar, ipak su 
njegovi filozofski spisi korisni, jer u njima ima dosta podataka o učenjima 
nekih filozofa, čija su djela izgubljena. Osim toga, on je zaslužan i za stva- 
ranje latinske filozofske terminologije. 

uopće, kako svijet postoji. To najprije objašnjava fizika, koja 
time postaje pretpostavka etike. 

U stoičkoj filozofiji i logika ima važno područje istraživa- 
nja, jer ona mora ustanoviti, kad je mišljenje ispravno i kako 
se do njega dolazi. 

Filozofija je imala da objasni život i cilj ljudskog djelova- 
nja, a to je mogla učiniti tek u vezi sa spoznajom izvanjskoga 
svijeta. To označuje jedinstvenost predmeta i jedinstvenost 
spoznaje, t. j. samo u odnosu na cjelinu (bitak) može se od- 
rediti čovjek (spoznaja), jer dijelovi ostaju nepotpuni, a time 
i nedovoljni. 


Taj zahtjev za cjelinom bio je velik zadatak za filozofiju. 
Svaka pojedina škola (stoici, Epikur, skeptici) nastojala je na 
to pitanje odgovoriti u okviru svojih teza i principa filozo- 
firanja. 

Novih otkrića na području proučavanja svijeta stoici nisu 
dali, ali su neka prijašnja dostignuća na svoj način interpre- 
tirali* i tako ipak oblikovali cjelinu, koja je njima bila naj- 
prihvatljivija. 

Prema njihovu učenju, postoji jedan jedinstveni svijet kao 
materijalna cjelina. Izvan njega nema ničeg, što bi na njega 
djelovalo i usmjeravalo njegov tok i razvoj. Sve aktivno i 
pasivno, bitno i sporedno nalazi se u materiji kao cjelini, i 
samo ona jest. Materija djeluje preko četiri elementa (voda, 
zrak, vatra, zemlja) i kroz njih sve postaje. Materija je pa- 
sivni princip, ali u sebi sadrži uzroke, koji će je osposobiti 
da djeluje. Oni su isto materijalni, ali aktivni, jer su savrše- 
niji od onog, u čemu se nalaze. Dakle u monističkom učenju 
cjelina je razdijeljena na pasivno i aktivno, koje jedno s dru- 
gim čini sintezu, jer aktivno je takvo u odnosu na pasivno, 
a ono je opet to, tek u odnosu na više, koje ga vodi i razvija. 
Sve što djeluje jest materijalno, i ono što može bolje djelo- 
vati još je savršenije, i kao aktivna materija u prednosti je 
pred pasivnom materijom. Dakle i aktivni princip (bog) i pa- 
sivni jesu tjelesni. U tome se stoici razlikuju od prijašnjeg fi- 
lozofskog dualizma. Taj materijalni svijet kao cjelina je sa- 
vršen i stoici mu daju imena: bog, um (v0o7g ), sudbina ( člua. 


2 Fragmente stoičke filozofije skupio je i izdao u 4 knjige Hans Ar- 
nim. Naslov tog djela je: »Stoicorum veterum fragmenta«. Četvrta knjiga 
sadrži indeks i latinske prijevode filozofskih termina stoičke škole, Ti latin- 
ski termini uzeti su iz djela rimskih filozofa. 

oućvn), Zeus i slično. Dakle bog je tjelesna aktivnost i sve se 
događa po uzročnosti i nužnosti. 

Svijet je jedan, u obliku kugle, izvana je opkoljen besko- 
načnom prazninom, koja je nematerijalna. U stoičkoj filo- 
zofiji nematerijalni su još: mjesto, vrijeme i iskaz (4&xz6»v). 

Sve nastaje iz tjelesne supstancije, koja je ograničena i 
mijenja svoja stanja. U središtu leži Zemlja, koja je nepo- 
mična i pliva na vodi, a nad vodom je zračni svod. Sunce je, 
kako kaže Posejdonije, čista vatra i veće je od Zemlje, a 
hrani se _ iz velikog mora i zapaljuje iz vlažnih para. 

U kozmosu djeluje pneuma(zvečšua) koja sve prožima, a 
njeno svojstvo je u tome, da je pored svoje materijalnosti još 
i umna. Pneuma je ime za prirodu kao i za boga. Ona se zove 
i logos i aktivni je princip (TO moto5») za razliku od pasivnog 
(TO zdoyov) Pneuma se zove i svjetski um, svjetska duša, koja 
sve oživljava. Ljudska je duša dio te svjetske, i pomoću svo- 
je duše ljudi dišu i kreću se. Ljudsku dušu Zenon naziva i 
vrućom pneumom. 

Svijetom upravlja zakonita nužnost (&luaeućvn, fatum) ili 
sudbina, koju oni označuju i kao providnost? (zg6vota, provi- 
dentia). Taj umni, vječni zakon, djeluje na svim područjima, 
pa svijet kao cjelina predstavlja svoje savršenstvo. 

Po tom zakonu djeluje priroda, koju oni nazivaju i stva- 
ralačka vatra (zče iexvix6v), što je svakako utjecaj Heraklita. 
Priroda održava svijet i sve proizvodi. Ona je djelatna sila, 
koja se sama od sebe kreće; iz nje proizlaze spermatički logosi 
(racionalne sjemenke), koji su uzrok pojedinačnog postajanja. 

Priroda je harmonično uređena i u njoj se sve razvija 
umno, po zakonima. U njoj nema mjesta za slučajnosti i sve, 
što se događa, ima svoj razlog i cilj, svrhu i važnost. Ona je 
norma i uzor, kriterij i vodstvo čovjeka. U njoj on treba da 
nađe sebe i prema njoj da odredi svoj lični i društveni život. 

Priroda je u sistemu stoičke filozofije i božanstvo. Izvan 
nje ništa ne postoji, i stoga je bilo nužno, da se bog, umnost, 
usud, providnost, smislenost stavi u nju, i da ona kroz to 
postane savršenstvo i ideal. 


*Max Pohlenz u svojoj opširnoj studiji o stoičkoj filozofiji (»Die 
Stoa — Geschichte einer geistigen Bewegung«, Gčtingen, 1948.) ističe, da je 
učenje o providnosti Zenon donio iz svoje domovine. S tim u vezi Pohlenz 
spominje i činjenicu, da se na pr. Hrizip za svoje učenje o sudbini pozivao 
na haldejsku astrologiju. 

Taj stoički materijalizam preuzeo je neke misli orijen- 
talnog vjerovanja, i ono, što je svojstvo materije, na pr.: zakon 
kretanja i djelovanja, nalazi se u njoj tek kroz taj teološki do- 
datak, koji u sebi sadrži i misli grčke mitologije. U stoičkom 
monističko-materijalističkom sistemu materija nije sama sebi 
dovoljna. Iako ona nije nebitak kao kod Platona, ona je ovdje 
samo pasivni princip. Stoici su materijalizirali teologiju i 
zatim je unijeli u svoj sistem kao red i zakon prvobitnog pa- 
sivnoga i tako dobili cjelinu, koja je sva materijalna, a opet 
je oživljena kao savršenstvo i sila, koja sve usmjeruje. Ta 
materija dobila je svoj viši stupanj samo kroz materijalno- 
teološke odredbe i tako postala određeno jedinstvo. Takav 
kozmos (priroda) sadrži u sebi boga, koji nije ništa drugo, 
nego red i zakon prirode. Ono, što je bitno svojstvo materije, 
prepušteno je teologiji, koju su zatim materijalizirali. Bog je 
postao fina materija i ispoljava se samo unutar materije, jer 
i sam nije ništa drugo. 


KARAKTER STOICKOG MONIZMA 


Prema stoičkoj filozofiji materija u cjelini djeluje kao dvoj- 
stvo aktivnog i pasivnog. U jedinstvu tih dvaju principa pro- 
izvodi sve, što postoji. Antiteze u jedinstvu i jedinstvo kroz 
antiteze daju harmonično stanje, koje ima svoju određenu za- 
konitost. Ta je cjelina sadržaj razlika, koje su njeno dvojako 
ispoljavanje. Jedno bez drugog ne postoji, ali u svom jedin- 
stvu uzrokuju sve i predstavljaju određeno dostignuće u re- 
alnom zbivanju. Tu postoji monizam dualizma po obliku, a po 
sadržaju jedinstvo antiteza. Materija je jedinstvo kroz sadr- 
žaj razlika i samo kao takva postoji. 

Taj pojam materije razlikuje se od ranijeg filozofskog 
shvaćanja, u kojem je materija bila aktivnost i causa sui, ili 
pak nebitak i slično. Kod stoika je materija spojena s logo- 
som kao oličenje svega aktivnoga i stvaralačkoga i izvan 
nje ništa ne postoji. 


LOGIKA I SPOZNAJNA TEORIJA 


PROBLEM KATEGORIJA I ZAKLJUCKA 


Od filozofa stoika o logičkim problemima najviše je pisao 
Hrizip. Diogen Laertije navodi 311 njegovih logičkih spisa (na 

pr. O dijalektičkim definicijama, O padežima, O singularu i 
pluralu, O elementima riječi i rečenice, O vještini govora, O 
zaključcima i dr.). Iz tih nekoliko naslova vidimo, da su stoici 
logiku općenito dijelili na dijalektiku i retoriku. Dijalektici 
je pripadalo logičko istraživanje i gramatika. 


Logika je u stoičkom sistemu filozofije imala zadatak da 
svojim principima mišljenja omogući smisaonost spoznavanja. 
Stoici su u logičkim istraživanjima nastavili dostignuća Ari- 
stotela i peripatetičara. Mnogo su se bavili problemom kate- 
gorijalnog određenja svega, što postoji. Pojednostavili su Ari- 
stotelovo učenje o kategorijama i namjesto njegovih 10 po- 
stavili su četiri kategorije (opći iskazi, yevixotara), koje obu- 
hvaćaju svaki objekt. Na prvo mjesto dolazi supstancija 
(Orroxeiuewvov), druga je kvalitet (not6v), treća stanje pojedi- 
načnog predmeta (06 čx0v), a četvrtarelacija (no6c ti moc črov). 
Svaki predmet (supstancija) ima svoje određenje (kvalitet, 
stanje, relaciju) i samostalno postoji. 


Kod stoika jedna kategorija pretpostavlja drugu, t. j. sva- 
ka slijedeća proizlazi iz prethodne. Time je određeno jedin- 
stvo postojanja i ispoljavanja. Odredenjem kategorija stoici 
su zastupali u filozofiji materijalističku misao. O tome sa- 
znajemo više iz Plotinovih Eneada. On kaže, da je kod stoika 
duh podređen materiji, pa kad oni govore na pr. o kvalitetu, 
tada misle na određeno svojstvo materije i sve pojedinačno 
izvode samo iz materijalnosti.! 


Osim kategorija stoici su istraživali problem hipotetskog 
zaključka, u koji je spadao i disjunktivni. Hrizip je postavio 
pet osnovnih oblika hipotetskog zaključkaš, koji su tako očiti, 
da ne trebaju nikakva dokaza.$ 


Osim tog problematskog dijela logičkog istraživanja, stoici 
su se mnogo bavili i formalizmom u logici, koji uopće nije zna- 
čio nikakav misaoni doprinos. 


“ Zbog toga Plotin ne prihvaća stoičko učenje | njihovu materijalizmu 
suprotstavlja svoj sistem neoplatonizma. 
5 Taj je problem poznavao već Teofrast (372—287). 
* To su ovi: 
1. Kad je A onđa je Bi. A jest, dakle je i B. 
2. Kad je A onda je BiB nije, dakle nije ni A. 
3. Ne mogu istodobno biti A i B.A jest, dakle nije B. 
4. Ii je A ili BA jest. dakle nije B. 
5. Ii je A l1li B.B nije. dakle je A. 

GRAMATICČKA ISTRAŽIVANJA 


U stoičkoj logici gramatika je bila dio dijalektike. Sto- 
ici su na području gramatike izvršili velik utjecaj. Stvorili 
su mnoge gramatičke termine, koje su Rimljani preveli na 
latinski i oni se i danas upotrebljavaju. 

Naročito je bilo važno njihovo proučavanje padeža. Hri- 
zip je o pet padeža napisao posebnu knjigu. No Rimljani nisu 
sve njihove termine dobro preveli, pa se neki krivi prijevodi 
još i danas upotrebljavaju. Tako na pr. drugi padež (yewx7)) 
trebalo je na latinski prevesti sa generalis, a ne sa genetivus, 
a četvrti padež (aluauxr)) nije padež optuživanja (accusa- 
tivus) kako su ga izveli Rimljani od grčkog glagola aluđoga: 
= accusare (optužiti), nego dolazi od alria — uzrok, i zato 
ga je trebalo prevesti causativus. To su filolozi davno spo- 
znali, ali su zbog tradicije ti krivi nazivi i dalje ostali u upo- 
trebi. 

Stoici su istraživali i glagolska vremena. Tim poslom na- 
ročito se bavio Zenon. M. Pohlenz u već spomenutoj studiji 
o stoicima ističe, da je Zenon raspored glagolskih vremena 
radio prema duhu semitskih jezika i tako se udaljio od Ari- 
stotela. Zenon je razdijelio vremena na određena i neodre- 
đena (ddpiotog — neodređen) od čega je do danas ostao u 
gramatici naziv aorist. 


PROCES SPOZNAJE: SUBJEKT—OBJEKT 


Znanje se odnosi na materijalne predmete, jer izvan ma- 
terije ništa ne postoji. Stoici misle da je kod rođenja umni 
dio ljudske duše kao neispisani papir i on je sposoban da 
izvana prima utiske, koji dolaze preko osjetila. Preko opa- 
žaja i predodžbi (pavragia) čovjek stječe iskustvo i poj- 
movno izražava ono, što opaža. Od tih pojmova (žvvorar) jed- 
ni nastaju prirodno, t. j. sami od sebe (zp6žmis, anticipatio)?, 
a drugi proučavanjem. Prvi pojmovi zovu se još xovai čvvorai 
t. j. opći, zajednički (notiones communes) svim ljudima. Oni 
su kasnije uzeti kao dokaz važnosti, naročito teoloških po- 
stavki (consensus gentium). 

Od vanjskog objekta stvara se preko opažaja u duši uti- 
sak, t. j. predodžba. Od jasnoće predodžbe zavisi i stupanj 


? seneka prevodi zco/sjyets sa praesumptiones. 

objektivnosti spoznaje. Razum, na primjer, može i u snu neke 
misli povezivati, ali to je samo nagađanje (pdvraoua), a ne 
i pravi, određeni sadržaj predmeta. Ako je ta predodžba 
tako jasna, da bi se mogla uhvatiti  (xaražnns6;), ona tada 
označuje i sam predmet pa kao takva postaje kriterij istine, 
t. j. kataleptička predodžba (pavracia xaražnntixf). Pored 
nje stoici razlikuju i akataleptičku, t. j. nejasnu predodžbu. 
Kataleptička predodžba obrazuje se od stvarnog, postojećeg i 
ona je takva samo onda, ako točno označuje sam objekt. 


KRITERIJ ISTINE 


Stoička filozofija postavila je problem objektivnosti spo- 
znatoga i mišljenoga. Ali, pitanje je, kad možemo znati, da 
neki sadržaj odgovara samom predmetu, t. j. da ga jasno i 
očito prikazuje. 

U rješavanju tog problema oni polaze od aktivnosti objek- 
ta i subjekta. Objekt kao postavljeni predmet djeluje na su- 
bjekt, koji preko osjetila prima određeni sadržaj. Time aktiv- 
nost objekta prestaje. Ono što se u duši prima kao utisak, 
sadržaj je objekta, koji preko opažaja postaje osnova za 
daljnje mišljenje. Osjetilna spoznaja nije potpuna, i baš kri- 
terijem, koji postavljaju stoici, ističe se zahtjev za racionalno- 
logičkim mišljenjem o onom, što je spoznato preko osjetila. 
Kataleptička predodžba svojim jasnim uviđanjem ipak ozna- 
čuje samo pojedinačnost, bez veze s eventualnim događajima 
i odnosima, s kojima ona može doći u dodir. Sadržaj i jasnoća 
te predodžbe djeluju na razum, koji poslije provjeravanja 
daje pristanak (ovyxardsegic)i zaključuje, da li je nešto tako 
ili nije. 

Misaono-racionalno spoznavanje nije neposredna tvrdnja 
niti apriornost, nego nastavljanje na ono što su osjetila spo- 
znala. Iz tog sadržajno-posrednog razum nastavlja istraživanje 
i odlučuje se ili za ili protiv. On ima primarnost u kriteriju, 
ali tek u vezi sa sadržajem, a nikako izvan njega, jer bi time 
došao u nagađanje, koje ne bi imalo svoju potvrdu u stvar- 
nosti. Tu su postavljeni jedinstvo i razlika osjetilnog i misao- 
nog. Jedinstvo je razlika, a nejedinstvo negacija. To je baš 
stoga, jer je osjetilni sadržaj izraz o objektu na način osje- 
tila, a misaoni proces to potvrđuje ili poriče, jer osjetila ne 
mogu izbjeći varke, koje razum odbija kao objektivno svoj- 

stvo predmeta. Ako te razlike dovode do potpunoga sadržaj- 
nog određenja, nastaje jedinstvo osjetilnog i misaonog, a 
ukoliko do toga ne dođe, odbacuje se prvobitna misao, jer 
nije objektivno sadržajnog karaktera. 


Kataleptička predodžba nužna je pretpostavka za pristaja- 
nje razuma i preko nje nastaje misaoni i voljni proces, koji 
označuje nužni i slobodni postupak subjekta. Nužnost je sam 
objektivni sadržaj, koji je dan preko osjetila. Misaono odlu- 
čivanje o tome spada u slobodu pojedinca. 


Tu je u spoznajnoj teoriji izražen problem nužnosti i slo- 
bode, koji će se u novom obliku ponoviti i u stoičkoj etici. 


Istina kroz kriterij postaje potpuna; ona je tada jamstvo 
za određeno praktično djelovanje ljudi. Najprije je trebalo 
postići valjane spoznaje, t. j. ispitati i odrediti teoriju, a za- 
tim prijeći na praksu, koja će ih provjeriti. Taj je problem 
u stoičkoj filozofiji postavljen kao zadatak spoznavanja pri- 
rode, a zatim kao zahtjev, da se s njom živi u skladu. 


Teoretska misao morala je pokazati, što je priroda i zašto 
je ona dovoljna i jedino jamstvo čovjeku, da bi se s time u 
skladu mogao odrediti društveni smisao postojanja i djelova- 
nja, koje je izradila stoička etika. 


Kriterij istine u stoičkoj filozofiji znači ujedno i kontrolu 
same filozofije. Jer svako učenje (kao i filozofija) mora biti 
osigurano od samovoljnih pretpostavki i treba da teži istini- 
tome. Tu sigurnost subjekt ipak nalazi u objektu, t. j. ako sa- 
držaj i misao odgovaraju prirodi stvari, spoznaja je točna. 
Tako se stoici ipak moraju vratiti na Aristotelovu misao, da je 
neki iskaz istinit, ako postavljena veza pojmova odgovara 
vezi stvari. 


No stoici idu dalje od toga. Aristotelova je misao općenita 
i točna, ali on ne kaže po čemu možemo znati da je postignuta 
točnost spoznaje. Stoici se drže Protagorine teze, da je čovjek 
mjerilo stvari, jer je on najracionalnije biće. Stoga baš sred- 
stvima čovjekova suđenja o predmetu možemo odrediti i taj 
kriterij, koji će potvrditi, kad veza pojmova odgovara vezi 
stvari. To je postignuto onda, ako razum potvrdi kataleptičku 
predodžbu, koja time dobija priznanje, da je točna i objek- 
tivna. Time su stoici postavili jedinstvo misaonog i osjetil- 
nog kao kriterij o spoznatom sadržaju. 

ETIKA 


GLAVNE MISLI 


Etički principi imaju svoj pravi sadržaj samo onda, ako 
je čovjek slobodan. Taj problem u stoičkoj etici zauzima važno 
mjesto, jer stoici svojim učenjem žele dati rješenja čovjeka i 
društva u zakonski sređenom kozmosu, gdje se sve događa 
po redu i po nužnosti. Svijet je kao cjelina harmonija, sve 
ima svoje razloge i mjesto, pa stoga ni čovjek nije u njemu 
nikakva slučajnost. 

Stoici ne izvode etiku iz društvenih tradicija ni iz nekih 
prije stečenih iskustava, nego samo iz prirode, koja je jedino i 
potpuno jamstvo čovjekova rada i postojanja. Priroda je izvor 
i osnova, kriterij i zadatak. Da bi se to moglo u etici primi- 
jeniti, trebalo je najprije spoznati, što je priroda i zašto baš 
ona može biti jedino mjerilo svega. To je proučavala fizika, 
a etika se koristi njezinom spoznajom za svoje teze. 

Priroda je u stoičkoj filozofiji potpuno savršenstvo. Ona 
je i umna i aktivna, radi i stvara, u njoj je i bog i duša. Sve 
je to materijalna cjelina, koja se razvija po svojim zakonima. 
Ništa nije slučajno, nego je sve uzrokovano i određeno. Takva 
priroda postaje jedina orijentacija čovjeku u njegovu radu. 

U stoičkoj etici čovjek nije postavljen kao povijesno-dru- 
štveno i klasno biće. Te društvene okolnosti za njih ne dolaze 
u obzir, jer oni žele čovjeka, kakav je od prirode, t. j. samo- 
stalnu ličnost, koja je rođena kao slobodna i stoga oni na- 
glašuju da nitko od prirode nije rob. Ta je misao bila progre- 
sivna, jer je čovjeka uzimala kao slobodno biće. 

Svi su ljudi u odnosu na prirodu jednaki; oni žive po od- 
ređenim zakonima kozmosa. Stoga je glavna misao stoičke 
etike: živjeti u skladu s prirodom ili, što je isto, u skladu s 
umom. Priroda je i umno savršenstvo i stoga čovjek mora 
svoj um uzdizati iznad tjelesnih požuda. Vlada uma jest vla- 
da prirode u njemu, jer njegova je priroda samo dio opće cje- 
line. To je zadatak stoičke etike, koji se može izvršiti baš 
zato, što nije protuprirodan. 

Diogen Laertije bilježi stoičku misao, da je priroda uči- 
nila razumna bića prikladnim i za teoriju i za praksu (zečc 
Jewelav xai zeđEw). To je bit njihova mišljenja. Čovjek 
može biti etičan samo onda, kad u sebi ujedinjuje teoretsko 
i praktičko. Jedno bez drugoga ne ide. U praksi čovjek treba 

da zna, što hoće i na koji način. To mu pokazuje njegova 
teoretska spoznaja, jer praksa mora biti svijesno djelovanje, 
koje nije moguće bez proučavanja svijeta. Teoretska spoznaja 
omogućuje racionalnu praksu, koja je opet sa svoje strane 
stupanj kontrole postignutog uzdizanja prema postavljenom 
etičkom idealu. Stoga stoički mudrac i važi kao potpuno savr- 
šenstvo, jer je on u sebi ujedinio do mogućeg stupnja teoriju i 
praksu i kroz to postojeće jedinstvo postao ravan bogovima. 

Prirodna nužnost zahtijeva svijesnu djelatnost, pa stoga 
čovjek mora najprije spoznati, što je njegova sloboda i u čemu 
se sastoji. Zakone kozmosa i njegovo djelovanje čovjek ne 
može mijenjati. To su činjenice, koje on, kad ih je upoznao, 
prima kao racionalni smisao samog svijeta. Nužnost događa- 
nja isto je izvan njegovih mogućnosti: sve ima svoje razloge 
i svoj tok, i tu čovjek nije u stanju da išta učini. Taj opći 
proces zahvata i čovjeka, pa ga on ne može mimoići. Cijeli je 
dakle svijet opća nužnost i povezanost. Čovjek može djelo- 
vati samo u toj cjelini, dakle on može samo u toj nužnosti tra- 
žiti svoju slobodu. Drugačije i nije moguće, jer sloboda može 
postojati u okviru nužnosti, kao i obratno. Stoga etički pro- 
blem dobiva u tom smislu svoje određeno rješenje. 

Poslije spoznaje te nužnosti čovjek može ići s njom u skla- 
du, a može joj se i suprotstaviti na vlastitu štetu. U himni 
Zeusu (ili prirodi) Kleant kaže. da to rade »opaki u svom be- 
zumlju«, i »jadnici, koji uvijek žude za posjedom dobara, ali 
su slijepi i gluhi za opći božanski zakon, a da mu se pokora- 
vaju, mogli bi živjeti i razumno i sretno«. Dakle, suprotstav- 
ljanje prirodi vodi zlu, a to ljudi rade iz neznanja. Pretpo- 
stavka je etičnosti spoznaja prirode; ona je bezuvjetni zahtjev 
razumnog i sretnog života. 

Kao što je u spoznajnoj teoriji saglašavanje proizlazilo kao 
racionalno-voljna odluka, iz čega se vidi, da subjekt treba da 
odluči, tako je to i u etici. Nužnost je opća činjenica, koju 
razum ne će negirati, jer bi se time suprotstavio prirodi i nje- 
nom postojanju. Kad čovjek to spozna, on uviđa, da je njegovo 
mjesto samo u toj cjelini, t. j. u nužnosti. Ono, što on može 
napraviti, jest, da svoju prirodu usavrši i dovede u sklad s 
cjelinom, koja je savršena. Ona je baš takva, jer sve ima svoje 
mjesto u toj cjelini i djeluje na svoj način ne prelazeći svoje 
okvire. 

Ali, kod čovjeka to može izgledati i drugačije. Kod njega 
se može dogoditi i to, da tjelesna požuda nadvlada umnost i 

da postane rob svojih afekata. U tom slučaju ne bi se postigla 
harmonija ličnosti, a kad bi cijela priroda bila tako zasnova- 
na, ona ne bi bila ni savršena ni umna. Dakle, to se ne može 
Prihvatiti kao rješenje, jer niže ne može vladati višim, t. j. 
požude ne smiju nadvladati um. To je, uostalom, i etički za- 
datak koji pokazuje, da čovjek spoznajom može osposobiti 
svoju vlastitu prirodu, da postane harmonična. Stoga je ra- 
zumljivo, kad stoici kažu, da živjeti u skladu s prirodom zna- 
či isto, što i živjeti u skladu s umom. To je zadatak i područje 
slobode. U tome se ispoljava svijest djelovanja, i u granicama 
te nužnosti sloboda je dobila svoje ispoljavanje. Ta je slo- 
boda intelektualno-individualnog karaktera, Ona uopće nema 
svoje društveno djelovanje niti u tome traži svoj zadatak, ne- 
go teži vlastitom uzdizanju i usavršavanju u okviru prirod- 
nog postojanja. Tu se radi samo o pojedinačnoj egzistenciji, 
koja svoje stanje može upropastiti nerazumnošću ili pak uči- 
niti prikladnom stanju prirode. 

Stoička je sloboda teoretska spoznaja, kako i dokle može 
čovjek djelovati, poslije čega dolazi i praktička strana toga, 
da primjenom tih principa popravlja u sebi ono, što nije u 
skladu s prirodom. 

Kad to ne bi bilo tako i kad bi se oduzela i ta mogućnost 
ličnog djelovanja u određenim okvirima te nužnosti, cijela 
njihova etika ne bi imala vrijednost, kao što ni ideal mudraca 
ne bi mogao biti nikakav zahtjev, jer bi tada sve bilo prepu- 
šteno slučaju nekog udesa, iz kojeg ljudi uopće ne bi mogli 
odrediti neki smisao svega postojećeg. 

Sloboda je uvjetovana spoznajom postojanja svijeta i ne- 
ma svoj sadržaj bez te teoretske pretpostavke. Ona ne može 
ići izvan okvira prirode, t. j. nužnog, ali isto tako i ne vodi 
drugom putu nego usklađivanju s prirodom. Samo slobodan 
čovjek, t. j. onaj, koji je spoznao, može doći u sklad s priro- 
dom, naime djelovati umno i biti potpuno etičan. Bez toga 
znanja on uopće nije u stanju da vidi, da li je na pravom putu 
i kako bi do njega došao. 

U stoičkoj etici postoje četiri osnovne vrline: razboritost 
(po6#noic), hrabrost, pravednost i umjerenost. U svima je 
ispoljena baš razboritost, t. j. misaono rasuđivanje o svemu, 
što se radi. To je već Sokratov problem, da čovjek na pr. ne 
može biti hrabar, ako ne zna, što je hrabrost i slično. Znanje 
prije djelovanja i kod stoika je određenje, koje čini bitni 
sadržaj njihove etike. 

Ono, što je suprotno tim vrlinama, spada u loše stvari. Ali, 
ima stvari, koje niti koriste niti štete, na pr. ljepota, snaga, 
visoko porijeklo i slično. To stoici uopće ne ubrajaju u vrline, 
nego u indiferentne stvari (ddi&poga). 

Kao što postoje vrline, tako postoje i afekti (nd99oc, affec- 
tus), koji su prema Zenonu neprirodno, t. j. neumno kretanje 
duše, pa se razum treba uzdizati iznad njih. Četiri su glavna 
afekta: bol, strah, požuda i naslada. Oni sa svojim podvrstama 
mogu vrlo štetno djelovati, ako ih razum ne ograniči. Ako oni 
prevladavaju, čovjek je u neprirodnom stanju, jer postaje rob 
strasti, koje preko mjere izlaze iz okvira prirode, što znači, da 
su nerazumne, a time i neetičke. Stoga je dužnost (xa9$ijxov) 
(taj pojam kao problem prvi je uveo Zenon) sve dovoditi u 
sklad s umom. Ono, što umu proturiječi, ne može biti dužnost, 
jer je neetično (na pr. nepoštovanje roditelja). 

Uzdizanje iznad afekata jest ideal mudraca, koji, kako kaže 
Diogen Laertije, ima u sebi božanstvo, t. j. savršenu prirodu, 
koja je u pojedinačnom, u malom, ono, što je kozmos u 
cjelini. 

Etički ideal može realizirati samo mudrac i samo je on 
potpuno slobodan, jer je gospodar svega onoga, što ne bi bilo 
u skladu s prirodom, t. j. s umom. Sloboda se dakle sastoji u 
mogućnosti samostalnog djelovanja (Diog. Laert. VII. 12!), 
koje će odrediti i vlastitu praksu. 

Na stupnju te spoznaje stoici su tvrdili, da su svi ljudi po 
prirodi rođeni slobodni i da su svi građani svjetske države. 
Time su teoretski obrazložili tezu kinika, koji su ideju kozmo- 
politizma postavili kao jedini smisao društvenog života. Jed- 
nako pravo dano je svima po prirodi, pa stoga kriterij nisu 
društvene odredbe, jer one ne priznaju, da su svi ljudi slo- 
bodna bića. Svaki čovjek ima po prirodi jednako pravo, jer 
je njezin dio. Prirodna pretpostavka je činjenica i ona daje 
svima mogućnosti za rad. Tu sad nastavlja teorija, koja po- 
kazuje način i put, cilj i zadatak. To je etika teorije za praksu, 
koja svojim rezultatom postaje ogledalo znanja i dostignuća. 


PROBLEM RACIONALIZMA U STOICKOJ ETICI 
Glavni zahtjev etičkog djelovanja sastoji se u životu, koji 
će biti prirodan, a time i uman. Stoički je materijalizam pri- 


pisao svijetu harmoniju i umnost, u njega je smjestio dušu i 

boga i na taj način postavio zahtjev, da treba slijediti umnu 
materiju. Svojstva materije pripisali su aktivnim silama, koje 
se, iako su materijalne, ipak razlikuju po stupnju učinka. 
Takva je priroda racionalna, što znači, da u prirodi postoji 
objektivni kriterij subjektivne racionalnosti, koja prirodu 
treba dostići i biti s njom u skladu. Smisao stoičkog racio- 
nalnog uzdizanja uvjetovan je prirodom, a subjektivno mi- 
šljenje treba da postigne taj racionalni odnos, koji je dan sa- 
mim postojanjem prirode. U tome leži zadaća ličnog, i to je 
područje njegove slobode, u kojem on treba da pokaže svoj 
stupanj razvoja. U etici je dakle određen sadržaj, data je | 
metoda postupka, i sad preostaje da se razvijaju te lične mo- 
gućnosti, koje su svima dane potencijalno, ali se ne ostvaruju 
baš zbog toga, što mnogi žive protuprirodno i umni dio pod- 
činjavaju afektima, koji mogu čovjeka učiniti potpuno nepri- 
rodnim bićem. Da se to ne bi dogodilo, filozofija svojom spo- 
znajom pokazuje gdje je rješenje i na koji se način može 
postići. 

Vidimo, da je stoička etika imala individualistički karak- 
ter. Ona je tražila rješenje života i zbivanja, ali čovjeka nije 
posmatrala kao društveno-povijesno biće, nego kao proizvod 
prirode u odnosu na kozmos. Stoga je i etika dobila taj uni- 
verzalni zadatak, i čovjek se trudio, da dođe do kozmičkog 
nivoa, dok je društveno mijenjanje postalo sekundarno. Ta 
je etika uzdizala pojedinca na taj način, što je, apstrahira- 
jući od određenih povijesnih činjenica, zahtijevala njegovo 
misaono uzdizanje, koje će ga osposobiti, da bude gospodar 
svog tijela i duha i da na taj način dobije blažen život. Tako 
je društveno pitanje negirano pred stanjem prirode. 

Čovjek kao prirodno biće našao je svoj smisao u tome, da 
u njemu prevlada misaono, i time je njegov zadatak bio go- 
tov. U tome je on trebao gledati jedino i pravo rješenje etike. 

Tim učenjem stoici su tražili smisao života u ličnom ja- 
čanju i u svijesti pojedinca, koji će promijeniti svoj život, a 
time i ideale, jer će pomoću te filozofije naći svoj izlaz. Kao 
rezultat takva zahtjeva, oni su i društvo gledali kao veliku 
zajednicu svih ljudi, koja bi se upravljala prema općim za- 
konima kozmosa. 

Njihova je etika teoretski ideal jačanja volje i intelekta, 
što se moglo samo djelomično ostvariti kao pokušaj ličnog sa- 
vladavanja svega onoga, što ne bi odobrio um, t. j. priroda. 

3. RIMSKI STOICIZAM 


Filozofija Rimljana bila je stalno pod utjecajem grčkog 
duhovnog stvaralaštva. Ona je rezultate njegova istraživanja 
primjenjivala na probleme svog vremena i rješavala ih pod 
utjecajem neposrednog prakticizma, koji je bio osobina Ri- 
mljana. Stoga su oni i od filozofije očekivali da kaže, kako u 
životu treba raditi, a teoretska su pitanja postala sasvim 
sekundarna (facere docet philosophia, non dicere). 

Stoicizam u rimskoj filozofiji nastavio je Neronov odgo- 
jitelj i ministar Seneka (4 prije n. ere do 65 n. e.), rob Epik- 
tet (60—140 n. e.) i car Marko Aurelije (121—180). 


SENEKA 


Zajednička je tema rimskog stoicizma: problem slobode 
čovjeka. Za Seneku se sloboda sastoji u ravnodušnosti prema 
sudbini (fortunae neglegentia).! To je stanje ipak pokorava- 
nje, jer svijest o nužnosti i nemogućnosti mijenjanja zahti- 
jeva određenu praksu, koja se tu ispoljava kao vlastito mi- 
rovanje nasuprot svemu, što se događa. Smisao te slobode 
nije u aktivnom djelovanju, nego u trpljenju i ličnom napo- 
ru, koji sve vanjsko treba da nadvlada. Seneka određuje slo- 
bodu i kao pokoravanje božanstvu (deo parere libertas est), 
a to znači isto što i ravnodušnost, jer se sadržajno ništa ne 
mijenja, i čovjek prima sve onako, kako jest. 

Ipak, ta ravnodušnost ne treba da ide do vlastitog unište- 
nja. Seneka je smatrao da se postojeća praksa društvenih od- 
nosa može ublažiti. To bi, prema njegovu mišljenju, bio etički 
zadatak, jer je svaki čovjek, bez obzira na svoj društveni po- 
ložaj, socijalno biće, i ima po prirodi jednako pravo. Stoga 
je Seneka pisao, da su i robovi ljudi i prijatelji iz nižeg sta- 
leža, pa i prema njima treba humano postupati (vidi tekst). 


EPIKTET 


U rješavanju problema slobode Epiktet? osim indifirent- 
nosti zahtijeva i povlačenje u samog sebe. To metodski izvodi 


! Vidi »Raspravu o blaženom životu«. 

2 Epiktet nije bilježio svoje učenje, nego je to učinio njegov učenik, 
historičar Flavije Arijan (95—175). Od sastavljenih 8 knjiga (Atargi- 
Bal 'Enuxrfjtov) sačuvane su samo 4. Arijan je izdao i priručnik Epikte- 
tovih moralnih pouka (Emixrjrov čyyetpiđiov »Epicteti manuale«), 

tako, da određuje, što je u našoj moći, a što nije. Samo je 
vlastita volja u našoj moći, a tijelo i sve drugo nije. Stoga i 
dobro i zlo treba tražiti kod sebe (Enh. 48); to čini samo filo- 
Zof, a drugi ljudi uvijek to traže izvan sebe. To je praktična 
strana teorije, koju treba primijeniti u životu, jer ostati samo 
na mišljenju, značilo bi samo promijeniti ime, na pr. mjesto 
Homera interpretirati Hrizipa (Enh. 49). Primjenjivanje fi- 
lozofskog učenja na život prvi je i najglavniji zadatak filo- 
zofije (Enh. 52). 


Prema Epiktetu sreća je u vlastitoj moći, jer sloboda nije 
u tijelu, nego u duši (Stobej, fr. 9), te onaj, koji je samo tje- 
lesno slobodan, rob je. Ta se sloboda može ostvanti vrlinom, 
učenjem, iskustvom i vježbom (Stob. fr. 10), jer spoznaja o 
onom, što je u našoj moći, određuje područje istraživanja i 
svodi ga na voljno-intelektualno područje. 

Prema tome samo mudar čovjek može biti slobodan, a mu- 
dar je onaj, koji zna da slijedi nužnost (dvdyx1, Enh. 53). 


MARKO AURELIJE 


Problem slobode istražuje u tom smislu i M. Aurelije u 
svom djelu Razmišljanja nasamo (Elg ćavr6v), koje je napisao 
u obliku aforizama. On ističe da nužnost i priroda ne mogu biti 
ništa loše, i tko se tome pokorava, postupa razumno, a tko 
se boji djelovanja prirode, dijete je. U prirodi nema ništa ne- 
obično; ona radi nužno (IV. 9.), a time i s pravom (IV. 10). M. 
Aurelije misli, da mi svi djelujemo prema jednom cilju, ali s 
tom razlikom, što to jedni rade svijesno, a drugi nesvijesno, 
t. j. bez znanja (VI. 42). Interesantno je, da se on za tu svoju 
misao poziva na Heraklitov tekst (fr. 75.), koji glasi: »I ljudi, 
koji spavaju, radnici su i pomagači pri događajima u sve- 
miru«. To znači, da voljno i svijesno djelovanje dolazi poslije 
spoznaje nužnosti, a sloboda nije ništa drugo nego svijest o 
toj nužnosti. Oni, koji to ne znaju, slijede protiv svoje volje 
nužnost prirode, iako nemaju pojma, da to čine. 

Tu istu misao izrazio je Seneka ovako: Ducunt volentem 
jata, nolentem trahunt, t. j. sudbina vodi one, koji to hoće, a 
vuče one, koji to ne će.5 Oni, koji to ne znaju, nesretni su, 


3 Taj problem istakao je Kleant u himni Zeusu, u kojoj je pokazao, 
da znanje o svijetu pomaže ljudima, da sebe usklađe s prirodom. 

jer stalno lutaju i ne mogu naći svoje mjesto. Stoga je Epik- 
tet rekao, da je za ljude najbolje, da ih vode Zeus i usud 
(nenpwućvn). 

Prema mišljenju filozofa rimskog stoicizma, čovjeku za 
slobodu nije potrebno ništa, što je izvan njegove moći. Cijeli 
sadržaj te slobode svodi se na voljno i misaono područje za 
svakog pojedinca, koji svojom spoznajom nalazi za sebe uvje- 
renje i svoju vrijednost ističe kroz tu mogućnost apstraktnog 
protesta u mišljenju. To vrijedi za sve, pa stoga ljude ne bi 
trebalo razlikovati, jer svi oni žive u sređenom kozmosu po 
određenim zakonima i, bez razlike na svoje porijeklo, djeca 
su prirode.“ M. Aurelije kaže (VIII. 59), da su ljudi rođeni 
jedni za druge, pa ih treba ili poučiti ili trpjeti. Ta ideja sto- 
ičkog kozmopolitizma značila je teoretsko-filozofski protest 
protiv tadašnje društvene prakse. Budući da nije bilo realnih 
društvenih snaga, koje bi ostvarile te ideje, njihovi su pred- 
stavnici mogli naći izlaz jedino u povlačenju iz svijeta, što su 
oni i činili. Dakle povijesne okolnosti društvenog života uvje- 
tovale su i misaoni sadržaj u rješavanju etičkih pitanja. 


4. EPIKUR I NJEGOVA ŠKOLA 
ŽIVOT I DJELA EPIKURA 


U razdoblju helenističke filozofije najjače se Epikur 
(342—271) suprotstavio, svojim učenjem, neznanju i predra- 
sudama svog vremena. On je potpuno odbacio svaki mitolo- 
ško-religiozni način objašnjenja svijeta, i pokazao, da samo 
materijalistička filozofija može objasniti prirodu i sve pojave 
u njoj. Epikur ističe, da je znanje o svijetu izvor zadovolj- 
stva i mira, pa je proučavanje svijeta i etički zadatak svakog 
čovjeka. 


To su njegove glavne misli, koje je opširno iznio u svojim 
spisima. Diogen Laertije navodi 41 djelo Epikura i kaže za 
njih, da su sva izvrsna (na pr. O prirodi u 37 knjiga, O ato- 


“Ideje stoičke filozofije o kozmopolitizmu, pravu ljudi. jednakosti. 
unutrašnjoj slobodi, teodiceji i dr. izvršile su utjecaj na kršćanstvo. Ali, 
za razliku od sto!'ka, koji su u rješavanju tih problema ostali kod prirode. 
kršćani su ih prenijeli na onostranost, t. i. na svoga boga. (O problemu 
utiecđja stoičkog učenja na kršćanstvo i njegove mislioce, opširno piče M. 
Pohlenz u već spomenutoj studiji o stoičkoj filozofiji.) 

mima i praznom prostoru, Protiv Megarana, O bogovima, O 
sudbini, O slikama, O muzici i dr.). 


Prema Diogenu Laertiju, Epikur je sa 14 godina počeo učiti 
filozofiju. Nikoga nije priznao za učitelja i govorio je, da je 
svoj vlastiti učenik. U svojim spisima nikad nije druge ci- 
tirao, i Diogen kaže, da se u tome razlikovao od Hrizipa, Ze- 
nona i Aristotela. 

Epikur je prihvatio već uobičajenu podjelu filozofije na 
tri discipline. Kanonika (logika) istražuje kriterije istine, fi- 
zika izučava svijet, a etika određuje zadatak i način čovje- 
kova djelovanja. 

Epikurovo učenje ostalo je jedinstveno, t. j. ono nije mije- 
njano, jer su učenici dosljedno nastavili teze svog učitelja. 
Od njegovih učenika najpoznatiji su: Metrodor i Hermarh. 
Metrodor je pisao protiv dijalektičara i protiv sofista (9 knji- 
ga), a Hermarh je između ostalog napisao raspravu o Empe- 
doklu u obliku pisama (&1uorolixe; — 22 knjige. 


FIZIKA 


UČENJE O ATOMIMA 


Epikur nije postavio svoju novu teoriju o prirodi i svijetu, 
nego je od postojećih učenja preuzeo Demokritov atomizam, 
i u njega unio svoju misao, da se u prirodnoj nužnosti nalazi i 
objektivna slučajnost. 

Prema atomizmu, prvobitno ne postoji ništa drugo osim 
atoma i praznog prostora, koji postoje od vječnosti. Atomi 
nemaju kvalitele stvari, a međusobno se razlikuju po obliku 
(oxijua), težini i veličini. Prazan prostor ne može ni djelo- 
vati ni trpjeti i njegovo značenje sastoji se u tome, da svo- 
jim postojanjem omogućuje tijelima kretanje. 

Sve nastaje spajanjem i razdvajanjem atoma, koji u padu 
malo skreću.! Tu Epikur unosi novost u tumačenju atomizma. 


1 O deklinaciji atoma Lukrecije piše ovo: 
»Pri tom želim još to, da potpuno točno upoznaš: 
Kada se svojom težinom tjelesa u prostoru praznom 
Kreću u pravcu spram dolje, to gdjekad i negdje će ona 
Skrenut otprilike ipak u prostoru, malo zastranit. 
Barem toliko, da možeš o skrenutom zborfti pravcu. 
Ako i skretala ne bi, to jednako, kišne ko kaplje. 
Dolje bi padala sva u prostora praznog dubine, 
Niti bi susreta bilo, ni uđarca izmeđ' atoma, 
Niti bi priroda ikad sa stvaranjem mogla da počne«. 


(»O prirodi«, II, 216.—224. M. H., Zagreb, 1952. Preveo M. Tepeš.) 

Otklon atoma predstavlja objektivnu slučajnost u granicama 
nužnosti kretanja, a ujedno i mogućnost i izvor stvaralaštva. 

Bezbroj kombinacija atoma proizvodi mnoge svjetove, i 
bilo bi nelogično tvrditi, da postoji samo naš svijet. Prema 
mišljenju atomista, ti mnogi svjetovi djelomično su slični na- 
šem svijetu, ali se od njega i razlikuju. 

Svi predmeti sa svojim kvalitetima stalno se mijenjanju, 
a samo su atomi nepromjenljivi. Sve postaje spajanjem atoma, 
i dok predmeti traju, oni imaju i određene kvalitete, koji su 
objektivnog karaktera. 

U postajanju svega iz atoma izuzetak ne čini ni ljudska 
duša, koja poslije smrti tijela propada. 

Epikur je u fizici pokušao objasniti sve prirodne pojave, 
jer samo znanjem o prirodi mogu se ljudi osloboditi straha. 
Stoga je interes Epikurova istraživanja vrlo širok. On hoće da 
objasni izlazak i zalazak Sunca, pomrčine, dužinu dana i noći, 
kretanje nebeskih tijela, grom, dugu, zemlju i dr. Njegova 
istraživanja svode se na to, da promatra svijet u skladu s 
ljudskim opažanjima i da sve objašnjava iz same prirode. On 
na pr. kaže, da duga nastaje onda, kad Sunčeve zrake prolaze 
kroz vlažan zrak, a za grom misli, da nastaje, kad se dodi- 
ruju oblaci. Ta objašnjenja bila su za njegovo vrijeme mnogo 
važnija, nego što nam se to danas može učiniti. On je svu 
prirodu tumačio na prirodan način, i došao do zaključka, da 
bogovi nemaju nikakve djelatnosti u svemiru. Stavio ih je u 
međuprostore, gdje oni uživaju u svom blaženstvu, a svijet 
postoji nezavisno od njih. 

Svojim učenjem Epikur se borio protiv mitova i astrologi- 
je, te je pokazao, da je priroda sama sebi potpuno dovoljna. 
Dok su stoici prihvatili ne samo grčku mitologiju, nego i ori- 
jentalna religiozna shvaćanja, Epikur je, svojom filozofijom, 
sve to odbacio kao neosnovano i izmišljeno. 


NEKE MISLI IZ MARXOVE DISERTACIJE O PROBLEMU 
EPIKUROVE FIZIKE 


Problemom Epikurove i Demokritove fizike, kao i njiho- 
vim razlikama, bavio se Karl Marx u svojoj doktorskoj di- 


2F. Mehring je u bilješkama uz izdanje Marxove disertacije napisao. 
da Epikurovi bogovi imaju estetsko porijeklo, a ne religiozno, t. i. 
nni su ideal kao potpuna savršenost. 

sertaciji.* U uvodu svoje teze, on je rekao, da je taj njegov 
rad samo predradnja za veći spis, u kojem će opširno prikazati 
Epikurovu, stoičku i skeptičku filozofiju, u njihovoj vezi s 
cjelukopnom grčkom spekulacijom. Ali Marx to nije napisao, 
pa stoga disertaciju moramo razmatrati zasebno. Ovdje ćemo 
se zadržati samo na Marxovu shvaćanju problema dekli- 
nacije atoma. On piše, da postoji trostruko kretanje atoma: 
1) pad po ravnoj liniji, 2) otklon od ravne linije i 3) repulzi- 
ja. Prvo i treće kretanje pozna i Demokrit. Otklon (deklina- 
cija) od ravne linije vrši negaciju kretanja i egzistencije po 
ravnoj liniji. Cijeli taj problem Marx pokušava protumačiti 
Aristotelovim učenjem o materiji i formi. Ako Epikur pri- 
kazuje u kretanju atoma po ravnoj liniji njegovu materijal- 
nost, »onda je on u deklinaciji od prave linije realizirao 
njegovo određenje forme«. S tim u vezi Marx odobrava Lu- 
krecijevo mišljenje, da deklinacija atoma razbija okove sud- 
bini (fati foedera),* i sve, što novo nastaje, rezultat je otklona 
atoma. Na pr., ataraksija (blaženstvo) je otklanjanje od bola, 
dobro je bijeg od lošeg, bogovi, da bi živjeli blaženo, otkla- 
njaju se od svijeta i slično. Sve se razvija u tim suprotnostima 
i putem otklona afirmira se drugost kao negacija prvobitnog 
stanja. 

Iz toga vidimo, da Marx u Epikurovu učenju o deklinaciji 
atoma vidi originalnost, koja unosi kvalitativno objašnjenje 
u promjene, koje nastaju. U prirodnom događanju deklina- 
cijom je ukinuta determiniranost, koja je dovodila do pasiv- 
nosti i bila slična religioznom fatalizmu. Deklinacijom je u 
objektivnu nužnost uvedena objektivna slučajnost, kao mo- 
gućnost te nužnosti. Taj problem, prenijet na svijest, ukazuje 
na aktivnost, koja je potrebna, da bi se ostvario etički cilj. 
Bez te slobode i aktivnosti koja proizlazi iz znanja, ne bi 
bilo moguće postići pravi cilj života. 

3 K Marx »Differenz der demokritischen und epikureischen Naturphi- 
losophie« (eRazlika između Demokritove i Epikurove filozofije prirode«, 
Berlin. ožujak, 1841.) 

“ »Konačno, ako se uvijek povezuje gibanje svako, 

Ako od starog novo po ređu sveđ nastaje stalnom, 
Ako li prva počela tu nagibom nekim ne čine 
Skretnja početak. što sudbe razoriti mogo bi vezu, 
Kako bez kraja uzrok za uzrokom slijedio ne bi, 
Odakle pitam ja tebe, sloboda ta potječe volje, 
Koja postoji svuda na zemlji medđ' bićima živim.« 
(Lukrecije: »O prirodi«. II. 251.—257.) 

5 »Epikurova deklinacija atoma. veli Marx. nromiienila je dakle cijelu 

unutrašnju konstrukciju carstva atoma. budući da je preko đeklinaciie 


ispoljeno određenje forme, i ostvarena je proturječnost (Wiđer- 
spruch), koja leži u pojmu atoma.« 

Ako je u kozmosu uvedena objektivna slučajnost kao mo- 
guća sloboda u granicama prirodnog djelovanja, onda je i 
položaj čovjeka određen kao aktivnost u svijetu, i to u sa- 
svim drugom obliku nego kod stoika. Razbijanje determinizma 
u prirodi oslobađa i društvo fatalističkih religioznih pretpo- 
stavki, pa čovjek u toj prirodi ima svoje pravo, slobodno, 
prirodno mjesto, koje će on misaono spoznati i pokušati prak- 
tično ostvariti. To znači, da sloboda čovjeka mora postati 
prirodno stanje, a to se može ostvariti samo spoznajom o 
njemu. 

Priroda je jamstvo za čovjeka, ako je oslobođen svih za- 
bluda i predrasuda i ako se drži nauke i znanja o svijetu, 
koje uči, da je čovjek sam po sebi sposoban, da bez ikakvih 
sila i bogova odredi svoje pravo mjesto, te da vidi svoju vri- 
jednost i smisao. 


METODA FILOZOFIJE I SPOZNAJNA TEORIJA 


Epikur je smatrao, da je za ljude najvažnije da se oslo- 
bode zabluda. Do prave spoznaje dolazimo samo tada, ako se 
u istraživanju služimo ispravnom metodom. Ona se prema 
Epikuru sastoji u tome, da iz pojavnog, prirodnim redoslije- 
dom, zaključujemo na uzročno, ali u skladu (oVupWovog) s po- 
javnim. Stoga ćemo prema Epikuru prirodne pojave objasniti 
bolje, ako u istraživanju nekog prirodnog događaja uzmemo 
u obzir više uzroka, to prije, ako nas pojavno na to upućuje. 
Bilo bi pogrešno, misli on, da ostanemo samo kod jedne činje- 
nice i da u njoj tražimo cijelo rješenje. Egzaktno ispitivanje 
pojedinačnog Epikuru nije bitno, jer on teži, da najprije 
spozna cjelinu, t. j. kozmos, njegovo postojanje i zakone, kao 
uvjet za postizavanje blaženstva i mira. Kad spoznamo, da je 
priroda sama sebi dovoljna, možemo prijeći na njezine poje- 
dinosti, koje ćemo također objašnjavati na prirodan način, 
ali je teško reći, koji će od mogućih uzroka biti baš najbolji 
i najprikladniji za neki događaj.“ Bitno je u cijelom dokazi- 


* »Dašto, da teško je u tom švijetu odrediti, što je 
Ispravno; ali ja učim. što može da bude, što biva, 
Opće kod svjetova raznih i stvorenih na razni način, 
Pa ću u nastavku više navesti još uzroka drugih, 
Koji uopće mogu da budu gibanju zvijezđa. 

Ipak sigurno jest, od ovijeh jedan da samo 
Mora da istinit bude. no koji baš između mnogih, 
Teško je reći onom, što naprijed oprezno kroči.« 


(Lukrecije: »O prirodi«, V, 526.—533.) 

vanju, da odbacimo sve religiozne pretpostavke i da ostanemo 
kod prirode i samog čovjeka. 

Za Ekipura je osjetni doživljaj polazni kriterij istine u 
spoznavanju svijeta (senzualizam). Epikur kaže, da je na pr. 
veličina Sunca i ostalih zvijezda za nas (Zpčg )uđcs) tolika, ko- 
lika nam se čini, a po sebi (xar' a816) može biti ili veća ili 
manja, ili upravo takva, kako se i nama čini. Time je Epikur 
priznao da suštinu i objektivnost predmeta ne možemo spo- 
znati osjetilima, ali je ipak ostao kod senzualnog kao jedine 
i izvorne osnove, koja uvijek usmjeruje i racionalno zaklju- 
čivanje. Njegovo je mišljenje, da opažaj ne zavisi od razuma, 
nego je za sebe onakav kakav jest. Opažaj ne možemo pobijati 
niti istim opažajem (jer su jednaki) niti različitim (jer im 
predmet nije isti). 

Epikur čak tvrdi, da se to ne može učiniti ni razumom, jer 
i razum zavisi od tih opažaja (Diog. Laert. X. 32). 

Preko osjetila spoznajemo vanjski svijet, i u objašnjavanju 
tog procesa, Epikur se koristi Demokritovom teorijom spo- 
znaje. On isto kaže, da o svakom predmetu postoje adekvatne 
sličice (sUzovg eiđula), koje se kreću kroz prazan prostor od 
objekta prema subjektu. Te slike imaju isti položaj i redo- 
slijed, koji se pokazuje i na stvarima. Slike prodiru u čovjeka 
i proizvode predodžbu (pavracia) predmeta. Epikur ističe, da 
svaka predodžba sadrži oblik čvrstog tijela, i taj oblik nastaje 
zbog određenog toka i rasporeda sličica. 

Prema tome, prvi kriterij istine jest opažaj i svaki opažaj 
ima jednaku vrijednost. Sve misaone radnje imaju svoj izvor 
u osjetilnom i do pojmova se dolazi samo preko opažaja. Po- 
jam (neć4mpic) kod Epikura nije isto što i kod stoika, jer on 
označuje ili pravo mišljenje, ili opću predodžbu, koju imamo 
kao sjećanje na ono, što smo često opažali. Dakle, drugi kri- 
terij istine jest pojam, jer se pomoću njega koristimo prije 
stečenim iskustvom i ne moramo uvijek ići od početka. 

U etici se pojavljuje još jedan kriterij. To su afekti, od 
kojih su najvažnija dva: zadovoljstvo i bol. Taj kriterij nema 
teoretski karakter, nego upućuje na praktičnu primjenu u 
ljudskom životu. 


ETIKA 


Čovjek može postići sreću samo preko filozofije, što nije 
nimalo slučajno, jer samo filozofska spoznaja o svijetu oslo- 

bađa čovjeka zabluda i omogućuje mu miran život. Prema 
tome, filozofija je životni zadatak, ali ne bilo koja, nego Ekipur 
misli na svoju, t. j. materijalističku i ateističku filozofiju. 

Iz postojanja prirode zaključujemo, da je ona sama sebi 
dovoljna i da sve proizvodi. Priroda nije neprijatelj čovječan- 
stva i ne krije u sebi nikakve duhove ni bogove. Sve što se u 
njoj događa ima svoje razloge i spada u prirodne pojave. Ta 
spoznaja onemogućuje postojanje religije, koja nema ni svoje 
područje ni pravi sadržaj, nego se pojavljuje samo kao ljudska 
fikcija. Prava je spoznaja oslobođena svih teoloških zabluda, 
i misaono oslobođen čovjek postaje svoj gospodar, jer je 
spoznao pravo stanje svijeta. To oslobođenje je svijesno sta- 
nje, koje je rezultat teoretske spoznaje prirode u cjelini, i 
tim putem čovjek prestaje biti slučajan moment općeg doga- 
đanja. Prirodno ispoljavanje čovjek ne može mijenjati, ali u 
skladu s njim (ako ga je spoznao) može olakšati svoj život 
i postići mir i sreću. 

Etički ideal proizlazi iz nauke koja objašnjava prirodu i 
čovjeka osposobljava da odredi svoj pravi put i smisao. Epi- 
kurova priroda nema teoloških primjesa kao kod stoika, nego 
bogove premješta u međuprostore svjetova, kako nigdje ne bi 
imali nikakvog utjecaja. 

Sva vrijednost praktičnog ispoljavanja polazi od osjeta. 
Kad nema osjeta, nema ničega, pa nam je smrt sasvim indife- 
rentna, »jer dok postojimo mi nema smrti, a kad dođe smrt, 
tada više nema nas«. Pravu mjeru o tome može znati samo 
mudrac, jer je on spoznao bit stvari i života, i nikada ne će 
težiti za onim što je suprotno prirodi, t. j. što proturiječi pra- 
voj spoznaji. Mudrac zna, što je prirodno i prema tome će 
uskladiti svoj život. Cilj blažena života jest tjelesno zdravlje 
i duševni mir, i »čitavo naše djelovanje ide za tim, da ne 
trpimo bol i da ne budemo uznemireni«. Taj postulat ostvaru- 
jemo samo znanjem, jer bez znanja ne možemo odrediti, što 
je svako pojedinačno u svojoj biti. Naslada je dakle potrebna, 
dok ne ukloni bol, ali ako bi ga ona kasnije povećala, onda 
je treba odmah odbaciti. Zbog toga se događa, da su mnogi 
bolovi bolji od naslada. Najbolji put je najjednostavniji, t. j. 
prirodan, i on je dobro jamstvo, da će se etički ideali postići. 

Epikur ističe, da kriterij djelovanja i postupaka u etici 
mora biti razum, jer on spoznaje suštinu i vrijednost onog, 
što nastaje, pa će stoga zahtijevati, da se primi i bol, a ne 
samo naslada. Taj razbor (pe6v7og) pokazuje, koliko je kod 

Epikura istaknuto racionalno u etici, jer samo preko uvida 
i spoznaje čovjek može znati što hoće i što treba da po- 
stigne. Razboritost je osnova i pretpostavka etičnosti. Raz- 
borit život je i ugodan, i obrnuto, ugodan život može biti 
samo onda, ako je razborit. Ta ugodnost ne će biti ono, što 
se u običnom životu naziva srećom, ali to nije mjerodavno, 
jer mudrac stoji iznad takvog shvaćanja, i »po njegovu mišlje- 
nju, bolje je razborito biti nesretan, nego nerazborito biti 
sretan«. To znači, da čovjek nije u rukama slučajnog zbivanja, 
nego promišljeno zna, što je prikladno, a što ne. 

Epikurova etika nije senzualni hedonizam, nego racionalni, 
koji se koristi i senzualizmom, ali samo racionalno, t. j. u gra- 
nicama logičnog i prirodnog. Time je etika praktičnog djelo- 
vanja našla svoj put preko teoretske spoznaje, koja je rezul- 
tat filozofskog istraživanja. 


ZNAČENJE EPIKUROVE FILOZOFIJE 


Iz sadržaja Epikurove filozofije vidimo dosljednu prosvje- 
titeljsku misao, koja teži da ljude oslobodi svih predrasuda, 
i da ih pomoću znanja učini sretnima. To znači, da ljudi 
mogu sebi pomoći vlastitim uzdizanjem, iz koga proizlazi lično 
stanje zadovoljstva. Epikur je prihvatio Protagorinu tezu, da 
je čovjek mjerilo svega, ali za njega je to samo filozofski 
čovjek, t. j. onaj, koji je spoznao suštinu svijeta i zna, da je 
svojim znanjem oslobođen svega, što obične ljude plaši i spre- 
čava u postizavanju ličnog mira. 

Progresivnost Epikurove filozofije sastoji se u tome, što su 
u njoj sadržani principi, koji su točno postavljeni. Oni se mogu 
označiti: 1. kao objektivnost predmeta istraživanja, 2. obja- 
šnjenje svijeta iz njega samoga, jer postoji samo materija, 
koja ne treba nikakvih drugih uzroka i 3. slobodno mišljenje, 
koje odbacuje sve teološke i slične zablude. 

Te prednosti teoretskog izvođenja kod Epikura neosporne 
su, i znače njegov prilog razrađivanju ideje humanosti i slo- 
bode. Najviši stupanj toga postiže mudrac, koji se povlači iz 
aktivnog društvenog rada i nalazi svoj smisao u vlastitom 
stanju mira, t. j. u djelomičnoj indiferentnosti. Taj mudrac, 
kao utjelovljena prcgresivna teorija, postaje u praksi nezna- 
tan u usporedbi sa značenjem Epikurovih teoretskih izvoda. 
Mudrac je sam sebi dovoljan. Njegovo uvjerenje i držanje ne 

zahtijeva nikakvo društveno djelovanje ni mijenjanje. Uopće, 
u tom razdoblju nije u istraživanju bilo dovoljno smisla za 
povijest i njezin razvitak, nego je društvo uzeto samo kao 
zbir pojedinaca, koje teorija uzdiže do svijesti prava i slobode, 
ali bez društvenog zadatka. To je bila svojevrsna utopija, 
koja u okviru prosvjetiteljstva želi naći izlaz iz poteškoća 
društva i misli, kad bi svi marljivo filozofirali, da bi se našli 
najednom u blaženstvu. 

Ta je spoznaja ipak svijest o nemoći i nemogućnosti re- 
alnog mijenjanja i djelovanja, pa jedino što preostaje sastoji 
se u tome, da teorija pokaže, što čovjek kao pojedinac može 
postići za sebe, s obzirom na to, da mu društvo ne daje niti 
ideale niti rješenje. Filozofija je uočila ograničenost stvarnog 
zbivanja, ali nije mogla ništa učiniti, nego mu se ili pokorila 
(stoici) ili potpuno suprotstavila (Epikur) tražeći rješenje pra- 
vog života, za razliku od svakodnevnog. 


Time je Epikurova filozofija postala svijesna antiteza dru- 
štvenom stanju, jer u njemu nije nalazila nikakvih svojih 
ideala ni rješenja. Etičnog je čovjeka zamislila kao čovjeka 
nove prakse, koji je spoznao pravu suštinu svijeta. Ali, ta 
novost nije bila društvenog karaktera, nego ličnog, izoliranog 
rada, gdje su takvi pojedinci stajali kao uzori, koji nisu bili 
ni shvaćeni, jer je stvaran život išao drugim tokom. 


Epikur je svojom filozofijom pokušao riješiti brige čovjeka, 
koje su nastale u društvu onoga vremena. Ali je pomoću te- 
orije htio izdvojiti čovjeka iz zajednice i mislio, da će tako 
biti sve učinjeno, što je potrebno za blažen život, koji je ipak 
samo teoretsko zadovoljstvo s dopuštenim granicama tjelesnog 
uživanja, koje ne prelazi okvire prirodnoga i razumnoga. 


LUKRECIJE KAR 


Epikurovu prosvjetiteljsku filozofiju preuzeo je i nastavio 
u Rimu Lukrecije Kar (98—55). On je isto pokušao, da na- 
učnim objašnjenjem svijeta oslobodi ljude svih religioznih 
zabluda, i da pokaže, kako je znanje o svijetu i prirodi jedino 
jamstvo za sretan i miran život. 

Preko Lukrecija Epikurova filozofija dobila je svoj latin- 
ski izraz i u novim okolnostima i događajima pokazala, da 
materijalističko-ateistička filozofija nema usko vremensko 

značenje, nego je opća misao o slobodi i pravu ljudi, koji svo- 
jim vlastitim razumom spoznaju prirodu i svoje mjesto u njoj. 


To nije problem samo jednog čovjeka ili pojedinog naroda, 
nego svih ljudi, i Epikur, »koji je svojim umom nadvisio čitav 
ljudski rod (III. 1043) pokazuje nam se u svojoj pravoj veli- 
čini, jer je mnogima dao utjehu u životu (V. 19—20). 

Taj humani zadatak filozofija može lakše ostvarivati, ako 
ljudi žive u međusobnom miru i poštuju prava drugih. U tada- 
šnjem Rimskom carstvu, koje je mnogo trpjelo od građan- 
skih ratova i pobuna robova, nije bilo mira ni sigurnosti. To 
mučno i teško stanje osjeća i Lukrecije, kad u početku svog 
spjeva zaziva Veneru, kojoj govori: 


Daj, da međutim i šum i oružja umine zveka, 
Vrisak po kopnu i moru zbog divljega rata da zamre. 


(I. 29—30) i dalje: 


. slatkom milinom zamamljive riječi izmoli 
Žuđen za Rimljane mir, ti posvuda slavljena diko! 
Niti ja inače mogu, u ovo nepogodno doba 
Moje domaje, da pjevam baš mirnoga srca... 


(I. 39—42). 


Takvo stanje nije prikladno za mirno proučavanje, jer ljudi 
su nesigurni, i tada svatko više misli na trenutne brige, nego 
na opća pitanja o svijetu i životu. 

Lukreciju je bio problem, kako da Epikurovo učenje pri- 
kaže na jednostavan način, koji bi ljudima bio prihvatljiv. On 
sebe uspoređuje s liječnicima, koji mažu rubove čaša medom, 
kad djeci za ozdravljenje daju gorak lijek. I on se na to 
odlučio, da »milinom slađahne pjesme«, izloži tu nauku, koja 
je teška, ali će ljudi tek kasnije osjetiti njezinu korist. Stoga 
je u stihovima, kojih ima preko 7000, iznio Epikurovo materi- 
jalističko učenje. 

Lukrecije nije stvarao nov filozofski sistem, nego je, kako 
sam kaže, prvi među Rimljanima nastavio Epikurovo učenje. 
Lukrecijev doprinos toj filozofiji sastoji se u tome, što je on 
za svaku misao i tezu atomista iznio toliko primjera, pojedi- 
nosti i poredbi, da je to cjelokupno sadržajno izvođenje i obraz- 

laganje proizvod njegova duha.! U tome je njegova origi- 
nalnost i veličina stvaranja. On je sve uvjerljivo objašnjavao 
primjerima iz svakidašnjeg opažanja i doživljavanja, tako da 
je cijela ta filozofija postala pristupačna svakome, tko ne 
osporava vrijednost iskustva i ljudskog djelovanja u prirodi. 


Lukrecijevo dokazivanje iz neposrednog, empirijskog jest 
pokušaj, da svako objašnjenje ostane na tlu prirodno-pojavnog, 
kako ne bi ništa preostalo za bilo kakve metafizičke izvode. 
U tome je on potpuno uspio i ostao dosljedan u cijelom svom 
spjevu. 

Lukrecijevo djelo O prirodi (»De rerum natura«) ima šest 
knjiga. U prvoj i drugoj on objašnjava postojanje vanjskog 
svijeta na osnovu učenja o atomima. U trećoj knjizi govori 
o ljudskom duhu (animus) i duši (anima), koji su materijalni 
i kao takvi dijelovi čovjekova tijela. Prema Lukreciju, središte 
je mišljenja u grudima, a »preostali dio duše širi se po čitavom 
tijelu« i pokorava se duhu, koji je primarniji. U četvrtoj knji- 
Zi iznosi problem osjeta i mišljenja. Pitanja kozmologije i 
razvoja kulture opisuje u petoj knjizi. I tu je Lukrecije sve 
pojave objašnjavao iz same prirode i odbacio svaku teologiju 
i teodiceju. On smatra, da je život potekao sa zemlje, a ne 
s neba i da bogovi nemaju nikakvu funkciju u svijetu.* U 
šestoj knjizi objašnjava razne prirodne pojave (grom, oluju, 
potrese i slično). 

U svom djelu Lukrecije je pokazao, da nema ništa bolje od 
nauke, jer samo ona ljudima može pomoći u životu. To je 
osnovna misao njegova spjeva i Lukrecijev humanizam zasno- 
van je na naučnoj spoznaji prirode i svijeta. 


! Kad na pr. objašnjava kretanje i spajanje atoma u praznom prostoru, 
onda se služi ovom usporedbom: 

»Pusti, da u tamnu sobu pokatkađa sunčane zrake 

Padnu kroz nekakav otvor, | svjetlosnu promatraj zraku: 

Ti ćeš u zrakl vidjet tad bezbrojnu prašinu sitnu 

Vrvjeti, koja razno u prostoru miješa se praznom, 

Te ko u vječnom ratu po turmama bojeve, bitke 

Nastoji vazda izvodit, ni časa ne prestajuć s borbom, 
Uvijek gonjena, da se | združi | rastavi opet. 

Odatle možeš zaključit. tek kakva je pojava ono, 

Kad se u beskrajnom praznom u prostoru pratvar sveđ kreće. 
Naime, i malena stvarca o velikim stvarima može 

Dati nam sliku i k tragu do spoznaje prave nas vodit.« 


(»O prirođie, IT, 114.—124.) 


»Nit su Životinje, naime, mogle da iz neba padnu, 
Niti. nastavajuć Zemlju. da iziđu iz mora slanog. 
Stoga preostaje, s pravom da Zemija stekla je ime 
Majke, jer ona je sve, što živi tu, stvorila sama. 


(»+O prirodi«, V, 7983.—786.) 


> 

Stoga njegovo djelo u povijesti filozofije nije samo izvor 
za proučavanje grčke filozofske misli, nego i primjer daljnjeg 
progresivnog djelovanja filozofije, koja je oslobođena zabluda 
religije, jer ostaje na tlu prirode, t. j. materije kao jedine 
osnove svega postojećeg. Zbog te svoje prosvjetiteljske uloge 
Lukrecijev spjev ostaje trajan prilog ljudskoj kulturi.? 


5. SKEPTICIZAM 
PIRON I NJEGOVI NASTAVLJAČI 


Filozofija skepticizma negacija je ranijeg filozofiranja 
uopće, jer je u principu tražila potpuno nove pretpostavke, 
na kojima bi se izgradilo filozofsko mišljenje. U toj novoj 
mogućnosti ne bi uopće više bilo različitih mišljenja, jer u 
skepticizmu nema nikakvih određenih tvrdnji, koje bi even- 
tualno imale prednost u usporedbi s nekim drugim mišljenjem. 


Osnivač skeptičke filozofije bio je Piron (360—270) iz Elide. 
On svoje učenje nije bilježio, nego je samo usmeno predavao. 
Njegov učenik bio je Timon (325—235). On je pisao protiv 
dogmatskih filozofa i dokazivao, da je točna samo Pironova 
filozofija. 


Od kasnijih nastavljača skepticizma poznat je Enesidem 
iz Knososa s Krete (živio u početku nove ere), Agripa i liječ- 
nik Sekst-Empirik (oko 200. n. ere) iz Aleksandrije, koji je 
između ostalog napisao IIvegovsor tzotvnogtg (Pironove 
postavke) u tri knjige, iz kojih i upoznajemo sadržaj skeptič- 
kog učenja. 


Pored Pironove skepse postojala je i skepsa Platonove 
akademije u kojoj su poznati Arkesilaj (315—241) iz Eolije i 
i Karnead (213—129) iz Kirene, koji je postavio svoju teoriju 
»vjerojatnoće«, u čemu se on potpuno razlikuje od Pirona. 


I Kod nas je Lukrecija preveo Marko Tepeš (Zagreb 1938). Uz 
drugo izdanje tog prijevoda (Matica Hrvatska, 1952) napisao je Vladimir 
Filipović opširan predgovor o Lukrecijevu materijalističkom nazoru. u 
kojem je prikazao smisao, vrijednost i značenje te filozofije u čovjekovoj 
težnji za spoznajom i humanizmom. 


Pored tog prijevoda postoii kod nas i prepjev Lukrecija od Anice 
Savić-Rebac (Beograd, 1951) Ona je svome prepievu napisala i pred- 
Kovor: »Lukrecije, pesnik antičkog materi:jalizma«, u kojem je istakla zna- 
čenje njegova spjeva. 

METODA I SMISAO SKEPTICKOG FILOZOFIRANJA 


Skeptici su u svom učenju uvijek pokazivali dvije strane 
jednog predmeta. U principu to je dobro i sadrži pozitivnu 
mogućnost razvoja mišljenja uopće, jer je svaka jednostranost 
ograničenost, pa stoga pro i contra označuje potpunije razma- 
tranje, koje time donosi samo sigurnija rješenja. Međutim, 
skeptici se toga nisu uvijek sadržajno držali, nego su u ispi- 
tivanju nekog predmeta često navodili samo razna mišljenja 
i zbog proturječnosti tih iskaza uzdržavali se od svakog odre- 
đenog suda, a da sami nisu istraživali prirodu objektivno- 
postojećeg. Na taj su način formalnom stranom (navođenjem 
raznih mišljenja) katkada uništili i sadržaj, i govorili, kako 
im se čini, da nešto koliko jest, toliko i nije. 

Stalna težnja za ravnotežom uma dobila je stoga funkciju 
negiranja, i zadatak njihovog filozofiranja sastojao se u tome, 
da pokaže, kako je dotadašnja filozofija bila jednostrana i 
dogmatska. 

Smisao skeptičkog filozofiranja usmjeren je na to, da čovjek 
postigne svoj mir. U tome se skeptici uopće ne razlikuju od 
filozofiranja u helenističkom razdoblju, jer i oni nastoje po- 
kazati, da je njihovo rješenje u etici rezultat mišljenja, koje 
daje mogućnost, da čovjek postigne trajno zadovoljstvo. To je 
svakako rezultat, koji mora biti istražen i obrazložen. 

Metodski princip istraživanja sastoji se u tome, da se sva- 
koj tvrdnji suprotstavi jednaka protutvrdnja (isoo9ćveia). 
Tu skeptik postupa vrlo oprezno, i, dosljedno svojoj filozofiji, 
ne će govoriti, da je nešto ovakvo ili onakvo, nego će samo 
kazati, što. se njemu čini. To nikoga ne obavezuje, da pri- 
hvati takvo mišljenje, jer ono je samo subjektivno i relativno 
i odnosi se na pojavno, koje se samo čini kao takvo. Na taj 
način skeptičar ne izriče nikakve tvrdnje, nego o svakom 
predmetu kaže samo ono, što se njemu čini. 

U čemu je zadatak te filozofije? Ona teži da pokaže, kako 
svakom mišljenju treba suprotstaviti jednako protumišljenje, 
jer samo na taj način mišljenje postaje cjelovito, i baš ta 
cjelovitost onemogućuje ga da se opredijeli, jer stoji u ravno- 
teži. S. Empirik kaže, da će stoga skeptici sve proučavati, 
kako bi se osposobili da unište dogmatizam, t. j. svaku odre- 
đenu tvrdnju o prirodi stvari. Sama metoda tog filozofiranja 
i jest moguća, ako se istraže sva područja znanja, jer samo je 
tako moguće izravnati tezu i antitezu. 

Skeptici ne negiraju pojavno, nego samo izvode, da se 
odatle, baš zato što mu se može suprotstaviti drugo, koje ga 
onemogućuje, ne može zaključivati na ono, što objektivno po- 
stoji, jer to, kakvo je ono, ne možemo izvesti iz subjektivno- 
relativističkog mišljenja, koje iskazuje samo ono što se nama 
čini. 


KRITIKA OSJETILNE SPOZNAJE 


Da se tako može i treba filozofirati, skeptici najprije po- 
kazuju kritikom osjetilne spoznaje, i navode deset tropa, koje 
je u duhu Pironova filozofiranja sastavio Enesidem, a sadr- 
žajno ih je upotpunio skeptik Agripa. Iz tih tropa (način izla- 
ganja) vidi se, da se tezi uvijek suprotstavlja protuteza i stoga, 
jedino što preostaje, jest uzdržavanje od izricanja sudova. 


U prvom tropu govori se o razlici živih bića, i pokazuje se, 
da o istom predmetu postoje razne pojave. Baš zbog toga, što 
se iste stvari pojavljuju kao nejednake, ne preostaje ništa 
drugo, nego da se kaže samo ono, što se pojedincu čini. U 
prilog svome mišljenju skeptici navode (Pir. postavke, I. 14) 
između ostalog i primjer iz Homera, koji priča, da Odiseja, 
kad se vratio poslije 20 godina, nitko u kući nije prepoznao, 
nego samo njegov pas Argos, koji je od prevelike radosti svi- 
snuo.! To znači, da je životinja bila pametnija od svih ljudi 
u kući, i stoga vele skeptici, ono što se nama čini ne mora 
biti najmjerodavnije. 


U drugom tropu govore o razlici među samim ljudima, pa 
zbog te razlike opet ne možemo imati jedinstveno mišljenje. 
Na pr. Demofonu je bilo zima na suncu, a u hladu se znojio, 
a Andron iz Arga uopće nije osjećao žeđ i proputovao je Libiju, 
a da uopće nije tražio ni gutljaj vode. Takvi i slični primjeri, 
koji proizlaze iz razlike među ljudima, upućuju nas, da se 
trebamo uzdržavati od izricanja sudova. 


1" »Argos je pas na đubretu tom pun ušiju ležo, 
I čim Odiseja pas u blizini ugleda svojoj, 
Repom tađ vine on i spusti obadva uha, 

Al' se približiti već gospodaru mogao nije. 
Nato odvrati lice Odisej božanski i suzu 
Obriše tiho i kradom od Eumeja...« 


(Homer: »Odiseja«. XVII, 300.—305. 
Preveli Maretić-Ivšić, M. H., Zagreb. 1950.) 

U trećem tropu (vidi tekst) govore o razlici, koja se ispo- 
ljuje kod pojedinca. Na pr. ako gledamo slike, na njima ćemo 
vidjeti udubljenja i uzvišenja, a to za opip uopće nije pri- 
mjetljivo. 

U četvrtom tropu govore o okolnostima, pod kojima nešto 
opažamo (na pr. u snu ili kad smo budni). 

U petom tropu navode razlike o pojavnom, koje dolaze 
zbog udaljenosti predmeta i mjesta (na pr. toranj je izdaleka 
okrugao, a izbliza četvorouglast). 

U šestom tropu govore o raznim primjesama, koje učestvuju 
u onom, što se pojavljuje. Na pr. naša vlastita boja tijela iz- 
gleda drugačija na toplom, a drugačija na hladnom, i stoga ne 
možemo reći kakva je ona po sebi. Ili, na pr. isti ton pojavljuje 
se drugačije na otvorenom prostoru, a drugačije u maloj pro- 
storiji. Dakle, i tu vidimo, da o prirodi stvari ništa ne možemo 
reći, i primorani smo, da se uzdržavamo od izricanja sudova. 

Sedmi trop pokazuje razlike, koje nastaju iz odnosa veli- 
čine. Na pr. zrno pijeska je tvrdo, a šaka pijeska je mekana, 
ili vino u umjerenoj količini koristi tijelu, a u većoj mu šteti. 

Osmi trop govori o nečemu u odnosu na nešto (na pr. na 
čovjeka i njegovo mišljenje, opažanje i slično). To znači, da 
nikad predmet ne promatramo, kakav jest, nego uvijek u 
njega unosimo sadržajne primjese. 

Deveti trop sadrži primjere pojava, koje na nas djeluju 
zbog toga, jer ih ne vidimo često. Na pr. mi se više čudimo 
kometu nego Suncu, jer Sunce vidimo svaki dan, a komet ne 
vidimo. Ili potres ne zbunjuje one, koji ga često doživljuju, 
kao one koji to dožive prvi put. Isto tako čovjek se čudi, kad 
prvi put vidi more i slično. 

Deseti trop govori o raznim običajima, zakonima i mit- 
skim vjerovanjima, što stalno dovodi do proturječnih mišlje- 
nja. Na pr. Etiopljani tetoviraju djecu, a Grci ne. U Egiptu se 
mogu ženiti sestrama, a u Grčkoj je to zabranjeno. Ili, prema 
mitu, Kronos je jeo vlastitu djecu, što je u društvu zabranje- 
no, a Zeus se sastajao sa smrtnim ženama, što su filozofi od- 
bacili kao neosnovano. Iz tih nekoliko primjera vidimo — 
zaključuju skeptici, da nam se iste stvari pojavljuju različito 
i stoga ne možemo reći, kakvo je nešto po prirodi, već samo 
kako se pojavljuje u odnosu na način života, zakon ili običaj, 
i stoga se treba uzdržati (ćmoy7)) od izricanja određenih su- 
dova, jer nemamo nikakvog razloga da jednome više vjeru- 
jemo nego drugome. 

NACIN IZRAŽAVANJA FILOZOFA SKEPTIKA 


U izvođenju svojih teza protiv ranije filozofije skeptici 
su bili na pretpostavkama iste te filozofije, jer samo su tako 
mogli pokazati moguće suprotnosti u određenim učenjima i 
mišljenjima. Ali, za izricanje svojih misli oni su morali dobro 
razlikovati između načina govora prijašnjih filozofa, koje su 
oni nazvali dogmatičarima, i svoga načina, koji je trebao biti 
adekvatan njihovu filozofiranju. 

Prema mišljenju Pirona i njegovih pristaša, dogmatizam je 
svaka određena tvrdnja o nečemu. Skeptici to radikalno iz- 
bjegavaju, i misle, da samo pojavno može biti predmet izri- 
canja suda i to, kako se kome čini. To je objekt, i izvan njega 
subjekt ne može ići, jer sama metoda i sadržaj filozofiranja 
pokazuju, da koliko vrijednosti ima neka teza, čini se, da to 
ima i protuteza, pa je najbolje uzdržati se i ostati indife- 
rentan prema tome. Pod jednakom vrijednošću skeptik razu- 
mije jednakost, koja se nama pojavljuje, i stoga on govori 
samo o onome, što se pojavljuje, t. j. što mu se čini. Dakle, 
skeptik ne tvrdi ni za ni protiv, jer bi ga to odvelo u dogma- 
tizam, nego kaže čini se, možda je, i ostaje uvijek izvan tvrd- 
nje, i stoga ne će za nešto reći, da je istina ili ne, nego da ono 
nije više istinito, nego što bi bilo i lažno. 

Ako na pr. skeptik kaže »uzdržavam se«, to treba da ozna- 
či, da mu se stvari čine jednakima s obzirom na vjerodostoj- 
nost i nevjerodostojnost, a da li su one jednake, to on ne tvrdi 
(I. 22). On kaže samo ono, što mu se pojavljuje, kad opaža 
osjetilima. Dakle, uzdržavanje od suda znači, da on niti što 
tvrdi niti poriče, pa stoga nikad ne govori s uvjerenjem, nego 
samo ono, što mu se čini. 

Ipak, nekad se skeptički rečenični izraz može činiti kao 
ukidanje same skepse, jer navodno sadrži u sebi svoju vlastitu 
nemogućnost. Na to su skeptici mislili i zbog toga daju neka 
objašnjenja, koja takva uvjerenja treba da isprave. Kad na 
pr. skeptik kaže »sve je neodređeno« (I. 24), tada on upotre- 
bljava »je« umjesto »njemu se pojavljuje«, a pod »sve« misli 
na ono, što je predmet istraživanja, a pod »neodređeno« da 
ni teza ni antiteza nemaju prednost. Dakle cijela rečenica 
»sve je neodređeno« znači: što se mene tiče, t. j. kako se meni 
čini, ono, što su dogmatičari istraživali, svodi se na to, da, 
koliko je nešto vjerojatno, toliko je i obratno, t. j. nevje- 
rojatno. 


47 


Iz dosadašnjeg izlaganja može se zaključiti, da skeptik 
ništa ne tvrdi, on govori samo ono, što se njemu pojavljuje i 
ne će se izjasniti o prirodi same stvari, koja je osnova tog 
pojavnog. Dakle, on samo pretpostavlja, da nešto može biti, i 
ne želi ništa više reći. 


KRITIKA RACIONALNE SPOZNAJE 


U prvom dijelu izlaganja skeptici su nastojali pokazati, 
da je osjetilna spoznaja proturječna i prema tome neupotre- 
bljiva u određivanju nečega, o čemu se govori. To je bilo 
poznato i u prijašnjoj filozofiji, koja je zbog toga tražila rje- 
šenje u racionalno-misaonom spoznavanju. Ali skeptici žele 
pokazati, da ni to nije bez proturječnosti. Razvijenost uma 
sastoji se baš u tome, da uvijek na svakom području tezi 
suprotstavi protutezu i tako ostane u ravnoteži, t. j. u neod- 
lučnosti. Teoretska sposobnost je na vrhuncu, kad je ukinula 
samu sebe. Te antinomije uma pokazuju njegov uspjeh, ali 
i pad, jer suprotnost baš kroz jednakost dovodi do neizvjesno- 
sti. Tu postoji svakako suprotnost, jer ona ne bi smjela negi- 
rati um kao cjelinu, nego ga dalje razvijati. Dakle, ono što 
se prije smatralo prednošću dijalektike, sada se pokazalo kao 
opasnost za samo mišljenje, za teoriju, a time na određen na- 
čin i za praksu. To više nije slučajno, jer ako se metodski 
princip sastoji u postupku pronalaženja jednakih protuargu- 
menata, onda je njegov zadatak, da otkloni svoje nesavršen- 
stvo, t. j. ograničenje, koje mu ne dopušta izjednačenje. Kad 
to otkloni, t. j. kad se uzdigao na stupanj da i ne, kao ravno- 
mjeran odnos, onda ne može ići dalje, jer bi u slučaju, da na 
jednoj strani zaostaje, otkrio svoju slabost, što bi ujedno zna- 
čilo i to, da postupak nije završen. Dakle, stupanj ravnoteže 
može biti viši ili niži. S tim u vezi skeptici sebe uspoređuju 
s liječnicima i bolesnicima. Kao što liječnici za manje bolesti 
uzimaju slabije lijekove nego za velike, tako rade i skeptici, 
t. j. za jaki dogmatizam traže jake dokaze, a kod manjeg 
dogmatizma ostaju i sami na površini (III. 32). 

Sve to skeptici izvode s istih pretpostavki, na kojima stoji 
i ostalo filozofiranje, t. j. da čovjek može misliti i raditi. Ali, 
dok su dogmatičari naveli samo jednu stranu mogućeg rješe- 
nja, skeptici navode i ostale mogućnosti i tako obrazloženo 
dolaze do jedinog cilja, koji stoji pred njima — da se uzdr- 
žavaju od izricanja ma kakvih sudova. 

U drugoj knjizi Pironovih postavki oni to žele pokazati na 
kritici logike i racionalne spoznaje. Da bi se problem, koji je 
tu postavljen, izveo u cjelini, treba početi od kriterija suđenja. 
Tu se postavljaju tri pitanja: 1. tko izriče sud? (na pr. čovjek), 
2. čime? (mišljenjem ili opažanjem) i 3. po čemu? (stvaranjem 
predodžbe). 

Čim bismo rekli, da samo čovjek donosi sudove, ne bismo 
mogli izbjeći dogmatizam, jer ne bismo vidjeli poteškoće, koje 
tu postoje. Ako ostanemo kod toga, da je to čovjek, onda je 
pitanje koji čovjek, da li jedan, neki ili svi. Nikada ne treba 
tvrditi da je nešto prije ovo, nego ono, i na kraju se ne može 
reći, koji je subjekt pozvan da daje sud. Dogmatičari bi naj- 
prije morali utvrditi, koji čovjek je mjera stvari? Da li mo- 
žda mudrac, ali koji, Epikurov, stoički ili kinički? Isto tako 
ni mišljenje većine ne mora biti mjerodavno, jer se i ono 
vara. (II. 5). 

Skeptici zaključuju, da nikoga nisu našli, tko bi donosio 
sudove o stvarima. Dakle, subjekt je neodređen, i dogmatičari 
su prebrzi, kad o tome donose određene tvrdnje. 

Ništa nismo u boljem položaju ni onda, kad pokušamo 
odgovoriti na pitanje, čime sudimo. Već je prije pokazano, da 
su osjetilni opažaji proturječni i da ne možemo odlučiti, koji 
su točni. Stoga, vele skeptici, možda nije istina, da se na 
osnovu osjetilnih opažaja može suditi o stvarima. Ali, ni po- 
moću mišljenja ne možemo ništa postići, jer i u njemu postoje 
velike razlike, na pr. Gorgija je tvrdio, da ne postoji ništa, 
a Heraklit, da sve postoji. Takvih razlika moglo bi se još 
navoditi, a da ne dođemo do pravog rješenja (II. 6). Koje je, 
dakle, mišljenje ispravno — ne možemo znati, i prema tome 
ne možemo donositi sudove o stvarima. Isto tako ne možemo 
suditi ni prema predodžbama (pavragla) (t. j. po čemu), jer 
mišljenje dobiva predodžbe preko osjetila, a ona iskazuju sa- 
mo svoja vlastita stanja (T& ćavrov nag). 


Ako bi mišljenje sudilo po predodžbama, pogrešno bi sudilo, 
jer ne bi polazilo od supstancije. Mišljenje ne može znati, da 
li su stanja osjetila slična osjetilnim opažajima, jer se ono 
samo ne odnosi na stvari, a osjetila opet ne govore o pri- 
rodi stvari, nego samo o svojim stanjima, kao što se zaključilo 
iz 10 tropa. 

Ako netko ne pozna Sokrata, ne će moći reći, kad vidi 
njegovu sliku, da li je slična. Tako je i s mišljenjem, koje 

iz stanja osjetila, kad samo ne promatra stvari, ne može znati, 
da li ta stanja odgovaraju vanjskom predmetu. 

Ako bi, vele skeptici, na osnovu predodžbe mogli zaključiti 
na stvari, onda bismo morali vjerovati svakoj predodžbi ili 
samo nekoj. Ako vjerujemo svakoj, tada moramo vjerovati i 
Demokritovoj, koji kaže, da nijedna predodžba nije vjero- 
dostojna, čime gornja teza otpada. A ako vjerujemo samo ne- 
kima, kako ćemo znati, da smo odabrali prave. Dakle, ni prvo 
ni drugo ne dolazi u obzir, t. j. na osnovu predodžbi ne mo- 
žemo donositi sudove o stvarima. 

Što će poslije toga skeptik zaključiti? On ne će tvrditi, da 
nema kriterija, jer bi time pao u dogmatizam. Stoga će — bu- 
dući da se čini, da su dogmatičari(ol ćoyuasxoi)s uvjerenjem 
tvrdili, da postoji kriterij suđenja o istini — njima suprot- 
staviti govore, koji se čine uvjerljivi, pri čemu ne će tvrditi 
da su oni istinitiji nego suprotni, nego će se s obzirom, da oni 
izgledaju jednako jaki, uzdržati od izricanja suda. 

Stoga mi, prema skepticima, nikad ne možemo reći, kakvo 
je nešto po prirodi, nego samo istražujemo svoja stanja, t. j. što 
se nama čini, jer za određenu tvrdnju morali bismo imati do- 
kaz, za dokaz opet dokaz i tako u beskonačnost. Tvrđenje na 
osnovu dokaza nije moguće (II, 13), a još manje bez dokaza, 
pa stoga jedino što preostaje jest indiferentnost prema svemu. 
Jer, ako bismo i htjeli nešto dokazivati, vidjeli smo, da ne- 
mamo nikakvih kriterija za to. Stoga skeptici misle, da dokaz 
koliko jest, toliko i nije, a to znači, ako su uvjerljiva mišlje- 
nja u prilog dokaza, uvjerljivi su i prigovori koji onemogućuju 
dokaze i tada se moramo držati isključivo nas samih, t. j. 
reći, da nešto koliko jest, toliko i nije. 

Poslije obaranja dokaza za skeptike su neodrživi i silogi- 
zam (koji je za njih samo zatvoren krug), i indukcija i defini- 
cija (II. 14, 15, 16). 

Iz svega toga skeptici izvode, da nikad ne treba ići dalje od 
onog, što se čini, jer bi to bilo prelaženje granice, koja odvodi 
od mira. 


NEODRŽIVOST FIZIKE 
Kao što dogmatska logika nije mogla dati potrebne krite- 
rije za spoznaju, tako ni iz dotadašnje fizike, kao dijela filo- 


zofije, ne možemo, prema mišljenju skeptika, spoznati pri- 
rodu svijeta i stvari. O svemu postoje suprotni iskazi, bilo da 

se radi o bogu, ili tijelu, prostoru i vremenu, nastajanju ili 
propadanju. Kao što za sve možemo kazati, da jest, tako opet 
možemo reći i da nije. Na pr. ako govorimo o uzročnosti, onda 
ćemo početi odatle, da je vjerojatno, da ona postoji, jer ako 
tako ne bi bilo, onda bi na pr. nastali konji od miševa, slonovi 
od mravi, ili bi u egipatskoj pustinji bile poplave (III. 3). Ako 
poslije toga prihvatimo uzročnost, onda nastaje poteškoća u 
tome, što mora postojati uzrok uzroka i t. d., a mišljenje to 
zaboravlja, kad prihvati tezu uzročnosti. Zaključak je skep- 
tika opet, da su vjerojatne tvrdnje o postojanju uzroka, ali 
su vjerojatne i one, koje ga osporavaju, i kako ni jednoj tezi 
ne možemo dati prednost, najbolje je uzdržati se od suda. 

I na drugim primjerima očituju se iste poteškoće, pa skep- 
tici misle, da su time teoretski dovoljno zasnovali svoju tezu 
o potrebi uzdržavanja od izricanja sudova i time pripremili 
rješenje i etičkih pitanja. 


PROBLEM ETIKE 


Cilj je skeptičkog filozofiranja, da odredi zadatak čovje- 
ka i da mu pokaže, kako će postići sreću i zadovoljstvo. Ti 
pojmovi kod njih nemaju veze s prijašnjim mišljenjem o tim 
pitanjima. Čovjeku nije potrebno, da ideal života gleda u ne- 
čemu, što bi ga neposredno privlačilo, i u čemu bi on nalazio 
neku veću vrijednost. To bi prema skepticima bila nesreća, 
jer svaka određena težnja. koja je usmjerena na vanjsko, 
objektivno postaje uzrok neizvjesnosti, a time i nemira. 


Skeptička etika nalazi smisao i rješenje tih problema u 
indiferentnosti, koja je praktična posljedica teoretske indife- 
rentnosti, t. j. uzdržavanje od izricanja sudova. Samo tako, 
misle oni, čovjek može postići traženi mir (drapačćta), 

Skeptici misle, ako se ljudi budu držali njihove teorije, 
da će postići to stanje, koje će ih uvijek pratiti kao sjena ti- 
jelo.! Znanje o svemu dovodi do krajnosti, t. j. do traženja 


'! Sekst-Empirik u Pironovim postavkama (I. 12) daje s tim u vezi zani- 
mljiv primjer slikara Apelesa. On je slikao konja | na kraju je htio da 
načini pjenu konju i nikako mu to nije pošlo za rukom. Naljutio se i na 
sliku bacio spužvu o koju je brisao boje. Kad je pogledao, bio je iznena- 
đen, jer je dodirom spužve na slici postigao ono, što nije mogao sam na- 
praviti. 

Dakle. tek kad je odustao našao je svoje rješenje. Skepticima se događa 
isto. Njima je cilj da postignu mir, t. j. nepomućenost duha prema stva- 
rima, što mogu postići tek onda, ako ođustanu od određenih stavova, t. 4. 
ako se povuku i postanu indiferentni. 

znanja, koje će oboriti ono prvo znanje. Ako bi se to dogo- 
dilo, onda opet ne bi postojao mir, jer određeni stav o ne- 
čemu postaje na taj način jednostran, jer se zadovoljio s pri- 
vremenim rješenjem. Sve je relativno i suprotno i stoga ni- 
kakve tvrdnje ne mogu adekvatno izraziti postojeći svijet. 

S tim u vezi dobiva skeptička etika svoj sadržaj. Ne može 
se reći, da je po prirodi nešto dobro, loše ili indiferentno (III. 
23), nego svatko o tome iskazuje ono, što mu se čini. Razni 
običaji, navike, tradicija i zakoni daju dovoljno primjera o 
relativnosti normi i etičkih principa. 

Skeptik se ne suprotstavlja normama života, ali samo 
kaže, da se nama nešto čini kao dobro, a kakvo je ono po pri- 
rodi, treba se uzdržati od suda. Stoga smo prisiljeni odbaciti 
mišljenja dogmatičara, koji su uvijek nekritični. 

U skladu sa životnim iskustvom skeptik će raditi kao i 
drugi ljudi, ali ne s uvjerenjem. 'To je zbog toga, jer njegova 
praksa mora biti adekvatna njegovoj teoriji, t. j. znanje ne- 
znanja u teoriji zahtijeva indiferentno djelovanje u životu, i 
stoga skeptik ostaje samo kod pretpostavki. 

Iz prikazanog sadržaja vidimo, da skeptička etika proizla- 
zi iz njihove cjelokupne teorije. Cijeli taj problem izrazio je 
Timon u ova tri pitanja: 1. Kakve su stvari? 2. Kako se tre- 
ba prema njima odnositi? i 3. Što odatle proizlazi za nas? 

Vidjeli smo, da skeptici na to odgovaraju tako, da se treba 
uzdržavati od određenog suda, i tek odatle i tada slijedi du- 
ševni mir. 


KRITIKA SKEPTIČKE FILOZOFIJE 


Nesigurnost učenja, koje se stalno mijenja, kao raznovr- 
snost tezi, potakla je Pirona da postavi i filozofiju kao pro- 
blem same sebe, a time i kao predmet istraživanja. To znači, 
da filozofija treba ispitati, da li je ona održiva i što je u svom 
dosadašnjem razvoju pokazala? Iz Pironova mišljenja možemo 
zaključiti, da povijesni razvitak filozofije negira samu filo- 
zofiju uopće, jer mnoštvo škola najbolje pokazuje, da nema 
jedinstvenog kriterija ni načina istraživanja. Filozofi misle, 
da stalno otkrivaju nove spoznaje, a oni se prema Pironu 
kreću u antitezama, ostaju dogmatici i ništa sigurno ne daju. 

Stoga je skepticizam u cjelokupnoj filozofiji našao samo 
jednostranost i pokušao navesti razloge, koji bi osporili vri- 

jednost prijašnjeg filozofiranja. Skeptički problem sastoji se 
u slijedećem: zašto bi se govorilo, da nešto jest, kad se isto 
s toliko prava može reći i da nije. Na osnovu pojavnoga mi 
iskazujemo nešto o nečemu samo kako ga mi doživljavamo. 
Ako kažemo, da nam se nešto čini, da jest ili da nije, to ne 
mijenja karakter objektivnog, jer iz pojavnoga ništa ne mo- 
žemo o njemu zaključiti. Onda je svejedno, što ćemo o njemu 
reći, kad ne kažemo ono pravo prirodno, bitno. Drugim rije- 
čima, sve što bi se reklo nedovoljno je, pa se čini kao da ni- 
smo ništa ni rekli, jer se držimo samo našeg stanja, koje nema 
karakter objektivnog postojanja. 

Za skeptike objektivni svijet nije problem, on postoji, i to 
je činjenica. Ali o karakteru njegova postojanja nema točnih 
ni objektivnih spoznaja, pa se treba zadržati na pojavnom i 
subjektivnom. Raznolikost mišljenja o nekom predmetu po- 
kazuje i to, da se u predmetu gleda i nešto drugo, koje mo- 
žda i postoji. To znači, da treba uvijek naći te antiteze, ali one 
prema skepticima otežavaju mišljenje. Ako se spozna, da je 
moguća uvijek i antiteza, t. j. da se tako čini, onda mišljenje 
dolazi u poteškoću, jer ne može sebe ukinuti, ali ni oslobo- 
diti te činjenice, da sve treba gledati na taj način. 

Skeptici su u metodskom izvođenju svojih teza često poka- 
zali objektivnu dijalektiku svega postojećeg, ali su iz toga 
izvodili zaključke protiv samog mišljenja. U tome su oni vi- 
djeli pozitivan rezultat svoje filozofije. Ali, on se nije sa- 
stojao, kao što misle skeptici, u negiranju mišljenja, nego u 
tome, da su svojom filozofijom unijeli kritičnost i dijalektič- 
nost u istraživanju raznih teza i ukazali na potrebu borbe 
protiv tvrdnji, koje nisu dokazane, a važe kao istinite. 

Borba protiv dogmatizma jest pozitivan doprinos skeptika 
mišljenju uopće, koje se ispoljava u svojoj točnosti tek preko 
ispitanih antiteza. Osposobljavanje mišljenja, da uvijek istra- 
žuje suprotnosti jest suština njihova filozofiranja, koje čini 
veliko dostignuće grčkog filozofskog duha. 

Ali, sve te prednosti svoje filozofije skeptici su upotrebili 
protiv mogućnosti određenog mišljenja i izricanja sudova, a 
time i protiv same filozofije. Mišljenje je sebe negiralo i do- 
spjelo u stanje indiferentnosti. Tu leže slabe strane te filozo- 
fije. 

Sama stvarnost i priroda predmeta nisu u ravnoteži anti- 
teza (kao skeptički um), koje bi se poništavale i uvijek djelo- 

vale kao neodređeno jedinstvo nekih razlika, koje ne bi bile 
ni razlike, jer se ne bi (zbog jednakosti) mogle diferencirati. 
Dijalektičnost postojećeg jest određeni sadržaj ispoljavanja, 
i objektivna spoznaja ne svodi se na to, da sve određeno ne- 
gira, nego da istraži, zašto je nešto na svoj način takvo, a nije 
drugačije. Stoga ne treba ostati kod subjektivne slike, nego 
istražiti, koliko ona odgovara objektu, dakle ne zaključiti na 
agnosticizam, nego u aktivnom procesu spoznaje istražiti su- 
štinu predmeta i objektivnost istine. To razumska spoznaja 
može postići i ona logičke principe izvođenja zasniva na po- 
stojanju same stvarnosti, pa stoga to nije uništavanje mi- 
šljenja, nego njegov siguran početak. Život ljudi kontrolira te 
principe, a stvarnost je pokazala, da je taj misaoni izraz bio 
njoj adekvatan i da se na osnovu mišljenja može spoznati 
svijet. 

Ispoljavanje mišljenja preko pojedinih subjekata nije raz- 
log, da se ono ukine, jer je postojeća svijest subjekta sastav- 
ni dio njegova postojanja 1 iz toga, što postoji mnoštvo ljudi 
ne proizlazi, da se o svijetu ne može ništa objektivno spo- 
znati, jer, naprotiv, život, iskustvo i društveni razvoj daju 
za to dokaze. Društveno-povijesna praksa nespojiva je s 
agnosticizmom, koji znači stajanje na mjestu i indiferentnost 
prema svemu, nego zahtijeva sadržajnu misao, koja svijet 
objašnjava i u relativnim spoznajama omogućuje njegov sta- 
lan razvoj. 


Skeptički zaključak, da je mišljenje u ravnoteži, i da se 
trebamo uzdržati od izricanja sudova, označuje jednostranost, 
koja ostaje samo na misaonom, jer ga ne kontrolira na objek- 
tivno postojećem. Skeptici su ostali na tlu subjektivizma i 
relativizma i stoga mnoge korisne misli svoje filozofije nisu 
primijenili za njen daljnji razvoj, nego su je onemogućili zbog 
njene raznolikosti, koja nije slabost, nego baš stvaranje, koje 
se drugačije i ne može razvijati. 

Sadržaj skeptičke filozofije pokazuje, da njeni predstavnici 
nisu svijet istraživali u njegovu objektivnom postojanju, nego 
su ostali samo kod svoga privida o njemu. Skeptička indife- 
rentnost prema svemu, koja je bila uvjetovana i tadašnjim 
povijesnim događajima, bila je razlog, da skeptici nisu pri- 
znali vrijednost ni čovjekovu društveno-praktičnom djelova- 
nju ni njegovu misaonu stvaralaštvu. 

II. FILOZOFIJA NEOPLATONIZMA 
1. PLOTIN 
ŽIVOT I DJELA 


Filozofski sistemi helenizma bili su izraz realnog shvaća- 
nja svijeta i prirode, koje je odgovaralo grčkom nazoru uopće. 
Suprotnost takvoj orijentaciji čini filozofija neoplatonizma, 
koja je pod općim religioznim utjecajem završila u mistici i 
čovjeka shvatila kao biće, koje treba da se uzdigne do boga. 


Glavni predstavnik neoplatonizma bio je Plotin (204—270) 
iz Likopolisa (Egipat)!. On je u 28. godini počeo učiti filozo- 
fiju u Aleksandriji. Od svih tadašnjih predavača najviše je 
cijenio Amonija Sakasa (175—242), osnivača neoplatonizma. 
Amonije nije bilježio svoje učenje, pa se ne zna, što je on sve 
predavao i koliko je utjecao na Plotina, koji je kod njega 
ostao jedanaest godina. 


Plotin je htio da upozna i orijentalnu filozofiju, te je sto- 
ga pošao u pratnji cara Gordijana III., koji je ratovao protiv 
Perzijanaca. Od toga puta nije imao mnogo koristi, jer su cara 
ubili u Mezopotamiji, i Plotin se odmah vratio. Otišao je u 
Rim 244. i otvorio svoju filozofsku školu, u kojoj je predavao 
dvadeset i šest godina i stekao velik ugled. 


Plotin je pokušao da filozofiju primijeni u praksi. Od cara 
Galijena dobio je dozvolu, da na ruševinama jednog grada u 
Kampaniji osnuje filozofski grad — Platonopolis — prema 
teoriji Platonove Države, ali su tu zamisao spriječili ljudi iz 
careve pratnje, jer su bili zavidni na eventualnom Plotinovu 
uspjehu. Time je propao posljednji pokušaj realiziranja Pla- 
tonove teorije. 


! Piotinov život | rađ opisao je njegov učenik Porfirije. 

Plotin je dobro poznavao raniju filozofiju, a naročito Pla- 
tona i Pitagoru. U svojim spisima koristio se također Aristo- 
telom, stoicima i peripateticima. 


Plotinova djela sredio je i izdao Porfirije pod naslovom 
Eneade što znači devetice. Ime dolazi odatle, što je Porfirije 
pedeset i četiri Plotinova spisa rasporedio u šest grupa, a u 
svaku je stavio devet spisa. On je smatrao, da je tako sretno 
riješio broj 54. Djela nije složio kronološki, nego problematski 
i u tome se ugledao, kako je sam rekao, na Andronika, koji je 
tako priređivao Aristotela i Teofrasta. 


PLOTINOV SISTEM 


U trećem sioljeću n. ere, t. j. u doba širenja kršćanstva, 
Plotin sa svojom školom predstavlja antičku opoziciju novom 
religioznom pokretu. O tome imamo svjedočanstvo samog Por- 
firija, koji u opisu Plotinova života (c. 16) kaže, da je u Plo- 
tinovoj školi napisano mnogo spisa protiv kršćana. Plotin se 
nalazi u posve drugačijoj situaciji, nego što je to bio slučaj s 
filozofijom helenizma. Ali, uistinu on ima isti problem, kao 
što su ga imali i ti filozofi, t. j. i on hoće da objasni postoja- 
nje svijeta i da pokaže, u čemu je vrijednost čovjeka i smi- 
sao njegova života. No, za razliku od filozofa helenizma, koji 
su rješenje života tražili na zemlji, Plotin stoji pod općim 
shvaćanjem svoga vremenaš, da je prava vrijednost ljudskog 
života izvan ovoga svijeta. On je svoje shvaćanje opširno iz- 
nio u svojim spisima, na osnovu kojih ćemo pokušati da ga 
ukratko izložimo. 


Predmet Plotinove filozofije nije neposredna objektivna 
stvarnost, nego posredna t. j. izvedena iz misaonog, koje on 
smatra kao pravo postojeće. Stoga je materijalnost sekundar- 
na, a misaono-pojmovno (idejno) je postojeća supstancijalnost, 
koja predstavlja savršenstvo i uzor ovog zemaljskog svijeta i 
života. Predmet istraživanja je cjelina, koja se sastoji iz bit- 
nog i pojavnog. To bitno je svijet ideja, a pojavno je materi- 
jalno. Unutar te cjeline postavljena je dakle granica, koja 
označuje razliku, a kako i zašto do toga dolazi, pokušava Plo- 
tin obrazložiti u svom sistemu. 


2 Na neoplatonizam izvršio je utjecaj i Filon iz Aleksandrije (umro 
oko 50. n. ere). 

On teži za apsolutnim monizmom, koji je predstavljen u 
vrhovnom, Jednom, koje u sebi sve sadržava. Procesom se 
ispoljuju postepene razlike od višega prema nižemu i tim 
nizom dolazi se na kraju do materijalnog svijeta, što znači, da 
najviše nema neposredne veze s najnižim. Što je to Jedno 
("Ev)? U postavljanju Jednog, kao jedinog i najvišeg, Plotin 
nastoji pokazati, da svijet može imati svoj smisao i svrhu samo 
zbog toga, jer proizlazi iz toga najvišega. 

To Jedno je sve (T0 E# zćvra),ali ništa pojedinačno (En., 
V, 2), jer ako bi se ono sastojalo iz tih pojedinačnih razlika, 
ne bi moglo biti iznad njih. Jer, štogod bi se reklo za to Jed- 
no, ne bi bilo njemu adekvatno, budući da je ono uvijek 
iznad toga. Ono je savršenstvo apsoluta i svako drugo odre- 
đenje umanjilo bi mu značenje. Ono u sebi sadrži preobilje 
svega, i to je razlog, da emanacijom (isijavanjem) iz njega 
proizlazi drugo. Jedno ne treba ništa i ne traži ništa. Ono i 
ne stvara svijet, jer sam akt stvaranja označuje neku potrebu, 
želju, volju i slično. To bi ga već ograničilo, i stoga se njemu 
ne može pripisati ni jedna takva oznaka, a time ni funkcija. 
Njegovo preobilje isijava iz njega, a da ga opet ničim ne 
umanjuje. 

To Jedno je samo za sebe postojeće (&p' ćavrodčv)i nije 
pomiješano s onim, što iz njega proizlazi (V, 4). Plotin ga na- 
ziva i istinsko Jedno postojeće (čv čvsvc £v). Čak i iskaz o 
njemu da je Jedno, pogrešan je, jer o njemu nema ni pojma 
(A6y0g ) ni znanja (V, 4). Ono se nalazi s onu stranu bitka, 
neovisno je od svega i sve jest tek na osnovu oponašanja tog 
Jednog. Jedno je iznad svega, i da nije takvo, ne bi moglo biti 
počelo (đoy:)). Iz tog Jednog proizlazi sve, ali ono nije ništa 
od toga. Za njega možemo reći da nije ni u kretanju ni u 
mirovanju (VI, 9), jer te oznake pripadaju postojećemu, kao 
drugom iza njega, a Jedno je iznad toga. To Jedno ne možemo 
odrediti nikakvim znanjem (VI, 9) i to zbog toga, što se zna- 
nje služi pojmom, koji označuje mnoštvo. Stoga se o Jednom 
ne može »ni govoriti ni pisati« (VI, 9). Ako pak o njemu pi- 
šemo, to činimo zbog toga, da bi se pokazao put, kojem tre- 
bamo težiti. 

Jedno je samo po sebi i bez akcidencije, ono je uzrok svih 
stvari, i ništa ne prima od drugog ong, što je ono. Njemu ta- 
kođer nije potrebno nikakvo mjesto, jer nije materijalno. 
Ono nije ni mišljenje (kao kod Aristotela), jer je prije njega 
(VI, 9). 

Jedno je nepomično, jer kad bi se kretalo za vrijeme, dok 
nešto nastaje, tada bi ono, što nastaje, nastalo poslije kreta- 
nja, t. j. kao treće, a ne kao drugo (V, 1). To Jedno ne shvaća 
ni sebe, nema svijest o sebi, i za njega se ne može reći ni da 
živi, jer ono život daje (III, 9), a svijest i mišljenje oznaka je 
drugog, koje dolazi iza njega. 

Plotin (u VI, 9) upozoruje, da mi, kad govorimo o Jednom 
kao uzroku svega, ne smijemo misliti, da o njemu iskazujemo 
nešto akcidentalno, jer je to samo naša oznaka, budući da to 
drugačije ne možemo objasniti. Iako ponekad govori, da je 
to Jedno i bog, Plotin odmah dodaje, da je ono i iznad 
boga, i označuje Jedno kao snagu (dsvapic, V, 1) koja pro- 
izvodi postojeće. 

Iz Jednoga može proizaći samo ono, što je poslije njega 
najviše (V, 1), a to je um (#076) i ideje. Um je uzrok i uzor 
(napdćetyua) svijeta. On je istinski i prvi svijet, koji se ne 
razdvaja prostorno (III, 2) i njemu pripada sve. Tek na osno- 
vu tog pravog svijeta ima ovaj naš nepravi svijet svoju eg- 
zistenciju i u njemu pored prijateljstva vlada i neprijatelj- 
stvo. 

Ono, što iz uma proizlazi, jest pojam (6 46y06). Iz uma i 
logosa nastao je svemir (TO 2đv), koji je prostoran i nije kao 
um i logos, nego u njima ima samo udjela. Logos je inteli- 
gibilan, t. j. pojmovan (v017r66), a svijet nije, jer je niži. 

U inteligibilnom svijetu (čv Tp x6oup 1 vontg) sve je 
logos, a iznad njega je um i čista duša (Pvyt) xa9agd). Iz te 
čiste duše ide providnost u živa bića. Providnost sve najljepše 
uređuje i dolazi do zemlje, jer i životinje i biljke imaju udjela 
na umu, duši i životu. 

Na pitanje, što je logos, Plotin odgovara da je on isijava- 
nje ( čađauycg ) iz uma i duše i oni ga proizvode kao život 
(III, 2). U logosu postoje mnoge suprotnosti, koje ipak čine 
cjelinu. Plotin to uspoređuje s dobrom dramom, u kojoj glum- 
ci imaju razne uloge, i sklad nastaje baš zbog tih razlika. 

Plotin kaže, da logos ne bi bio logos, kad u sebi ne bi 
sadržavao mnoštvo, jer time ne bi bio ni totalitet. On je u 
sebi različit (8t&pop0oc) i proizvodi drugo, a time što proizvodi 
drugo, proizvodi i suprotnosti (€vavrla). Um dakle sadrži ne 
samo razlike, nego i suprotnosti, i time ostvaruje svoju svrhu. 

Područje uma i ideja jest pravi svijet postojećega i time 
počinje mnoštvo. Um nema za predmet svoga mišljenja vanj- 
ski objektivni svijet, nego sebe, jer on je sebi najviši objekt. 

Dotle je došao Aristotel, koji dalje nije išao, nego je na tom 
stupnju postavio i svog boga. 

Za um možemo reći, da je sve, jer naš svijet je samo imita- 
cija tog savršenog stanja. To drugo (um) misli samo sebe, ali 
ta njegova razlika nije se mogla pripisati Jednom, jer tada 
ono, prije svog mišljenja o sebi, ne bi sebe znalo, a to ne može 
biti, jer tada ne bi bilo savršeno. 

Um je identičan sebi, nepromjenljiv je i oponaša Jedno, 
koje Plotin zove nekad i ocem (II, 9). Funkcija uma je mi- 
šljenje i on kao takav potpada pod kategorije idejnog svi- 
jeta3. 

Treći stupanj u nizu nastajanja jest duša, a četvrti je ma- 
terija (941). Taj slijed Plotin označuje kao prirodni poredak 
(II, 9). Duša još spada u pojmovno-misaoni svijet, a materi- 
jalno jest oponašanje idejnog svijeta. 

Kao što čovjek ima dušu, tako je ima i kozmos, kojim 
upravlja svjetska duša. Ona se ne mijenja kroz mnoštvo, nego 
je uvijek jedinstvena i sadrži sve u sebi (II, 9). Kao takva, 
ona predstavlja granicu duhovnog, t. j. bitka. 


Materija, kao najniži stupanj, nije samostalna, nego na- 
staje preko logosa, koji u sebi sadržava pojam materije (III, 
2). Stoga ona ne može biti primarna, nego je to logos, jer sve 
nastaje u skladu s njim, i područje pravog postojećeg (rd čv) 
nije u tjelesnom svijetu, jer je materija nebitak (uf čv) i 
puna suprotnosti (III, 6). Ona je slika, sjena gornjeg svijeta, 
a forma (zd €lđog) je aktivna i sposobna za provođenje, koja 
za svoje djelovanje treba materiju. Djelovanjem materije i 
forme nastaje pojedinačno tijelo. Materija, kao mogućnost 
nečega, jest samo njegov supstrat (II, 5), a stvarnost nečega 
pojedinačnoga nastaje tek preko forme. Materija je totalitet 
bitka po mogućnosti, ali ona sama po sebi ima svoju istinu 
u nebitku, dakle njen je bitak u nebitku (II, 5). 


NAČIN SPOZNAJE JEDNOG 
Jedno iznad svega misaona je pretpostavka vremenskog 
postanka i uređenja svijeta. Ono nije predmet znanja, nego 
samo trenutnog gledanja, kao ostvarenje vlastite moći u po- 


? To su ove kategorije: postojeće (čv). različitost (ćteo6rns). identitet 
(račsćrns). kretanje (xćvqgi5) i mirovanje (gidgi5). 

stizavanju ličnog savršenstva. Na taj je način filozofija po- 
stavila predmet postojanja, koji ona ne može spoznati, jer je 
Jedno takvo, da se ne može odrediti nikakvim oznakama. Po- 
stoji samo mišljenje, da ono jest, ali kakvo jest, to se ne 
može reći. 

Prema Jednome dolazimo, ako se duša uzdiže iznad osje- 
tilnog (VI, 9). Jedno je svakome blizu, a opet i daleko, već 
prema aktivnosti same duše, koja se može uzdizati, jer po 
svojoj suštini ne može potpuno pasti u nebitak. 

To Jedno ne spoznajemo umnim razmišljanjem, nego pro- 
matranjem (9ća) duše. To je stanje izlaženja iz samog sebe, 
ekstaza (čzoragic ) i tek tom ekstazom postižemo identitet s 
Jednim, što znači, da smo našli boga u sebi. 

To stanje je iznad racionalne spoznaje. Prema Pilotinu, 
smisao cjelokupnog djelovanja sastoji se u tome, da se od 
vanjskoga vratimo u sebe, i tim putem postignemo sjedinje- 
nje s najvišim bićem, koje se ne spoznaje, nego se doživljava 
vlastitim usavršavanjem duše. 


SVIJET U PLOTINOVOM SISTEMU 


Svojim filozofiranjem Plotin je nastavio tradiciju Plato- 
nova učenja, da stvarni svijet nema svoje postojanje u sebi, 
nego razlog postojanja ima izvan sebe, u višoj sferi ideal- 
noga i savršenog. Prema Plotinu, uzrok je svega Jedno, koje 
je sve, ali isto tako i ništa, jer o njemu ne možemo dati ni- 
kakvu oznaku. Ništa, u smislu svega, što bismo odredili kao 
njegov sadržaj, a to znači, da ga misao ne može shvatiti. Ono 
se može samo doživjeti, a određeni put do toga doživljavanja 
jest teoretsko izučavanje, nad kojim se uzdiže ekstaza kao ne- 
posredno gledanje. 

Prema Plotinovoj filozofiji svijet je idealno uređenje baš 
zbog toga, što svoje porijeklo ima u savršenstvu, iz kojega 
u stupnjevitim prijelazima nastaje sve do najmanjih pojedi- 
nosti. Ta raznolikost dokaz je svestranog djelovanja, koje ima 
svoj izvor u Jednom. 

Jedno je Plotinov bog, samo za razliku od kršćanskog uče- 
nja o bogu, Plotinov bog ništa ne radi, o sebi ništa ne zna, 
nije ni svijestan, jer bi mišljenjem o sebi pokazivao neku 
potrebu, a to bi ga umanjilo. Taj bog je nesvijesna sveukup- 
nost. Međutim, ne bismo ga smjeli ni tako odrediti, jer on 

mora biti iznad nesvijesnog, pa su prema tome sve te oznake 
samo naše pomoćno sredstvo, da ga na neki način shvatimo. 

Jedno je misaona pretpostavka najsavršenijeg, što bi mo- 
glo postojati. Međutim, ono se nama u tom apsolutu poka- 
zuje kao potpuna negativnost svega što bismo mogli odrediti, 
pa njegov sadržaj postaje nesadržaj, njegovo djelovanje ne- 
djelovanje, njegovo postojanje označuje nešto, što nije nešto, 
nego je ništa, baš zato, što je iznad svega mogućega i posto- 
jećeg. 

Misao je ovdje postavila takav predmet, o kojem ona sama 
ne može ništa reći. To je početak, a time i kraj, jer čim se 
kaže, da ono jest, odmah prestaje svako drugo označavanje, 
pa jedinstvo tog početka i kraja jest cjelina, koju misao 1lo- 
gičkim putem ne može razriješiti. Plotin je postavio takav 
predmet, koji u odnosu na sebe negira mišljenje, i stoga je- 
dino što preostaje, jest mističko doživljavanje toga Jednog. 
Identitet s njim postiže se za vrijeme života samo na trenutke, 
a trajno, kad se duša oslobodi svega tjelesnoga i uđe u sferu 
vječnog i savršenog. 

Tako je mistika proizašla već iz same osnove Plotinove 
filozofije. On je htio pokazati, da Jedno ne možemo spoznati 
racionalnim putem, jer misao uvijek ostaje u okviru dua- 
lizma: subjekt — objekt. Mišljenje o nečemu predstavlja aktiv- 
nost, koja nije završena, jer uvijek nešto treba, budući da tra- 
ži spoznaju. Taj intelektualni put treba da označi pripremu i 
određeni stupanj uzdizanja do tog savršenstva. 

Plotin misli, da je njegova filozofija izložila kako svijet 
postoji i odakle proizlazi smisao čovjeka i njegova života. Kao 
što su gornji dijelovi tijela vredniji i ljepši nego donji, kaže 
Plotin, slično je tako i u svijetu. Ovaj je svijet slika onog 
gornjeg svijeta i zavisan je od njega. Stoga smisao etičkog 
djelovanja može biti u tome, da ljudi teže tome višem svijetu, 
koji je za Plotina pravi život i prava sreća. Realiziranje tog 
etičkog principa može izvesti duša, koja nastavlja tamo, gdje 
misao prestaje. Kad se čovjek teoretski pripremi do tog stup- 
nja, da misli um i ideje, nalazi se na granici, koje se treba 
osloboditi i prijeći u područje Jednog. Oslobođenje od svega 
osjetilnog i misaonog jest pretpostavka, da se duša uzdigne do 
Jednog i s njim postane jedno. 

Ali, to je samo pretpostavka, jer u tom momentu ona o 
sebi ništa ne zna. U stanju svijesti ona bi mislila, a to bi zna- 
čilo, da nije prešla granicu, na kojoj se može sjediniti s Jed- 

nim. Kad je prijeđe, ona se nalazi u nesvijesnom stanju, i za 
vrijeme trajanja tog stanja njeno mističko gledanje jest do- 
življavanje, koje po povratku u svijest opet prestaje. Znači, 
za vrijeme trajanja mističkog gledanja duša ne zna ono, što 
jest u tom momentu, a poslije prestanka pogotovu ne zna. 
Stoga nikako ne možemo reći, što je Jedno. Prema Plotinu, 
vrhunac svega jest stanje neznanja, nesvijesti, neživota, t. j. 
nečega, što nije ništa, jer treba da bude sve. 

Filozofski zadatak mističkog sjedinjenja jest pretpostavka 
mogućeg dostignuća, gdje bi počeo pravi život, koji bi se 
sastojao u tome, da se ne bi živio, niti bi se o njemu znalo, 
da jest. To stanje apsolutnog Ništa, mogli bi prema Plotinu 
postići svi ljudi, kad bi spoznali, da je bog u njima, a ne izvan 
njih. 

Tim učenjem on se suprotstavio kršćanstvu i boga postavio 
kao vlastiti doživljaj smirenja i blaženstva u mističkom sa- 
njarenju izvan područja racionalnoga, koje je samo njegov 
predstupanj. Mistika u Plotinovoj filozofiji zahtijeva i odre- 
đenu praksu čovjeka. Ona se sastoji u povlačenju iz svijeta 
i života u samog sebe. 


PLOTIN FILOZOF I MISTIČAR 


Porfirije u opisu Plotinova života (c. 10) priča, kako su jed- 
nom pozvali Plotina da žrtvuje bogovima, a on je odgovorio, 
da bogovi moraju doći k njemu, a ne on k njima. Porfirije 
dalje piše, da oni nisu uvidjeli, u kojem je smislu Plotin to 
rekao, i nitko se nije usudio da ga to pita. Iako Plotin o tome 
nije opširnije govorio, to je potpuno u skladu s njegovom (fi- 
lozofijom, da je bog u čovjeku, i kad bogovi dođu k njemu, 
znači, da je on došao k sebi. Njegov ideal je čovjek, koji po- 
staje bog, odnosno bog, koji se ostvaruje u čovjeku. To je 
vrhunac razvoja i uzdizanja. Filozofija teoretskom pripremom 
pomaže ljudima, da ostvare ono, što je u njima potencijalno. 
Izlaz i spas nije u običnoj vjeri s dogmatskim propisima i 
obredima, jer to sve skupa ne znači ništa, budući da su to 
vanjske radnje, koje još nisu nikakvo jamstvo, da se onaj, 
koji ih vrši, nalazi na potrebnom stupnju uzdizanja. Kod 
Plotina je problem u unutrašnjem shvaćanju, koje iz sebe sa- 
znaje sebe, kao dio svega, i u momentu jedinstva nestaje u toj 
cjelini. 

Iz dosad prikazanog vidimo, da je Plotin filozof mistici- 
zma, t. j., da je sve bog i izvan njega ništa ne postoji. Za Plo- 
tina je filozofija najviši teoretski stupanj, koji je nužna pret- 
postavka za objašnjenje svijeta i života. Iako je filozofija po- 
stavila te probleme, ona ih sama po sebi ne može riješiti, i 
stoga je ekstaza pojedinca stupanj iznad dijalektike, jer ta- 
mo, gdje prestaje mogućnost racionalnog istraživanja, dolazi 
mističko promatranje kao adekvatan doživljaj Jednoga. U 
tome se Plotin potpuno udaljio od Platona, koji je dijalektiku 
smatrao naukom nad naukama. 

Plotinova je ekstaza napuštanje filozofije i mišljenja, te 
označuje lično religiozno uživljavanje, koje je on postavio kao 
najviši stupanj, t. j. kao dostignuće, posjedovanje onoga, što 
se istraživalo. Dok je prijašnja filozofija nastojala da spozna 
svijet, i da se zadovolji znanjem, Plotinov je krajnji cilj obo- 
gotvorenje čovjeka, koje se postiže ekstazom. 

Bog nema drugog mjesta osim čovjeka. Ako čovjek nije na 
tom stupnju, bog je mrtav i nalazi se u njemu samo poten- 
cijalno. Etički zadatak sastoji se u ličnom uzdizanju, koje do- 
stiže stanje boga. To je razlika u stanju nižeg postojanja, a 
jedinstvo u momentu ekstaze, koja čini razliku jedinstvom i 
ukida je kao takvu, 

Svijest o razlici filozofska je spoznaja i sav zadatak filo- 
zofije jest u tome, da pokaže u čemu se sastoji viši cilj i sre- 
ća. Kad je to filozofija odredila, onda ona vodi čovjeka do 
svog mogućeg stupnja i tu prestaje. Time je ona priznala svo- 
je ograničenje i stoga Plotin kao i kasniji teolozi traže način, 
da postignu ono, što filozofiji nisu dopustili. To je potrebno 
zbog toga, jer nelogičke pretpostavke postojanja najvišega ne 
mogu ga logično istraživati i spoznati. Poslije toga preostaju 
ili dogme ili pokušaj mističkog sjedinjenja. 

Ono, o čemu se ništa ne zna, za Plotina je onostranost u 
kozmosu, t. j. Jedno, a za kršćane je to bog, koji sve zna i 
sve stvara. Plotin ga pomoću svoje filozofije nastoji ostvariti 
u čovjeku, a kršćanstvo u zagrobnom stanju. Kod Plotina čo- 
vjek za života može postići jedinstvo s bogom, jer mu je jam- 
stvo misaono uzdizanje do njega. Umjesto toga kršćani po- 
stavljaju vjerovanje u dogme, koje važe kao gotov sadržaj. 
Stoga je Plotinova filozofija bila antiteza kršćanstvu, protiv 
kojeg je u njegovoj školi napisano dosta spisa. 

U usporedbi s kršćanskim dogmatskim vjerovanjem Ploti- 
nova filozofija još uvijek je (do stupnja ekstaze) predstavljala 

područje mogućeg istraživanja o raznim problemima, i u tome 
ona nastavlja i završava tradiciju grčkog filozofskog duha. 
Međutim, slaba strana njegova filozofiranja bila je u tome, 
što je on osporavao vrijednost materijalističkog učenja, a to 
je bio razlog, da kršćanstvu nije mogao suprotstaviti ranije 
pokušaje naučnog objašnjavanja svijeta, nego je rješenje svih 
problema tražio u mističkoj ekstazi. 

Plotin kao filozof ima prednost pred kršćanstvom, ali je 
unutar filozofije isto tako ograničen pretpostavkama, s kojih 
je počeo filozofirati i koje su ga odvele u iracionalno, čime 
je on u filozofiju unio nefilozofski sadržaj. 


Plotinov je sistem filozofski misticizam, koji je u tada- 
šnjem religioznom raspoloženju bio ideologija obrazovanih slo- 
jeva starog društva, koje se suprotstavljalo nastalom kršćan- 
stvu. Plotinovo učenje preuzeli su neoplatonovci grčke patri- 
stike (Dionizije Aeropagita), koje je odatle prešlo u skola- 
stičku filozofiju (S. Eriugena) i izvršilo utjecaj na druge si- 
steme filozofije srednjovjekovnog misticizma. 


2. NASTAVLJAČI NEOPLATONIZMA 


Kasnija neoplatonska filozofija nije ostala u Plotinovoj 
sistematizaciji, nego je mijenjana prema shvaćanjima njenih 
nastavljača, među kojima se ističu: Porfirije, Jamblih i Prokle. 

Neposredni Plotinov nastavljač bio je Porfirije (233-——304). 
On se pored neoplatonizma bavio i problemima logike. Njegov 
Uvod u Aristotelove kategorije (Elaayowy) elg 145 'Agroro- 
z#40v; xarnyoglac) obrađuje pet osnovnih pojmova (quinque 
voces): rod, vrstu, razliku, osobinu i akcidenciju. Već na po- 
četku te svoje rasprave Porfirije je potakao pitanje, da li su 
rodovi i vrste nešto stvarno ili počivaju samo na našim pred- 
stavama, zatim, da li su tjelesni ili netjelesni, odnosno da li 
postoje neovisno od pojedinačnih predmeta ili su vezani uz 
njih. Iako na ta pitanja nije odgovorio, budući da je smatrao 
da ne spadaju u uvod, on je ipak tim svojim spisom, koji je 
Boetije preveo na latinski, izvršio utjecaj na logičke rasprave 
u Srednjem vijeku (nominalizam i realizam). 

Porfirije je bio poznat kao velik protivnik kršćanstva. On 
je protiv kršćanskog vjerovanja napisao kritiku u petnaest 
knjiga. Ta su djela bila važan teoretski prilog antikršćanskom 
raspoloženju. Zbog toga se crkva nije zadovoljila da ih samo 

kritizira (na pr. Augustin), nego ih je spalila 435. godine. 
Uništenjem tih Porfirijevih djela izgubljen je uvid u prvu 
stručnu kritiku Biblije. 


Nastavljač Porfirija bio je njegov učenik Jamblih (umro 
oko 330.) koji je osnovao neoplatonovsku školu u Siriji. On 
je poznat po svojim komentarima za neka Platonova i Ari- 
stotelova djela. Jamblih je također pisao protiv kršćanstva. 


Prokle (410—485) je osnovao školu u Ateni. On je unosio 
još više shematizma u filozofiju neoplatonizma. Pisao je ko- 
mentare o Platonovim radovima. 


Proklov nastavljač bio je Simplikije iz Kilikije (6. st.), 
poznati komentator Aristotelovih djela. U njegovim se ko- 
mentarima nalaze sačuvani mnogi tekstovi iz grčke filozo- 
fije do Sokrata. 


Neoplatonska škola bila je protiv kršćanstva. U njoj su 
obnavljane misli i grčkog politeizma. Kršćani nisu bili tole- 
rantni prema takvom shvaćanju, pa je car Justinijan 529. 
zatvorio filozofske škole u Ateni. Prognani filozofi našli su 
svoje privremeno utočište u Perziji. 


$ Filozofija od Aristotela 


DRUGI DIO 


OD POČETKA NOVE ERE DO 15. STOLJEĆA 


1. POČECI SPAJANJA FILOZOFIJE 
S RELIGIJOM 


1. POJAVA KRŠĆANSTVA 


KRŠĆANSTVO — IZRAZ NERASPOLOŽENJA PREMA 
STAROM PORETKU 


Kršćansko vjerovanje predstavlja iluziju o spasu i vječ- 
nosti u zagrobnom životu. Nastanak takvog shvaćanja poka- 
zuje, da je na području Rimskog carstva robovima i poko- 
renim narodima, koji su prvi tu vjeru primali, bilo nemo- 
guće da izmijene tadašnje društveno stanje, pa je vjerska 
utjeha nadomjestila ono, čega u stvarnom životu nije bilo. 
Ideja spasitelja, Mesije, nije bila aktuelna samo u Judeji, 
nego i u drugim krajevima, gdje su pokoreni očekivali neko 
čudo da ih spasi. 

Priča o bogu-čovjeku, koji je stradao baš u Judeji, možda 
je proizašla iz te okolnosti, što su Židovi jedini imali mono- 
teističku vjeru i najviše osjećali sukobe s rimskom vlasti, 
koja je silom nametala i svoja religiozna uvjerenja. 

Židovi su svoj nacionalni interes spojili s vjerom u svog 
boga, kojem su dali prednost pred svim drugim oblicima vje- 
rovanja. Ideja boga izbavitelja mogla je imati privlačnosti za 
pokorene ljude, koji su tražili svoj spas u religioznom iživ- 
ljavanju. 

Iz priče o raspetom bogu proizašao je glavni sadržaj kr- 
šćanskog vjerovanja, koje se oblikovalo u cjelinu tokom ne- 

koliko stotina godina. Propovjednici nove vjere dali su svom 
bogu opći, nadnacionalni smisao i govorili, da su svi ljudi 
pred bogom jednaki. 


PRVE KRŠĆANSKE OPĆINE 


Pripadnici nove vjere organizirali su se po općinama, koje 
su bile zasnovane na zajedničkom trošenju dobara i ukidanju 
privatnog vlasništva (Djel. apostol., 4, 32). Taj potrošni komu- 
nizam nije mogao ostati trajno stanje, jer je za potrošnju bilo 
potrebno i da se proizvodi, a te općine nisu za proizvodnju 
imale potrebnih sredstava. 

Dokaze o karakteru tih općina! imamo u tekstovima pisaca 
evanđelja. Prema njima Isus je govorio svojim pristašama, da 
sve svoje prodaju i daju siromasima (Mat., 19, 21), jer teško 
bogatima (Mat., 19, 23), koji misle samo na sebe. Isti evanđelist 
ističe, da će prije deva proći kroz ušicu igle, nego što će 
bogataš ući u carstvo božje, što nije čudno, jer Isus je poslan 
da siromašnima javi evanđelje, t. j. dobru vijest o spasenju 
(Luka, 4, 18; Jak, 2, 5). 

Kršćanske općine zahtijevale su od svojih članova i prak- 
tičnu djelatnost u smislu svog vjerovanja, što je značilo, da 
su oni prestali učestvovati u državnim obredima i kultovima, 
jer su priznavali samo svoga novog boga. Tako su oni postali 
društvo u društvu, t. j. izdvojena cjelina u državi. Rimska 
vlast nije to odobravala i povremeno je upotrebljavala i na- 
silna sredstva, da bi uništila taj pokret. 

Daljnjim razvojem događaja kršćanske općine nisu mogle 
ostati u tom prvobitnom stanju. Pravo siromašnih na zajed- 
ničko trošenje dobara nije se moglo dugo održati bez proiz- 
vodnje. To je bilo još teže održati, kad su kršćanstvu počeli 
pristupati i ostali slojevi društva, budući da ono nije tražilo 
i promjenu društvenog sistema. Zbog novih pripadnika trebalo 
je vršiti dopune gornjih tekstova, koji su izražavali samo 
težnju siromašnih i za druge nisu bili prikladni. Taj posao 
nije bio lak, ali je ipak učinjena prihvatljiva izmjena, u kojoj 
se na pr. nalazi, da dobar kršćanin treba da sluša svoje go- 
spodare i da se moli za careve, jer svaka je vlast od boga 
(Rim., 13, 1), pa stoga treba dati caru carevo, a bogu božje 


1 O tome je opširno pisao K. Kautsky u svom djelu: »Poreklo hriš- 
ćanstva« (Kultura, Beograd, 1954.). 

(Rim., 13, 7). Osim toga, svi treba da služe bogu, i svako da 
bude zadovoljan svojim položajem (1 Kor., 7, 24). Time je uki- 
nuta svaka nada i iluzija o promjeni stanja na zemlji i kao 
utjeha je jedino preostala još vjera. 


PRIZNANJE KRŠĆANSTVA 


Nova vjera je preko crkve, kao svoje vlastite organizacije, 
okupila svoje pristaše i od njih zahtijevala slijepu vjeru, 
borbu i upornost. Svaka žrtva za vjeru isticana je kao sigurna 
nagrada poslije smrti. 

Širenju kršćanstva pridonijele su i političke prilike tada- 
šnjeg vremena. Rimsko carstvo bilo je i suviše zaposleno bor- 
bom s provincijama i obranom granica od napada drugih na- 
roda, pa je popuštalo novoj vjeri, jer mu je ona preko svojih 
organizacija mogla i pomoći, što se vidjelo i u borbi oko 
dinastičkog naslijeđa. Osim toga, zapuštena rimska privreda 
dovodila je državu sve više u zavisnost od uvoza iz plodnih 
provincija, i ta ekonomska kriza zahtijevala je općenito tole- 
rantniju politiku. 

Koliko se u tom vremenu izmijenio odnos starih društvenih 
snaga, vidi se na pr. po ediktu cara Karakale, koji je 212. god 
dao pravo rimskog građanstva svim slobodnim ljudima. Ono 
je tada bilo već manje važno, ali je ipak formalno, pred držav- 
nim zakonom, izjednačavalo slobodne ljude. Već nakon sto 
godina, i kršćanstvo je ediktom cara Konstantina 313. dobilo 
sva prava u državi, čime je bila potvrđena njegova pobjeda, iz 
koje je proizašlo, daljnjim političkim i ekonomskim razvojem 
crkve, duhovno ropstvo, jer je crkva progonila sve ono, što 
nije bilo u skladu s njenom vjerom. 


MIJENJANJE PREDMETA FILOZOFIJE 


Kad je crkva počela izgrađivati svoje učenje, uvidjela je, 
da bez dotadašnje filozofije ne će moći ništa učiniti. Osim toga 
njeni su se protivnici služili filozofijom i kršćanskoj vjeri 
zadavali mnogo poteškoća. Crkvena orijentacija prema filo- 
zofiji uslijedila je na taj način, što je religiozni sadržaj po- 
stao predmet misaonog istraživanja. Time je filozofija dobila 
nefilozofski sadržaj, kojeg se morala držati stotinama godina. 

Budući da je sadržaj vjere silom prilika postao predmet 
filozofije, ukratko ćemo izložiti, u čemu se sastojalo to novo 
vjerovanje, koje je vrijedilo i kao kriterij filozofskog mi- 
šljenja. 


RELIGIOZNO-DOGMATSKI SADRŽAJ KRŠĆANSTVA 


Kršćanstvo je kao i druge religije zadržalo vjeru u žrtve, 
koje ljudima treba da koriste pred bogom. Na žrtvenicima po- 
liteističkih vjerovanja meso i krv osigurali su vjernicima ilu- 
ziju o ispunjavanju svega onoga, što su trebali i željeli. Među- 
tim, kršćanstvo se nije služilo žrtvama u obliku životinje, jer 
je takva žrtva bila premalena, da bi spasila sve ljude. Na- 
mjesto životinje, ono je stvorilo priču o žrtvovanom sinu bo- 
žjem, koji je umro, da bi drugi bili sretni. Oni, koji u to vje- 
ruju, nalaze se, prema kršćanstvu, na putu spasenja. 

U tom kršćanskom shvaćanju čovjek je dvostruko otuđen: 
1. jer spas dobiva samo vjerom, u koju ne smije sumnjati, i 
2. mora biti svijestan, da je sam po sebi ništavan, i da bez 
boga ne može postići smisao svoga života. 

Da bi ta cijela iluzija o spasu bila uvjerljiva, trebalo je 
Isusu dati ono, što su ljudi željeli za sebe. Za cijelo to vje- 
rovanje bilo je najvažnije, da se osigura zagrobni život, i zato 
je Isusu pripisano, da je poslije svoje smrti uskrsnuo. To je 
imalo svoj određeni razlog, jer ako je to postigao on, onda će 
to preko njega kao izbavitelja biti omogućeno i drugim lju- 
dima. Važnost te dogme ističe i apostol Pavao kad kaže, (1, 
Kor., 15, 14) da bi sve bilo uzalud, da Isus nije uskrsnuo. Sto- 
ga je dogma o uskrsnuću bila uspostavljena kao jamstvo za 
onostrani život. Ta svrhovitost u vjeri proizašla je iz prazno- 
vjernog raspoloženja većine potlačenih, koji svoje pravo nisu 
mogli ostvariti na zemlji.? 


7.0 duhovnoj situaciji toga vremena En ge1s je u svojoj raspravi »Prilog 
historiji ranog kršćanstva« napisao ovo: »To je bilo vrijeme. kad je čak u 
Rimu i Grčkoj. a još mnogo više u Maloj Aziji, Siriji i Egiptu. apsolutno 
nekritična mješavina najgrubijeg praznovjerja najrazličitijih naroda pri- 
mana bez ikakvog ispitivanja i dopunjavana blagočastivom prijevarom i 
direktnim šarlatanstvom; kad su čuda, ekstaze, vizije. priviđenja. pogađa- 
nja budućnosti, alkemija, kabala i druge tajne čarolije igrale prvu ulogu. 
To je bila atmosfera. u kojoj je nastalo rano kršćanstvo i to među klasom 
ljudi, koja je više od ma koje druge bila prijemčiva za te fantazije o nat- 
prirodnim stvarima.« (Kultura, Zagreb, 1951., str. 15. Preveo Z. Tkalec) 

Praznovjerno raspoloženje tog vremena možemo na pr. upoznati iz ro- 
mana platoničara Apuleia (rođ. oko 125. n. ere): »Metamorfoze«, koji je 
poznat pod naslovom >»Zlatni magarac«, (Nopok. Beograd. 1954.) 

Kritiku tadašnjeg praznovjerja dao je u nekim svojim djelima Luki- 
jan iz Samosate (oko 125.—180.), 

Misao o grijehu i spasu čovjeka, sadržaj je tekstova t. zv. 
Sv. pisma. Iz njih proizlazi, da se pravi čovjekov život i sreća 
ne nalaze ovdje na zemlji, nego u idealu, koji će se ostvariti, 
kad prođe strašni sud. 

Taj sadržaj ispričan je vrlo jednostavno, pa je bio većini 
ljudi pristupačan. Ali, već u tekstovima, koji se pripisuju 
apostolu Pavlu (rođenom u Tarsu pored Aleksandrije) vidimo 
pokušaj, da se Isus ne prikazuje više kao čovjek, nego kao 
duh i bog, koji je iznad tjelesnog i materijalnog (Rim., 6, 9). 
Pavao kaže, da Isusa više ne poznamo po tijelu ( odeć, 2 Kor, 
5, 16) jer je on viši cd toga. Ta misao napuštanja tjelesnog 
bila je tada svojstvena gnosticima,* koji su na Pavla izvršili 
utjecaj. Isus je za Pavla slika boga (&lx&w T08 900) nevidlji- 
vog, a rođen je prije svake stvari. Sve što je na nebu i na 
zemlji, postalo je kroz njega i on je prije svega (Kol., 1, 17). 
Pavao dalje ističe, da postoji samo jedan posrednik i u njemu 
je blagodat prije vječnih vremena (nod zr6vov alovlovt — 2 
Tim., 1. 9). 

Taj pokušaj spekulativnog izvođenja kroz posrednika kao 
prvorođenog sina božjeg, stoji pod utjecajem Filona (oko 25. 
g. prije n. e. do 50 g. n. e.), koji je pokušao sjediniti mojsijev- 
stvo s grčkom filozofijom. Filon je istakao misao, da postoji 
logos (posrednik), preko kojeg sve postaje. Taj logos stoji 
između najvišeg bića i stvorenog svijeta. To učenje o logosu, 
koje je poznato od Heraklita, došlo je do Filona preko stoičke 
filozofije, koja je izvršila utjecaj ne samo na tekstove Novog 
zavjeta, nego i na patristiku." Od Filona ono je prešlo u kr- 
šćanstvo i nalazi se izraženo u tekstu 4. evanđelja (pisano u 
Efesu oko 140. n. €.), u kojem se govori o logosu kao stvara- 
lačkoj riječi boga. Taj logos je postao čovjek, t. j. Isus. U 


? Gnostička sekta nastala je unutar kršćanstva, | crkva ju je odbacila 
Kao opasnu herezu. Cilj je gnostika bio, da i znanjem (yveods) spoznaju 
vjerovanje. Ali to znanje nije bilo racionalno-logička spoznaja. nego fan- 
tastično miješanje svih mogućih shvaćanja, u kojima je prevladavala orijen- 
talna mitologija. 

Meću gnostičarima poznati su Valentin £ Basilid (obojica rz 
2. st. n. ere). 

“ Termin iz stoičke filozofije. 

5 Misli stoičke etike o jednakosti Ijudi, koji svoju vrijednost i veličinu 
imaju u sebi. t. j. u duhu. mogle su s manjim izmjenama poslužiti i kršćan- 
skim piscima. Tako je još u doba cara Justinijana izdan Epiktetov priruč- 
nik. u kojem su namjesto imena Sokrat stavili Pavao 1 učinili ga uz ne- 
znatne promjene prikladnom knjigom o kršćanskom moralu. (Tai tekst 
otkrio je Mericus Casaubonus. a objavljen ie kao peta k-jiga: 
sEpikteteae Philosophiae Monumenta« L“pslae 1800. Taj primjer o Epiktetu 
uzet je iz knjige: P, Barth: »Die Stoa«, Stuttgart, 1922.) 

kršćanskoj dogmatici on je također duh  (sve&ua)“ kao i bog 
i snjim je jednak. 

Kršćanski pisci pokušali su na taj način da izmišljenu 
legendu o Isusu prikažu donekle u pojmovnom izlaganju, 
služeći se i filozofskom terminologijom. 


PRIGOVORI KRŠĆANSTVU 


Spisi kršćanskog Sv. pisma potječu od raznih autora, a 
crkva je preuzela samo one, koji su joj bili po volji, dok je 
druge odbacila. Tadašnji suvremenici kršćana mislili su o tim 
tekstovima na sasvim prirodan način, da to nisu nikakvi sveti 
spisi, nego proizvod ljudi, koji su širili novu vjeru. 

Opoziciju kršćanstvu činili su filozofi. Platoničar Cels 
(Kelsos) napisao je oko 178. godine protiv kršćana knjigu: 
'A4n91g A6yog (Istinita riječ), koja je izgubljena, ali nam je 
njen sadržaj donekle poznat iz Origenove polemike protiv 
njega (Contra Celsum). 

Plotinov učenik Porfirije napisao je protiv kršćana pet- 
naest knjiga, koje je crkva spalila. On je vrlo oštro kritizirao 
biblijske tekstove, zbog čega je protiv njega pisao Augustin. 

U svojoj knjizi Cels je dokazivao, da kršćansko učenje ne 
sadrži ništa novo. Ono se ističe jedino zahtjevom za bez- 
umnim vjerovanjem, koje su primili neobrazovani ljudi. Cels 
tvrdi, da Isus nije nikakav Mesija, a proroštva o njegovoj 
smrti izmislili su njegovi učenici. 

Za Celsa kršćansko je učenje samo otpad od židovstva, a 
neke druge svoje misli kršćani su dobili krivotvorenjem grčke 
filozofije. Na pr. učenje o ljudskoj mudrosti, koja je glupost 
pred bogom, preuzeli su od Heraklita? i Sokrata, a ta im je 
misao trebala. da bi za sebe pridobili neobrazovane. 

Glavno kršćansko učenje o carstvu božjem, prema rije- 
čima Celsa, ne zaslužuje da bude spomenuto, jer učenje o 
bogu iznad neba pogrešno je shvaćeni Platon, a učenje o 7 
neba preuzeto je od Perzijaca. Vjerovanje o duši, koja se uz- 
diže, načinjeno je prema misterijima Mitre; a učenje o stva- 


* stoički termin, samo mišljen nematerijalno. 

? To su slijedeći Heraklitovi fragmenti: 70. »Ljudska su mišljenja dječje 
igračke«; 79. »Covjek je djetinjast pred božanstvom, kao što je dijete pred 
čovjekom«; 83. »Najmudriji čovjek pokazat će se prema bogu kao majmun, 
i u mudrosti i u ljepoti i u svemu drugom«. (Heraklit: »Svjeđočanstva i 
fragmenti«, M. H., Zagreb, 1951. Preveo N. Majnarić) 

ranju svijeta preuzeto je od Židova i puno je proturječnosti. 
Cels dalje piše, da su kršćanska proroštva potpuno lažna, a 
učenje o uskrsnuću da počiva na nerazumijevanju filozofskog 
učenja o seljenju duša. Isto tako i mišljenje da treba opra- 
štati onima, koji čine nepravdu, nije prema Celsu ništa drugo, 
nego nespretna imitacija Platonova »Kritona«3. 

Iz tih fragmenata Celsovih prigovora vidimo, da je on 
išao za tim, da pokaže, kako kršćansko vjerovanje uopće ne- 
ma u sebi novih elemenata, koji do tada nisu bili već poznati. 
I postojanje tadašnjih mnogobrojnih sekti pokazuje, da kr- 
šćanstvo nije bilo priznato kao neka bogom objavljena religija. 

Danas je poznato, da je vjera u kršćanskog boga nastala 
pod utjecajem židovskog vjerovanja, koje je opet preuzelo 
elemente babilonskog i perzijskog shvaćanja. To se odraziloi 
u kršćanstvu, koje u sebi sadrži mnogo utjecaja iz tih ori- 
jentalnih kultova, kao na pr. smrt i uskrsnuće boga, što je 
simbolički označavalo prirodu, koja u zimi umire, a u pro- 
ljeće se budi i slično. Proučavanjem starih izvora dokazano 
je, da je i židovski monoteizam nastao iz politeizma, a razvoj 
Jehove kao jedinog boga proizašao je iz političkih i socijal- 
nih borbi kako među samim Hebrejima, tako i iz borbe He- 
breja s drugim narodima_.19 


* Sokrat razgovara s Kritonom, da nepravđu ne treba činiti: 

Sokrat: Dakle, ni onaj kome je nepravđa učinjena, ne smije nepravđu 
vraćati, kao što svjetina misli, jer se nepravđa nikako ne amrije činiti? 

Kriton: Izlazi. da se ne smije... 

Sokrat: A što? Je li pravo ili nije pravo, da onaj, koji trpi zlo, na to 
zlo odgovara zlom, kao što svjetina misli? 

Kriton: Nikako... 

Sokrat: Dakle, ne treba nepravdu za nepravdu vraćati ni zlo činiti ni- 
kome od ljudi. ma čovjek što mu drago pretrpio od njih. A kađ to sve 
priznaješ, onda gledaj, Kritone, da ne priznaješ protiv svoga uvjerenja. Jer, 
ja znam, da je i sađa veoma malen broj ljuđi o tome uvjeren i da će biti 
uvjeren. Za one. dakle, koji u to vjeruju i za one. koji u to ne vjeruju. 
nema zajedničkog sporazuma. nego jedni druge moraju samo prezirati. kad 
jedni vide, kakvih se načela drugi drže. Razmišljaj prema tome, i ti veoma 
pažljivo, pristaješ li uza me i misliš li jednako. pa da počinjemo odavle 
savjetovati se. da nikađa nije pravo ni nepravdu činit! ni nepravdu za 
ribe vraćati. ni od zla, kađ se ono trpi, braniti se time, da se zlo 
vraća... 

(Platon: »Kriton«, Beograd, 1830. Preveo dr. M. Đurić) 

* Vidi na pr. Artur Drews — »Die Christusmythe«, 1910. U toj 
knjizi Drews je đao izvanrednih analiza kršćanskih tekstova i skinuo £ 
nih svaku svetost. 

U istom smislu, za kritiku tekstova Staroga zavjeta, važna je Spino- 
zina >»Teološko-politička rasprava« (»Tractatus theologico-politicus«). u 
kojoj je on ukazao na mnoge proturječnosti tih tekstova. Osim toga, na 
primjerima je pokazao, da pisci »svetih knjiga« nisu dobro zrali ni grama- 
tiku hebrejskog jezika. 

*%O tome vidi opširno K. Kautsky: »Porijeklo kršćanstva«, i P. 
Deussen: »Aligemeine Geschichte der Philosophie — Die Bibilsch-Mittel- 
alterliche Philosophie« (II. 2.). 

Kršćanstvo je proizvod tadašnjih povijesnih i društvenih 
prilika. Ono je nastalo u periodu propadanja antičkog robo- 
vlasničkog društva, a širilo se i jačalo s oblikovanjem novog 
feudalnog poretka, u kojem je preko crkve postiglo društve- 
nu vladavinu i teologiziralo cjelokupan život. 


2. PATRISTIKA 
NEGIRANJE FILOZOFIJE 


Prvi teoretski predstavnici kršćanske crkve smatrali su, 
da je filozofija izvor svih zabluda, i stoga je treba odbaciti. 
Kršćaninu je bilo važnije vjerovanje nego razmišljanje, koje 
ga može samo odvesti od pravog puta vjere. 

Taj negativan stav prema filozofiji izražen je naročito kod 
Tertulijana (160—222) iz Kartage, ovim riječima: credo quia 
absurdum, što znači, vjerujem, jer je besmisleno. Ta rečenica 
ne nalazi se u njegovim tekstovima, ali ona dobro izražava 
njihov smisao. Vjerovanje je apsurd za razum, i baš je taj 
apsurd rezultat, koji proizlazi iz sadržaja vjerovanja. Među- 
tim, za vjernike to nije dokaz neodrživosti njihovih uvjerenja, 
nego baš potvrda, da je to viša istina, koju razum ne može 
shvatiti. 

To je bio pokušaj, da se vjera prikaže kao prava istina, 
jer vjernici misle, da preko nje dobivaju ono, što razum ne 
može otkriti. Stoga je za njih prirodno, da filozofija uopće 
ne može biti iznad teologije. 

Naivnost tog mišljenja osniva se na uvjerenju, da je auto- 
ritet, na kojem se zasniva vjera, jedini izvor istine. Jasno je, 
da se zdrav razum mora tome suprotstaviti, jer nastoji sve 
istražiti i provjeriti, pa stoga filozofija, koja se njime služi, 
pokazuje, da je teologija sa svojim sadržajem ljudska iluzija. 


POKUŠAJ USKLAĐIVANJA GRČKE FILOZOFIJE I 
KRSĆANSTVA — ALEKSANDRINCI 


Razne sekte, koje su se pojavile kao opozicija kršćanstvu, 
dokazivale su svoje učenje i pomoću ranije filozofije. Na 
taj način njihov sadržaj vjerovanja dobio je učeniji izgled, 
pa mu je time bio osiguran i veći ugled, jer je filozofija bila 

važan faktor duhovnog ispoljavanja, i kao takva još uvijek je 
vršila utjecaj. 

Tadašnji predstavnici crkve uvidjeli su, da bez filozofije 
ne mogu pobijati protivnička mišljenja i zbog toga su iz tih 
praktičnih potreba i sami počeli u filozofiji tražiti sredstvo 
za vlastitu obranu. Oni su spoznali i to, da će im filozofija 
poslužiti i u širenju njihove vjere među obrazovanim dijelom 
društva, ukoliko se prikladno izrazi kroz probleme i termine 
prijašnjeg filozofiranja.! To se pokazalo mogućim, jer je filo- 
zofija sadržavala takve elemente (platonizam, neoplatonizam). 

Pokušaj sjedinjavanja filozofije s kršćanstvom učinjen je 
u školi kateheta u Aleksandriji, gdje su se istakli Klement 
(oko 150—215) i Origen (185—255). 

Sama potreba da se vjera tumači i širi, tražila je dokaze 
iz filozofije, ali ne u smislu potpuna kompromisa, nego u ko- 
rištenju onih dijelova, koji ne će biti štetni. Činjenice su po- 
kazale, da se takvih tekstova dosta našlo, a to su aleksan- 
drinci objašnjavali svojim netočnim shvaćanjem porijekla grč- 
ke filozofije. 

Predstavnici patristike govorili su o porijeklu filozofije 
ono, što im je išlo u prilog, a pravo stanje stvari uopće nisu 
poznavali. Tu je kršćanski pragmatizam već u početku svog 
postojanja počeo da izvrće činjenice i da ih prikazuje, kako 
to njemu odgovara. 

Tako je prema Klementovu mišljenju filozofija poklon od 
boga i služila je Grcima u odgajanju za kršćanstvo, kao što 
je to kod Židova bio njihov vjerski zakon. Klement je također 
pisao, da su grčki filozofi svoje misli krali iz židovskih reli- 
gioznih knjiga, ali su to prikrili, da bi sebe prikazali origi- 
nalnima. 

Drugi aleksandrinac, Origen, mislio je, da je kršćanstvo 
završetak onoga, što je počela filozofija i da je ona u nekim 
svojim dijelovima prihvatljiva i za kršćane.? 


1 To je bio razlog, da se na pr. Isus izrazi terminom logos (4. evan- 
đelje) u značenju posrednika i uzroka svega. 

ž O porijeklu grčke filozofije mnogo se pisalo u prošlom stoljeću. Tada 
su neki autori, Izgubivši svaki objektivni kriterij. tražili porijeklo te filu- 
zofije kako u orijentalnim religijama, tako i u učenjima istočnih naroda. 
Stoga su na pr, elejsku filozofiju pronalazili kod Indijaca. Heraklita kod 
Perz:jaca £ slično. Nek! su opet grčku filozofiju izvodili iz božjeg ctkri- 
venja i tako ponavljali mišljenje patristike. 

Međutim, sve takve teze potpuno su neosnovane, jer karakter grčke 
filozofije pokazuje, da je ona potpuno originaina, što se može pokazati na 
pr. i na razvoju grčke filozofske terminologije. 

I drugi crkveni teoretičari, na pr. apologet Justin i Euse- 
bije (265—340) iz Cezareje, mislili su slično o grčkoj filozo- 
fiji i osporavali joj njenu vrijednost. 

Svojim spisima Klement i Origen učinili su ipak pokušaj, 
da kršćanske misli objasne pomoću filozofije. U njihovim 
djelima pored stoicizma najviše se osjeća utjecaj platonizma, 
koji je uopće karakterističan za cijelu patristiku. Njihov od- 
nos prema filozofiji služio je i drugima kao putokaz, kako se 
pomoću filozofije mogu objašnjavati vjerska pitanja, što se 
tada naročito ispoljilo kod Augustina. 


AUGUSTIN 


Augustin se rodio 354. godine u Tagasti (Numidija). Majka 
mu je bila fanatična kršćanka i izvršila je na njega velik 
utjecaj. Augustin nije odmah primio kršćanstvo, nego je svoj 
razvojni put počeo preko studija retorike i filozofije. Retoriku 
i gramatiku studirao je u Madauru i Kartagi, a za filozofske 
probleme zainteresirao se, kad je čitao Ciceronov spis Hor- 
tenzije (373. godine). Poslije završenog studija bio je učitelj 
gramatike, a kasnije (375) i retorike u Kartagi, Rimu i Mila- 
nu. God. 387. napustio je svoj poziv i primio kršćanstvo, koje 
je od tada fanatično branio. Augustin je kasnije postao biskup 
u Hiponu 396., gdje je i umro 430. za vrijeme opsjedanja 
grada od strane Vandala. 


AUGUSTIN DO PRIMANJA KRŠĆANSTVA 


Augustinov razvojni put sastoji se od dva dijela, koji se 
jedan drugome suprotstavljaju. Prvi je dio Augustinov poku- 
šaj da prouči filozofiju, a drugi je obrana kršćanske vjere. 


Iako Augustin nije bio originalan filozofski mislilac, on je 
ipak u svom prvom periodu pokazao težnju za samostalnošću 
i kritičnošću. Za vrijeme čitanja Ciceronova Hortenzija Au- 
gustin je već pripadao sekti manihejaca, koju je osnovao Per- 
zijac Mani! Glavna misao te sekte sastojala se u prizna- 


* Perzijanac Mani govorio je za sebe, da je obećani izbavitelj ljudi. 
Njegova se sekta vrlo brzo širila, i stoga su protiv njega bili perzijski magi. 
Na njihov nagovor Mani je razapet 276. godine. Protivnicima to nije bilo 
dosta, nego su mu i kožu odđerali. 

Manihejstvo je u izmijenjenim oblicima postojalo i u Evropi sve do 
18. stoljeća. 

vanju dva prvobitna principa: dobra i zla, iz kojih sve na- 
staje. Augustin je ostao kod manihejaca devet godina (373— 
—382). Njihova utjecaja on se nije oslobodio, što se vidi na 
primjer i iz njegove teorije o božjoj i zemaljskoj državi. 

Poslije napuštanja manihejstva Augustin je prihvatio aka- 
demsku skepsu, ali ni nju nije trajno zadržao, jer je zaklju- 
čio, da se iz sigurnosti postojanja svijesti može ipak doći do 
određenih spoznaja. On je u to bio uvjeren, pa je rekao, da 
ako se čak i vara, to opet znači, da jest, da postoji (Si enim 
fallor, sum.), i da se ne vara u tome, da sebe spoznaje. Time 
je Augustin pokušao dokazati, da skepticizam nije u pravu, 
jer sigurnost postojanja svijesti omogućuje spoznavanje. Stoga 
je napustio skepticizam i tražio rješenje u platonizmu i neo- 
platonizmu, koja je djela čitao u latinskom prijevodu. Augu- 
stin je ostao pod utjecajem te filozofije i priznao, da je tek 
pomoću nje naučio razlikovati materijalni i duhovni svijet. 
Tu spoznaju primijenio je kasnije u obrani kršćanstva. 


Paralelno s proučavanjem platonizma Augustin je pisao 
rasprave, u kojima je iznosio kritiku pojedinih učenja. Iz tog 
perioda treba spomenuti njegov spis De vita beata (386), 
koji je pisao pod utjecajem Cicerona i Plotina. Iste godine 
napisao je protiv akademske skepse (Contra Academicos) tri 
knjige. Tom razdoblju pripada i djelo Soliloquia (2 knjige), 
gdje govori o problemu spoznaje (vidi tekst). U njemu Augu- 
stin ističe, da treba težiti za znanjem, jer zbog njega nitko ne 
može biti nesretan. Da bismo imali znanja, moramo prema 
Augustinu znati, što je istina? Ona je za Augustina vječna i 
postoji po sebi (per se). On zamišlja, da svijet vanjskih pred- 
meta spoznajemo pomoću duše (nullus sensus sine anima, 
Solil., II, 2). Prema tome, duša proizvodi odgovarajuće opa- 
žaje. Taj je put doveo kasnije Augustina do vječnih ideja 
(platonizam), koje duša prima od boga. Tako se našao u teo- 
logiji, koja mu nije mogla koristiti u filozofskom istraživanju. 


AUGUSTIN — KRŠĆANIN 


Preokret u Augustinovu mišljenju i životu nastaje 387., 
kad je primio kršćanstvo. To je bio kraj njegova misaona 
razvoja, jer je od tada pisao u duhu kršćanskih dogmi i po- 
stao religiozni fanatik, koji je svojim spisima izvršio utjecaj 
na teoriju i okrutnu praksu srednjovjekovne crkve. 

Iz tog perioda poznata su njegova djela Confessiones (Ispo- 
vijesti) 398. i De civitate Dei (Božja država), pisano od 413. 
do 426. Glavna misao tih djela sastoji se u tome, da stara fi- 
lozofija više ne odgaja ljude, nego je tu ulogu preuzela kr- 
šćanska vjera (De civ. Dei, XI, 2). Vjera ne traži dokaze, nego 
dogme uzima kao gotove istine. Da bog postoji, kaže Augu- 
stin, treba vjerovati (Deum esse credimus, ibid., 4). U takvoj 
konstrukciji čovjek je postao rob boga, a religija je predstav- 
ljala čovjekovu svijest o njegovu sadašnjem i budućem po- 
ložaju. 

Augustin je pitanje vjere, a time i spasa, prenio na ljudsku 
volju, koja je prema njegovu mišljenju božje djelo (XIV, 11). 
Volja je suština čovjeka (XIV, 6) i stoji iznad intelekta. 

Prema Augustinu, sve što čovjek radi proizlazi iz njegove 
volje, koja je apsolutno slobodna. Sve je volja, jer se ona 
ispoljuje u svakom ljudskom postupku bio on dobar ili loš. 
Vrijednost voljnih učinaka zavisi od njihove usmjerenosti 
prema bogu, crkvi i vjeri. Dakle, slobodna je volja pozitivna 
samo onda, ako služi kršćanskom uvjerenju. 

Problem voljnog djelovanja Augustin je prenio i na boga, 
koji stvara svijet iz ničega odlukom svoje volje i po odre- 
đenom planu. Božje stvaranje Augustin je objašnjavao pomoću 
Platonovih ideja, koje je prenio u božji um i shvatio ih kao 
božje stvaralačke misli (kršćanski platonizam). 

Ljudi sami po sebi ne mogu izvršiti pripreme za svoj spas, 
i zato, veli Augustin, postoji crkva, da ih vodi. Ona je osnova 
za božju državu, i oni, koji budu njezini članovi, imaju izgle- 
da da budu spašeni, iako to nije potpuno sigurno, jer je pre- 
destinacijom već sve određeno. 

Iz toga proizlazi, da čovjeku ne preostaje ništa drugo, nego 
da se preda crkvi. Augustin dalje izvodi, da bez boga čovjek 
ne može biti ni pravedan (XIX, 21). To isto vrijedi i za države, 
koje nemaju pravu vjeru, pa ih na taj put treba dovesti. 
Ljudski razum bez pravog vjerovanja nije u stanju da bude 
kriterij vlastitog djelovanja (XIX, 26), pa stoga vjerom treba 
tražiti pomoć za intelekt. 

Tim učenjem Augustin je nastojao pokazati, da je čovjek 
na pravom putu samo onda, ako je primio kršćansku vjeru. 
Stoga svi oni, koji se tome ne pokoravaju pomažu zemaljsku 
državu, a time se suprotstavljaju bogu, vjeri i crkvi. Stalna 
borba između te dvije države, već ovdje na zemlji, mora ko- 

ristiti nebeskoj državi. Taj je zahtjev vodio u fanatizam i po- 
stao sastavna vrlina kršćanina. Augustin ga je ispoljio i u 
svojim polemikama protiv sekta pelagijanizmaž i donatizma,? 
u kojima je vidio veliku opasnost za dogmatsko vjerovanje. 

Svojom teorijom države, Augustin je dao crkvi veće pra- 
vo nego legalnoj vlasti i državi. Na taj način on je teoretski 
pripremio ono, što je kasnije ostvarila inkvizicija gonjenjem 
i spaljivanjem pripadnika drugih sekti i slobodnih mislilaca. 


PROBLEM FILOZOFIJE POVIJESTI 


Iz božjeg voljnog akta stvaranja svijeta Augustin je izveo 
tezu, da je cjelokupno svjetsko događanje predviđeno u naj- 
manje pojedinosti i da je povijest svijeta povijest razvoja ili 
ostvarenja božjeg plana, kome ljudi služe, čak kad na toi ne 
misle, jer bog i ono, što je loše, može upotrebiti za dobre 
svrhe (XIV, 27). 

Augustin je cijelu povijest shvatio kao određenu cjelinu, 
koja ima svoj početak i završetak, a sve pojedinačno dobiva 
svoj smisao tek u toj cjelini. Time je u povijest unijeta kon- 
strukcija, t. j. početak i kraj, koje se kasnije nije oslobodila ni 
filozofija povijesti,“ kao filozofska disciplina. 


Kod Augustina cijela povijest sadržava šest razdoblja. 
Prvo je od Adama do potopa, drugo od potopa do Abrahama, 
treće od Abrahama do Davida, četvrto od Davida do babilon- 
skog ropstva, peto5 od ropstva do pojave Isusa, a šesto je ovo 
vrijeme, koje očekuje sudnji dan (XXII, 30). 

Prema tome, cilj je povijesti ostvarenje božje države, koja 
je ovdje izmiješana sa zemaljskom. U problemu tih dviju dr- 
žava, radi se — prema Augustinu — o dvije vrste ljudi. Jedni 


2 Britanski monah Pelagije (5.stolieće) tvrdio je. da je Adsmov grijeh 
samo njegov individualni. i stoga se čovjek rađa bez grijeha. Time je Pela- 
Rije negirao potrebu božje milosti. koju je zastupala crkva i Augustin. 
Crkva je osudila pelagijanizam na saboru u Efesu 431. god. 

3 Osnivač donatizma bio je biskup Donatus (313. u Kart»egi). Njegovo 
mišljenje sastojalo se u tome, da djelovanje sakramenata zavisi od moral- 
nog lika popa. koji vrši tai obred. Tai pokret je proizašao iz socijalnog 
previranja u siromašnim slojevima društva u Africi. Katolička crkva pro- 
glasila je donatiste hereticima 414. i 415. godine, ali su se oni održali u 
Africi do početka 7. stoljeća. 

4“ Prednost filozofije povijesti sastojala sc u tome. što je tražila razvoj 
i cjelinu u poviltesti (Vica, Herder, Kant. Fichte. Schelling. Hegel | dr.) 
ali ie njena slaba strana, što nije uzroke povijesnih dopađaja tražila u 
društvu i njegovu životu, nego ih je izvodila iz đuha ili ideje. 

5 Treći. četvrti i peti stupanj Augustin je preuzeo od evanđeliste Ma- 
teja (f, 17). 

priznaju učenje crkve, a drugi žive prema mišljenju ljudi i 
upućeni su samo na zemaljske stvari. U prenesenom značenju, 
to su dvije države (nebeska i zemaljska), t. j. dvije zajednice 
ljudi, od kojih su jedni predodređeni“ za spas, a drugi za 
kaznu (XV, 1). 

Gledajući općenito, Augustin je istakao, da postoji razvoj 
u povijesti. Ali je potpuno proizvoljno, što je cijeli taj razvoj 
shvatio kao razvijanje božjeg plana među ljudima. U skladu 
s tim shvaćanjem cijelu je povijest tumačio religioznim prag- 
matizmom, koji se sastojao u tome, što se pojedini događaji 
ocjenjuju s gledišta kršćanskog dogmatskog vjerovanja. U 
takvu tumačenju povijesni događaji nemaju svoju neposredno- 
objektivnu vrijednost, nego se promatraju u cjelini te reli- 
giozne konstrukcije, i dobivaju svoj smisao prema tome, ko- 
liko služe ideji vjere i njenom shvaćanju. 

U duhu takva shvaćanja Augustin je u svome djelu De 
civitate Dei na stotine stranica pisao o antičkoj kulturi i 
povijesti. 


AUGUSTINOV ODNOS PREMA GRČKOJ FILOZOFIJI — 
KRSCANSKI PLATONIZAM 


Grčka filozofija nije Augustinu bila neposredan predmet 
proučavanja, nego tek u vezi s teološkim pitanjima. U tu 
svrhu on je u osmoj knjizi De civitate Dei istraživao grčku 
filozofiju, koju je djelomično poznavao. Njemu je bio cilj da 
istraži, koliko se koja filozofska škola bavila i teološkim pi- 
tanjima, i koja je od njih najbliža kršćanstvu. Augustin je 
zaključio, da su u tom pogledu platonovci ispred svih filo- 
zofa (VIII, 5). Oni su spoznali, da bog nije tijelo, pa su zato 
idejno stavili iznad materijalnog." Platon je spoznao, da je 
bog djelatni uzrok (to se odnosi na ideju Dobra) i da je kre- 
postan samo onaj, koji spoznaje boga. Još zanimljivije po- 
jedinosti o Platonovoj filozofiji nalazimo u Ispovijestima 
(VII, 9). U njima Augustin govori, da je po smislu čitao kod 
Platona, kako je u početku bila riječ, i da su sve stvari kroz 
nju postale. Ali — prigovara Augustin — tu nije našao, da 
je bog pravo svijetlo. Dalje je čitao, da je božja riječ stvo- 
rena od boga, ali nije našao, da je riječ postala meso. Iz svega 


* Za svoje učenje o predestinaciji Augustin je imao primjer u teksto- 
vima, koji se pripisuju apostolu Pavlu. 


? Spekulativno razmatranje o bogu Augustin je naučio od Plotina, čije 
je spise djelomično čitao. 

toga Augustin zaključuje, da se nijedan filozof nije približio 
kršćanstvu kao Platon. To on objašnjava iz svoje pretpostav- 
ke, da je Platon usmeno čuo o spisima proroka i upoznao 
sadržaj Biblije i tako se najviše približio pravoj vjeri, samo 
što joj nije ostao dosljedan. 

Iz tog kratkog prikaza Augustinova shvaćanja Platona, 
vidimo, da je on grčku filozofiju gledao kroz svoje kršćansko 
uvjerenje. Augustin je time kršćanski interpretirao filozofiju, 
koja s tim nije imala nikakve veze. To je bila metoda reli- 
gioznog pragmatizma, i sigurno je, da na taj način Augustin 
nije mogao doći do objektivnog kriterija o vrijednosti te fi- 
lozofije. 

Kod Augustina je filozofija kršćanskim interpretiranjem 
dobila svoje mjesto unutar teoloških pitanja. On je uveo pla- 
tonizam u kršćanstvo i tako pokušao filozofirati o sadržaju 
vjere. 

Time je Augustin postao filozof samo unutar teologije, koja 
je za njega bila pretpostavka mišljenja. Filozof u starom smi- 
slu riječi nije on mogao biti, jer je teološke dogme smatrao 
sigurnim istinama, iz kojih je izveo i svoju metodu mišljenja. 


6 Filozofija od Aristotela 


II. OBNAVLJANJE FILOZOFSKE TRADICIJE 
I ZATVARANJE FILOZOFSKIH ŠKOLA 


1. BOETIJE 


A. M. Boetije! (480—525) bio je istaknuti rimski patricij i 
senator. Osim filozofije bavio se i politikom i zauzimao je 
važne položaje na dvoru istočnogotskog kralja Teodorika, koji 
je tada vladao Italijom. Na tim dužnostima, Boetije se često 
sukobljavao s drugim utjecajnim dvorskim ličnostima i ste- 
kao dosta neprijatelja. On je o njima pisao, da su ga mrzili, 
jer im nije dao da čine nepravdu. Kralj ga je štitio sve dotle, 
dok nije otkrivena rimska zavjera, koja je išla za tim, da 
oslobodi Italiju od gotske vladavine. I Boetija su optužili, da 
je sudjelovao u toj pripremi i pogubili su ga bez suđenja.? 


BOETIJEV RAZGOVOR S FILOZOFIJOM 


Dok je u zatvoru u Paviji 524. očekivao presudu, Boclije 
je napisao knjigu pod naslovom De consolatione philosophiae 
(Utjeha filozofije), u kojoj je iznio svoje učenje u obliku dija- 
loga između sebe i filozofije. 

Te okolnosti, u kojima je pisao knjigu, podsjećaju donekle 
na Sokratov svršetak, jer je Boetije kao i Sokrat pokušao, da 
pred svoju smrt iznese svoje učenje i da provjeri, nije li u 
Životu činio što pogrešno? Poslije dovoljna razmišljanja, Boeti- 
je zaključuje, da ga je filozofija uvijek upućivala na dobar 
postupak. Ali, drugi nisu tako radili i zbog toga je došao 


" Njegovo puno ime je Aniclus Manlius Torquatus Severinus Boeihi:us. 

2 Katolička je crkva zbog toga od Boetija napravila kršćanskog muče- 
nika. To je uvjerenje ona stalno podržavala. Preuzco ga je! Dante. koji je 
u svom djelu »Božanska komedlja« Boctiju dao mjesto u raju, Da bi Boeti- 
jevo kršćanstvo bilo uvjerljivije pripisali su mu autorstvo nekih kršćansko- 
teoloških spisa. što s njim nema nikakve veze. jer je on prema kršćanstvu 
bio potpuno indifercntan i smisao svega tražio samo u filozofiji. 

s njima u sukob. Boetije za sebe otvoreno kaže, da je postao 
žrtva filozofije, jer živi u vremenu, koje za nju nema razu- 
mijevanja (»De cons. phil«, I, 60). 


U svom djelu Utjeha filozofije Boetije nije iznio novih 
filozofskih misli, nego je u stoičkom, platonskom i neoplaton- 
skom duhu nastojao dati rješenja pitanja o svijetu i čovjeku. 
Za njega su glavni problemi bili smisao i vrijednost čovjekova 
života, ali on ih ne rješava same za sebe, nego po uzoru na 
helenističke škole postavlja čovjeka u odnos prema svijetu 
(kozmosu). 


U pitanjima kozmologije Boetije se drži sloicizma, Plato- 
nova Timeja, a ponekad navodi i druga mišljenja. On smatra, 
da je božanstvo (Platonov demiurg) uzrok sviju stvari i da je 
ono najviše Dobro (III, 229). Između boga i svijeta nalazi se 
duša, za koju Boetije kaže, da je besmrtna. Sve pojedinačno je 
dobro, jer učestvuje na najvišem Dobru (III, 236). Ovom se 
tezom Boetije vraća na platonizam. 


Pored Dobra, zlo ne može biti poseban princip, jer ono 
znači samo umanjivanje odnosno nedostatak dobra. Ništa ne 
može poremetiti svjetski poredak, koji ima svoje zakone. Samo 
oni ljudi, koji to ne znaju, misle, da je sve stvoreno bez 
plana (IV, 288) i ne shvaćaju, da svime upravlja božja provid- 
nost preko sudbine, kao vremenskog niza općeg reda božje 
misli (IV, 293). 


To su misli stoičke filozofije, koje uglavnom ne protu- 
riječe kršćanskom shvaćanju, ali je ipak zanimljivo, da ga 
Boelije nigdje ne spominje. Kad govori o bogu, on citira i 
Homera, ali nikako kršćanske spise, što možemo vidjeti, na 
primjer, iz teksta (V, 321), gdje govori o providnosti, koja 
»sve vidi i čuje«.3 


3 Te riječi Boetije citira na grčkom jeziku iz Homera. To su ova mjesta: 


»Atrid podigne ruke ovako se moleći glasno: 
»Najveći, preslavni Zeuse. sa Ide kojino vladaš, 
i sunce, kojeno sve sa nebesa čuješ i motriš. 


(»Hijada«, III, 275 1 d. MH. 1348.) 


Drugi primjer (Odisej govori svojim ljudima): 


»Drugovi, u lađi brzoj imade jela | pića. 
Zato da ne bude zla. u goveda nemojte dirat. 
jer su goveda ta i ovce pretile strašnog 
Helija boga, što sve i vidi i čuje odozgo.« 


(»Odiseja«, XII, 320 i dđ.. MH. 1850.) 

PROBLEM ETIKE 


Poslije spoznaje kozmosa Boetije misli, da čovjek može 
lako odrediti i smisao svoga rada i cilj, prema kojemu teži. 
Tok prirodnog događanja ne može se mijenjati, i za čovjeka 
je najbolje, ako živi u skladu s prirodom. 


Glavni problem etike, o kojem Boetije piše, jest čovjekova 
sreća. Potpuno u skladu s etikom stoika on ističe, da je sve 
vanjsko prolazno i nije u našoj moći, pa stoga sreću treba 
tražiti u samome sebi (II, 124). Ljudi će pravi smisao života 
pogoditi tek onda, kad se budu držali svega, što je prirodno, 
jer priroda je s malim zadovoljna i mjerilo je ljudske vrline. 
Stoga čovjek mora dobro spoznati samog sebe i pomoću znanja 
o sebi i svijetu treba da odredi djelovanje u svom životu. 


RELATIVNOST LJUDSKE SPOZNAJE 


Razmišljanje o životu dovodi čovjeka do relativizma. To 
je za Boetija praktična istina, koju svatko doživljava, iako o 
njoj nema pravu spoznaju. 


Potvrdu za takve stavove u etici Boetije izvodi iz ljudske 
spoznaje, koja je također relativna. 


Boetije ističe, da je objekt vezan za realno postojanje, 
ali što ćemo na objektu spoznati ne zavisi od objekta, nego 
od subjekta i sredstava, kojima on spoznaje (V, 336). Tako na 
pr. okrugli oblik nekoga tijela drugačije spoznajemo gleda- 
njem, a drugačije opipom. Oko to opaža na prvi pogled, a opi- 
pom se može tek postepeno utvrditi. 


Svaki vanjski predmet (res) može na četiri načina biti 
objekt naše spoznaje: 1. kao predmet osjetila (sensus), 2. pu- 
tem predodžbe (imaginatio), 3. razumskom spoznajom (ratio) 
i 4. umom ((intelligentia). 


Osjetilna spoznaja uvijek je vezana za pojedinačni materi- 
jalni predmet, a predočivanje se vrši nezavisno od njega. 
Iznad predočivanja uzdiže se (transcendit) razum. koji pojedi- 
načnost obuhvaća u cjelinu. Od razuma je savršeniji um, koji 
čistim duhom promatra jednostavnu ideju objekta. Iz tog jasno 
proizlazi, da je isti objekt sadržajno uvijek nešto drugo, što 
zavisi od subjekta i sredstava, kojim on spoznaje. Viši stu- 
panj spoznaje uključuje u sebi uvijek niži, ali obrnuto se ne 

događa. Kad um na pr. shvati ideju, onda on time shvaća i sve 
ono, što je njoj podređeno, ali cjelinu ne shvaća osjetilima, 
predočivanjem i razumom, nego duhom. Isto tako, kad razum 
shvaća opći pojam neke stvari (universale), on tada spoznaje 
i ono, što se predočuje i osjetilno, ali bez predočivanja i osje- 
tila. Na pr. kad se kaže, da je čovjek dvonožac i umno biće, 
to je onda opći pojam (universalis notio), ali nitko ne će, veli 
Boetije, osporavati, da taj opći pojam u svojoj osnovi ima ono, 
što je predočljivo i objekt, koji osjetila opažaju, iako ga ra- 
zum zahvaća pojmovnom spoznajom (rationali conceptione, 
V, 338). 

Time Boetije hoće reći, da kod opažaja duh (animus) nije 
direktno aficiran izvana, nego o utiscima sudi iz sebe, iz svoje 
snage (V, 343). Iz toga Boetije dalje izvodi, da savršenu spo- 
znaju ima samo božanstvo, jer ono ni u kojem slučaju nije 
zavisno od djelovanja vanjskog objekta. 


BOETIJE — LOGIČAR 


Osim Utjehe filozofije, koja je bila najčitanija knjiga u 
ranom Srednjem vijeku, Boetije je izvršio utjecaj i svojim 
logičkim spisima. On je preveo neka djela Aristotelova Orga- 
nona, Porfirijev Isagoge s vlastitim komentarom. Time je 
dao poticaj za srednjovjekovnu raspravu između nominalizma 
i realizma. Ti su prijevodi bili korisni, jer se tada sve manje 
znalo grčki. 

Boetije je i sam pisao o pitanjima logike, na pr. dvije 
knjige o kategoričkom silogizmu, dvije o hipotetskom silogi- 
zmu i dr. Osim toga, pisao je i komentare za Aristotelov Orga- 
non, za Porfirija i za Cicerona.? Svoji radovima i komentarima 
Boetije je pridonio ne samo upoznavanju te građe, nego i 
razvoju filozofske terminologije, jer je oblikovao neke ter- 
mine, koji su i danas u upotrebi (na pr. subiectum, predicatum, 
contradictio, accidentalis i dr).& 


4 Zbog poznavanja grčkog 1 latinskog jezika S. Eriugena zove Boetija 
divnim filozofom s dva jezika. 

5 Koristeći se starim piscima, Boetije je napisao još dvije knjige iz arit- 
metike. dvije knjige interpretacija uz Euklidovu geometriju i pet knjiga 
o muzici. 


* R. Eucken: »Geschichte der philosophischen Terminologie im Umrisse, 
Leipzig, 1879. 

ZNACENJE BOETIJA 


Boetije je vrlo zanimljiva filozofska pojava, ali ne po svom 
učenju, nego po tome, što je htio obnoviti filozofiju, kad je 
ona u svom starom obliku i značenju bila potpuno nepo- 
željna. On je poznavao raniju filozofiju, pa je iz te svoje 
školske učenosti pokušao teoretski odgovoriti na opća pitanja 
svoga vremena. 

Njegovo obnavljanje čiste filozofske tradicije nije pro- 
izlazilo iz tadašnjeg religioznog raspoloženja. Stoga on svojim 
filozofiranjem predstavlja opoziciju kršćanstvu, koje se već 
razvijalo u društvenu silu. On je kršćanskoj dogmi suprot- 
stavio filozofiju i rekao, da samo filozofija donosi svijetlo 
(»De cons. phil.«, IV). 

Bocetije je posljednji predstavnik antičke kulture u rim- 
skom društvu. Njegovi radovi s područja filozofije i logike, 
iako nisu originalni, imaju kulturno-povijesno značenje, jer 
je on njima posredovao između antike i Srednjeg vijeka. 


2. KRŠĆANSTVO NA ISTOKU I ZAPADU 
DALJNJE ŠIRENJE KRŠĆANSTVA I POJAVA NEKIH SEKTI 


Poslije Boetijeve smrti nema značajnijeg imena u evrop- 
skoj filozofiji sve do 9. stoljeća. Razlog tom nedostatku filo- 
zofa nalazi se i u tadašnjim objektivnim prilikama i u subjek- 
tivnim mogućnostima. 

Propašću Zapadnorimskog carstva (476) počinje vladavina 
novih država, koje su sporo usvajale staru materijalnu i du- 
hovnu kulturu. To se tada nije činilo katastrofalnim, jer je 
kršćanska crkva postavljala životu sasvim druge ciljeve. 

Crkvi je bilo najvažnije da proširi kršćanstvo među naro- 
dima, koji su još održavali svoje mnogobožačke kultove. Taj 
zahtjev crkve bio je politička obaveza za države, koje su već 
bile pod njezinom kontrolom. Stoga politika nije bila samo 
stvar pojedinih vladara, nego isto tako i papa i crkve, kako 
na Zapadu tako i na Istoku. 

Širenje kršćanstva na Istoku pomagalo je Bizantsko car- 
stvo, koje je preko nove religije širilo i svoj određeni poli- 
tički interes. Razne društvene suprotnosti ispoljavale su se 
tada često puta i u traženju novog izraza u samoj religiji. Po- 

jedine sekte, koje su tada nastale, težile su ili za odcjepljenjem 
od jakog centraliziranog upravljanja ili su ispoljavale i odre- 
đene nacionalne težnje. 

Značajniji pokret u istočnoj crkvi i državi izazvao je Arije 
(umro oko 336.) iz Aleksandrije, koji je tvrdio, da božji sin 
nije od vječnosti, pa stoga nije ni pravi bog. Arije je imao 
dosta pristaša, pa je to izazvalo velik spor. Da bi sačuvao je- 
dinstvo vjere, car Konstantin je sazvao sabor u Nikeji 325. 
godine, na kojem je Arije sa svojim pristašama bio osuđen i 
proglašen heretikom. Ta osuda je potvrđena i 381. na saboru 
u Konstatinopolu, na kojem je potvrđena i dogma o božjem 
trojstvu.! I pored te osude arijevstvo se održalo do 7. stoljeća. 

Osim Arija, na Istoku su bile utjecajne sekte monofizita i 
monoteleta. 

Monofiziti su učili, da Isus nema dvije prirode, nego samo 
jednu, što znači, da je on bog, ali nije čovjek. Monofizitska 
sekta raširila se u Egiptu, Siriji i Armeniji. Taj je pokret 
bio vrlo jak i izražavao je težnje istočnih provincija, da se 
oslobode bizantskog utjecaja. Između monofizita i službenog 
kršćanstva vođena je žestoka borba i u Bizantu.* Ni poslije 
vojničke pobjede nad monofizitima, car Justinijan (527—565) 
nije bio siguran, da se ne će obnoviti slična shvaćanja. On je 
centar takvih opasnosti vidio u filozofskim školama u Ateni. 
Zato ih je ukinuo 529. godine. Taj događaj označuje prekid 
s antičkom kulturnom tradicijom i smatra se početkom Sred- 
njeg vijeka na području obrazovanja i kulture. Iste godine, 
osnovan je Monte Cassino, prvi samostan u Italiji.* Time je 
ta godina još karakterističnija za označavanje početka sred- 
njovjekovnog duha. 

Iz sekte monofizita proizašli su monoteleti, koji su vjero- 
vali, da Isus ima samo jednu volju. Oni su osuđeni na saboru 
u Konstantinopolu 680., gdje je potvrđena dogma, da Isus 
ima božju i čovječju volju. 

Iz tih nekoliko primjera možemo vidjeti, kakav je na 
Istoku bio duhovni interes tog razdoblja, u kojem je kršćanska 
vjera, potporom države, imala glavnu riječ. 

' Postanak, razvoj i sadržaj kršćanskih dogmi i učenja pojedinih sekti 


daje A_Harnack u svom dielu »Dogmengeschichte«. 
* Službena osuda te sekte izrečena je 451. na saboru u Halkedonu. Ali 


to nije bio njen kraj, jer je ona i dalje Imala mnogo pristaša. Njezin utje- 
caj bio je toliko jak. da monofizitske crkve postoje i danas (koptska, etiop- 
ska, sirijska i armenska). 


< Podatke o tome navodi H. Lamer u »Wočrterbuch der Antike«, Leipzig, 

Slično stanje bilo je i na Zapadu, gdje se kršćanstvo širilo 
zajedno s jačanjem franačke države. Početak je učinio fra- 
nački kralj Klodovik (481—511), koji je pri kraju 5. stoljeća, 
zajedno sa svojih 3000 vojnika primio kršćanstvo. Kasnije je 
Pipin Mali (741—768) u borbi protiv Langobarda učinio crkvi 
veliku uslugu na taj način, što je osnovao papinsku državu 756. 
godine. Time je pomogao svjetovnu težnju crkvenih predstav- 
nika, koji su se uvijek manje zanimali za ideale božjeg 
carstva. 

Države, koje su primile novu vjeru, stalno su pomagale nje- 
zino širenje. Taj zajednički rad doveo je do novih rezultata. 
Za vrijeme pape Grgura Velikog (590—604) prešli su na kato- 
ličku vjeru Langobardi, Zapadni Goti, kao i oni Goti, koji su 
primili kršćanstvo u obliku, kako ga je zastupao Arije. I drugi 
pokoreni narodi bili su pokršteni, čemu je mnogo pridonio 
Karlo Veliki (768—814). Njegovi vojnički uspjesi pomogli su 
uništenju starih obreda, koji su tada zamjenjivani netolerant- 
nim kršćanskim vjerovanjem. Zbog takvih zasluga papa Leon 
III. okrunio je 800. u Rimu Karla Velikog za imperatora i 
priznao mu vrhovnu vlast. 

Država Karla Velikog poslužila je rimskom papi kao osno- 
va za jačanje crkve i za utjecaj u cijeloj Zapadnoj Evropi. Ali 
osim promjena u pogledu vjere, franačka je vlast u osvojenim 
zemljama zasnivala i feudalne odnose, pa su tada feudalizam 
i crkva postali nov oblik političkog i duhovnog vladanja. 

Kršćanstvo nije tada ovladalo kulturnom prošlošću, a još 
manje filozofijom i stoljećima je ostalo u svom primitivizmu. 
Iz tih objektivnih prilika proizlaze i subjektivne slabosti. 
Pomanjkanje škola i obrazovanja odrazilo se i na tadašnjim 
duhovnim predstavnicima, koji su i sami bili često puta ne- 
pismeni. Ljudi takva obrazovanja sigurno nisu mogli da filo- 
zofiraju. 


POČETAK ŠKOLA I UČENJA ZA VRIJEME KARLA VELIKOG 


Djelomično upoznavanje tradicije počinje za vrijeme Karla 
Velikog. On je poslije završenih osvajanja drugih zemalja 
započeo rad na sređivanju uprave i pisanju zakona. Tada se 
pokazalo, da za taj posao nema dovoljno pismenih ljudi i da 
je kulturno stanje vrlo bijedno. Stoga je naredio, da se po 
samostanima osnuju škole, u kojima će se učiti čitati i pisati. 

Vodstvo škola imali su u svojim rukama predstavnici crkve, 
koja je za to imala jaku ekonomsku podlogu, i mogla izdr- 
žavati ljude, koji su se počeli baviti i proučavanjem nekih 
elemenata stare kulture i prošlosti.i 

Taj period prevladavanja primitivizma i nepismenosti u 
državi Karla Velikog nazvan je karolinškom renesansom. Sva- 
kako je to bio napredak prema ranijem stanju, ali ni u tom 
periodu nije uopće bilo originalnih mislilaca. To pokazuje 
primjer teologa Alkuina (730—804), koga je Karlo 781. pozvao 
iz Britanije i povjerio mu dvorsku školu. Alkuin je mnogo 
prepisivao iz starih autora i tako sastavio udžbenike grama- 
tike i retorike.5 Za filozofiju nije imao smisla i smatrao je, 
da ona mora biti podčinjena teologiji. 

Taj rad u školama nije bio prekinut poslije smrti Karla 
Velikog i diobe njegove države. Franački kralj Karlo Ćelavi 
proslavio je visoku školu u Parizu, jer je za njena upravljača 
doveo Skota Eriugenu, najznačajnijeg filozofskog mislioca ra- 
nog Srednjeg vijeka. 


“ U Zapadnoj Evropi takav rad bio je najbolji u irskim samostanima, 
gdje je i S. Eriugena dobio svoje obrazovanje. 

5 O tome se nalaze pojedinosti kod Ueberwega: »Geschichte der Philo- 
sophie der patristischen und scholastischen Zelit«. 

III. RANA SKOLASTIKA 


1. NEOPLATONIZAM U KRŠĆANSTVU 
— J. S. ERIUGENA 


ŽIVOT I DJELA 


Ivan (Joannes) Scotus Eriugena (810—877) bio je u ranoj 
skolastici najznačajniji filozof i dijalektičar. On je u kršćan- 
stvo unio neoplatonizam, ali s primjesama misticizma grčkog 
neoplatoničara Dionizija Aeropagite, koji je živio na kraju 
5. stoljeća. 

Dionizijeve spise poslao je grčki car Mihajlo II. Balbus na 
poklon francuskom kralju Ludoviku Pobožnom  (814—840). 
Eriugena je čitao te spise, kad je došao u Pariz da upravlja 
visokom školom. O njima se izražavao vrlo povoljno, pa mu 
je kralj Karlo Ćelavi predložio, da ih prevede na latinski je- 
zik. Eriugena je znao dobro grčki i to mu nije bila nikakva 
poteškoća. On je djela preveo,! ali ih prije izdavanja nije po- 
slao u Rim na cenzuru. Zbog toga je papa protestirao kod 
francuskog kralja, ali bez uspjeha. Eriugeni se nije ništa do- 
godilo, jer ga je kralj štitio. 

Osim Dionizija, Eriugena je dobro poznavao i ostalu teo- 
lošku literaturu latinske i grčke patristike. On je njene autore 
često citirao (na pr. Augustina, Maksima Confessora, Gregora 
iz Nysse i dr.) i navodio u čemu se s njima slaže, a u čemu ne. 

Eriugenino najglavnije djelo jest De divisione Naturae 
(IIčgl gdoews uegiauod id est de divisione Naturae, libri quin- 
que), koje je napisao 867. godine. U tom djelu Eriugena je 


! Ovo su naslovi prevedenih Dioniziijevih djela: O boži m im-ni- 
ma, O nebeskoj hijerarhiji, O crkvenoj hijerarhiji, O mističkoj teologiji i 
deset pisama Uz te knjige pisao je komentare grčki teolog Maksim (Maxi- 
mus) Confessor, koji je time utjecao na Eriugenu. 

(Dionizijevi spisi — u latinskom prijevodu — štampani su u sastavu 
Pob dia djela u »Patrologiae cursus completus«, Series Latina, sv. 122., 

aris, Jo 

uzco sadržaj Sv. pisma kao predmet istraživanja i objašnjavao 
ga u duhu neoplatonizma i misticizma. Crkva je Eriugenino 
djelo osudila na spaljivanje 1210. i 1225. godine. 


METODA FILOZOFIRANJA 


S. Eriugena je u svom djelu O podjeli prirode (III, 3). pisao, 
da u istraživanju problema treba poći od najopćenitijeg, a 
zatim preko općeg doći do posebnog. Taj je način prema 
njegovu mišljenju prikladan, jer otkriva cjelinu sadržaja. 
Eriugena kaže (III, 7), da je zato počeo objašnjavati svijet od 
boga i vječnosti. To je bila polazna točka, koja istodobno 
označuje i cilj povratka svega, jer se prema njegovu mišlje- 
nju smisao sveg razvoja i kretanja sastoji u tome, da ništa 
ne ostane na svom nižem stupnju, nego da se povrati u više, 
prvobitno, iz koga je i postalo. 

U istraživanju postanka svijeta i čovjeka može se ići dvo- 
jakim putem. Prvi je autoritet crkve i njenih teoretičara, a 
drugi je samostalno ljudsko mišljenje. S. Eriugena kaže 
(ILI, 1), da sve voli temeljito istraživati i ne boji se zaključaka 
pravoga uma. Ono, što je po prirodi prije, vrednije je od 
onog, što je kasnije nastalo. Razum je bio prije od autoriteta 
(1, 69), pa je od njega i važniji. Slab je onaj autoritet, veli 
Eriugena, koji nije potkrijepljen razumom, a razumu, jer se 
oslanja na svoje vlastite snage, nije potrebno odobravanje 
autoriteta. Time Eriugena ističe razliku između autoriteta re- 
ligioznog uvjerenja i autoriteta misaonog istraživanja. Ako 
se razumskim putem dođe do nekog rezultata, onda to nijedan 
autoritet ne može osporiti. Pravi autoritet nije ništa drugo 
nego istina pronađena razumom (I, 66). Iz toga Eriugena za- 
ključuje, da niti pravi autoritet proturiječi pravom razumu, 
niti pravi razum pravom autoritetu, jer oba, prema njegovu 
mišljenju, imaju svoj izvor u božjoj mudrosti. 

Eriugena ne sumnja u sadržaj dogmi. On kaže, da je teolo- 
gija prvi i najvažniji dio mudrosti (II, 30), ali ipak sav njen 
sadržaj treba i razumski istražiti. 

Iz tih metodoloških osnova vidimo, da je Eriugena mislio 
vrlo slobodno. Kako to možemo objasniti iz tadašnjih prilika 
crkvene vladavine? Na to pitanje pokušao je odgovoriti B. 
Russell u svojoj Povijesti zapadnoevropske filozofije. On 
opravdano piše, da su tada u Irskoj postojali dobri uvjeti za 

učenje i da papa tamo nije imao takve moći kao na kontinen- 
talnoj Evropi. Ta slabost pape i crkve, veli Russell, omogućila 
je neobičnu slobodu i svježinu spekulacije Skota Eriugene. 

Tome treba dodati i to, da je Eriugena kasnije imao zaštitu 
i na francuskom dvoru, sve dok je bio živ kralj Karlo Ćelavi, 
pa je mogao nesmetano raditi. 


OBJAŠNJENJE PRIRODE (BITKA) 


Za S. Eriugenu, priroda (natura) opće je ime za sve, što 
jest i što nije (I. 1). Kao takva ona je sveobuhvatna, izvan 
nje nema ničega, pa je nužno, da u njoj tražimo i ono, što je 
najsavršenije i sve ostale pojedinosti. Pojam prirode jednak 
je pojmu bitka i obuhvaća sve načine postojanja. Oni se 
dijele na četiri stupnja i međusobno se razlikuju kako po 
svom sadržaju tako i u svom djelovanju. 

Prvi stupanj je priroda koja stvara, a nije stvorena (bog). 
Iza nje slijedi priroda, koja je stvorena i stvara (ideje kao 
uzroci u božjem umu). Treći stupanj je priroda koja je stvo- 
rena, ali ne stvara (naš svijet i priroda), a četvrti je stupanj 
priroda, koja niti stvara niti je stvorena, jer se sve u nju 
vratilo i nema više potrebe za ponovnim stvaranjem. 

To su sve stupnjevi boga, jer Eriugena boga ne zamišlja 
kao posebnost izvan svega, nego je sve zajedno za njega bog. 
U cjelini stvaranja, ono što postoji, jest bitak (esse), a što još 
ne postoji jest nebitak (non esse). 

I kod određenja boga, pojavljuje se velika suprotnost iz- 
među mišljenja i teološkog shvaćanja. Bog je za teologiju mu- 
dar, dobar, pravedan, sve vidi i čuje (pozitivna teologija) i svi 
treba da mu se obraćaju. Ali, Eriugena ne misli tako. On 
najprije pokušava da na boga primijeni Aristotelovih deset 
kategorija i dolazi do rezultata, da se o bogu ništa ne može 
reći, što on jest (negativna teologija). Ako ga odredimo, na 
primjer, vremenski i prostorno već smo ga ograničili. Isto 
tako ako bismo rekli, da je aktivan, uključili bismo tu i anti- 
tezu, t. j. da trpi, što nikako ne ide u prilog bogu. On tada 
niti radi niti ima s ljudima veze. Ako nije djelatan, onda niti 
pokreće, niti ga nešto drugo kreće, niti voli niti je voljen 
(I, 62). 

Ako bi se bog i kretao, onda je nejasno, kuda bi on išao i 
zašto bi to uopće radio (I, 71), jer sve radnje, koje bismo mu 
pripisali, značile bi njegovo ograničavanje. Ako mu se ne 

prizna kretanje, onda mu se ne može pripisati ni djelovanje, 
a Sv. pismo opet kaže, da je on sve stvorio. S tim u vezi po- 
javljuje se ova poteškoća: Da li je bog bio prije, nego što je 
sve stvorio? Ako kažemo da, tada je stvaranje nešto, što je 
kasnije nastalo i nije s njim jednako esencijalno. To znači, 
da bi se bog sastojao iz esencije i slučajnog. Iz tog Eriugena 
zaključuje, da bog nije bio prije svoje tvorevine, jer u obrat- 
nom slučaju njegova tvorevina ne bi s njim bila jednako 
vječna ni jednako bitna. Dakle, bog je sve u svemu (I, 72), jer 
ničega nema osim njega, on u sebi sve sadrži i on je sve.? Ali, 
time bog sadržajno nije nikako određen, jer je on uvijek viši 
od onog, što bi se o njemu reklo, iz čega proizlazi, da se za 
boga može reći, da je on ništa, ali ne u smislu ničega, nego 
nečega, koje opet nije određeno nešto, nego nešto iznad toga 
nešta, koje se time negira i postaje ništa, koje kao takvo jest 
iznad svega kao nečega, a opet je ništa, jer nije nešta. 

S tim u vezi dolazi Eriugena do problema božjeg stvaranja 
iz ništa. Gdje je bilo to ništa? Ako je bilo u božjoj Riječi, tada 
ono nije ništa nego nešto, a ako je bilo izvan nje, tada se mo- 
raju prihvatiti dva suprotna prauzroka, kao kod manihejaca 
(III, 14), što crkva odbacuje. To znači, da ni u bogu ni izvan 
njega nema i nije bilo mjesta za ništa, a ipak se vjeruje, da je 
bog sve stvorio iz ništa. To ništa nije tada ništa drugo, nego 
bog, i on je stvorio sve iz sebe, pa je svaka tvorevina i vježna 
i postala. Ali, to sada nije u skladu s razumom (III, 16), jer 
ako je nešto vječno, tada nije postalo. Izlaz iz toga pokušava 
Eriugena naći tako, da je u božjoj riječi uvijek sve, a počinje 
tek stvaranjem u vremenu. To bi značilo, da se bog ispoljava 
u onome, što je stvorio. Ako se bog od toga razlikuje, tada je 
to dvojstvo, a ako se ne razlikuje, tada je bog sam sebe stvo- 
rio (III, 17). Ipak Eriugena zaključuje, da je sve bog i sve je 
u njemu. Dakle, bog je sam u sebi i ne razlikuje se od svoje 
tvorevine, jer izvan božje prirode ništa ne postoji. 

U sastavu tih izvoda Eriugena pokušava istražiti i to, da li 
bog za sebe zna i što on o sebi može znati? Što bog o sebi može 
reći, kad je on ništa (III, 28). Bog dakle ne zna, što je on, kad 
nije nešto. Dakle, on ne samo da je za ljudski um neshvatljiv, 
nego i za samog sebe, zbog toga, što ne spada u područje ne- 
čega. Ako bi on sebe i spoznao, tada bi opet pokazao, da nije 
neograničen ni neshvatljiv ni neizreciv. Ako je takav, on nije 


2 To je osnovna misao filozofije misticizma. 

bog, ako je bog, tada sam ne zna, što je on. To božje neznanje 
ukazuje na to, da u bogu nema razlike, t. j. nečega, pa ne 
može biti ni znanja, jer je on jedinstvo. On nije nešto, nego je 
ništa i neznanje boga njegovo je najviše znanje, jer ga uzdiže 
iznad svega, što on ne može biti. Stoga bog ništa ne zna na pr. 
o zlu, jer je on Dobro, i ne može imati uzrok zla u sebi. 

U svojim zaključcima Eriugena stalno pokušava da zadrži 
postojanje boga, ali su njegovi izvodi takvi, da boga i dogme 
stalno dovodi u opasnost. 


OSTALI STUPNJEVI PRIRODE 


Priroda koja je stvorena i stvara (drugi stupanj) jesu ra- 
zumski prauzroci u bogu. To su Platonove ideje ili kršćanski 
logos (Isus). Stoga Eriugena prevodi logos kao verbum, ili 
ratio ili causa (III, 9). Ma koji se izraz uzeo, veli on, ne će se 
odstupiti od istine. Riječ (verbum) uzrok je svega vidljivog 
i nevidljivog, a njen sadržajni izraz Grci označuju sa ideja 
(idća), t. j. species ili forma? 

Sve, što je iz tih prauzroka nastalo, opet se u njih vraća. 
Postanak čovjeka stoji u vezi s idejom čovjeka (humanitas) 
koja se izliva u sve ljude (V, 31). Ona je sva i u svemu i u 
pojedinačnome. 

U duhu ideja platonizma i ncoplatonizma Eriugena obja- 
šnjava biblijsko stvaranje. Kad u Bibliji na pr. stoji »u po- 
četku stvori bog nebo i zemlju« onda, prema Eriugeni, pod 
»nebom« treba shvatiti prve uzroke misaonih (inteligibilnihi) 
i nebeskih suština, a pod »zemljom« prve uzroke osjetilnih 
stvari, u kojima je uključena cjelovitost tjelesnog svijeta 
(II, 15). Sigurno je, da takvi komentari i objašnjavanja nisu 
bili prihvatljivi za kršćansku crkvu i teološke dogme. 


O ČOVJEKU 


Prema kršćanskim spisima prvi čovjek živio je u raju, oda- 
kle je protjeran zbog grijeha. S tim u vezi Eriugena primje- 


? Davanje drugog sadržaja starim terminima proizašlo je iz samog 
predmeta filozofiranja. zbog čega je stara filozofska terminologija dobila 
teološke oznake. Na pr. izraz(188v)— t. j. sve postojeće upotrebljava D. 
Areopagita, prema riječima Eriugene, u značenju boga. 

“ To je termin S. Eriugene (res intelligibiles). 

ćuje, da se iz biblijskih tekstova ne vidi, da li su i životinje 
bile istjerane iz raja? Ako su u raju mogle ostati nerazumne 
životinje, zašto onda i čovjek nije mogao ostati? To je za 
Eriugenu dovoljan razlog, da istjerivanje ne shvati kao pro- 
storno napuštanje, nego kao pad čovjekove prirode, koja je 
izgubila svoje dostojanstvo. Zlo predočeno u ženi označuje 
ljudsku osjetilnu požudu, koja ljude upropaštava, ako je ne 
znaju savladati. Nasuprot ženi, čovjek u biblijskoj priči ozna- 
čuje duh, koji je na čelu cijele prirode. Stoga priča o raju do- 
biva kod Eriugene drugačije značenje. Raj je čovjekova duša, 
i kad se govori, da je bog hodao po raju i tražio čovjeka, 
onda to ne znači ništa drugo, nego da je čovjek pokušao izbjeći 
kaznu. Izvan boga ništa ne postoji, i ako bi se raj uzeo u pro- 
stornom značenju, onda bi bog u tom slučaju hodao sam po 
sebi. 

Eriugena na svoj način objašnjava na pr. i priču o prelasku 
božjeg naroda, po suhom, preko Crvenog mora. To nije ni- 
kakvo hodanje, veli Eriugena, nego znači pobjedu duhovnog 
u čovjeku i odabiranje pravog puta (V, 38). 

Cijelu Bibliju Eriugena je na stotine stranica protumačio 
u smislu gornjih primjera i od kršćanskog vjerovanja načinio 
neoplatonsku interpretaciju. 


POVRATAK SVEGA 


Četvrti je stupanj prirode kraj sadašnjeg života i završetak 
svega. Tok povratka dogodit će se na taj način, da će se 
uskrsnulo tijelo pretvoriti u duh (spiritus), a ovaj se vraća 
u prvobitne uzroke (ideje), koji su stalni i nepromjenljivi u 
bogu. To znači, da će se sva priroda vratiti u boga i on će biti 
sve u svemu (V, 8). 

Eriugena je u pogledu svog učenja liberalan, te dopušta, 
ako se ono kome čini nevjerojatnim, da ga ne prihvati. Među- 
tim misao o povratku ipak nije tada bila indiferentno pitanje. 
Ako se sve vraća u boga, što je onda s kaznama, paklom i 
vječnim mukama? Budući da ništa ne postoji izvan boga, tada 
ne će biti ni prostora ni vremena, pa se i oni računaju u po- 
vratak. Iz boga sve ide i u njega se vraća, niže prelazi u više 
i na kraju će sve postati Jedno, jer će sve prijeći u duhovno. 

Time je Eriugena odbacio vječnost smrti i vječnost kazne, 
jer one ne mogu postojati u bogu, a niti bi bogu priličilo da 


95 


njegova slika, t. j. čovjek, padne u vječnu smrt. Bog može 
kažnjavati samo ono, što nije stvorio, a ne što je stvorio 
(V, 36). Božja tvorevina ne može se upropastiti, pa prema 
tome ni vječno kazniti. Može se kazniti nerazumno kretanje 
volje, ali ne ljudska priroda. Zašto bi zlo, kazna i loše bili 
vječni? 

Sve, što postoji, nalazi se u vezi s cjelinom i završno sta- 
nje bit će potpuna harmonija. Poslije općeg povratka sve će 
biti u bogu, pa za smrt i pakao nema nikakva mjesta (V, 36), 
što znači, da će čovjek postati slobodan i blažen u bogu. 


OSVRT NA ERIUGENIN SISTEM 


S. Eriugena bio je u okvirima teologije vrlo smion i origi- 
nalan. Smisao je njegova filozofiranja misaono istraživanje 
dogmi, koje su dane preko vjere. Um i vjera imaju dakle isti 
objekt, od kojega polaze. Vjera ostaje na dogmatizmu i dalje 
ne ide, jer se njena želja sastoji baš u tome, da ljudi budu 
što manje kritični, te da preuzimaju kao svoje uvjerenje ono, 
što im se kaže. Sumnjanje nije poželjno, jer ono vodi u su- 
protnost, a ne u sklad i priznanje. Um ne postupa tako, jer 
uvijek nastoji da racionalno obrazloži i dokaže ono što tvrdi. 

Kršćanstvo je Eriugena tako interpretirao, da je bog po- 
stao svijet i čovjek, odnosno čovjek se uzdigao do boga. 


Misticizam Eriugene odbacuje doslovni tekst Biblije, a time 
i smisao kršćanskog vjerovanja. On pokušava da čovjeka pri- 
kaže kao dio božje cjeline, koja je razvojem postala razno- 
vrsnost i mnoštvo, a na kraju će opet postati jedinstvo. Baš 
preko toga čovjekov optimizam treba da dobije jamstvo, jer 
nestaju sve priče o vječnoj smrti i mukama. 

Svojim panenteizmom (sve je u bogu i bog je sve) Eriugena 
je kroz misticizam postavio i problem humanizma, koji se sa- 
stojao u sretnom završetku života za sve ljude, što crkva i 
teologija nikad nisu prihvatile. Umjesto boga osvetnika, on 
postavlja boga-svemir, koji svoj smisao nalazi u tome, da 
sve u sebe vrati. Tada nema razlike između pojedinaca, jer 
su oni, kao proizvod boga po svojoj prirodi dobri. 


Tako je Eriugena unutar svog misticizma i neoplatonizma 
razvio ideju univerzalnosti. Ona je po sadržaju dobila kršćan- 
ski izgled, jer Eriugena nije prihvatio Plotinov problem eksta- 

ze, nego kršćansko vjerovanje o prestanku života (na dan 
suda), što je objašnjavao na način Dionizija Areopagite. 


Sve je sve, početak i završetak, razvoj i svrha povratka, 
krug, koji se ispoljava na dvostruk način, u izlivu i u povrat- 
ku. To je jedan sadržaj u dva pravca i završetak je u zado- 
voljenju postojanja, koje prestaje kao razlika i ostaje samo 
kao cjelina. Eriugena je takvim svojim filozofiranjem izvršio 
utjecaj ne samo na srednjovjekovni misticizam, nego i na 
slične pokušaje u kasnijem razvoju filozofije. 

Iz cijelog izlaganja Eriugene vidimo, da on nije došao do 
spoznaje, da je religiozno-kršćanski sadržaj pretpostavka, koja 
nije ničim zasnovana, niti ima bilo kakvog smisla, nego je 
uspio samo u pokušaju, da misaono analizira dogme. Tom 
metodom on je u dogmama našao drugi sadržaj, ali ih nije 
negirao. Iako je kod njega dogma postala liberalnija, ona je 
još uvijek u svom krajnjem sadržaju ostala za njega istina, 
koju nije osporavao. 

To nije samo Eriugenina slabost, nego uopće ograničenost 
cijele te epohe. Ipak Eriugena predstavlja najliberalniji poku- 
šaj u toj sredini. To je njegova velika zasluga, jer je načinom 
svog filozofiranja doveo dogme u pitanje, te je i drugima 
pokazao novu mogućnost odnosa prema dogmama, što je za 
crkvu predstavljalo znatnu opasnost. 


Eriugena je svojim filozofiranjem izvršio kritiku skola- 
stičko-dogmatskog vjerovanja i u tome je njegova zasluga 
u povijesti filozofije. 


2. NOMINALIZAM I REALIZAM 
POSTAVLJANJE PROBLEMA 


Logička rasprava između nominalizma i realizma u ranom 
Srednjem vijeku proširila je logički problem pojma na podru- 
čje ontologije. To se kod realista izrazilo u tome, što su oni po- 
jam (opće, ideja) shvatili kao pravu realnost, t. j. pojam je 
samostalna supstancijalnost i kao takav uzrok je svega. Stoga 
je vo svom sadržaju srednjovjekovni realizam objektivni ide- 
alizam. Nominalisti su govorili, da samo pojedinačan predmet 
postoji realno, a pojam nema stvarnu egzistenciju, nego je tek 
ime (nomen) za niz sličnih predmeta. Dakle, i nominalisti i 

realisti istraživali su bit postojećeg, samo se nisu složiti u 
čemu se ona sastoji. 

Učenje o pojmu kao pravoj stvarnosti prvi je iznio Platon. 
On je smatrao, da ideja kao jedinstvo određene vrste mnoštva 
postoji realno i ona je uzrok same stvarnosti. Taj način mi- 
šljenja preuzeo je Augustin, ali on nije prihvatio ideje kao 
samostalno područje, nego ih je prenio u božji um i tumačio 
kao misli samoga boga. To je nastavio srednjovjekovni reali- 
zam i u općem gledao božju uzročnost svega, što postoji. Tako 
je logički problem pojma u realizmu dobio ontološko-teolo- 
šku interpretaciju. 


Nominalisti su pošli drugim putem. Oni su priznavali samo 
pojedinačnost, a opće su smatrali kao zvuk, ili pak izrazom 
pojedinačnoga, do koga dolazimo subjektivnim putem, apstrak- 
cijom. Dakle, njihov je zaključak glasio, da opće, izvan su- 
bjekta, ne postoji. Tu misao izrazio je već Antisten iz kiničke 
škole, koji je rekao Platonu, da vidi na pr. konja, ali ne vidi 
konjstvo, t. j. ideju konja. 


O problemu općeg i pojedinačnog pisao je kasnije neopla- 
toničar Porfirije. On je u svom »Uvodu u Aristotelove katego- 
rije« postavio pitanje, da li rodovi i vrste postoje realno ili su 
samo u našem umu? Dalje, ukoliko postoje, da li su tjelesni 
ili netjelesni, da li su odvojeni od tjelesnih stvari ili postoje 
u njima? Na ta pitanja Porfirije nije odgovorio, jer je sma- 
trao, da je ta građa preteška, da bi je stavljao u uvod. Taj 
problem pojavio se u ranom Srednjem vijeku preko Boetijeva 
latinskog prijevoda Porfirijeva teksta. 


GLAVNI PREDSTAVNICI 


NOMINALIZAM — ROSCELIN 


Roscelinovi spisi nisu sačuvani (osim jednoga pisma Abe- 
lardu), te o njegovu učenju nalazimo podatke samo kod nje- 
govih protivnika, za koje ne znamo, da li su prema njemu 
uvijek bili objektivni, jer je on bio proglašen heretikom. 

Roscelin (1050—1123) iz Compiegnea, predstavnik je t. zv. 
ekstremnog nominalizma, jer je za njega opće, pojam, prazan 
zvuk (flatus vocis) i ne može predstavljati predmet. Dakle, 
postoji samo pojedinačan predmet, a opće ne postoji. 

Možda to učenje ne bi tada bilo predmet žestokih rasprava, 
da ga Roscelin nije primijenio na kršćanske dogme. U skladu 
sa svojom tezom on je rekao, da, ako su tri osobe u bogu samo 
jedna stvar, a ne tri samostalne stvari, kao na pr. tri duše, 
ali su isti po moći i volji, tada nije samo sin (Isus) postao čo- 
vjek, nego i bog i duh sveti. Time se suprotstavio dogmi, koja 
je tvrdila, da je samo sin postao čovjek (utjelovljenje logosa). 

Ako pak uzmemo, da božje trojstvo nije jedna osoba nego 
tri, tada, prema nominalizmu, budući da ne postoji ništa osim 
pojedinačnog, nije moguća ideja božanstva kao nešto opće, te 
stoga ne postoji jedan bog nego tri boga. 

U svom učenju Roscelin je tvrdio i to (prema svjedočan- 
stvima protivnika), da stvar ne može imati dijelova, a kad se 
govori o dijelu, misli se na riječ, a ne na stvar. Dakle, dio 
nije na stvari, nego u riječi, koja je zajedničko ime za stvari. 
Tu je misao Roscelin pokušao objasniti na tekstu iz Sv. pisma. 
O tome saznajemo iz Abelardova pisma pariskom biskupu. 
Tu Abelard govori, da je Roscelin, koga on zove lažnim dija- 
lektičarem i lažnim kršćaninom, izopačio tekst, u kojemu se 
govori, da je Gospod jeo komad pečene ribe (Luka, 24, 42). 
Roscelin je tvrdio, da se tu ne misli na dio stvari, nego samo 
na dio te riječi. 

Roscelin je imao povjerenja u mišljenje i logičke izvode. 
Stoga je u duhu svog učenja smatrao, da treba izmijeniti sa- 
držaj dogmi, jer su one nelogične. Crkva je upotrebila sva 
nasilna sredstva da se to učenje ne širi i na vrijeme se pobri- 
nula, da se Roscelinovi spisi »izgube«, a njega je osudila na 
saboru u Soissonsu 1092. godine 


REALIZAM — ANSELM 


Realizam je imao svog aktivnog zastupnika u Anselmu 
(1033—1109), koji je kasnije postao biskup u Carterburyju. 
On je žestoko istupio protiv Roscelina, da bi obranio crkvene 
dogme. Anselm je htio da opravdanost dogmi izvede misaonim 
putem, a da ipak ne postane »heretički dijalektičar« kao 
nominalisti. 

Anselmova metoda istraživanja sastoji se u tome, da se 
mora najprije vjerovati, i vjerom doći do razuma (credo, ut 
intelligam), a ne obratno. Štaviše, kršćanin mora vjerovati, 
ako i ne razumije (Ep. II, 41). 

U svom spisu O utjelovljenju Riječi (»De incarnatione 
Verbi«), on piše, da oni, koji ne vjeruju, ne smiju raspravljati 
o stvarima iz Sv. pisma. To se prema njegovim riječima od- 
nosi »na dijalektičare našega doba«, koji govore, da je sup- 
stancijalnost univerzalnog prazan zvuk (flatus vocis). 

Iz teze realizma ideje, Anselm je izveo ontološki dokaz 
za egzistenciju boga, koji se sastoji u tome, da se iz pojma 
boga zaključi na njegovo postojanje. Da je to pogrešno, An- 
selmu je dokazao njegov suvremenik francuski redovnik 
Gaunilo, koji je pisao, da istim takvim postupkom može do- 
kazati, da postoji i najsavršeniji otok, jer je dovoljno, da ga 
zamislimo, t. j. da ga imamo u pojmu, pa možemo s istim pra- 
vom zaključiti i da postoji. 

Anselmov je realizam ponovljeni Augustinov platonizam, 
pomoću kojeg je htio obraniti dogme. 


Pored Anselma, kao realist bio je tada poznat i Vilim iz 
Champeauza (1070—1121), Abelardov učitelj. Prema Abelardu 
(Historia calamitatum), on je tvrdio, da jedna te ista suština 
leži u osnovi svih pojedinačnih stvari i one nemaju vlastitu 
razliku suština, nego samo različitost, koja dolazi od akciden- 
talnog. Protiv toga pisao je Abelard i pod utjecajem njegovih 
prigovora Vilim je promijenio svoje učenje, tako, da nije više 
govorio o identitetu suština. 


POSREDNIČCKA ULOGA — ABELARD 


U sporu između nominalizma i realizma posredničko stano- 
vište zauzeo je Abelard (1079—1142), iz Palaisa. Njegovi učite- 
lji bili su nominalist Roscelin i realist Vilim. Dakle, slušao je 
dva ekstremna učenja, koja su se potpuno isključivala. S nji- 
ma se Abelard nije složio i pisao je protiv oba svoja učitelja. 
Vilim ga je zbog toga čak progonio i pravio mu smetnje u 
njegovu predavačkom radu. 


Abelard nije uvijek konzekventno iznosio svoje mišljenje 
o univerzalijama. Ipak, njega možemo označiti kao umjerenog 
nominalistu. I on tvrdi, da samo pojedinačno postoji realno, 
ali općem priznaje značenje sadržaja u intelektu o predmetu 
u obliku subjektivnog iskaza (sermo), t. j. u pojmu (concep- 
tus) o njemu. Stoga Abelardovo shvaćanje možemo nazvati 

i sermonizam ili konceptualizam. Prema tome, opće nije pra- 
zan zvuk, ali nije ni stvar. 

Do općeg pojma dolazimo misaonim procesom odvajanja 
bitnog od nebitnog u nizu mnogih pojedinačnosti u nekoj 
vrsti. Stoga opći sadržaj označuje zajedničke osobine, koje 
ukazuju na vezu u mnogim razlikama. Takva općenitost izra- 
žava rezultat aktivnosti subjekta u toku spoznaje objekta, 
koji time dobiva zajednički izraz u odnosu na drugost iste 
vrste. S tim u vezi Abelard govori da se modus intelligendi 
razlikuje od modusa subsistendi samog predmeta. 

U rješavanju univerzalija kod Abelarda ima i mjesta, gdje 
on opće (ideje) stavlja prije stvari u božji um (conceptus men- 
tis) i tako obnavlja Augustinov platonizam. 

Abelard je u polemici oko univerzalija pokazao sposobnost 
dokazivanja, pa su mu čak i njegovi protivnici priznali, da se 
dobro snalazi u logici, ali su mu prigovorili, da se koleba u 
Pavlu, t. j. u kršćanstvu. 

U srednjovjekovnoj filozofiji Abelard je važan po svojoj 
metodi sic et non (da i ne) koja se sastojala u tome, da se o po- 
jedinom problemu navedu mišljenja za i protiv, da bi se na 
taj način bolje uvidjelo, koje je rješenje ispravno. Stoga on 
misli, da i Sv. pismo treba razumski proučavati, jer oni, koji 
ga ne razumiju, nalik su na slijepca koji stoji pred ogledalom, 
ili, ako se zadovoljavaju izgovaranjem i pjevanjem tih riječi, 
jednaki su onima, koji misle, »da je blejanje ovaca važnije 
nego paša«. 

Abelard je napisao i knjigu o božjem trojstvu (De unitate 
et trinitate divina), u kojoj je iznio mišljenje, da su božje 
osobe samo modusi jednoga božanstva.! Taj je spis crkva osu- 
dila na spaljivanje 1121. na saboru u Soissonsu, i u Sensu 
1141.2 

U svom spisu Ethica seu Scito te ipsum Abelard je obnovio 
etiku kao filozofsku disciplinu. Glavna je njegova misao, da 
grijeh nastaje onda, kad radimo protiv svoje savjesti. Sve ono, 
što ne povređuje vlastitu ili tuđu savjest nije moralno loše. 
Abelard kaže, da svojoj ni tuđoj savjesti ne  proturiječimo 
onda, ako živimo blaženo, t. j. ako u skladu s prirodom izbje- 
gavamo grijeh. Sama bit etičnosti ne leži u određenom činu, 


? Time je Abelard obnovio Sabelijevo učenje iz 3. stoljeća, koje je crkva 
proglasila herezom. 

2 Osim progona zbog svojih spisa, Abelard je od strane crkve imao 
velikih neprilika 1 zbog svoje ljubavi prema He€loisi, koja je silom prilika 
postala opatica. 


101 


nego u namjeri (intentio) subjekta u samom djelovanju. Sto- 
ga je djelo sekundarno, jer je namjera u skladu sa savješću 
kriterij etičkog ispoljavanja. 

Svojim shvaćanjem etike Abelard se suprotstavio vred- 
novanju ljudskih postupaka preko kršćanskog milosrđa i po- 
kornosti. 


RAZMATRANJE PROBLEMA NOMINALIZMA I REALIZMA 


Svađa oko univerzalija na području logike nastala je onda, 
kad se misaono područje počelo određivati u smislu ontoloških 
kategorija. Pitanje je bilo točno određeno: da li postoji opće 
ili pojedinačno, ili drugim riječima, postavljen je problem 
pojma i predmeta, kako oni postoje i kakav je njihov među- 
sobni odnos? 

Pojam nije prazna fikcija, nego misaono označuje neki 
predmet. Pojam ima značenje i postojanje po svojoj identič- 
nosti, koja se ispoljuje kao trajanje određenog sadržaja, koji 
ima svoj izvor u objektivnom: 

Pojedinačnost predmetnog kao i posebnih cjelina nalazi 
svoj skupni izraz u pojmovnom, misaonom, koje je općenitost. 
To i jest smisao pojma, da izražava i određenu vrstu i da 
se na pojedinačnom konkretizira. Cijeli taj problem proizlazi 
iz prirode samog predmeta, koji je u odnosu na objekte iste 
vrste svoja zasebnost, ali time istodobno i zajednica sličnog, 
koje se ispoljuje preko zajedničkih osobina i oznaka. 

Pojam, dok nije konkretiziran, označuje opće, a kad se 
odredi kao pojedinačno, postaje time određen prema tome 
jednome, ali u sebi sadrži i opće oznake vrste, baš zbog toga, 
što je takva bit predmeta, koji u sebi, kroz svoju posebnost, 
izražava svojim postojanjem i općenitost same prirode. 

Bez te općenitosti ne bi se mogla vidjeti veza u stvarnome, 
jer bi se sve svelo na izoliranost. Dakle, smisao u objektu 
otkriva subjekt, jer uopćuje zajedničke crte, koje označuju 
objektivno stanje. To znači, da pojam na misaon način izra- 
žava ono, što postoji stvarno. Opće ne postoji kao svoja realna 
posebnost, na pr. čovjek uopće, grad uopće i slično, nego po- 
stoji u umu samo kao apstrakcija, koja izražava opće, objek- 
tivne veze i sličnosti niza pojedinačnosti određene vrste i roda. 
Pojedinačno je pojedinačnost određene općenitosti i poseb- 
nosti, kao što je i posebnost općenitost niza pojedinačnoga. 

Objektivno jedinstvo tog postojanja dokaz je, da misaono, 
opće ne može biti izolirana zasebnost. Vidimo, dakle, da pojam 
znači istodobno vezu, ali i razliku u odnosu na ono, što postoji. 
Svojim općim izrazom pojam uključuje u sebi istosti u samoj 
vrsti, koje su opet svoje zasebnosti, t. j. razlike u međusob- 
nom odnosu. Sve je posebnost baš zbog toga, što u sebi sadrži 
i posebnost i općenitost, koje ga povezuju s drugim posebno- 
stima u vrsti. Tako smo došli do određenog sadržaja, koji je 
izveden iz predmeta. 

Dakle, pojam po sebi ne postoji realno, nego je samo mi- 
saoni izraz objektivno-postojećeg sadržaja. Stoga je karakter 
samog pojma: općenitost — posebnost — pojedinačnost, ade- 
kvatan izraz predmetnog i samo u njemu nalazi svoju potvrdu. 
Tu se ne radi niti o paralelizmu, niti o identitetu, nego o 
adekvatnosti misaonog i predmetnog, koje je i pojedinačno i 
opće, a to nisu vidjeli ni nominalisti ni realisti. 

Pojam je predmeta logički izraz određenog sadržaja, iz 
čega se nikako ne može zaključiti, da je pojam suština pred- 
meta,* jer predmet je sam po sebi ono što jest. Pojam ga ne 
čini ni manjim ni većim, nego samo uopćava sadržajnost, koja 
postaje ne samo pojedinačna nego i zajednička u vrsti. Nije 
dakle pojam proizveo objekt, nego je samo izraz tog posto- 
jećeg. Dakle, suština je u objektivnom, koje se u pojmu samo 
misaono izražava. 


I Th. Lipps (eGrundzige der Logik«, Leipzig. 1923.) opravdano kaže, da 
je misao o pojmu kao suštini predmeta mogla proizaći samo iz mističke 
predodžbe o nekoj posebnoj jezgri ili »suštini«, koja bi se nalazila u objek- 
tima. 

IV. OBLIKOVANJE SKOLASTIČKIH SISTEMA 


1. ARISTOTELIZAM U SKOLASTICI — TOMA 
AKVINSKI 


JAČANJE RELIGIOZNOG UTJECAJA 


Godine 1054. razdvojila se crkva na istočnu (pravoslavnu) 
i zapadnu (katoličku). Formalni povod bio je u sporu oko dog- 
me »filioque« — t. j. da duh proizlazi i iz sina. To je katolička 
crkva primila kao sastavni dio tumačenja trojstva. Već 858. 
carigradski patrijarh Fotije optužio je zapadnu crkvu, da se 
zbog te dogme nalazi u herežzi. 

Rascjep crkve nije došao zbog gornje riječi, kako to ističu 
teolozi, nego zbog suprotnih teritorijalnih i političkih interesa 
Istoka i Zapada, u čemu su i crkve bile zainteresirane, jer se 
tu radilo i o pravu primata nad svim vjernicima. 

Rimske pape napravili su krivotvorene dokumente (Kon- 
stantinova darovnica), na osnovu kojih su dokazivali, da je 
Konstantin Veliki odredio pape za svoje nasljednike u Rim- 
skom carstvu. Katolička je crkva svim nasilnim sredstvima 
pokušala provesti te zamisli. U ostvarenju toga naročito se 
istakao papa Grgur VII. (1073—1085), koji je težio da postane 
apsolutni vladar u Zapadnoj Evropi. 

Njegovoj ideji suprotstavio se tada njemački kralj Henrik 
IV. Borba je završila nepovoljno za kralja i on je išao u Ca- 
nossu 1077. da papu moli za oprost. To poniženje označavalo 
je trijumf crkvenog nasilja i vladavinu vjere nad životom 
ljudi. 

Ojačana katolička crkva organizirala je i križarske ratove 
(1096—1270), u kojima su se ispoljile različite i suprotne te- 
žnje pojedinih dijelova feudalnog društva. Osvajanje »svetog 
groba« bio je formalni povod, iza kojeg su stajali politički i 
ekonomski interesi crkve i feudalaca. 

Nasilje crkve i fanatična proganjanja bili su jedino sred- 
stvo uvjeravanja, kojim se crkva služila. To se ispoljilo na 
kraju 12. stoljeća i u borbi protiv Albižana u Južnoj Fran- 
cuskoj. Iza albižanske dogme o postojanju dvaju principa: 
dobra i zla, stajao je pokret gradova i njihova stanovništva, 
koji su se borili protiv feudalaca i crkve. Križarski rat protiv 
Albižana upropastio je Južnu Francusku. Poslije njihova uni- 
štenja crkva je 1215. uvela inkviziciju, da bi spriječila slične 
pokrete. U mračnoj ulozi inkvizicije i njenom nasilju istaknuli 
su se redovnici dominikanci. 

Red dominikanaca imao je dužnost, da i teoretski razra- 
đuje pitanja vjere i da tako pomogne jačanju kršćanskog 
utjecaja. Katolička crkva još nije imala svoj jedinstveni te- 
ološko-filozofski sistem kao obrazloženo vjerovanje. To je 
učinio dominikanac Toma Akvinski, koji je svoj život proveo 
u povučenosti odvojen od svijeta. U samostanskim ćelijama 
sastavio je sistem, koji je 1879. katolička crkva priznala kao 
svoju službenu filozofiju. 


PRETPOSTAVKA TOMINOG UČENJA — UPOZNAVANJE 
ARISTOTELA 


Zatvaranjem filozofskih škola u Ateni 529. kršćanski je 
svijet namjerno odbacio staru tradiciju i kulturu, koju je tek 
kasnije preuzeo u izmijenjenu obliku, da bi se oslobodio svog 
duhovnog primitivizma. 

Poslije protjerivanja filozofa iz Atene, filozofske škole na- 
stavile su svoj rad na Istoku, gdje kulturni nivo nije bio tako 
pao kao u tadašnjoj Evropi. Novi centar filozofije postala je 
Sirija. Odatle su filozofiju kasnije preuzeli Arapi i Židovi. 

Arapi su se istakli na području prirodnih nauka, pa su se 
za Aristotela mnogo više zanimali nego za druge filozofe. 
Međutim, oni su Aristotela poznavali samo s primjesama neo- 
platonskih komentara, a ti komentari bili su takvi, da je i 
teologija nalazila u njima dovoljno građe za sebe. 

Aristotelovi spisi prevođeni su na arapski u 9. stoljeću. 
Osim njih Arapi su djelomično poznavali Platona (Državu, 
Timeja, Zakone), zatim Plotina i Prokla. 

Među arapskim filozofima, koji su nastavili Aristotelovu 
tradiciju, poznati su: Alkindi (9. st.) Alfarabi (9. st.), Avicena 
(980—1037) i Averoes (1126—1198). Tu su učinjeni i pokušaji, 
da se pomoću Aristotela objasni i Koran. 

Od spomenutih filozofa najutjecajniji na evropsku skola- 
stiku bio je Averoes, koji je živio i djelovao u Španjolskoj. 
Njegovi komentari Aristotela poslužili su skolastici kao pri- 
mjer uspješnog analiziranja pojedinih problema. Sam Averoes 
bio je pristaša teorije o dvije istine, t. j. filozofske i teološke. 
Jedna od druge je nezavisna, pa filozofija ne mora ići za 
teologijom. 

Kod Židova, kao aristotelovac, poznat je M. Majmonid 
(1135—1204). Kod njega su kršćani mogli vidjeti, kako su u 
cjelinu spojeni mojsijevstvo i Aristotel. 

Evropski kršćanski svijet došao je u veći neposredni do- 
dir s Istokom za vrijeme križarskih ratova. Iz arapskih i ži- 
dovskih spisa kršćani su upoznali ne samo arapsku i židovsku 
filozofiju, nego i aristotelovsku tradiciju, koja se kod njih 
održala i bila obogaćena vlastitim radovima. 

Posredničku ulogu u prenošenju filozofije s Istoka u Evro- 
pu vršile su prevodilačke škole u Španjolskoj. Tu se prevo- 
dilo s arapskog i grčkog jezika ne samo djela iz filozofije nego 
i iz pojedinih prirodnih nauka.! Zahvaljujući tom radu, sko- 
lastici je u polovini 12. stoljeća bio već poznat cijeli Aristo- 
telov Organon. Tada je prevedena i Aristotelova Metafizika. 

Kršćansko-feudalna Evropa našla se pred novim, aristote- 
lovsko-arapskim nazorom na svijet. U njemu se između osta- 
log nalazilo mišljenje, da je svijet vječan, a to nije bilo u 
skladu s vjerovanjem u božje stvaranje. 

Nov duh shvaćanja najprije se ispoljio na Sveučilištu u 
Parizu. Crkva se osjećala ugroženom, jer je novo mišljenje 
postajalo popularno i bilo je osvježenje u usporedbi s kršćan- 
sko-dogmatskim vjerovanjem. 


Oko 1200. Aristotela su počeli proučavati na Pariskom sve- 
učilištu. Ali već 1215. crkva zabranjuje proučavanje Aristote- 
love Metafizike i prirodoznanstvenih spisa. Tada je osnovana 
crkvena komisija, koja je imala zadatak, da iz Aristotela izbaci 
ona mjesta, koja su bila neprikladna za kršćanstvo. 


Taj primjer pokazuje, da je crkva odmah prišla kršćan- 
skom interpretiranju te filozofije. Ali opći utjecaj stare filo- 
zofije crkva nije mogla spriječiti, pa su je i njeni predstav- 
nici počeli proučavati. 


' Svi bibliografski podaci o tada preveđenim djelima, autorima i slično 
nalaze se kod Ueberwega (II.). 

Prvi, koji je u tom smislu proučavao Aristotela bio je nje- 
mački dominikanac Albert (1206—1280), koji je zbog svoje 
učenosti dobio naziv Veliki (Albertus Magnus) i »doctor uni- 
versalis«. On je marljivo proučavao Aristotelovu, arapsku i 
židovsku filozofiju. Svojim spisima i komentarima Albert je 
uveo Aristotela u skolastiku. Međutim, njegov Aristotel još 
nije bio potpuno prilagođen teologiji. Taj je posao preuzeo 
i završio njegov učenik Toma Akvinski. 


UČENJE TOME AKVINSKOG 


BOG I SVIJET 


Toma Akvinski (1225—1274) proučavao je filozofiju za po- 
trebe teologije. U njegovo je vrijeme bio aktuelan zadatak 
pomiriti Aristotela s kršćanskim vjerovanjem, što je Toma 
izveo u svom teološko-filozofskom sistemu. U tom pothvatu 
on je pošao najprije od teološke pretpostavke, da je bog stvo- 
rio svijet, pa stoga ne može biti sumnje u postojanje svijeta. 
Dakle, Tomin realizam proizvod je teološkog uvjerenja. Na 
osnovu takva shvaćanja pristupio je Aristotelu i pomoću nje- 
gove filozofije objašnjavao svoje tvrdnje. 


Sve postojeće sastoji se iz materije i forme, ali ta odredba 
ne vrijedi za boga, jer je materija ono, što je u mogućnosti, 
a bog je čisti akt (actus purus) i nema u sebi ništa potenci- 
jalnog (Summa theologica, I, 3, 2). Stoga u njemu nema akci- 
dencija i on je savršen (I, 4, 1). Kao takav, bog je samostalna 
forma, on sam sebe spoznaje i u njemu je isto intelekt i sadr- 
žaj intelekta. To vlastito božje razumijevanje njegova je i 
suština i bitak (I, 14, 4). 


Aristotelov bog misli sama sebe i sa svijetom nema veze, 
ali, kod Tome, bog spoznaje i ono, što je izvan njega. Božja je 
spoznaja uzrok svega, što postoji (omnium entium), jer je 
božji bitak njegova spoznaja. 


Svijet se sastoji iz materije, koja je kao i kod Aristotela 
pasivna i ujedno čista potencija, t. j. mogućnost za nešto, a 
forma je aktivna sila koja oblikuje materiju. No, za razliku 
od Aristotela, za Tomu materija nije vječna, nego je postala, 
pa stoga Toma ne prima ni Aristotelovo mišljenje, da je svijet 
vječan. To su očiti primjeri kršćanskih korektura Aristotela. 

U stvarnom događanju (prema Aristotelu) sve je prijelaz iz 
potencijalnog u aktualno, iz nižeg u više, s ciljem prema bogu, 
što je za Tomu sasvim prihvatljivo. 


Kad bismo išli u dalje pojedinosti izlaganja, vidjeli bismo 
isto, t. j. da je Toma samo kršćanski interpretator Aristotela 
i da nema svog originalnog filozofskog učenja. 


FILOZOFIJA I TEOLOGIJA 


Za Tomu ne postoje dvije istine, jer bi to bilo umanjivanje 
vrijednosti teologije. Prema njegovu mišljenju filozofija pro- 
turiječi teologiji samo onda, kad se pravilno ne upotrebljava. 
On misli, da neke teološke dogme (trojstvo, vremenski poče- 
tak svijeta, sakramenti, uskrsnuće, strašni sud i dr.) uopće ne 
mogu biti predmet filozofije, jer razum nema sposobnosti da 
ih istražuje. Filozofija svojim radom može doći do određene 
granice i poslužiti vjeri (praeambula fidei), ali daljnje istra- 
živanje nastavlja teologija. Ona je za Tomu sveta nauka 
(sacra doctrina). Njen predmet je bog i već po tome ona je 
važnija od svih drugih disciplina (I, 1, 5). Svoje principe 
vjerovanja ima u otkrivenju, koje je zabilježeno u Sv. pismu, 
pa je ono za Tomu nepobitna istina i stalan argument u spor- 
nim pitanjima. 

Teologija nije sama sebi svrha, nego treba da ojača vjeru 
u dogme. Time je Toma dovoljno istakao, da filozofija ne može 
postojati izvan tog religiozno-pragmatističkog područja. 


To uvjerenje ispoljilo se i u Tominu etičkom određenju 
čovjeka, u kojem polazi od Platona i Aristotela,Z a završava 
kršćanskim shvaćanjem natprirodnog blaženstva, koje se pri- 
prema preko kršćanskih vrlina: vjere, nade i ljubavi (prema 
bogu). 


Iz toga vidimo, da Toma nije promatrao čovjekov život i 
rad u njegovu društvenom i povijesnom značenju, nego je 
teologiziranjem stvarnosti usmjerio čovjekov cilj prema bogu, 
koji je samo ljudska fikcija. 


2U sistem svoje etike Toma je od Platona preuzeo učenje o četir! 
glavne vrline (mudrost, pravednost. umjerenost i hrabrost), a od Aristotela 
podjelu vrlina na razumske i moralne. 


108 


TOMINI DOKAZI ZA POSTOJANJE BOGA 


Teološke tvrdnje postaju uvjerljivije, ako se mogu obra- 
zložiti. Stoga Toma misli, da filozofija treba naći takve do- 
kaze. Toma odbacuje apriorne dokaze Anselma, jer smatra, 
da ljudi ne mogu imati tako savršenu moć spoznavanja, da 
bi iz pojma boga spoznali njegovu bit. Stoga ih on izvodi 
a posteriori, t. j. iz iskustva. 


Tomina metoda dokazivanja sastoji se u tome, da ide od 
poznatog, pojavnog prema onome, što je manje jasno, što zna- 
či, da iz vanjskih učinaka treba zaključiti na postojanje naj- 
višeg bića (I, 2, 3). Prvi dokaz (via) izvodi on iz kretanja, za 
koje traži prvog pokretača. Dakle, tu je pretpostavio da kre- 
tanje nije svojstveno prirodi, a to uopće nije dokazivao. Drugi 
dokaz objašnjava iz uzroka djelovanja, i opet ponavlja, da te 
uzroke ne možemo tražiti u beskonačnom nizu, nego samo u 
bogu. Treći dokaz izvodi iz mogućeg i nužnog i samovoljno 
zaključuje, da je uzrok nužnosti bog. Četvrti dokaz izvodi iz 
stupnja savršenosti, koji postoji u stvarima, a peti iz svrho- 
vitosti postojanja stvari, što opet treba da ukaže na mudrost 
upravljanja, t. j. na boga. 


Tomini aposteriorni dokazi svode se na teologiziranje stvar- 
nosti. U njegovim dokazima leži ne samo sadržajna nego i 
metodološka pogreška. On iz razmatranja pojedinačnog i 
stvarnog zaključuje na nestvarno, iz kretanja na nekretanje, 
iz uzroka na neuzrok i slično, što nikako ne proizlazi iz same 
činjenice postojanja svijeta. 


PROBLEM SPOZNAJE 


Sve što postoji, prema Tomi je božjeg porijekla, i zbog 
toga ima drugačiji smisao nego što bi imalo da postoji samo 
za sebe. Ta ontološka pretpostavka nužno uključuje religiozno 
vrednovanje bitka, koji, već samim tim, što postoji od boga, 
važi i kao istinit, t. j. svojim sadržajem izražava u najvišem 
smislu svoj izvor. 


Ta misao bila je već poznata Augustinu, koji je rekao: 
Verum est id quod est (Istinito je ono, što postoji). Tu se za 
Tomu javlja daljnji problem, gdje leži istina, da li u stvarima 
ili u umu? U rješavanju tog pitanja Toma se oslanja na 
Aristotela, koji je rekao, da je istina u umu, samo Toma daje 

tom shvaćanju teološki smisao. Njegovo je rješenje slijedeće: 
istina je po sebi u umu, a tek u sekundarnom smislu u stva- 
rima, koje uspoređujemo s umom kao njihovim principom 
(na pr. kuća je istinita, ako postigne onu formu, koju je za- 
mislio graditelj). Dakle, istina u stvarima postoji u njihovoj 
usporedbi s božjim umom, pa je zato izvor istine u stvarima 
tek sekundarnog karaktera. 

Svaka stvar je istinita, jer ima po svojoj prirodi svoju 
vlastitu formu, a um je istinit utoliko, ukoliko ima sličnosti 
s predmetom, koji spoznaje. Istina za nas, dakle, leži u uspore- 
đivanju uma i stvari (I, 16, 2). Takvo rješenje ne postižemo 
osjetilima nego umom, koji polazi od osjetilnoga. Osjetilna 
slika (species sensibilis) predstavlja sličnost prema pojedinač- 
nom i kod njega ostaje. Za razliku od toga, slika uma (species 
intelligibilis) predstavlja sličnost u odnosu na prirodu vrste, 
koja obuhvaća mnoštvo pojedinačnoga (I, 14, 12).5 


Sam um nije ništa drugo nego potencija duše, koja pomoću 
uma spoznaje tijela. Stoga je um iznad volje, jer on spoznaje 
bit stvari, a volja se odnosi prema stvarima onako, kakve one 
jesu (I, 82, 3). 

Budući da je teoretska spoznaja ograničena, čovjek se nu- 
žno mora obratiti teologiji, jer ona jedina spoznaje sadržaj 
otkrivenja. To otkrivenje za Tomu je izvor prave istine. 


KARAKTER TOMINE FILOZOFIJE 


Kod Tome filozofija i teologija čine jedinstvo, koje se sa- 
stoji iz početnoga nižeg i savršenijega višeg stupnja. Odnos 
među njima pokazuje, da nema dvije mogućnosti rješavanja 
istine, nego je filozofija samo predvorje za više područje, 
koje istražuje teologija. Filozofija ne postoji radi filozofije, 
t. j. radi samostalnog istraživanja, nego je filozofija radi teo- 
logije, t. j. obrazloženje za dogme. Stoga je Toma Akvinski 
filozof s teološkim predrasudama. U razmatranju filozofije i 
njenih problema nije on bio oslobođen svog religioznog uvje- 
renja, što mu je bila osnovna metodološka pogreška. U pri- 


3? U objašnjavanju odnosa između osjetila i uma Toma potpuno preuzi- 
ma Aristotelovo mišljenje. te govori o aktivnom umu (intellectus agens) i 
pasivnom (intellectus possibilis) i slično. 


“Dante Alighieri (1285—1321) izrazilo je u svom spjevu »Božanska 
komedija« (»La divina Commedia«) srednjovjekovno dogmatsko vjerovanje u 
duhu učenja T. Akvinskog. 

mjerima, gdje se pokazalo, da bi razum drugačije zaključio 
od primljene dogme, on je navodio mišljenja pojedinih crkve- 
nih autoriteta, kojima je time dao puno pravo u rješavanju 
postavljenog problema. Određeno dogmatsko vjerovanje i mi- 
šljenje pojedinih autoriteta on je uzimao kao gotovu stvar, 
ili bar kao jednako važan argument u traženju istine.5 Na 
taj način citirani su i tekstovi Sv. pisma. Svaki stav iz te 
knjige za njega je važan argument, koji uopće ne podliježe 
sumnji. Tako je teološki sadržaj bio uklopljen u misaono istra- 
živanje, koje je time bilo ograničeno pretpostavkama, koje 
u njega uopće ne spadaju. Takvo filozofiranje karakteristično 
je za skolastiku i samo sobom najbolje predstavlja duh vre- 
mena, koji je u teologiji nalazio višu istinu. 


Tomina je metoda filozofiranja — usklađivanje i objašnja- 
vanje autoriteta, koji često jedan drugome proturiječe. Time 
je Tomin interes za filozofiju ostao zatvoren u mnoštvu tuđih 
mišljenja, kroz koja se kretao eklektičkim rješenjima, koja je 
nalazio u ranijoj filozofiji. 


Toma se u filozofiji opredijelio za kršćanskog Aristotela. 
Tomin racionalizam nije slobodno istraživanje problema, nego 
teologizirano mišljenje, koje je postalo opći izraz religioznih 
ljudi. Filozofska misao nije samostalno postojala, nego je svoje 
upotpunjenje iz teologije razvila do mogućih konstrukcija 
raznih rješenja pomoću terminologije, koja je često puta po- 
stojala samo radi same sebe, jer je u rješenjima nedostajao 
pravi misaoni sadržaj. 


Što je filozofija tada značila? Ona je išla za tim, da prikaže, 
kako je razum, jer je dar boga, u stanju vršiti pripreme za 
istraživanja, koja će nastaviti teologija. Dakle, razum je 
takvim svojim porijeklom točno određen, pa njegova granica 
treba da opravda postojanje višeg bića, što znači, da se iz 
nedovoljnog vlastitog znanja treba da zaključi na bitak izvan 
nas. Takva granica spoznavanja jest pesimizam, koji se na- 
domješta religijom kao iluzijom, koja sve obećaje. 


5 Dokle je Tomu odvela ta nekritičnost pokazuje primjer citiranja Dio- 
nizija Aeropagite, neoplatoničara i mističara iz 5. stoljeća. Toma nije znao, 
da je to taj Dionizije. nego je mislio, da se tu radi o Dioniziju. koji se 
spominje u Sv. pismu (Djela apost.. 17, 34). Stoga je ovoga Dionizija stalno 
citirao kao važan autoritet. t. j. potpuno nekritički preuzimao njegova mi- 
šlienja. Francuz J. Durantcel nabrojio je u Tominim djelima 1072 citata iz 
Dionizlja. (Taj podatak uzet je iz knjige: Hans Meyer: »Thomas von Aquin, 
sein System und seine Geistesgeschichtliche Stellung«, Bonn, 19838.) 

2. NOVA ORIJENTACIJA UNUTAR SKOLASTIKE 
ENGLESKI FRANJEVCI 


Tcološko-filozofski sistem Tome Akvinskog nije primljen 
bez otpora, jer je ta konstrukcija u teologiji bila novost, za 
koju se nije potpuno znalo, do čega će dovesti. Međutim, Tomi 
se nisu suprotstavljali neki progresivni mislioci, nego konzer- 
vativci ranijeg dogmatskog shvaćanja. Teološke polemike, za 
Tomu i protiv njega, vođene su na Pariskom sveučilištu. 
U obrani Tome sudjelovao je i njegov učitelj Albert Veliki, 
koji je svog učenika nadživio. 


Tomina orijentacija pobijedila je u skolastici, i 1325. po- 
vučene su sve osude protiv njega. Tada je bilo najvažnije 
održati uspostavljeno jedinstvo teologije i filozofije, odakle je 
proizlazila primarnost teologije i dogmatskog duha uopće. To 
su naročito podržavali dominikanci, koji su branili učenje 
svoga brata Tome. 


Takvo uspostavljeno jedinstvo vjere i mišljenja nije na- 
išlo na podršku kod engleskih franjevaca. Kod njih su se ispo- 
ljile druge tendencije, koje predstavljaju drugačije interpreti- 
ranje dogmatike. Prvi, koji se suprotstavio starom duhu, bio 
je R. Bacon. On je istakao prirodno-eksperimentalnu orijen- 
taciju kao jedinu pretpostavku rješenja problema mišljenja. 
Kao takav, R. Bacon je za svoje doba ostao neshvatljiv. Drugi 
je bio Duns Scotus — predstavnik voluntarizma u skolastici, 
u treći Vilim Ockham (Okam) — obnavljač nominalizma. 


Pokušaj engleskih franjevaca, da u razdoblju skolastike 
misle drugačije, nego što je bilo uobičajeno, može se djelo- 
mično objasniti iz političkog položaja crkve u Engleskoj. Tu je 
u 12. stoljeću jačala kraljevska moć, koja nije trpjela niti 
iake feudalce niti ekonomski bogatu crkvu, preko koje je papa 
mogao izvršavati svoje političke namjere. 

Tadašnje promjene i politička zbivanja doveli su u Engle- 
skoj do osnivanja parlamenta (1265), čime je papa izgubio 
svoju apsolutnu političku moć i mogućnost mijenjanja vladara 
po svom ličnom raspoloženju. 


Iz te okolnosti, što se crkva nije mogla dovoljno koristiti 
državnom silom, možemo shvatiti, zašto je u Engleskoj mogao 
biti liberalniji odnos nego u zemljama, gdje nije bilo tako. 

ROGER BACON 


Proučavanjem prirode iz prirode, a ne iz knjiga, istakao se 
u 13. stoljeću Roger Bacon (1210—1292), nazvan doctor mira- 
bilis. On je nasuprot skolastičkom mišljenju postavio zahtjev 
za prirodno-eksperimentalnim istraživanjem kao najsigurni- 
jom metodom u radu. Poticaj za takvo shvaćanje dobio je 
Bacon u školi u Oxfordu, od svog učitelja Roberta Grossetestea 
(1175—1253). Bacon je od njega preuzeo neke misli pa se zato 
umanjuje njegova originalnost na tim područjima.! 

R. Bacon vrlo je zanimljiva pojava u skolastici. U uspo- 
redbi s njenim dogmatskim karakterom on predstavlja smionu 
novost, jer se u istraživanju služio induktivnom metodom i 
eksperimentom (sine experientia nihil sufficienter sciri potest). 
Bacon je vršio mnoge eksperimente (na pr. promatranje Sun- 
ca, Mjeseca, pomrčine i sl.), da bi provjerio autoritete. Iz do- 
tadašnjih knjiga on je odbacio mnoge tvrdnje, koje se nisu 
mogle održati s obzirom na izvršene pokuse.“ On je svojim 
suvremenicima bio i neshvatljiv i mističan, jer su kod njegai 
astrologija i alkemija bili važan dio rada. 

Kad je 1240. došao u Pariz mnogi ga nisu shvatili niti uva- 
žavali. No i on je podcjenjivao učene skolastičare, koji pre- 
ma njegovu mišljenju nisu imali nikakvo znanje. Kao prvi 
zahtjev za proučavanje teologije, Bacon je postavio studij 
grčkog, hebrejskog, haldejskog i arapskog jezika. On se tim 
jezicima marljivo bavio i napisao je gramatiku grčkog jezika. 

U proučavanju prirode Bacon je isticao važnost geometrije 
i bavio se njenim problemima. Neka je njihova rješenja pre- 
uzeo od svog učitelja R. Grossetestea. Osim toga, Bacon je 
koristio i prevedenu arapsku literaturu, koju je često citirao. 

Zanimljivo je, da je Bacon mislio, kako će svojim radom 
koristiti i teologiji, jer joj osigurava metode provjeravanja i 
rješavanja. Ali to crkva nije priznala i kad ga je uhvatila, 
stavila ga je u samostanski zatvor 1271. 


! Utjecaj R. Grossetestea na R. Bacona, dokazaoje Ludwig Baur. On 
je prvi priredio i izdao kritičko izdanje djela Grossetestea, a zatim ih je 
uspoređivao s radovima R. Bacona. Na osnovu toga pokazao je na primje- 
rima. što je Bacon preuzeo od svoga učitelja. (O tome vidi dokumentirano: 
L, Baur: »Die philosophischen Werke des Robert Grosseteste«. 1912. i nie- 
govu manju raspravu: »Der Einfluss des Robert Grosseteste auf die wissen- 
schaftliche Richtung des Roger Bacon«, objavljeno «u zborniku eseja o Ba- 
conu. Oxford. 1914.) 


2 K. Vorlinder navodi podatak, da je R. Bacon na eksperimente potro- 
šio cijeli svoj imetak u vrijednosti od 2000 funti sterlinga (»Geschichte der 
Phllosophie« I. 1939.) 

Baconovo značenje u povijesti filozofije sastoji se u tome, 
što je uveo novu orijentaciju mišljenja, koja iz prirode stvari 
uzima ne samo svoj predmet nego i metodu. 


DUNS SCOTUS 


Tomističkom teološkom  intelektualizmu suprotstavio se 
D. Scotus (1266—1308). On je obnovio Augustina. U rješavanju 
problema vjere i dogmi, istakao je primat volje nad intelek- 
tom. To je imalo posljedica za skolastičko jedinstvo filozofije 
i teologije, koje je uspostavio T. Akvinski. D. Scotus je po- 
novo odvojio te dvije discipline s obrazloženjem, da pitanja 
teologije (na pr. bog, njegova moć, milosrđe, providnost i dr.) 
ne mogu biti predmet razumskog istraživanja, jer razum za to 
nije sposoban. 

Vjera u dogme nije stvar razuma, nego volje, koja je pot- 
puno slobodna. Ona ne zavisi ni od kakvih uzroka i o svemu 
odlučuje samostalno. U procesu spoznaje volja usmjeruje ra- 
zum na sam predmet i djeluje na karakter jasnoće spoznatog 
sadržaja. Iz primata volje Scotus je izveo daljnja teološka obja- 
šnjenja svijeta i boga, pa je rekao, da je bog mogao svijet i 
drugačije stvoriti, jer je njegova volja prvi uzrok svega. 

Pored Tominog nazora, koji je u katoličkoj crkvi primljen 
kao službena filozofija, Scotove teološke spekulacije nisu do- 
bile takvo priznanje. 

Za povijest filozofije Scotus je zanimljiv kao pisac logič- 
kih problema i komentara za Aristotela i Porfirija. U shva- 
ćanju univerzalija Scotus je realist. On misli kao i Toma 
Akvinski, da opće postoji na tri načina: prije stvari (ante rem) 
u bogu, u stvari (in re) i poslije stvari (post rem) u našem 
mišljenju. 

Opće (quidditas) ispoljava se u pojedinačnom preko nje- 
gove individualnosti i svojstvenosti (haecceitas). To nije mi- 
jenjanje općeg, nego samo određeno afirmiranje pojedinačnog, 
koie svojim postojaniem ulazi u cjelinu (vrsta i rod), ali u sebi 
pokazuje i razliku svojom posebnošću, t. j. individualnošću 
(haecceitas) kroz koju je baš to, što jesi. 

Svoje nazore i komentare Scotus je obrazlagao mnogim 
tezama i antitezama (vidi primjer teksta), u kojima je obja- 
šnjavao i najmanje pojedinosti. Takvom metodom i preciznim 
istraživanjem pokazao je veliku oštroumnost i originalnost, 


114 


u čemu ga u Srednjem vijeku nitko nije dostigao. Zbog te 
svoje sposobnosti mišljenja dobio je počasni naziv doctor 
subtilis. 


Od učenika D. Scotusa poznatiji je Walter Burleigh (Bur- 
laeus) (umro oko 1343.). On je napisao povijest filozofije od 
Talesa do Seneke. Osim toga pisao je komentare za Aristotela 
i Porfirija. 


VILIM OCKHAM 


Nominalizam u filozofiji obnovio je V. Ockham (1300—1350), 
koji je zbog toga dobio počasno ime venerabilis inceptor. On 
je pisao da postoji samo pojedinačna stvar, koja kao takva 
postoji po prirodi, a nije proizvod nečega općega, t. j. pojma. 
Pojmovi su fikcije i ne postoje realno, nego su zamisli, koje 
subjekt sam proizvodi. Negirajući realno postojanje pojmova, 
Ockham se udaljio od njihova pravog značenja, jer ih nije 
shvatio kao adekvatan misaoni izraz o predmetu. Ukidanjem 
sadržajne strane pojmova on je ostao kod pojma kao znaka 
(terminus, signum) o nekom predmetu, što predstavlja po- 
dručje subjektivnog mnijenja, ali ne i objektivnog predmeta. 
Smisao tog učenja Ockham je izrazio riječima: Entia non sunt 
multiplicanda, praeter necessitatem, što znači, da postojeće, 
osim u slučaju potrebe, ne treba umnožavati. 


Ockhamov je nominalizam na području ontologije mate- 
rijalizam, ali u spoznaji, teorijom znakova, on se ne udaljuje 
od privida te završava u subjektivizmu i agnosticizmu. 


Negiranjem univerzalija Ockham je došao u sukob sa shva- 
ćanjem crkvenih predstavnika. Protiv njega pokrenut je cr- 
kveni aparat i njegovo je učenje bilo zabranjeno na Pariskom 
sveučilištu 1339. Tek 1481. postao je nominalizam predmet 
slobodne nastave. 


U odnosu između vjere i misaonog istraživanja Ockham je 
zastupao tezu o dvije istine. Prema tome, sadržaj dogmi vrije- 
dio bi za teologiju, ali ne i za razumsku spoznaju. 


Ockham je bio značajan i kao politički mislilac. Protiv 
crkvene politike i papinske djelatnosti napisao je više djela. 
On je 1328. uspio pobjeći iz papinskog zatvora u Avignonu i 

1329. otišao je u Miinchen bavarskom kralju Ludvigu (1314— 
1347), koji je tada vodio borbu s papom. I Ockham i Ludvig 
bili su isključeni iz crkve, jer su ostali uporni u svojoj borbi. 


Ockham je u svojim političkim spisima protiv papinstva 
dokazivao, da papa nema pravo na apsolutnu moć)? i da se 
protiv njega treba boriti, kad ne radi dobro, jer iznad njega 
stoji autoritet Sv. pisma. Iz toga vidimo, da Ockham nije u 
političkoj borbi izišao iz okvira teologije. On se borio protiv 
papinskog apsolutizma, ali je i sam priznavao, da je papinska 
moć djelomično i božjeg porijekla.i 


Ocjenjujući Ockhamovu djelatnost možemo reći, da je on 
u svoje vrijeme bio progresivan mislilac, kako obnavljanjem 
nominalizma, tako i svojim spisima protiv pape. 


Od Ockhamovih učenika i nastavljača istakao se J. Buridan 
(umro oko 1360.). On je kao rektor Pariskog univerziteta (1327 
—1328) javno istupao u obranu nominalizma. Poznat je kao 
pisac logike, komentator Aristotelovih djela i kao fizičar. 


Buridan je raspravljao i o problemu slobodne volje. Nje- 
govo je mišljenje, da volja djeluje na osnovu motiva. No pod 
jednakim okolnostima (aequilibrium indifferentiae) ona bi vje- 
rojatno ostala neodlučna.“ 


3 U novije vrijeme pronađen je Ockhamov spis »Breviloquium de prin- 
cipatu tyrannico«, koji se odnosit na period borbe bavarskog kralja i pape. 
Pored ostalog tu Ockham obrazlaže, da se protiv papa može pisati, jer oni 
nisu nepogrešivi. 

(Taj je spis pronašao 1926. Richarđ Scholz o knjižnici u Uimu. Rukopis 
teksta nije završen. Preplsivač je prekinuo prepisivanje na pola rečenice i 
ostavio još 21 prazan list. Da prepisivanje nije završeno vidi se i po tome, 
što se u tekstu upućuje na daljnja poglavlja, kojih uopće nema.) 


€ Tim općim uvjerenjem obilno su se koristili papa i crkva u trgovačke 
interese. Tako je na pr. papa Bonifacije VIII. proglasio. da je godina 1300. 
jubilarna i svakom je posjetiocu Rima, koji dade prilog. obećao oprost 
od grijeha. »Proračun broja stranaca, koji su tada hrlili u Rim. ,,nije mogao 
biti ni lagan ni točan i vjerojatno su ga spretni svećenici pretjerali..., 
međutim, jedan razuman historičar, koji je svečanosti prisustvovao, uvje- 
rava, da u Rimu nikada nije bilo manje od dvjesta hiljana stranaca, a drugi 
svjedok procijenio je cjelokupan priliv u godini na dva milijuna. 
Mali poklon od svakog pojedinca morao je nagomilati kraljevsko bogatstvo, 
pa su dva svećenika dan i noć stajali s grabljama u rukama, da bi bez bro- 
janja zgrnuli gomile zlata i srebra, koje su sasute na oltar svetog Petra“'.« 
(Gibon: .Geschichte des Verfalles und Untergang des r&mischen Weltrei- 
ches«, deutsch von Sporschil. Leipzig. 1837.; citirao K. Kautsky u svom 
djelu »Preteče novijeg socijalizma«, Kultura, Zagreb, sv. I.. 1954., str. 172. 
Preveo S. Bošnjak) 


5 1z te misaone pretpostavke nastao je primjer t. zv. Buridanova ma- 
garca. koji su izmislili Buridanovi skolastički protivnici. On se svodi na to, 
da će magarac. koji stoji između dva potpuno jednaka kupa sijena, ugi- 
nuti, jer se ne će moći odlučiti, na koju bi stranu prije pošao. 


(Sličan primjer, bez magarca, nalazi se u Aristotelovu spisu »O nebu«). 

ZAVRŠETAK SKOLASTIKE 


Godine 1481. nominalizam je bio dopušten kao predmet 
slobodne nastave na sveučilištima. To znači, da je 15. stoljeće 
bilo djelomično oslobođeno ranijeg apsolutizma crkve i reli- 
gije. Tada je počeo prevladavati realniji odnos prema svijetu 
i prirodi. To novo stanje nije proizašlo kao rezultat djelo- 
vanja u teoriji, nego iz promjena u društvu, koje su slabile 
feudalnu hijerarhiju i aktivirale nove staleže, koji su se raz- 
vijali po gradovima. 

Taj novi cilj života bio je izražen u orijentaciji prema 
prirodnim naukama, odakle je proizašla jasna spoznaja, da 
nauka i teologija nemaju ništa zajedničko, jer teološke dogme 
mogu biti samo predmet vjerovanja, ali ne i predmet razum- 
skog dokazivanja. Tu misao izrazili su engleski franjevci, ali 
ne kao protivnici teologije. Ipak njihovim djelovanjem mi- 
šljenje se počelo osamostaljivati, pa je i filozofija dobila veće 
pravo pored teologije. 

Skolastički duh vremena nije više mogao održati svoj utje- 
caj u starom obliku, jer je izmijenjeno stanje tražilo i dru- 
gačiju orijentaciju mišljenja. Na pr. u 15. stoljeću u Italiji 
je obnovljena Platonovska akademija (Pleton, Besarion, M. 
Ficinus), koja se počela boriti protiv skolastičkog Aristotela. 
Ta obnovljena filozofija nije mogla nastati prije nego što su 
se pojavili ojačani društveni slojevi u talijanskim gradovima, 
za koje je ona bila izraz u borbi protiv starog stanja. Djelo- 
vanje skolastike također nije moglo prestati sve dotle, dok za 
to nisu nastale povijesne okolnosti. 

Teolozi ponekad traže uzrok prestanka skolastike u teoret- 
skom području, i misle, da je ona propala zato, jer nije bilo 
vještih nastavljača Tome Akvinskog.! Ali, to je potpuno po- 
grešno, jer se povijest ne zbiva u knjigama, niti zbog knjiga, 
nego nju sačinjava realno događanje u društvu. 

Prestanak skolastike bio je početak oslobađanja čovjeka 
od apsolutne vladavine crkve i njene dogmatike. Religiozni 
sadržaj vjerovanja i dalje je ostao, ali je pored njega već bilo 
moguće nešto samostalnije misliti i istraživati postojanje svi- 
jeta i prirode. To je značilo mnogo u odnosu na prijašnje 
stanje, u kojem se teologija smatrala jedinom naukom. Stoga 
je period srednjovjekovnog filozofiranja bio pod teološkim 


! Na pr. R. Allers u svojoj monografiji o Anselmu (Wien, 1938.). 

utjecajem dogmatskog vjerovanja. Predmet srednjovjekovne 
filozofije nije bio neposredna prirodna datost, kako ona po- 
stoji po sebi, nego teologizirana stvarnost preko kršćanskih 
dogmi. To predmetno određenje filozofije proizašlo je iz reli- 
gioznog uvjerenja, koje je putem crkvenog pritiska podčinilo 
filozofiju teologiji. Zato period toga filozofiranja ima u sebi 
sve ograničenosti svoga vremena, Ali i u tom obliku, ta je 
filozofija, za razliku od čistog dogmatskog vjerovanja, značila 
ipak pokušaj, da na svoj način misaono izrazi postojeće uvje- 
renje o svijetu i kao takva svojim sadržajem ispoljavala je 
duh vremena, u kojem je religiozni pragmatizam imao glavno 
značenje. 


ODABRANI TEKSTOVI 
FILOZOFA 


TEKSTOVE S GRČKOG I LATINSKOG 
PREVEO 


VELJKO GORTAN 
ODLOMAK LUKRECIJEVA DJELA »O PRIRODI« 
IZ PRIJEVODA 
MARKA TEPESA 


PRVI DIO 


OD ARISTOTELA DO PLOTINA 
1. GRČKI STOICIZAM 


(FRAGMENTI TEKSTOVA) 


PODJELA FILOZOFIJE 


Stoici kažu, da se prikaz filozofije dijeli na tri dijela, naime 
na fiziku, etiku i logiku. Takvu je podjelu prvi! proveo Zenon 
iz Kitija u djelu O načinu predavanja, zatim Hrizip u prvoj 
knjizi djela O načinu predavanja i u prvoj knjizi Fizike, za- 
tim Apolodor, pa Silos u prvoj knjizi Uvoda u filozofske po- 
stavke i Eudrom u Osnovima etike, nadalje Diogen iz Babilo- 
na i Posejdonije. Te dijelove Apolodor naziva topoi (mjesta), 
Hrizip i Eudrom vrstama, a drugi rodovima. Oni uspoređuju 
filozofiju sa živim bićem i pritom logiku izjednačuju s ko- 
stima i žilama, etiku s mesnatim dijelovima, a fiziku s dušom. 
Ili je opet uspoređuju s jajem. Kod toga im je logika vanjski 
ovoj, etika sloj iza toga, a fizika unutrašnji dio. Nadalje je 
uspoređuju s plodnom njivom. Okolnoj ogradi odgovara logi- 
ka, plodovima etika, a zemlji ili stablima fizika. Ili je uspo- 
ređuju s dobro utvrđenim i razumno upravljanim gradom. 
Tvrde, da nijedan dio filozofije nije odijeljen od drugoga, 
kako kažu neki od njih, nego da su svi tijesno povezani. I 
predavanja o tim dijelovima bila su im usko povezana. Drugi 
opet stavljaju logiku na prvo mjesto, fiziku na drugo, a etiku 
na treće. Među te ubrajaju se Zenon u djelu O načinu preda- 
vanja, Hrizip, Arhedem i Eudrom. S etikom počinje Diogen 


' To se odnosi samo na stoičku filozofiju, jer su takvu podjelu prije 
Zenona imali Platon i njegova škola i peripatetici. Sekst Empirik pripisuje 
tu raspodjelu Ksenokratu, koji je pripadao starijoj Akađemiji. (B.) 


Bilješke potpisane sa B. sastavio je B. Bošnjak, a nepotpi- 
sane V. Gortan. 

iz Ptolemaide, a drugo mjesto daje joj Apolodor. S fizikom 
počinju Panetije i Posejdonije, kako kaže Fanija, Posejdonijev 
učenik, u prvoj knjizi Posejdonijevih predavanja. Kleant pak 
navodi šest dijelova: dijalektiku, retoriku, etiku, politiku, fi- 
ziku i teologiju. Drugi opet, na pr. Zenon iz Tarsa, kažu, da ta 
podjela ne pripada jedino predavanju, nego upravo samoj filo- 
zofiji. (Diogen Laertije, VIL, 39—41.) 


LOGIKA 
DIJELOVI LOGIKE I PREDMET NJENA ISTRAŽIVANJA 


Područje logike dijeli se, kako neki tvrde, na dvije nauke: 
retoriku i dijalektiku. Neki još dodaju i dio o definiciji, o pra- 
vilima i o kriterijima za prosuđivanje. Neki opet učenje o 
definiciji potpuno isključuju. Dio o pravilima i o kriterijima 
prosuđivanja uzimaju za pronalaženje istine. U njemu naime 
utvrđuju razlike predodžbi (pavragia). I dio o definiciji jedna- 
ko uzimaju radi spoznavanja istine, jer se stvari spoznaju po- 
moću pojmova. Retorika je, kažu nadalje, nauka o vrsnoj 
rječitosti u neprekinutim govorima, a dijalektika je nauka o 
valjanom raspravljanju, koje se vodi u obliku pitanja i od- 
govora. Zbog toga je definiraju kao nauku o istinitom i la- 
žnom i o onome, što nije ni jedno ni drugo od toga. I sama 
retorika, kažu, ima tri dijela: jedan se tiče davanja savjeta, 
drugi sudbenih rasprava, a treći pohvala. Ona se opet dijeli 
na pronalaženje, izražavanje, raspoređivanje građe i samo be- 
sjeđenje. Retorički sastavljen govor sastoji se od uvoda, izla- 
ganja predmeta, pobijanja protivnika i zaključka. Dijalektika 
se dijeli na područje onoga, što se dokazuje, i na područje ri- 
ječi. Područje onoga, što se dokazuje, dijeli se opet na nauku 
o predodžbama i na njima zasnovanim rečenicama, koje su ili 
potpune ili izražavaju samo predikat nečemu, i o tome slično- 
me, o točnim i krivim izjavama, o rodovima i vrstama, isto 
tako o riječima, tropima, zaključcima i sofizmima, koji su u 
suprotnosti s riječju i stvarima. Amo pripadaju zaključci o 
lažljivcu i onome, koji govori istinu, o onome, koji poriče, za- 
tim zaključak o hrpi i njemu slični, zatim zaključci o nepot- 
punom i nerješivom, završnom, o zastrtom, o rogatom, o ni- 
kome i o onome, koji žanje. 

Posebno je područje dijalektike i ono već spomenuto o sa- 
moj riječi. U njemu se raspravlja o riječi prikazanoj slovima, 
o dijelovima govora, o solecizmu,* barbarizmu, pjesničkim dje- 
lima, o dvoznačnosti, melodičnom glasu, muzici, a prema 
nekima i o definicijama, podjelama i izrazima. 

Tvrde, da je veoma korisna teorija silogizama. Ona naime 
upućuje u dokazivanje, a to mnogo pridonosi ispravljanju 
filozofskih postavki. Znanstvenim pak razumijevanjem  po- 
dupire se i raspored građe i pamćenje. Sam silogizam sastoji 
se od premisa i zaključnog suda, a zaključivanje je postupak, 
kojim se iz toga zaključuje. Dokaz je postupak u govoru, 
Kojim se ono, što se teže shvaća, izvodi iz onoga, što se shvaća 
lakše. 

Predodžba je utisak u duši, a taj je izraz prikladno prenijet 
od utisaka, koje prsten pečatnjak udara u vosak. Ona se dije- 
lom dade jasno shvatiti, a dijelom ne. Lako se dade shvatiti 
ona predodžba, za koju kažu da je kriterij prosuđivanja, 
naime ona, koja nastaje iz onoga, što jest, i s time u skladu 
te se u nama upečaćuje i utiskuje. Ne može se jasno shvatiti 
ona predodžba, koja ne nastaje iz onoga, što jest, ili doduše 
nastaje iz toga, ali ne i u skladu s tim; ona nije jasna ni 
izrazita. 

Sama je dijalektika potrebna. Ona je krepost, koja u sebi 
sadržava mnoge kreposti. Nepreuranjenost je točno saznanje, 
kada treba da dajemo svoj pristanak, a kada ne. Opreznost je 
snaga razuma prema onome, što je samo vjerojatno, da ne 
bismo tome popuštali. Neopovrgljivost je snaga razuma, da se 
ne dade zavesti na suprotnu stranu. Odbijanje nevrijednoga 
sposobnost je, koja predodžbe svodi na pravi razum. Samo 
pak znanje smatraju ili jasnim shvaćanjem ili takvim stavom 
u primanju predodžbi, da ga razum ne će pokolebati. 

Bez dijalektičke teorije mudrac ne će izbjeći pogreškama 
u svom izlaganju. Pomoću nje se naime točno upoznaje istina 
i laž i luči ono, što je u govoru uvjerljivo, od onoga, što je 
dvojbeno. Bez nje nije moguće metodsko ispitivanje i odgova- 
ranje. Naglost pak u izjavama proteže se i na stvarni život, 
tako da oni, koji nisu izvježbali svoje predočivanje, zapadaju 
u nered i lakomislenost. Ni na koji drugi način ne će se u 
raspravljanju mudrac pokazati oštroumnim i pronicavim ni 


2 Grčki godormiau6s jezična pogreška, osobito na području sintakse. Taj 
se izraz izvodio iz imena grčke kolonije Soloi u Kilikiji, gdje se govorilo 
iskvarenim grčkim jezikom. 

uopće vrsnim. Njegov je naime zadatak da točno govori i raz- 
matra, njegov je zadatak da raspravlja o postavljenim pro- 
blemima i da odgovara na pitanja, a to može samo čovjek, 
koji je dobro upućen u dijalektiku. 

To su otprilike njihove glavne postavke u logici. (Diogen 
Laertije, VII, 41—48.) 


KRITERIJ ISTINE 


Kažu, da je kriterij istine jasna predodžba (pavrtacia xa- 
saA4nnrix1)), t. j. ona, koja se osniva na stvarnosti, kako tvrdi 
Hrizip u drugoj knjizi Fizike, Antipatar i Apolodor. Boet na- 
ime ostavlja više kriterija: um (vovc), opažanje, žudnju i zna- 
nje. Protusloveći sam sebi, Hrizip u prvoj knjizi djela O na- 
činu predavanja kaže, da su kriteriji opažanje i anticipacija 
(nećAnyis). (Diogen Laertije, VII, 54 — Arnim, II. br. 105) 


Oni, koji su sud o istini smjestili u tjelesna osjetila i u 
njihova mjerila, smatrali su, da sve, što se uči, treba mjeriti, 
tako epikurejci i koji su god drugi takvi, kao i sami stoici. 
Premda su ovi posljednji silno voljeli vještinu raspravljanja, 
koju nazivaju dijalektikom, držali su, da je treba izvoditi iz 
tjelesnih osjetila. Stoga su tvrdili, da duh (animus) prima u 
sebe pojmove (notiones), koje zovu čvvorat, dakako onih stva- 
ri, koje objašnjuju definiranjem. Odatle se, po njima, širi 
i izvodi čitav postupak učenja i poučavanja. (Augustin, De ci- 
vitate dei, VIII, 7 — Arnim, II, br. 106.) 


FIZIKA 


PODJELA FIZIKE, PRINCIPI I ELEMENTI 


Fiziku dijele na nauku o tjelesima, principima (počelima), 
elementima, bogovima, granicama, mjestu i praznini. Tako je 
dijele po vrstama, a po rodovima na tri dijela: o svemiru, 
o elementima i, kao treće, o uzrocima. Dio o svemiru dijeli se 
opet na dva područja. U jednom naime načinu promatranja 
sudjeluju i matematičari i pomoću njega vrše istraživanja o 
zvijezdama stajačicama i o planetima, na pr. da li je Sunce 
tako veliko, kako se pričinja, a isto tako i Mjesec, nadalje o 
njihovu kružnom kretanju i tome sličnim pitanjima. Drugi 

je način ispitivanja svemira onaj, koji odgovara samo fiziča- 
rima. Njime se ispituje suština svemira [i da li se Sunce i zvi- 
jezde sastoje od materije i oblika) i da li je stvoren ili nestvo- 
ren, živ ili neživ, propadljiv ili nepropadljiv, da li njime uprav- 
lja providnost (zg6voa ), i ostalo, što je s time u vezi. I dio 
o uzrocima dijeli se na dvoje: jedan od njegovih načina ispi- 
tivanja zajednički je i liječničkom ispitivanju, pomoću kojega 
oni vrše istraživanja o upravljačkom dijelu (f;y&euovix6v) duše 
i o duševnim pojavama, o sjemenju i o ostalom tome sličnom. 
Drugo područje prisvajaju matematičari ispitujući, na pri- 
mjer, kako gledamo, koji je uzrok slici u ogledalu, kako na- 
staju oblaci, grmljavina, duge, krug oko Mjeseca, kometi i 
tome slično. 

Oni drže, da sve ima dva principa: aktivni i pasivni. Pa- 
sivni je princip supstancija bez svojstava, t. j. materija, a 
aktivni je razum (2 y0c) u njoj, bog. On naime, vječan, preko 
cjelokupne materije oblikuje pojedine stvari. Tu filozofsku 
postavku navodi Zenon iz Kitija u djelu O bitku, Kleant u 
djelu O atomima, Hrizip u prvoj knjizi Fižzike pri kraju, Arhe- 
dem u djelu O elementima i Posejdonije u drugoj knjizi Fi- 
zike. Oni naime tvrde, da se počela razlikuju od elemenata. 
Da su počela nestvorena i nepropadljiva, a elementi da pro- 
padaju u svjetskoj vatri. Osim toga, da su počela bestjelesna 
i bez oblika, a da elementi imaju određen oblik. 

Tijelo se, kako kaže Apolodor u Fizici, pruža u tri dimen- 
zije: duljinu, širinu i dubinu. Ono, što je takvo, naziva se i 
čvrstim tijelom. Površina je ograničenje tijela ili ono, što ima 
samo duljinu i širinu, ali ne dubinu. U trećoj knjizi djela O 
nebeskim tjelesima Posejdonije joj pridaje vrijednost ne samo 
po predoživanju, nego i po supstanciji. Crta je granica povr- 
šine ili duljina bez širine ili ono, što ima samo duljinu. Točka 
je granica crte; ona je najmanji znak. 

Nadalje tvrde, da je jedno isto bog i um (vot6)i udes i 
Zeus te da se naziva još mnogim drugim imenima. Postojeći 
sam po sebi, on je u početku pomoću zraka svu materiju pre- 
tvorio u vodu. I kao što je u sjemenu sadržana životna klica, 
tako da je i on kao stvaralački um svijeta ostao u vlažnom 
i sam davao materiji sposobnost za dalje rađanje. Nakon toga 
najprije je stvorio četiri elementa: vatru, vodu, zrak i zemlju. 
O njima govori Zenon u djelu O svemiru, Hrizip u prvoj knji- 
zi Fizike i Arhedem u jednoj knjizi djela O elementima. A 
element je ono, iz čega se kao prvobitnoga rađa sve, što po- 

staje i u što se kao krajnje sve rastvara. Četiri su dakle ele- 
menta ujedno supstancija bez kvaliteta, t. j. materija. Vatra 
je toplina, voda je vlaga, zrak hladnoća, a zemlja suhoća. No 
u zraku je ipak još i onoga prvobitnoga. Na najvišem je mje- 
stu vatra, koja se naziva eter; u njemu se stvara najprije sfera 
Zvijezda stajačica, a zatim sfera planeta. Iza toga dolazi zrak, 
pa voda, a zemlja je podloga svega, središte svemira. (Dnogen 
Laertije, VII, 132—137.) 


Naši stoici, kako znaš, kažu, da je u prirodi dvoje, iz čega 
nastaje sve, uzrok i materija. Materija leži nepomična kao 
stvar pripravna na sve i koja će mirovati, ako je nitko ne 
pokrene; uzrok naprotiv, t. j. razum (ratio), oblikuje materiju, 
okreće se kamo god hoće i iz nje stvara različite stvari. Mora 
dakle postojati ono, iz čega nešto postaje, i zatim ono, po 
čemu postaje. Ovo drugo je uzrok, a ono prvo materija. (Se- 
neka, Pismo 65, 2 — Arnim, II, br. 303.) 


Origen u djelu O počecima (prema Rufinu), II, cp. 1, p. 78 
ed. Delarue, raspravlja protiv onih, koji, smatrajući, da je bog 
tvorac svijeta i da se za nj brine, tvrde, da je materija nero- 
đena (bez postanka, vječna). (Arnim, II, br. 304.) 


PLOTIN O STOIČCKOM BOGU 


Uostalom trebalo bi da (stoici) drže u časti početak svega 
pa da ne tvrde, kako je početak ono, što je bezoblično, ni ono, 
što je pasivno, ni ono, što nema života, što je nerazumno, 
mračno i neodređeno, i da tome ne pripisuju još i supstan- 
ciju. Oni naime uvode boga samo radi uljepšavanja; po njima, 
on prima bitak od materije, složen je i kasnijeg postanja, 
štoviše on je materija u nekom stanju. Nadalje, ako je mate- 
rija supstancija, mora postojati još nešto drugo, što izvana 
djeluje na nju i čini, da ona bude supstancijom atributa, koje 
prima od toga drugoga. A ako bi i on sam (bog) u materiji bio 
supstancijom i nastao zajedno s njom, ne bi više činio mate- 
riju supstancijom.“ (Plotin, Ennead., VI, lib. I, 27. — Arnim. 
II, br. 314.) 


? To je za Plotina materija. (B.) 


4 Plotin piše protiv stoika s gledišta svoje filozofije misticizma, u kojoj 
materija nije bitak. (B.) 

KLEANTOVA HIMNA ZEUSU 


Najdičniji od besmrtnika, mnogoimeni, vječni vladaru sve- 
ga, Zeuse, vrhovni upravljaču prirode, koji pomoću zakona 
vladaš svemirom, zdravo! Ta pravo je, da te zazivaju svi smrt- 
nici, jer tvoga su roda oni, kojima je pala u dio sposobnost 
govora, jedinima od svega, što kao smrtno živi i kreće se po 
zemlji. Stoga ću te slaviti pjesmom i uvijek veličati tvoju 
moć. 


Doista, čitav ovaj svemir, koji se vrti oko Zemlje, tebi se 
pokorava, kamo ga god vodiš, i tvojoj se vlasti rado podvr- 
gava. Tako silna pomoćnika imaš u svojim nepobjedivim 
rukama — dvosjeklu, vatrenu, vječno živu munju, jer se sve 
u prirodi vrši pod njezinim udarcima. Njome ti podižeš opći 
logos (umnost i zakonitost), koji prožima sve združujući se s 
velikim i malim svijetlima. Pomoću nje postao si tako moćan 
vrhovni kralj nad svime. 


Bez tebe, bože(6aiuov), ne nastaje nijedno djelo ni na ze- 
mlji, ni u božanskom nebeskom eteru, ni u moru, izuzevši ono, 
što u svojem bezumlju rade opaki. Pa i neravno umiješ ti uči- 
niti ravnim, davati ljepotu onome, što nije lijepo, a i ono, što 
nije milo, tebi je milo. Tako si naime združio u jedno sve do- 
bro sa zlim, da od toga postaje jedinstven opći i vječni logos. 
Od njega bježe i napuštaju ga svi opaki smrtnici, jadnici, koji 
uvijek žude za posiedom dobara, ali su slijepi i gluhi za opći 
božanski zakon (Jeoš xotvoc v6uoc\, a da mu se pokoravaju, 
mogli bi živjeti razumno i sretno. No u svome bezumlju oni 
srljaju iz jednog zla u drugo, jedni obuzeti svadljivom rev- 
nošću oko slave, drugi tražeći dobit bez ikakva obzira, a treći 
opet odajući se neradu i lagodnoj njezi tijela. [Ali postizavaiu 
zlo] pa zanoseći se sad jednim sad drugim revno nastoje, da 
se ostvari ono, što je tome protivno. 


No Zeuse, darivaoče svega, crnooblačni, munjobijo, štiti 
ljude od tužna neznanja, ukloni ga, oče, od njihove duše i 
daj da postignu mudrost, koja ti je oslonac u pravednom 
upravljanju svime, da bismo ti počašćeni uzvraćali čast ne- 
prestano slaveći tvoja djela, kako dolikuje smrtniku. Nema 
naime ni za smrtnike ni za bogove većega dara nego da uvi- 
jek dolično slave opći zakon. (Stobej, EKkl. I, 1, 12, str. 25, 3 — 
Arnim, I, br. 537.) 

ETIKA 
DIJELOVI ETIKE, KREPOST, ZNAČENJE PRIRODE 


Etički dio filozofije dijele na nauku o nagonu, o dobru i 
zlu, o afektima, o kreposti, o krajnjem cilju, o najvećoj vri- 
jednosti, o djelatnostima, o dužnostima, o poticanjima i odvra- 
ćanjima. Tako opširnu diobu provode Hrizip, Arhedem, Zenon 
iz Tarsa, Apolodor, Diogen, Antipatar, Posejdonije i njihovi 
učenici, a Zenon iz Kitija i Kleant kao stariji po vremenu tu 
su građu izložili jednostavnije. No oni su podijelili i logiku i 
fiziku. 

Kao prvi nagon, tvrde oni, živo biće ima samoodržanje, a 
pruža mu ga već od početka priroda, kako kaže Hrizip u 
prvoj knjizi djela O krajnjim ciljevima ovim riječima: Sva- 
kom je živom biću kao prvo urođeno vlastito postojanje i svi- 
jest o tome. Ta ne bi bilo vjerojatno ni da je priroda otuđila 
živo biće samom sebi niti, kad ga je već stvorila, da ga nije 
ni otuđila ni učinila samom sebi sklonim. Preostaje dakle, da 
kažemo, da ga je stvorila takvim, da bude samom sebi pri- 
jateljski naklonjeno. Jer živo biće otklanja tako od sebe sve, 
što mu škodi, a teži za onim, što mu je povoljno. 

Što se pak tiče tvrdnje nekih, da je kod živih bića prvi 
nagon naslada, oni dokazuju, da je to krivo. Naslada je naime, 
kažu, ako doista postoji, samo kasnija posljedica, kad priroda 
sama po sebi postigne nakon traženja ono, što podupire nje- 
Zino postojanje. Na taj način živa bića dolaze u veselo raspo- 
loženje, a biljke cvjetaju. Nikakvu razliku, tvrde oni, ne pravi 
priroda između biljaka i živih bića. Ta i biljkama bez nagona 
i osjećanja daje da se razvijaju, a i kod nas razvoj djelomično 
teče kao kod biljaka. Kako je pak živim bićima kao suvišak 
pripao nagon, kojega djelovanjem teže za onim, što im je 
srodno, kod njih je ono, što im je prirođeno, upravljano na- 
gonom. A kako je razumnim bićima dan razum radi savrše- 
nijeg vodstva, za njih je točno življenje prema razumu isto, 
što i življenje prema prirodi. Kao tvorac nagona pristupa na- 
ime razum. 

Stoga je Zenon u djelu O ljudskoj prirodi prvi označio 
kao krajnji cilj život u skladu s prirodom, a to je isto, što 
i krepostan život. Tom nas naime životu vodi priroda. Jedna- 
ko kaže i Kleant u djelu O nasladi i Posejdonije i Hekaton u 
djelu O krajnjim ciljevima. A opet život prema kreposti jed- 

nak je životu, koji se ravna _ prema poznavanju prirodnih 
pojava, kako ističe Hrizip u prvoj knjizi djela O krajnjim 
ciljevima. Jer naše su prirode dio svijeta kao cjeline. Stoga 
kao konačni cilj proizlazi živjeti u skladu s prirodom, t. j. 
u skladu s prirodom samoza sebe i s prirodom svijeta, i pri- 
tom ne činiti ništa, što obično zabranjuje opći zakon, a to je 
pravi razum, koji sve prožima i koji je istovetan sa Zeusom, 
vodičem u upravljanju svijetom. I upravo se u tome, kažu, 
sastoji krepost sretna čovjeka i povoljan tok njegova života, 
kad se sve radi u skladu između demona, koji je svakome 
od nas pridijeljen, i volje upravljača svijeta. Zato Diogen iz- 
rijekom kaže, da je konačni cilj razborit postupak u biranju 
onoga, što je primjereno prirodi. Arhedemu je pak krajnji 
cilj živjeti izvršavajući sve dužnosti. 

Pod riječju priroda, prema kojoj treba živjeti, Hrizip ra- 
zumije i opću prirodu i posebno ljudsku, a Kleant prihvaća 
samo opću prirodu kao onu, prema kojoj treba živjeti, a ne 
više pojedinačnu. Njemu je krepost usklađeno stanje duše, 
za kojim treba težiti poradi njega samoga, a ne zbog kakva 
straha ili nade ili drugoga kojeg vanjskog povoda. U tome 
samom je sreća, jer je duša stvorena za sklad čitava života. 
Razumno se biće odvraća od kreposti sad zbog zamamnosti 
vanjskih stvari sad zbog uputa onih, s kojima se druži. Sama 
naime priroda pruža postojana uporišta. 

Krepost je, općenito uzevši, dijelom neko savršenstvo kao 
kod kipa, dijelom bez teoretske podloge, na pr. kao zdravlje, 
a dijelom je spojena s teoretskim razmatranjem, kao što je 
razboritost (po6vyoc). Hekaton naime u prvoj knjizi djela 
O krepostima kaže, da ima kreposti znanstvene i teoretske 
naravi, koje se osnivaju na teoriji, kao što su razboritost i 
pravednost. Bez veze s teorijom da su opet one, koje vidimo, 
kako se pružaju uz one, koje se osnivaju na teoriji, a takve 
su zdravlje i snaga. Događa se naime, da umjerenost, zasno- 
vanu na teoriji, prati i uz nju se pruža zdravlje, kao što 
gradnji svoda pristupa čvrstoća. Nazivaju se neteoretske zato, 
što se ne temelje na pristanku, nego ih dobivaju i nevaljali 
ljudi; takve su na pr. zdravlje i hrabrost. Kao dokaz za to, 
da je krepost nešto stvarno, Posejdonije u prvoj knjizi Etike 
navodi to, što su Sokrat, Diogen, Antisten i njihovi učenici 
postigli u tome napredak. I opačina stvarno postoji, jer se 
suprotstavlja kreposti. A da se ona, t. j. krepost, dade naučiti, 
tvrdi i Hrizip u prvoj knjizi djela O krajnjem cilju i Kleant 

i Posejdonije u Poticanjima i Hekaton. Da se ona doista dade 
naučiti, očito je po tome, što ljudi od opakih postaju dobri. 

Panetije razlikuje dvije vrste kreposti: teoretsku i prak- 
tičnu, a drugi logičku, fizičku i etičku. Posejdonije i njegovi 
učenici uzimaju četiri vrste, a Kleant, Hrizip, Antipatar i 
njihovi učenici još više vrsta. Apolofan pak navodi samo jed- 
nu krepost, i to razboritost. 

Od kreposti neke su prve, a neke su njima podređene. Prve 
su ove: razboritost, hrabrost, pravednost i umjerenost. Nji- 
hove su podvrste: velikodušnost, svladavanje samoga sebe, 
ustrajnost, oštroumnost i promišljenost. Razboritost je po- 
znavanje zla i dobra i onoga, što nije ni zlo ni dobro; hra- 
brost je poznavanje onoga, što treba odabirati, odnosno iz- 
bjegavati, i onoga, što nije ni jedno ni drugo od toga; praved- 
nost...5, velikodušnost je znanje ili stav, koji izdiže nad 
obične prilike, jednako nad dobre kao nad zle; svladavanje sa- 
moga sebe jest stanje, koje nikada ne krši zahtjeve pravoga 
razuma, ili držanje, koje se ne da svladati nasladama; ustraj- 
nost je znanje ili sposobnost u onome, čega se čvrsto treba 
držati, ili znanje onoga, u čemu se to ne smije, ili pak onoga, 
što nije ni jedno ni drugo od toga; oštroumnost je sposobnost 
da se smjesta pronađe ono, što se pristoji, a promišljenost je 
znanje u promatranju, što ćemo i kako ćemo raditi, da bi naš 
rad bio koristan. 

Slično tome, i neke su opačine prve, a neke njima podre- 
đene. Tako na pr. nerazboritost, kukavičluk, nepravednost i 
raskalašenost pripadaju među prve, a neumjerenost, tupogla- 
vost i nepromišljenost među podređene. Opačine su neznanje 
onoga, čega je znanje krepost. (Diogen Laertije, VII, 84—93.) 


O DUŠI I AFEKTIMA 


Oni kažu, da se duša sastoji od osam dijelova. Ti su dije- 
lovi: pet osjetila, organ govora, sposobnost mišljenja, a to je 
sam razum (didvoia), i sposobnost rađanja. Od lažnih mnije- 
nja dolazi do izopačenja razuma, odakle proistječu mnogi 
afekti i uzroci nepostojanosti. Sam je afekt (24900), prema 
Zenonu, nerazuman i protuprirodan pokret duše ili preko- 
mjerno jak nagon. Na vrhu ljestvice afekata nalaze se, kako 


* Na ovome mjestu tekst u originalu nije potpuno sačuvan. 

kaže Hekaton u drugoj knjizi djela O afektima i Zenon u dje- 
lu O afektima, ove četiri vrste: žalost, strah, požuda i nasla- 
da. Po njihovu mišljenju, afekti su, kako kaže Hrizip u djelu 
O afektima, sudovi. Pohlepa naime za novcem jest shvaćanje, 
da je novac nešto lijepo, a tako stoji i s pijanstvom, raskala- 
šenošću i ostalim strastima. (Diogen Laertije, VII, 110—111.) 


Budući da se iznose neke tvrdnje stoika Kleanta i Hrizipa, 
i to vrlo krupne, treba iznijeti 1 njihova rješenja, kako su ih 
riješili platonovci. (slijedi više Kleantovih razloga, kojima je 
dokazivao tjelesnu prirodu duše, 1 njihovo pobijanje; zatim p. 
53) Hrizip kaže: Smrt je odvajanje duše, koja se odvaja od 
tijela. TA ono, što je netjelesno, 1 ne dodiruje tijelo, a duša i 
dodiruje tijelo i odvaja se od njega. Duša je dakle tijelo. 
(Nemezije, O ljudskoj prirodi, gl. 2, str. 46 — Arnim, II, br. 
790.) 


Ali s njime (Kleantom) slaže se i Hrizip, koji utvrđuje, da 
ono, što je tjelesno, ne može uopće biti napušteno od nečeg 
netjelesnog, jer ga to i ne dodiruje (zato i Lukrecije kaže: 
Ništa naime ne može dirati i biti dirano osim tijela$), a ti- 
jelo, kad ga napusti duša, umire. Duša je dakle tijelo, jer da 
nije nešto tjelesno, ne bi napuštala tijelo. (Tertulijan, O duši, 
gl. 5 — Arnim, II, br. 791.) 


O MUDRACU 


Kažu, da je mudrac i slobodan od afekata (dna91)c), jer ne 
može u njih upasti. (Diogen Laertije, VII, 117.) 


Mudrac će, kažu, sudjelovati u upravljanju državom, ako 
ga što ne bude sprečavalo, kako kaže Hrizip u prvoj knjizi 
djela O životima. Suzbijat će naime opačinu i poticati na kre- 
post. I ženit će se, kako kaže Zenon u Državi, i rađat će dje- 
cu. Nadalje, mudrac se ne će baviti mnijenjima, t. j. ne će 
pristati ni uz koju laž. Bit će pristaša kiničke filozofije, jer 
je ona najkraći put do kreposti, kako tvrdi Apolodor u Etici. 


* Tangere enim et tangi, nisi corpus nulla potest res (»De rerum na- 
tura«, I. 304.). 

Jest će čak i ljudsko meso, ako ga prilike na to natjeraju. 
Samo je on slobodan, a opaki su ljudi robovi. Sloboda je 
naime mogućnost samostalna djelovanja, a ropstvo je gu- 
bitak te mogućnosti. Postoji još i drugo ropstvo, koje se sa- 
stoji u podložnosti, i treće u posjedovanju i podložnosti. Tom 
posljednjem suprotna je tiranija, a i ona je nešto loše. (Diogen 
Laertije, VII, 121—122.) 

Nadalje, mudrac se ne čudi ničemu, što se čini čudesno, 
na pr. Haronovim vratima,' morskoj oseci, izvorima tople 
vode i izbacivanju vatre. No ipak valjan čovjek ne će, kažu, 
živjeti u osamljenosti, jer je po prirodi društven i veseli se 
radu. Prihvaćat će se i vježbanja, da ojača svoje tijelo. Mu- 
drac će se, tvrde, i moliti tražeći od bogova dobro, kako kaže 
Posejdonije u prvoj knjizi djela O dužnostima i Hekaton u 
trećoj knjizi djela O neobičnim stvarima. Nadalje izjavljuju, 
da prijateljstvo postoji samo među dobrim ljudima zbog nji- 
hove međusobne sličnosti. Kažu pak, da je prijateljstvo neka 
zajednica u svemu, što pripada životu, jer su nam prijatelji 
ono isto, što i mi sami. Prijatelja, tvrde, treba birati radi sa- 
moga sebe, pa je dobra stvar imati mnogo prijatelja. Među 
opakim ljudima nema prijateljstva, te nijedan opak čovjek 
nema prijatelja. Svi su nerazumni ljudi ludi, jer nemaju pa- 
meti, nego sve rade po ludosti, koja je jednaka bezumnosti. 
Mudrac sve vrši valjano, kao što i o Izmenijiš kažemo da 
dobro svira na svakoj fruli. Mudracima pripada sve, jer im je 
zakon dao potpunu vlast. Kaže se, da nešto pripada i opakim 
ljudima onako isto kao i nepravednima, no to je drukčije, 
tvrdimo, ako se radi o državi, a drukčije opet, ako se radi o 
podanicima. 


Oni tvrde, da su kreposti međusobno tijesno povezane, pa 
tko ima jednu od njih, ima i sve ostale. (Diogen Laertije, VII, 
123—125.) 


Tko je razborit, i umjeren je; tko je umjeren, taj je skla- 
dan; tko je skladan, ne uzbuđuje se; tko se ne uzbuđuje, ne 


? To su ulazi u podzemlje. Prema antičkom vjerovanju bilo je nekoliko 
takvih ulaza. Najčešće se spominju spilje kod Tenara u Sparti, na bre- 
žuljku Kolonosu u Ateni i u Kumi u Italiji. 


* Glasovit frulač iz Tebe. 

žalosti se; tko se ne žalosti, blažen je. Razborit je dakle bla- 
žen, a razboritost je dovoljna za blažen život. (Seneka, Pismo 
85, 2.) 


Tko je hrabar, ne boji se; tko se ne boji, ne žalosti se; tko 
se ne žalosti, blažen je. (Ibid. 24 — Arnim, III, br. 58.) 


No kako ćestit čovjek može da sve svoje djelovanje i mi- 
sli ne upravlja na ono, što je pohvalno? A upravlja sve na 
blažen život. Blažen je dakle život pohvalan. No ništa nije 
pohvalno bez kreposti. Blažen se dakle život stječe pomoću 
kreposti. (Ciceron, Razgovori u Tuskulu, V. 48.) 


Do tog zaključka dolazi se i ovako: Niti u bijednom životu 
ima išta dično ili slavno, a niti u životu, koji nije ni bijedan 
ni blažen. Ali postoji neki život, u kojem ima nečega dičnog 
i pohvalnog i vrijednog da se javno ističe. (Ibid. 49.) 


Ako je to tako, blažen je život onaj, koji treba da slavimo, 
da se njim dičimo i da ga javno ističemo, jer ništa drugo ne 
zaslužuje da se slavi i javno ističe. Kad smo to utvrdili, shva- 
ćaš, što odatle proizlazi. 


Doista, ako blažen život nije ujedno i častan, nužno po- 
stoji nešto drugo bolje od blažena života. Ono pak, što bude 
časno, ljudi će zacijelo priznavati boljim. Tako će postojati 
nešto bolje od blažena života. No može li se izreći tvrdnja, 
koja bi bila netočnija od te? (Ibid. 50 — Arnim, III, br. 59.) 


Kad je dakle krajnji cilj živjeti u skladu s prirodom i pri- 
tnjereno njoj, nužno proizlazi, da svi mudraci žive uvijek 
sretno, savršeno i blaženo, da ih ništa ne priječi, ništa ne spu- 
tava i da ničim ne oskudijevaju. (Ciceron, O krajnjem dobru 
i zlu, Il, 26 — Arnim, III, br. 582.) 


PRAVO 


Pravo (tvrde stoici) postoji po prirodi (p#)e), a ne po ljud- 
skoj odredbi (Jć0), kao i zakon i valjan razum, kako kaže 
Hrizip u knjizi O lijepome. (Diogen Laertije, VIL, 128 — Ar- 
nim, III, br. 308.) 

O COVJEKU 


Ta od prirode nijedan čovjek nije rob... Neka gospodari 
ne postupaju s kupljenim robovima kao s robovima po priro- 
di, nego kao s najamnicima. (Filon, De septen. et fest, dieb., 
Pp. 283 i 291, Vol. 11 Mang. — Arnim, III, br. 352.) 


Naslov originala: Stoicorum veterum fragmenta colle- 
git Ioannes ab Arnim I—IV, Lipsiae et Berolini in 
aedibus B. g. Teubneri, 1923—1938. 


2. SENEKA 
PISMA LUCILIJU 


PISMO 16. — FILOZOFIJA I ŽIVOT 


Znam, moj Lucilije, da ti je jasno, kako bez težnje za mu- 
drošću nitko ne može živjeti sretno, čak ni podnošljivo, i kako 
je sretan život plod savršene mudrosti, .a podnošljiv život plod 
već njezinih početaka. No to, što je jasno, treba učvršćivati 
i dublje usađivati svakodnevnim razmišljanjem. Više truda 
treba ulagati u to, da se čestite odluke uščuvaju nego da se 
stvore. Treba ustrajati i neprekidnim nastojanjem postajati 
u tome sve jači, dok dobra volja ne postane dobar karakter. 
Stoga ti nije potrebno, da me više uvjeravaš i da duljiš: ra- 
zabiram, da si mnogo napredovao. Znam, odakle potječe ono, 
što pišeš: nije izmišljeno ni uljepšano. Ipak ću izreći svoje 
mišljenje: U tebe se već nadam, ali se još ne pouzdajem. Htio 
bih, da i. ti tako postupaš: nije opravdano, da sebi vjeruješ 
brzo i lako. Pretresaj sebe i na različite načine ispituj i pro- 
matraj. Prije svega gledaj, da li si napredovao u filozofiji ili 
u samom životu. Nije filozofija pučko umijeće ni pripremlje- 
no, da se hvastavo pokazuje. Njezina suština nije u riječima, 
nego u djelima. Ne služi za to, da se provede dan u nekoj za- 
bavi ni da se dokolici oduzme dosada. Ona oblikuje i izgra- 
đuje duh, sređuje život, upravlja djelovanjem, pokazuje što 
treba raditi i čega se kloniti, sjedi na kormilu i upravlja plo- 
vidbom onih, koje valovi nose kroz opasnosti. Bez nje nitko 
ne može živjeti neustrašivo, nitko bezbrižno. Svakoga se sata 
događa nebrojeno toga, što zahtijeva savjet, koji treba tra- 
žiti samo od nje. Reći će tko: »Što mi koristi filozofija, ako 
postoji sudbina (fatum)? Što mi ona koristi, ako svijetom 
upravlja bog? Što mi koristi, ako vlada slučaj? Jer niti se 
može mijenjati ono, što je stalno, niti se išta može unaprijed 

poduzeti protiv onoga, što je nestalno, nego ili je bog pretekao 
moju odluku i odredio, što imam da radim, ili udes ne pre- 
pušta ništa mojoj odluci.« Što god od toga bilo točno, moj 
Lucilije, i makar bilo točno to sve, moramo se baviti filozo- 
fijom. Makar nas sudbina sputavala neumoljivim zakonom, 
makar bog, gospodar svemira, sve uredio, makar slučaj bez 
reda pokretao i miješao ljudske prilike, filozofija nas mora 
štititi. Ona će nas poticati, da se bogu pokoravamo rado, a 
udesu prkosno; ona će te učiti, da se za bogom povodiš, a slu- 
čaj da podnosiš. 


No ne treba sada prelaziti na raspravljanje o tome, što 
ostaje u našoj vlasti, ako vlada providnost (providentia) ili 
ako nas sudbina preko niza događaja vuče sputane ili ako sa- 
movoljno gospoduju nagli i neočekivani obrati. Vraćam se na 
ono prvo. Opominjem te i sokolim: ne dopusti, da polet tvoga 
duha popusti i sustane. Čvrsto ga drži i sredi, da taj polet du- 
ha postane njegovo stalno stanje (habitus). 


A\ko te dobro poznajem, već ćeš u početku gledati, kakav ti 
je darak donijelo ovo pismo. Dobro ga prouči, pa ćeš naći. Ne 
treba da se diviš mojim nazorima: još sam uvijek darežljiv 
tuđim dobrom. No zašto sam rekao tuđim? Što god je tko 
valjano rekao, to je postalo moje. I ovo je Epikurova izreka: 
Ako budeš živio prema prirodi, nikada ne ćeš biti siromašan; 
budeš li pak živio prema obmanama, nikada ne ćeš biti bo- 
gat. Priroda traži malo, a obmana neizmjerno mnogo. Makar 
se kod tebe nagomilalo što su god posjedovali mnogi bogataši, 
makar te sudbina uzdigla novcem iznad bogatstva privatnika, 
pokrila te zlatom, obukla u grimiz i dovela dotle u raskoši i 
bogatstvu, da pokriješ zemlju mramornim građevinama, ma- 
kar ti bilo dano da bogatstvo ne samo posjeduješ, nego i da po 
njemu gaziš, makar tome pristupili kipovi, slike i sve, što je 
za raskoš izradila bilo koja umjetnost: iz svega toga naučit ćeš 
željeti još više. Prirodne su želje ograničene, a one, koje se 
rađaju iz lažne obmane, ne mogu se nigdje zaustaviti. Ono 
naime, što je lažno, nema granica. Tko ide putem, ima pred 
sobom krajnji cilj: lutanje nema ni kraja ni konca. Ukloni se 
dakle od ispraznih želja, a kad budeš htio znati, da li te na 
tvoju želju potiče prirodan ili slijep nagon, razmotri, može li 
se ona gdje zaustaviti. Ako ti, i kad si već daleko odmakao, 
još uvijek preostaje neki dulji put, znaj, da to nije u skladu 
s prirodom. Zdravo! 

PISMO 33. — POTREBA SAMOSTALNOG MIŠLJENJA 
U FILOZOFIJI 


Želiš, da i ovome pismu kao i prijašnjima dodam koju iz- 
reku naših prvaka.! Nisu se oni brinuli za kićene izraze: či- 
tav je sklop njihovih djela muževan. Gdje se ono, što je naj- 
vrednije, posebno ističe, znaj, da tu postoji nejednakost. Ne 
izaziva divljenje jedno stablo ondje, gdje se čitava šuma po- 
digla do iste visine. Takvih su izreka pune pjesme, puna po- 
vijesna djela. Stoga ne bih htio, da ih smatraš Epikurovima: 
opće su dobro, a najviše moje vlastito. Ali kod Epikura one 
se više ističu, jer je neobično, da nešto muževno kaže čovjek, 
koji je javno zagovarao razmaženost. Tako naime sudi veći- 
na: za mene je Epikur čak i hrabar, makar mu je haljina du- 
gih rukava." Hrabrost, radinost i duh (mens) spreman za rat 
može se naći i kod Perzijanaca kao i kod onih, koji su visoko 
potpasani.“ Stoga nemoj od mene tražiti citate i često ponav- 
ljana mjesta. Što se god kod drugih odabira, tome je kod na- 
Šših učitelja ravna neprekinuta cjelina. Zato nemamo izloga, 
koji bi zapinjali za oko, i ne varamo kupca, koji ušavši ne će 
naći ništa osim onoga, što je vani izloženo. Prepuštamo njima 
samima da odabiraju uzore, odakle hoće. Pretpostavi, da iz 
velike množine želimo odvojiti pojedine sentencije: kome će- 
mo ih pripisati? Da li Zenonu ili Kleantu ili Hrizipu ili Pa- 
netiju ili Posejdoniju? Nismo ni pod kojim kraljem: svatko 
pripada samom sebi. Kod onih drugihš naprotiv što god je 
rekao Hermarh, što god Metrodor, pridaje se onom jednome.* 
Sve, što je itko rekao u njihovoj družbi, rečeno je pod vod- 
stvom i pokroviteljstvom onoga jednoga. 


Ne možemo, kažem, sve kad bismo i pokušali, izlučiti ne- 
što iz tako velika mnoštva jednako vrijednih izreka. 


1 T. j. glavnih predstavnika stoičke filozofije. 

2 Seneka govori pohvalno o Epikuru i u svojoj raspravi »De vita beata« 
(»O blaženom Životu«, Bl. 13.). On tu ističe, đa je Epikurova škola dođuše 
na zlu glasu, ali to dolazi od onih, koji ne poznaju njegovo učenje. Isto 
tako u 21. pismu Luciliju Seneka govori o Epikuru kao o uzornom čo- 
vjeku. (B.) 

? Tuniku dugih rukava nosili su u Rimu radi zaštite ođ studeni samo 
slabiji ljudi. 

€“ Rimljani su visoko potpasivali tuniku pri radu, da bi im Kretnje bile 
slobodnije. 

ST. j. kod epikurejaca. 

* Epikuru. 

Pauperis est numerare pecus.? Kamo god svratiš, naići ćeš 
na izreku, koja bi se mogla isticati, da nije okružena drugi- 
ma, koje su jednako vrijedne. 


Zato se odreci te nade, da ćeš moći upoznati duh velikih 
muževa samo u pregledu. U cijelosti treba da ih ispituješ, u 
cijelosti da ih proučavaš. Tu se tema oštro zahvaća i prema 
svojim osnovnim crtama oblikuje se djelo uma, iz kojega se 
ne može ništa ukloniti, a da ne propadne cjelina. Ne branim 
ti da promatraš pojedine udove, samo ako vodiš računa o čo- 
vjeku kao cjelini. Nije lijepa ona žena, kojoj se hvali golijen 
ili podlaktica, nego ona, kod koje čitav izgled ne pušta, da 
se divimo samo pojedinim njezinim dijelovima. No budeš li 
ipak tražio takve izreke, ne ću prema tebi biti škrt, već ću 
ti ih pružiti obilnom rukom. Golemo mnoštvo njih leži po- 
svuda razasuto: treba samo uzimati, a ne tek skupljati. Ne 
padaju one kao kaplje, nego obilno teku; nižu se jedna za 
drugom i međusobno su povezane. Ne sumnjam, da one mnogo 
koriste onima, koji su još neupućeni i koji slušaju samo iz- 
vana. Lakše se naime usijecaju u pamet pojedine izreke, ako 
su odijeljene i uokvirene poput stiha. Zato dajemo dječacima 
da uče napamet ne samo mudre izreke, nego i ono, što Grci 
nazivaju hrije,š jer ih može shvatiti dječja duša, koja još nije 
dorasla za veće cjeline. Za muža pak, koji već pokazuje si- 
guran napredak, sramotno je, da traži takve cvjetiće, da se 
oslanja samo na općepoznate i malobrojne izreke i da se 
pouzdaje u pamćenje: neka već stane na vlastite noge. Neka 
iznosi svoje, a ne ono, što je zapamtio: nedostojno je naime 
za starca ili za onoga, koji se starosti primiče, da bude mudar 
po nekom priručniku. »To je rekao Zenon.« A što ti kažeš? 
»To je rekao Kleant.« A ti? Dokle ćeš se još kretati pod 
tuđim vodstvom? Budi sam vođa i reci nešto, što će pamtiti 
drugi! Iznesi nešto i svoje! Stoga smatram, da svi takvi ljudi, 
koji ništa ne stvaraju, nego su samo posrednici i skrivaju se 
u tuđoj sjeni, nemaju u sebi ništa plemenito i da se nikada 
nisu odvažili da ono, što su dugo učili, jednom sami provedu 
u djelo. Svoje su pamćenje vježbali na tuđem dobru. No jedno 
je sjećanje, a drugo znanje. Sjećati se znači čuvati ono, što si 

? »Siromah broji stoku«, — citat iz Ovidijevih »Metamorfoza«, XIII, 824. 


* U grčkoj retorici hrija (xeela) znači: opća misao, sentencija, locus 
communis. 

povjerio pamćenju; znati, naprotiv, znači činiti sve svojim vla- 
stitim i ne zavisiti od uzora niti se stalno pozivati na učitelja: 
»Ovo je rekao Zenon, a ono Kleant.« Neka bude neka razlika 
između tebe i knjige. Kako ćeš dugo još učiti? Već jednom i 
poučavaj! Zašto da slušam od tebe ono, što mogu i sam čitati? 
»Mnogo«, kaže, »djeluje živa riječ.« Da, ali ne ona, koja posu- 
đuje tuđe misli i vrši posao prepisivača. Tome dodaj sad i to, 
što se takvi ljudi, koji su uvijek pod tuđim skrbništvom, naj- 
prije povode za svojim prethodnicima u onome, u čemu inače 
svatko od njih odstupa, a zatim povode se za njima u onome, 
što se još sada ispituje i što se nikada ne će istražiti, ako bu- 
demo zadovoljni onim, što je pronađeno. Osim toga onaj, koji 
se povodi za drugim, ništa ne pronalazi, štoviše i ne traži. Što 
dakle? Zar ne ću ići tragovima prethodnika? Sto se mene tiče, 
služit ću se starim putem, ali, ako nađem bliži i ravniji, taj ću 
izgrađivati. Oni, koji su prije nas pokrenuli ta pitanja, nisu 
naši gospodari, nego vođe. Istina je svima pristupačna, još 
nije potpuno zapremljena. I potomcima je ostavljeno mnogo 
posla oko nje. Zdravo! 


PISMO 47. — HUMANI POSTUPAK PREMA ROBOVIMA 


S veseljem sam od onih, koji dolaze od tebe, saznao, da sa 
svojim robovima postupaš prijateljski. To dolikuje i tvojoj 
razboritosti i tvojoj obrazovanosti. »To su robovi.« Ali ipak 
ljudi. »To su robovi.« Ali ipak žive s tobom pod istim krovom. 
»To su robovi.« Ali ipak ponizni prijatelji. »To su robovi.« 
Ali ipak tvoji drugovi u ropstvu, ako uzmeš u obzir, da udes 
ima jednaku vlast nad tobom kao i nad njima. Stoga se smi- 
jem onima, koji drže sramotnim objedovati sa svojim robom, 
i to samo zato, što se po veoma bahatoj navici gospodar za 
vrijeme objeda okružio mnoštvom robova, koji stoje. On jede 
više, nego što može primiti u sebe i golemom pohlepom pre- 
trpava svoj već napeti trbuh, koji se već odvikao od svoga 
zadatka, tako da sve izbacuje s više napora nego što je u 
sebe unio. Nesretni robovi, naprotiv, ne smiju micati usne ni 
zato, da bi izustili rijeć. Batinom se kažnjava svako mrmlja- 
nje, pa od batinanja nisu izuzeti ni nehotični šumovi: kašalj, 
kihanje, štucanje. Teška kazna čeka onoga, koji bilo kakvim 
glasom prekine tišinu. Gladni i nijemi stoje čitavu noć. Tako 
dolazi do toga, da oni, kojima nije dopušteno govoriti pred 

gospodarom, govore o gospodaru. Oni pak, koji su smjeli go- 
voriti ne samo pred gospodarima, nego i s njima samima, i 
kojima se nisu zašivala usta, bijahu spremni za svoga gospo- 
dara pružiti šiju i na svoju glavu svrnuti opasnost, koja mu 
je prijetila. Na gozbama su govorili, ali su zato na mučilima? 
šutjeli. Često se, nadalje, navodi poslovica, koja iskazuje tu 
istu bahatost: Koliko robova, toliko isto neprijatelja." No 
nisu nam oni neprijatelji, nego ih činimo takvima. Ne spomi- 
njem međutim druge okrutne, nečovječne postupke: što se 
ne služimo njima kao ljudima, nego kao teglećom marvom, 
što, kad se smjestimo za stolom, jedan od njih briše pljuvo- 
tine, a drugi, sav zguren pod počivaljkom, skuplja ono, što 
ostaje za pijanim gostima. Drugi opet siječe skupocjenu perad: 
sigurnim potezima pomiče naokolo uvježbanu ruku preko 
prsiju i zatka i reže komade. Nesretnik je to, koji živi samo 
zato, da dolično siječe perad, no bjedniji je onaj, koji u tome 
poučava radi naslade, nego onaj, koji to uči iz nevolje. Neki 
drugi, vinotoča, u kićenoj ženskoj haljini stalno se bori sa 
svojom dobi: ne smije da izgubi dječački izgled i silom se vra- 
ća u tu dob i, premda se čini, da je već dorastao za vojničku 
službu, on glatka lica, s kojega je trljanjem uklonio ili pot- 
puno iščupao dlake, bdije čitavu noć. Provodi je služeći dije- 
lom gospodarovu pijančevanju, dijelom njegovoj ljubavnoj 
požudi, te je u spavaonici muž, a na gozbi sluga. Drugi opet, 
kojemu je povjereno da pazi, kakvi su uzvanici, stoji nesretnik 
ukočen i motri, koje od njih laskanje i neumjerenost bilo grla 
ili jezika preporučuje, da budu pozvani i sutradan. Pridodaj 
nabavljače jela, koji u tančine poznaju gospodarov ukus, koji 
znaju, koje jelo svojim okusom potiče njegov tek, koje ga jelo 
može izdići iz stanja presitosti, a koje mu se gadi, kad je već 
sit, i za kojim jelom onoga dana osjeća glad. Gospodar ne 
može podnijeti, da ti robovi ručaju s njim, i smatra, da bi se 
umanjilo njegovo dostojanstvo, kad bi pristupio stolu zajedno 
sa svojim robom. Bogovi ipak urediše to bolje. Koliko li tih 
robova ima on za gospodare! Vidio sam kako pred Kalistovom 
kućom stoji njegov gospodar i kako se njemu, koji mu je bio 
objesio o vrat pločicu i izveo ga na prodaju među najlošije 
robove, uskraćuje pristup u kuću, dok ostali slobodno ulaze. 
Uzvratio mu je milo za drago onaj rob nekad bačen u prvu 


* Prema rimskom pravu, robovi su kao svjedoci u parnici bili preslu- 
šavan! samo na mučilima. 


% Totiđem hostes esse, quot servos. 

dekuriju, u kojoj izvikivač na dražbi kuša svoj glas.!! I on 
je njega zauzvrat odbio i nije ga smatrao vrijednim svoga 
doma. Gospodar je bio prodao Kalista, ali kako je skupo na- 
platio to gospodaru Kalist! 


Ne ćeš li razmisliti o tome, da je onaj, kojega nazivaš svo- 
jim robom, potekao iz istog sjemena, da živi pod istim nebom, 
da jednako kao ti diše, jednako živi i jednako umire? Isto 
tako možeš ti vidjeti njega kao slobodna, kao što on tebe kao 
roba. Prilikom Marijeva poraza!ž udes je oborio mnoge ljude 
najsjajnijeg podrijetla, koji su preko vojničke službe željeli 
postići senatorski položaj: jednoga od njih učinio je pastirom, 
drugoga čuvarom kolibe. Deder preziri sad čovjeka toga polo- 
žaja, u koji i sam možeš upasti, dok ga prezireš! 


Ne želim se upuštati u opširnu temu i raspravljati o po- 
stupku s robovima, prema kojima smo vrlo bahati, vrlo okrut- 
ni i puni psovki. Ipak ovo je ukratko moja preporuka: Živi 
s nižim onako, kako bi želio, da s tobom živi viši! Kad god po- 
misliš, koliko je tebi dopušteno prema tvome robu, sjeti se, 
da je isto toliko dopušteno tvome gospodaru prema tebi. »Ali 
ja«, kažeš, »nemam nikakva gospodara.« Još si mlad: možda 
ćeš ga i imati. Zar ne znaš, u kojoj je dobi pala u ropstvo He- 
kuba, u kojoj Krez, u kojoj Darijeva majka, u kojoj Platon, 
u kojoj Diogen?! Postupaj s robom blago, štoviše ljubezno i 
pozivaj ga na razgovor, na savjetovanje i za svoj stol. Ovdje 
će mi doviknuti čitava družba razmaženih ljudi: »To je naj- 
veće poniženje i najgora sramota.« Te ću iste ja zateći kako 
ljube ruku tuđim robovima. Ne vidite ni to, kako su naši 
preci uklonili od gospodara svu omrazu, a od robova svaki 
prezir? Gospodara su nazvali ocem obitelji, a robove, što se 
još do danas održalo u mimima,!“ članovima obitelji. Ustano- 
vili su svetkovinu,!5 ne da gospodari samo toga dana jedu 


" U prvom odjeljku bili su najgori robovi, za koje je izvikivač na dražbi 
morao najviše vikati, da bi ih uspio prodati. 


U U građanskom ratu s vođom optimata Sulom. 


W Seneka spaja mitske i stvarne primjere padanja u ropstvo. Platon je 
pao u ropstvo, jer ga je Dionizije Stariji, sirakuški tiranin, izručio kao 
ratnog zarobljenika spartanskom poslaniku. Otkupio ga je Anikerid iz Ki- 
rene £. 386. 


I Kraći dramski komad sa scenama iz svakodnevnog života. 
% Saturnalije. 

zajedno s robovima, nego da se toga dana to svakako održava; 
dopustili su im, da u kući vrše neke časne poslove i da kroje 
pravdu te su smatrali, da je kuća država u malom. »Što dakle? 
Zar ću sve robove dovesti za svoj sto?« Ne sve, kao što ne 
ćeš dovesti ni sve slobodne ljude. U zabludi si, ako smatraš, 
da ću ja neke isključiti, jer rade prostiji posao, na pr. onoga 
mazgara i onoga govedara: ne ću ih prosuđivati prema nji- 
hovoj službi, nego prema njihovu karakteru. Karakter sebi 
svatko stvara, a službu mu dosuđuje slučaj. Neki neka obje- 
duju s tobom, jer to zaslužuju, a neki, da bi to zaslužili. Ako 
naime ima u njima nešto ropsko, što se razvilo iz saobraćanja 
s prostim ljudima, to će ukloniti njihov boravak u društvu 
obrazovanijih. Ne smiješ, dragi moj Lucilije, tražiti prijatelja 
samo na foru i u vijećnici: budeš li pomno pazio, naći ćeš ga 
i kod svoje kuće. Valjana građa često ostaje neiskorištena, ako 
je nitko ne obradi: pokušaj i iskusit ćeš to. Kao što je lud 
onaj, koji želeći kupiti konja ne pregledava njega samoga, 
nego njegovo sedlo i uzde, tako je najluđi onaj, koji čovjeka 
procjenjuje ili po odijelu ili po položaju, koji je poput ogrta- 
ća, što nam je prebačen preko leđa. »On je rob.« Ali možda je 
slobodan po duhu. »On je rob.« Da li će mu to škoditi? Nave- 
di mi jednoga, koji nije rob: jedan robuje ljubavnoj požudi, 
drugi lakomosti, drugi opet častoljublju, a svi skupa nadi, svi 
strahu. Pokazat ću ti bivšeg konzula, kako robuje nekoj sta- 
rici, pokazat ću ti bogataša, kako robuje mladoj ropkinji, na- 
vest ću ti mladiće najuglednijih obitelji, koji su robovi ple- 
sača u pantomimu.!* Nijedno ropstvo nije sramotnije od do- 
brovoljnoga. Stoga neka te bahati ljudi ne odvrate od toga, 
da se prema svojim robovima pokazuješ veseo, a ne ohol u 
svojo nadmoćnosti. Radije neka te poštuju nego da te se boje. 


Reći će netko, da ja sada potičem robove, da traže slobodu, 
a da gospodare skidam s prijestolja time, što sam kazao: Ra- 
dije neka poštuju gospodara nego da ga se boje. »Da li da ga 
poštuju«, reći se tko, »upravo onako kako ga poštuju klijenti 
i jutarnji rani posjetioci?« Tko to bude rekao, ne će imati na 
pameti, da za gospodara nije premalo ono, što je dovoljno 
bogu. Tko je poštovan, taj je i ljubljen: ne može se ljubav 
miješati sa strahom. Zato držim. da potpuno pravilno postu- 
paš, što ne želiš, da te se tvoji robovi boje, i što ih popravljaš 


'* Scenski komad bez riječi, u kojem se sadržaj prikazivao mimikom i 
plesom uz muzičku pratnju. 

riječima: batinama se opominju samo nijeme životinje. Ne 
vrijeđa nas sve ono, što nas ozlovoljuje. Ali nas mekoputnost 
tjera, da upadamo u bijes, tako da sve ono, što ne odgovara 
našoj želji, izaziva naš gnjev. Katkada uzimamo karakter kra- 
ljeva: i oni naime, smećući s uma svoju moć i tuđu slabost, 
tako se raspaljuju i tako bjesne, kao da su pretrpjeli uvredu. 
Međutim, veličina njihova položaja čini ih posve sigurnim 
od te opasnosti. Oni to dobro znaju, ali tužeći se traže priliku 
da škode; pretvaraju se, da su pretrpjeli nepravdu, samo da 
bi je mogli nanijeti. 

Ne ću da te dulje zadržavam, jer tebi ne treba poticanja. 
Plemenit karakter ima među ostalim i ovu prednost: sviđa se 
samom sebi i trajno ostaje; zloća je, naprotiv, prevrtljiva pa 
se često mijenja, ali ne na bolje, nego samo postaje drukčija. 
Zdravo! 


Naslov originala: Seneca: »Epistulae morales ad Lu- 
cilium«, izd. »Collezione romana diretta da E. Roma- 
gnoli«, Milano, 1933. 


3. EPIKUR 


ETIČKI NAZORI 


EPIKUR POZDRAVLJA MENOIKEJA 


Ni u mladosti neka nitko ne oklijeva baviti se filozofijom, 
ni u starosti neka mu filozofija ne bude teretom. Ta nitko 
nije ni premlad ni prestar da se brine za zdravlje svoje duše. 
A tko kaže, da mu vrijeme za bavljenje filozofijom ili još nije 
došlo ili da je već prošlo, sličan je onome, koji govori, da mu 
još nije došlo vrijeme za sreću ili da ga više nema. Treba 
dakle da se filozofijom bavi i mladić i starac, jedan, da bi 
stareći ostajao mlad pomoću vrlina, koje duguje prošlosti, a 
drugi, da bi, ne bojeći se budućnosti, bio ujedno i mlad i 
star. Stoga treba da se trudimo oko onoga, što stvara sreću 
(eo6aw,»vla), jer, ako je ona uz nas, imamo sve, a ako je 
nema, poduzimamo sve, da bismo je postigli. 


Radi ono, na što sam te neprestano poticao, i oko toga se 
trudi u uvjerenju, da su ovo osnovi valjana života: U prvom 
redu smatraj boga besmrtnim i blaženim živim bićem, kako 
to pokazuje opće mišljenje o bogu, i nemoj mu pridijevati ni- 
šta, što bi bilo tuđe njegovoj besmrtnosti i u neskladu s 
njegovim blaženim stanjem. Vjeruj o njemu sve, što može 
čuvati njegovo blaženstvo zajedno s besmrtnošću. Doista, bo- 
govi postoje, i očita je spoznaja o njima, ali nisu onakvi, ka- 
kvim ih predstavlja mnoštvo, jer ono nije dosljedno u načinu, 
kako ih predstavlja. Bezbožnik nije onaj, koji uklanja bogove 
mnoštva, nego onaj, koji im pridijeva ono, što mnoštvo o nji- 
ma misli. Izjave mnoštva o bogovima nisu naime pravi poj- 
movi(zgodrjvetc),nego kriva nagađanja. Prema tom shvaćanju, 
bogovi svaljuju najveće štete na opake, a dobre obasipaju 

najvećim dobročinstvima, jer, neprestano uživajući u svojim 
vrlinama, sebi slične prigrljuju, a sve, što nije takvo, sma- 
traju sebi tuđim. 

Privikavaj se na shvaćanje, da nas se smrt ništa ne tiče, 
jer je sve dobro i zlo u osjećanju, a smrt je gubitak osjeća- 
nja. Stoga ta točna spoznaja, da nas se smrt ništa ne tiče, omo- 
gućuje da uživamo u smrtnom životu. Ona nam naime ne 
namjenjuje beskrajno vrijeme, nego nam je uklonila želju 
za besmrtnošću. Nema, doista, u životu ničega strašnoga za 
onoga, koji je jasno shvatio, da nema ničega strašnoga u ne- 
življenju. Tko dakle kaže, da se boji smrti ne zato, što će mu 
zadati bol, kad dođe, nego zato, što mu već sada zadaje bol 
time, što ima da dođe, lud je. Ono naime, što nas ne smućuje, 
kad nastupi, to nas, kad smo istom u očekivanju toga, može 
samo neopravdano žalostiti. Tako nas se to tobože najstrašnije 
zlo, smrt, ništa ne tiče, jer dok postojimo mi, nema smrti, a 
kad dođe smrt, tada više nema nas. Smrt se dakle ne tiče ni 
živih ni mrtvih, jer se na prve ne odnosi, a onih drugih više 
nema. No mnoštvo sad bježi od smrti kao od najtežeg zla, a 
sad je opet želi kao prestanak svih životnih [nevolja. Mudrac 
naprotiv niti traži život] niti se boji neživljenja, jer život ne 
stoji do njega, niti smatra, da je ne živjeti neko zlo. Kao što 
ne odabire sebi onu hranu, koja je svakako obilatija, nego naj- 
ugodniju, tako ne uživa u najduljem vremenu, nego u naj- 
ugodnijem. Tko pak potiče mladića da valjano živi, a starca 
da valjano napusti život, lud je ne samo zato, što je život 
poželjan, nego i zato, što je nastojanje oko valjana života isto 
kao i nastojanje oko valjane smrti. Mnogo je gore s onim, 
koji kaže, da je za čovjeka najbolje ne roditi se, 


Al kad se rodi, što brže otići Hadu na vrata.! 


Ako je naime to govorio iz uvjerenja, kako to da nije napu- 
stio život? Ta mogao je to lako učiniti, da je stvorio čvrstu 
odluku. Ako se pak samo šalio, bio je lakomislen u onome, 
što ne podnosi šalu. Treba imati na umu, da budućnost niti je 
u našoj vlasti niti joj potpuno izmiče, kako ne bismo očeki- 
vali, da će se nešto u budućnosti sigurno dogoditi, ni gubili 
nadu, da će se uopće dogoditi. 


\ Stih pjesnika Teognisa (6. st. prije n. €.) iz Megare u srednjoj Grčkoj. 
Prijevod K. Raca; »Antologija stare lirike grčke«, str. 14, stih zao , 

Ktome treba uzeti u obzir i ovo: Neke su požude prirodne, 
neke ništave, a od prirodnih neke su nužne, neke samo pri- 
rodne. Od nužnih pak neke su nužne za blaženo stanje, neke 
za tjelesnu udobnost, a neke za sam život. Točno razmatranje 
toga upućuje nas, što sve treba da biramo i izbjegavamo, da 
bismo postigli tjelesno zdravlje i duševni mir (dzagačia), jer 
je to cilj blaženoga života. Čitavo naime naše djelovanje ide 
za tim, da ne trpimo bol i da ne budemo uznemireni. Kada 
pak jednom to postignemo, stišava se u duši svaka oluja, jer 
živo biće ne treba više da ide za nečim, što bi mu nedosta- 
jalo, ni da traži nešto drugo, čime bi se upotpunilo dobro 
stanje duše i tijela. Naslada nam je naime potrebna onda, 
kad nam njezina nenazočnost zadaje bol, a kad bol ne osje- 
ćamo, više ne trebamo naslade. Upravo zato tvrdimo, da je 
naslada početak i kraj blaženog života. Nju smo naime spo- 
znali kao naše prvo i prirođeno dobro, ona je ishodište svakog 
našeg biranja i izbjegavanja i k njoj se navraćamo prosuđu- 
jući svako dobro prema tom duševnom stanju kao prema si- 
gurnom mjerilu. Budući da je to dobro prvo i prirođeno, ne 
biramo svaku nasladu, nego mnoge od njih katkada mimoila- 
zimo, kad iz njih proistječe za nas veća nelagodnost. Zato 
mnoge bolove smatramo boljim od naslada, ako od dugotraj- 
na podnošenja bolova stječemo veću nasladu. Svaka je dakle 
naslada po tome, što odgovara našoj prirodi, nešto dobro, ali 
ipak ne smijemo birati svaku, kao što je i svaka bol zlo, ali 
ipak ne treba uvijek svaku izbjegavati. Potrebno je stoga pro- 
suđivati sve to na temelju uspoređivanja i s obzirom na korist 
i štetu. Katkada se naime služimo dobrom kao zlom, a zlom 
opet kao dobrom. 

Biti zadovoljan s malim smatramo također velikim do- 
brom ne zato, da bismo se u svakom slučaju ograničili na ma- 
lo, nego da bismo se, ako nemamo mnogo, zadovoljili s malim 
u točnom uvjerenju, da u obilju najugodnije uživaju oni, 
koji ga najmanje trebaju, i da se ono, što odgovara prirodi, 
lako dade pribaviti, a ono, što je isprazno, teško. Jednostavna 
naime jela pružaju jednaku nasladu kao raskošna hrana, kad 
se jednom pomoću njih ukloni bolan osjećaj gladi. Tako i 
kruh i voda pribavljaju najveću nasladu, kad ih uzme netko, 
kome su potrebni. Stoga privikavanje na jednostavnu, a ne 
na raskošnu hranu ne samo jača zdravlje, nego i čini čovjeka 
sposobnim za nužne životne poslove. Ako pak od vremena na 
vrijeme pristupimo raskošnijem stolu, to nam daje bolje ras- 

položenje i odužima nam strah pred sudbinom (7vy1). Kada 
dakle kažemo, da je naslada naš cilj, ne mislimo pritom na 
naslade pokvarenjaka ni na one, koje se sastoje u samom uži- 
vanju, kao što smatraju neki, koji su u to neupućeni ili su 
naši protivnici ili to krivo shvaćaju, nego na to, da nam ti- 
jelo bude bez boli, a duša neuznemirena. Ta ugodan život ne 
stvaraju ni pijanke i s njima združeni veseli ophodi, ni na- 
slade s dječacima i ženama, ni uživanje riba i ostaloga, što 
nam pruža raskošan sto, nego trijezan razbor (Aoyiou6c), koji 
u svakom slučaju ispituje razloge, zbog kojih treba nešto bi- 
rati ili izbjegavati, i koji odbacuje mnijenja, od kojih obuzi- 
ma duše najveća uznemirenost. 

Za sve to početak i najveće dobro jest razbor (pe6vngis), 
Stoga je on vredniji i od filozofije. Iz njega se rađaju sve 
druge kreposti, i on uči, da se ne može živjeti ugodno, a da 
se ne živi razborito, čestito i pravedno, i opet, da se ne može 
živjeti razborito, čestito i pravedno, a da se ne živi ugodno. 
Kreposti su naime prirodno povezane s ugodnim životom, pa 
se on ne može od njih odijeliti. 

Ta tko je po tvojem sudu valjaniji od onoga, koji i o bo- 
govima pobožno sudi i smrti se nikada ne boji, koji je razmi- 
slio o konačnom cilju prirode pa shvaća, da se krajnje dobro 
može lako ostvariti i postići, a da krajnje zlo ima samo krat- 
kotrajne nevolje, koji ismijava udes, što ga neki uvode kao 
gospodara svega, i koji smatra, da nešto zavisi od slučaja, a 
nešto od naše volje, jer udes nije nikome podvrgnut, a on 
opaža, da je slučaj nepostojan, a naša volja slobodna i da je 
zato obično prati prijekor ili pohvala? 

Bilo bi doista bolje prihvaćati mit o bogovima nego robo- 
vati udesu, koji uvode fizičari. Mit naime pruža bar nadu u 
oproštenje pomoću čašćenja bogova, a udes naprotiv sadržava 
neumoljivu nuždu. Mudar čovjek ne smatra slučaj ni bogom, 
kako drži mnoštvo (bog naime ne radi ništa nepromišljeno), ni 
nestalnim uzrokom. Drži naime, da od udesa ljudi ne dobi- 
vaju ni dobro ni zlo za blažen život, ali ipak da od njega po- 
tječu bar počeci velikih dobara ili zala. Po njegovu mišljenju, 
bolje je razborito biti nesretan nego nerazborito biti sretan. 
Bolje je, da ono, što je utvrđeno kao dobro, dođe tako do va- 
ljana ostvarenja u djelima. 

O tome dakle i o tome sličnome razmišljaj svakog dana i 
noći sam sa sobom i s onim, koji ti je sličan, pa nikada, ni u 
snu ni na javi, ne ćeš biti uznemiren, već ćeš živjeti kao bog 

među ljudima. Čovjek naime, koji živi u besmrtnim dobrima, 
nimalo nije nalik smrtnome biću. (Diogen Laertije, X, 122— 
— 135.) 


PREGLED EPIKUROVA UČENJA 


Diogen Laertije opširno je prikazao sadržaj Epikurove fi- 
lozofije. Da bi to izlaganje bilo što pristupačnije, na kraju 
knjige dodao je kratak pregled glavnih problema. Taj tekst 
glasi: 

I. Što je blaženo i nepropadljivo, nema ni samo neprilika 
niti ih zadaje drugome. Stoga nije povezano ni sa srdžbom ni 
s naklonošću, jer sve takvo pripada među slabosti. 


[No u drugim djelima kaže, da se bogovi mogu spoznati 
samo razumom i da je postojanje jednih određeno brojem, a 
drugi da su nastali po sličnosti neprestanim  pritjecanjem 
sličnih slika u istu točku i da su ti ljudskoga lika.) 


II. Smrt nas se ništa ne tiče, jer ono, što se raspalo, ne 
osjeća, a što ne osjeća, ne tiče nas se. 


II. Krajnja je granica veličine naslada uklanjanje svega, 
što zadaje bol. Gdje god se nalazilo ono, što stvara nasladu, 
nema, dok je god ono tu, ničega, što bi zadavalo bol ili žalost 
ili oboje zajedno. 

IV. Bol! ne boravi trajno u mesu, nego se, kad dopre do 
vrhunca, zadržava u mesu vrlo kratko. Ni ona bol, koja samo 
nadvisuje nasladu u mesu, ne traje mnogo dana. Dugotrajne 
pak bolesti pokazuju prevagu naslade u mesu nad bolom. 


V. Ne može se živjeti ugodno, a da se ne živi razborito, 
čestito i pravedno, niti se može živjeti razborito, čestito i pra- 
vedno, a da se ne živi ugodno. Tko ne može živjeti razborito, 
čestito i pravedno, tome je ugodan život onemogućen. 

VI. Radi sigurnosti od ljudi, vlast i kraljevstvo, pomoću 
kojih se ta sigurnost može pribaviti, smatraju se nečim dobrim 
po prirodi. 

VII. Neki su željeli biti slavni i ugledni smatrajući, da će 
na taj način steći sigurnost od ljudi. Stoga, ako je život ta- 
kvih ljudi siguran, stekli su prirodno dobro, a ako je nesiguran, 
nemaju ono, za čim su prema osobitosti svoje prirode težili 
od početka, 

VIII. Nijedna naslada nije po sebi zlo, ali ono, što stvara 
neke naslade, unosi u njih raznovrsne smetnje. 


IX. Kad bi se sva naslada gomilala i kad bi s vremenom 
obuhvaćala čitav sklop svijeta ili bar najvažnije dijelove pri- 
rode, nikada se osjećaji naslade ne bi razlikovali jedni od 
drugih. 

X. Kad bi ono, što stvara naslade raskalašenih ljudi, ukla- 
njalo iz našeg razuma strah od nebeskih pojava, od smrti i od 
bolova i kad bi nas osim toga upućivalo, gdje je granica pro- 
htjeva, ne bismo nikada imali razloga da takvim ljudima pri- 
govorimo, što se odasvuda pretrpavaju nasladama i što ni od 
kuda ne primaju ono, što zadaje bol i žalost, dakle ono, što 
je zlo. 


XI. Kad nas nimalo ne bi mučio strah od nebeskih pojava 
i od toga, nije li smrt za nas važna, niti uvjerenje, da ne po- 
znajemo granice bolova i prohtjeva, ne bi nam bila potrebna 
nauka o prirodi. 


XII. Ne bi bilo moguće riješiti se straha pred najvažnijim 
Pitanjima, kad se ne bi spoznala priroda svemira, pa kad bi 
se o tome samo nagađalo prema mitovima. Stoga se bez po- 
znavanja prirode ne bi mogle uživati čiste naslade. 


XIII. Ništa ne bi koristilo osiguravati se od ljudi, ako bi 
nas još mučio strah od pojava na nebu i pod zemljom i uopće 
u svemiru. 


XIV. Dok se sigurnost od ljudi postizava do neke mjere 
pomoću snage da druge tjeramo i pomoću bogatstva, najpot- 
punija sigurnost proistječe iz mirovanja i izbjegavanja mno- 
štva. 

XV. Bogatstvo, koje je u skladu s prirodom, ograničeno je 
i lako se dade postići, a bogatstvo, koje se osniva na ispra- 
znim mnijenjima, gubi se u beskraj. 

XVI. Malo toga postizava mudrac slučajem. Ono, što je naj- 
znatnije i najvažnije, uredio mu je, uređuje mu za trajanja 
čitava života i uređivat će mu razbor. 


XVII. Pravedan je čovjek najmanje podložan duševnom 
nemiru, a nepravedan je njime ispunjen u najvećoj mjeri. 


XVIII. Kad se jednom ukloni bol izazvana nedostatkom 
nečega, naslada se u mesu ne povećava, nego se samo razno- 

vrsno mijenja. Granicu naslade stvorila je granica razuma i 
ispitivanje onoga, što je razumu zadavalo najveći strah, i tome 
srodnoga. 


XIX. Neograničeno vrijeme sadržava u sebi jednaku nasla- 
du kao i ograničeno, ako se njezine granice odrede razborom. 


XX. Meso je dobilo neograničene međe naslade, pa nju 
može ispuniti istom neograničeno vrijeme. Razmotrivši svrhu 
i granice mesa i uklonivši strah pred vječnošću, razum nam 
je pribavio savršen život, pa mu beskrajno vrijeme nije više 
nimalo potrebno. Ali on nije izbjegao nasladu niti, kad nužda 
traži napuštanje života, odlazi tako, kao da napušta dio svoga 
najboljeg života. 

XXI. Tko poznaje granice života, zna, kako je lako pribaviti 
ono, što uklanja bol poteklu od nestašice nečega i što čini 
sretnim čitav život. Stoga on ne traži stvari, koje sadržavaju 
mučne borbe. 


XXII. Treba u duhu ispitivati utvrđeni cilj i svaku očevid- 
nost, na koju svodimo svoje sudove. Propustimo li to, sve će 
biti puno nekritičnosti i zbrke. 


XXIII. Ako osporavaš vrijednost svim opažajima (ala9n91s), 
ne ćeš imati na što da se pozivaš ni pri prosuđivanju onih me- 
du njima, koje smatraš lažnima. 


XXIV. Ako neki opažaj budeš jednostavno zabacivao i ne 
budeš razlikovao nagađanje i ono, što očekuje potvrdu, od 
onoga, što je već tu u opažaju, u afektima i u svakoj pre- 
dodžbenoj djelatnosti duha, svojim ćeš nerazložnim mišljenjem 
pobrkati i ostale opažaje pa ćeš tako zabacivati svaki kriterij. 
Budeš li pak u svojim nagađanjima učvršćivao i sve ono, što 
očekuje potvrdu i što je ne očekuje, ne ćeš izbjeći pogrešnu 
sudu, kao da si već prozreo svaku dvoumicu i svaki sud o 
tome, što je točno ili netočno. 


XXV. Ne budeš li u svako vrijeme upravljao čitavo svoje 
djelovanje na cilj prirode, nego se, bilo izbjegavanjem ili tra- 
ženjem nečega, budeš obraćao čemu drugome, djela ti ne će 
odgovarati riječima. 

XXVI. Svi prohtjevi, kojih nezadovoljenje ne uzrokuje bol, 
nisu potrebni, pa se njihova težnja dade lako raspršiti, ako se 
pokaže, da je takav prohtjev teško zadovoljiti ili da vodi do 
štete. 

XXVII. Od svega, što mudrost priprema za blaženstvo či- 
tava života, kudikamo je najvrednije posjedovanje prijatelj- 
stva. 


XXVIII. Ista je spoznaja uzrok, što se ne bojimo, da je 
ikakva strahota vječna ili dugotrajna, i što smo uočili, kako 
u našem ograničenom životu upravo prijateljstvo pruža pot- 
punu sigurnost. 


XXIX. Neki su prohtjevi prirodni i potrebni, neki su pri- 
rodni, ali nepotrebni, a neki nisu ni prirodni ni potrebni, ne- 
go nastaju na temelju nerazložnog mnijenja. 

[Prirodnima i potrebnima drži Epikur one prohtjeve, koji 
oslobađaju od bolova, kao piće od žeđe, prirodnima, ali ne- 
potrebnima one, koji samo donose raznolikost naslade, ali ne 
uklanjaju bol, na pr. skupocjena jela, a ni prirodnima ni po- 
trebnima na pr. ovakve: biti javno ovjenčan ili prikazan u 
kipu.) 

XXX. Ako se u onim prirodnim prohtjevima, kojih nezado- 
voljenje ne uzrokuje bol, nalazi žestoka težnja, oni nastaju 
iz isprazna mnijenja. Tome, što ne propadaju, uzrok nije 
njihova priroda, nego prazno ljudsko utvaranje. 


XXXI. Prirodno je pravo dogovor s obzirom na korist sa 
svrhom, da međusobno ne nanosimo i ne trpimo štetu. 


XXXII. Za sva živa bića, koja nisu mogla sklapati ugo- 
vore o tome, da međusobno ne nanose i ne trpe štetu, ništa ni- 
je ni pravedno ni nepravedno. To isto vrijedi i za narode, koji 
nisu mogli ili nisu htjeli sklapati takve ugovore o uklanjanju 
međusobna oštećivanja. 


XXXIII. Pravednost sama po sebi ne postoji, nego je ona 
u međusobnom ljudskom saobraćanju u bilo kojem kraju neki 
dogovor, da se šteta ne nanosi i ne trpi 


XXXIV. Nepravda nije po sebi zlo, nego to postaje, kad 
se čovjek boji sluteći, da ne će ostati neprimijećen izvršite- 
ljima kazne, koji su postavljeni, da paze na takve stvari. 


XXXV: Tko potajno čini nešto protiv onoga, u čemu su se 
složili, da ne će međusobno ni nanositi ni trpjeti štetu, ne 
smije vjerovati, da će to ostati neprimijećeno, makar mu je 
dotada nebrojeno puta polazilo to za rukom. Nesigurno je 
naime, da li će to ostati neprimijećeno sve do njegove smrti. 

XXXVI. S obzirom na zajednicu svima je jedno isto pra- 
vedno, jer je to nešto korisno za međusobni skupni život, a 
s obzirom na pojedinačno, na pr. na različite zemlje i bilo 
koje druge uvjete, ne slijedi, da je jedno isto pravedno za sve. 


XXXVII. Ono, za što je izrijekom potvrđeno da koristi me- 
đusobnom djelovanju zajednice, prima, kao i ono, što je pri- 
znato pravednim, prircdu prava, bez obzira, da li to isto vri- 
jedi za sve ili ne. Ako se izda kakav zakon, koji ne odgovara 
međusobnoj koristi zajednice, on više nema prirodu pravedno- 
ga. Ako se ono, što je korisno po pravdi, i mijenja, ali je neko 
vrijeme bilo u skladu s pojmom prava, u to je vrijeme bilo 
pravedno za one, koji se ne daju smutiti praznim riječima, 
nego jednostavno gledaju na stvarnost. 


XXXVIII. Gdje se bez promjene prilika pokaže, da ono, 
što je smatrano pravednim, ne odgovara u praksi pojmu pra- 
va, to također nije pravo, a gdje uz promjenu prilika isti 
pravni propisi nisu više korisni, tu su oni bili pravedni onda, 
kad su koristili međusobnoj zajednici građana, ali kasnije, 
kad nisu bili korisni, nisu više bili ni pravedni. 


XXXIX. Tko najbolje sebi pribavi sigurnost od vanjskih 
ljudi, taj čini svojim srodnicima one, koje može, a koje ne 
može učiniti takvima, ne čini ih ni sebi tuđima. Ukoliko nak 
ne može ni to, ne miješa se s njima i odlučuje da radi ono, 
što mu je korisno. 


XL. Oni, koji su bili u mogućnosti da pribave sebi sigur- 
nost upravo od susjeda, najugodnije su međusobno živjeli i 
imali za to najveće jamstvo. Kako su potpuno uživali u toj 
zajednici, nisu ni jadikovali nad smrću rano preminuloga kao 
nad nečim vrijednim sažaljenja. (Diogen Laertije, X, 139—154.) 


Naslov originala: Diogen Laertije: Bio: xal yvouae rov 
čv prdogogla čddoxiunodvruv (»Životi i misli glasovitih 
Jilozofa«). Izd. R. D. Hicks, London, 1950. Loeb Clas- 
sical Library. 

4. LUKRECIJE KAR 


O PRIRODI 
POHVALA EPIKURA 


Tebe nasljeđujem ja, o grčkoga naroda diko, 
Tebe, koji si prvi iz tolikih mogao tmina 
Presjajnu uzdići luč, prokazav nam dobra života; 
Tvojim stopama ja sad upravljam korake svoje, 
Nipošto želeć se takmit, već stoga, što žarka me ljubav 
Vuče da sljedujem tebe; ta, gdje da se s labudom lasta 
Takmi u pjevu, il' kako da jare se drhtavih uda 
Može da takmiči s konjem u trku i omjeri snagu? 

Ti si mi otac, jer ti si iznosilac istine prave, 
Očinske pouke pružaš mi ti, jer iz knjiga tvojih, 
Kao što pčelica med svud rascvalim sakuplja gajem, 
Tako ja zlatne ti riječi izabiram, preslavni mužu, 
Zlatne, jer dostojne jesu, da vječnim sveđ žive životom. 
Naime, čim nauka tvoja, to čedo božanskoga duha, 
Počne o naravi stvari da zbori, to bojazan dušu 
Odbjegne odmah, i svijeta zidine razmaknu tad se, 
Te u prostoru praznom svud opažam zbivanja stvari. 


(Iz III. pjevanja) 


LUKRECIJE O SEBI 


Kročim poljanama Muza, ni od kog gaženim prije, 
Godi do izvora prići, čistunca, i odanle vodu 
Grabiti; godi i brati još svježe i novo cvijeće, 
Odličan za glavu moju vijenac od njega isplesti, 
Kakvim nikome Muze nijesu ovile čelo. 
Prvo, jer naučam ja o velikim stvar'ma, te hoću 

Da oslobodim duh od religija okova tijesnih; 

Zatim, jer pjevanje moje rasvjetljuje potpuno tamu 
Predmeta ovog, a Muza se čar svud šin nad njime. 
Čini se, naime, da nije ni ovo bez uzroka nekog. 
Kao što liječnici, djeci kad kušaju sokove davat 
Gorke od pelina, prije mažu im rubove čaše 

Okolo žutoga meda tekućinom slatkom, e tako 

Ne bi li dječja se mladost zavela, i ne sluteći nišla, 
Slatkim srkljajem prvim i sav istrusila gorki 
Napitak, e da bi tako privučena bez štete svoje, 
Mogla iz prijevare ove i okrepu crpsti i zdravlje: 
Tako sad i ja sam htio, jer ova nauka moja 

Čini većini se odveć suhoparnom, ne znajuć o njoj 
Ništa, dok neuki puk nad njome se zgraža, milinom 
Slađahne pjesme izložit tu nauku tebi, razjasnit, 
Slatkim zasladit je medom, od Muza kome je izvor, 
Ne bi li na taj način tvoj duh zadržat uz moje 
Mogao stihove ja, dok konačno potpuno shvatiš 
Čitavu prirodu svijeta i osjetiš nauke korist. 


(Iz IV. pjevanja) 


BIJEDA NEUKIH 


Jadne li pameti ljudske, o slijepih li srdaca njenih! 
Kakvoj u tami života, u kol'koj opasnosti ovo 
Malo se dana proživi! Zar ne treba spoznzti ovo, 
Ništa da ne traži za se priroda drugo, do ovo: 
Tijelo da boli ne ćuti, dok duša da uživa stalno, 
Čuteći blagu vedrinu, a riješena brige i straha? 
Vidimo dakle, da što se tijela samoga tiče, 

Potrebno vrlo je malo: što njemu da oduzme boli! 
Katkad i neki užitak priuštiti možemo sebi; 

Ali priroda sama ugodnije ne traži nešto: 

Da u dvorani stoje mladića kipovi zlatni 

Okolo, držeć u ruci svjetlosne svjetiljke zato, 

Da se za noćne gozbe imade u obilju svijetla; 

Ili u dvorani sve da sjaji se srebrom i zlatom, 

Ili da citare zvuk odjekuje od zlatnog stropa, 

Sebi dok sredstvima skromnim ugađati možemo islo, 

Kad se na potoka rubu, pod granama visokog stabla, 
Skupimo zajedno tamo, u mekoj travi polijegav, 

A pogotovu, kad nam vrijeme se smiješi, a doba 
Godišnje livade cvijećem obasipa različitih boja; 
Niti ti tijelo brže napuštaju groznice vruće, 

Da li se valjaš ti na vezenom i grimizu samom, 

Hi moraš da Ježiš na običnoj ponjavi pučkoj. 


Zato, jer našem tijelu ne koristi bogatstvo ništa, 
Niti mu koristi plemstvo, ni vladanja presjajna slava, 
Stoga držati valja, da ni duhu na korist nije, 

Osim, ako li držiš, kad po polju Martovu tvoje 

Legije gledaš, gdje vrve i nose već znakove bojne, 
Sve to pod oružjem. silnim, a ushit u svima je jednak; 
Ili kad brodovlje gledaš, gdje vrvi i širom svud plovi, 
Misliš li, time da tebi ponestaje straha iz duše 

Pred religijom strašnom? Zar tada ti pred smrću više 
Strah ne pritiskuje srce, i briga oslobođen zar si? 


Ako li vidimo, kako sve to je tek površno, smiješno, 
Kako doista ljudske tjeskobe, neprestane brige 
Niti se oružja zveke ne boje ni strelica divljih, 
Već se drzovito bane međ' kraljima samim i drugim 
Među vladarima, niti poštuju blistavost zlata, 
Nit se obaziru na sjaj odijela grimiznih sjajnih: 
Sumnjaš li još, da nam samo u razumu moć sva sastoji, 
A pogotovu, kada sav život se muči u tami? 
Kao što, naime, dječaci u tamnoj noći se boje, 
Pred svim strepeći, dršćuć, pri svijetlu se kadšto mi tako 
Takovih bojimo stvari, što nipošto strašnije nisu, 
Negoli one, što djeca u tami ih strepeć se boje. 


Duševnu, dakle, ovakvu tjeskobu i maglenost duha 
Sunčeve ne mogu zrake, ni svjetlost sjajnoga dana 
Rastjerat, već tek prirode zrenje i spoznaja njena. 


(Iz Il. pjevanja) 


OSNOVNA MISAO: ATOMI SU NEVIDLJIVI 


Sada, budući da učah, da ne biva iz ničeg ništa, 
Ko što i ne gine ništa, što stvoreno jeste, u ništa, 
Eda ne bi ti možda u riječi počeo ipak 


155 


270 


275 


280 


285 


290 


295 


300 


156 


Sumnjati moje, jer vidjet atomi se ne mogu okom, 
Čuj o atomima, koji zacijelo u stvarima jesu — 
Moraš da priznaš — a koji baš vidjet se ne mogu nikad. 


Prvotno, vjetrova sila, što more valovito šiba, 
Goleme lađe što ruši potapajuć, oblake kida, 
Kadšto i kroz polja dunuv ko bijesni vihor, oluja, 
Obara drveće tamo golemo i vrhove gora 
U strašnom duvanju ruši: u žestokom bjesnilu tako 
Bjesni u nastanku svome i prijeti vihorom, šumom. 
Što li su vjetrovi, dakle? Nevidljivi, naime, atomi, 
Koji i more i kopno, i konačno oblake neba 
Viju i sve najednom obaraju vihorom strašnim, 
Skoro na jednak način produvaju, šireći propast, 
Kao kad provali vode odjednom tihe bujica, 
Kadno od obilnih kiša narastu potoci silno, 
Te sa visokih gora provaljuje navalom voda, 
Drveća grabeći sobom komade i čitava stabla, 
Tako da mostovi jaki odoljeti ne mogu sili 
Nadošle naglo bujice; o nasip, zbog obilja kiša, 
Udara rijeka svom snagom, nabujala, pred sobom rušeć, 
Uz silni prasak, što tu sad nastaje; valja pod valom 
Kamenje veliko, sve, što valima smeta na putu. 


Tako, dakle, i vjetra tumačiti duvanje treba. 
Ovaj, ko jaka rijeka, kad nalegne bilo na koju 
Stranu, pred sobom valja, potiskujuć navalom jakom; 
Kadšto i, vrtlog načiniv, u brzome viru tad grabi 
Stvari i baca ih u vis, u zraku ih motajuć tako. 

Od nevidljivih, dakle, atoma se vjetar sastoji, 
Jer se vlada i radi baš tako, ko velike rijeke; 
Za te pak svakako znamo da jesu od vidljive tvari. 


MIRIS, VRUĆINA, STUDEN, GLAS 


Nadalje, mirise razne mi ćutimo od raznih tvari, 
A da se nikada one ne dotaknu našega njuha; 
Žarka vručina također nam vidljiva nije, nit studen 
Možemo okom zamijetit, nit navikli riječi smo gledat. 

Ipak sve mora da ovo od tvarne je prirode, biti, 
Buduć da ćutila naša potaknuti kadro je svako: 
Naime, jedino tijelo nas tiče i ticano biva. 


RUBLJE NA OBALI MORSKOJ 


Nadalje, ako se rublje na žalu, što valove lomi, 
Objesi, biva tad vlažno, a suši se na suncu žarkom. 
Ali se ne može vidjet, na koji to način je došla 
U rublje vlaga, a niti, na koji je pobjegla žaru. 
Dakle, mora da vlaga u sitne se razdijeli česti, 
Kojih ne mogu oči ni na koji vidjeti način. 


PRSTEN NA RUCI I DRUGO 


Prsten dapače na ruci, što nošen je godine duge, 
Mnogo dok vrati se sunce, istanjuje, troši se stalno. 
Kamenje kaplja sa strehe produbljuje, gvozdeni lemeš 
Svinutog pluga polako, nevidljivo gine u zemlji; 
Dalje, pod nogama puka na cestama kameni sloj se 
Troši, to vidimo svi; — do vratiju gradskijeh isto 
Mjedeni kipovi svi pokazuju desnice ruke 
Stanjene dodirom čestim od onih, što usput ih zdrave. 
Vidimo dakle, da to se umanjuje, jer se sveđ troši. 
Ali, baš koji atomi u stalno ponestaju vrijeme, 
Zavidna priroda to uskratila vidjet je nama. 

Konačno, bilo ma štogod, što priroda dnevice pruža 
Pomalo stvarima svim, njih sileć da pomalo rastu, 

Ne može nijedno oko, ma kako pažljivo, vidjet; 
Jednako ne možeš ti da vidiš, što mršava starost 
Stvarma oduzima sve, da hridima visokim more 
Podnožje izjeda slanom tekućinom u svako vrijeme. 
Dakle, nevidljivim svuda atomima djeluje narav. 


OSNOVNA MISAO: PRAZAN PROSTOR 
Ali u prirodi ipak odasvud sve 'spunjeno nije 
Tvarju, već tu u stvar'ma i prazan prostor stoji. 
Ovaj upoznati tebi u mnogočem korisno bit će, 

Jer ti ne će dopustit, da lutajuć oklijevaš, uvijek 
Da istražuješ svemir, da sumnjajuć slušaš mi riječi. 


Prazan prostor je, dakle, neosjetno mjesto i prazno. 
Prostora praznog da nema, to stvari ni na koji način 
Ne bi se gibati mogle, jer svojstvo, što postoji tijela: 
Stalno sprečavati, smetat — u stvari sviju bi bilo 
Uvijek, niti bi išta moglo da naprijed se kreće, 

Jer ni jedno ko prvo ustupilo drugome ne bi. 

Ali mi vidimo, da pred očima štošta se miče 

I na različit način po kopnu i moru se giblje, 

Ko i po nebeskom svodu; a to sve, da prostora nema 
Praznoga, ne bi tek bilo bez gibanja brzoga samo, 
Nego se ne bi moglo da ikako uopće rađa, 

Jer mirovala tvar bi, odasvud stisnuta, stalno. 


Nadalje, premda se drži, da stvari su guste i čvrste, 
Ipak odatle možeš da vidiš, kako su rijetke; 
Silna kroz pećine, spilje texućina protječe vode, 
Svuda u kapljama gustim odozgo istječe iz njih; 
Hrana po čitavom tijelu razdjeljuje živih se bića; 
Drveće raste i stalno u vrijeme plodove nosi, 
Jer se hranidbe sok od najdonjeg korijenja gore 
Širi po stablu i dođe u grane najgornje tako. 
Prodre kroz zidove zvuk, preleti kroz zatvore kuća, 
Studen, što koči, prodre do kostiju upravo naših. 
Praznog da prostora nema, kud proći bi mogla tjelesa 
Ova, ne bi ih nikad i nikako vidio nastat. 


Konačno, zašto su stvari nekoje teže od drugih, 
Premda obujma im oblik ni u čemu različan nije? 
Ako li isto toliko u smotku vune imade, 

Kao u olovu tvari, to isto bi morali težit; 

Svojstvo je naime tjelesa, da sve pritiskuju dolje, 
Dok je praznosti svojstvo bez ikakve biti težine. 
Veličine što dakle je iste, a manje težine, 

Očiti dokaz je to, da praznosti više sadrži. 
Naprotiv, što je teže, dokazuje, tvari da ima 

Više u sebi, daleko pak manje prostora praznog. 
Dakle, ima još nešto u stvarima, prostorom praznim 
Sto mi zovemo, a taj istražit nam oštrim je duhom. 

POBIJANJE PROTUDOKAZA. RIBA U VODI 


Jedno još moram da pri tom napomenem, kako te ne bi 
Lažnim dokazom neki odvratili s istine puta. 
Kažu naime, da ispred životinja ljuskavih s' voda 
Makne, dok plivaju, put im otvori, jer da tad ribe 
Ostraga ostave mjesto, da onamo voda se slije; 
Tako da i druge stvari međusobno gibat se mogu, 
Po volji mijenjati mjesto, pa makar je puno odasvud. 
Znaj, da čitav taj dokaz na osnovi krivoj je posve. 
Napokon, kamo će ribe moći se kretati naprijed, 
Ako prostor im ne da tekućina? Kamo će, dalje, 
Moći uzmaknuti voda, kad ribe se ne će moć micat? 
Dakle, i!' gibanje svako tjelesima valja poreći, 
Ili ustvrditi treba: u stvarima praznost postoji, 
Koja gibanju stvari početak uzroči prvi. 


Konačno, ako dva tijela široka, u srazu se sraziv, 
Odskoče jedno od drugog brzinom, to mora da zrak sav 
Ispuni praznosti prostor, što među tjelesima nasta; 
Došavši ovamo on ma kako brzom baš strujom, 
Nipošto ne može ipak zaposjest odjednom sav prostor; 
Prvo će trebati on da osvoji mjesto po mjesto, 

Kako bi konačno tako zaposjeo čitavi prostor. 


Drži li možebit netko, da, kada odskoče tijela, 
Biva to zato, jer zrak tu tada se zgušćuje, griješi; 
Naime, tad nastaje prazan prostor, što ne bješe prije, 
Isto se napunja tako taj prostor, što bješe već prije. 
Nikada ne može zrak da zgusne na takav se način, 
Niti, kad bi već mogo, bez prostora praznoga, mislim, 
Ne bi se mogo u sebe povući, sjediniti česti. 


OPOMENA MEMIJU! 


Stoga, i ne znam koliko okolišo, prepiro ti se, 
Priznati ipak ti valja: u stvarima praznost postoji. 
Mnogo ti razloga još spomenuti drugih ja mogu, 
Da vjerojatnost mojih riječi učvrste oni. 


! Svoje djelo »O prirodi«, posvetio je Lukrecije prijatelju Gaju Memiju 


Gemelu. (B.) 

Ali dosjetljivu duhu i neznatni tragovi ovi 

Dostaju, pomoću njih da ostalo spoznati možeš. 

Kao što lovački psi u šumama čestoput nađu 

Nosom njuškavim legla životinja, pokrita lišćem, 

Ako li naiđu samo jedamput na tragove prave, 

Tako ćeš moći i ti da izvodiš jedno iz drugog 

Sam u stvarima takvim, da prodreš u svakakva tamna 
Skrovišta i da odatle izvučeš istinu pravu. 


Ako li oklijevaš ipak, postrance 1' se držiš od stvari, 
Mogu ja, Memije moj, da ovo obećam ti časno: 
Jezik slatkorijek će iz mog bogatog srca da slije 
Slatkih riječi toliko, iz izvora velikog, jakog, 
Tako da bojim se ja, e prije u udove moje 
Starost se nadoći, koja razriješit će vezove žića, 
Negoli napunim uši o svakoj pojedinoj stvari 
Dokaza obiljem silnim, rečenih u lijepom stihu. 


POSTOJE SAMO ATOMI I PRAZAN PROSTOR 


Nego da nastavim sad o početom raspravljat dalje: 
Cijela se priroda, dakle, po sebi kako postoji, 
Od dva sastoji počela: atoma i prostora praznog, 
U kom tijela postoje i kreću se različnim pravcem. 
Da tjelesa imade, tom dokaz je ćutilo svako; 
Ako se u prvom redu u ćutila ne uzdaš posve, 
Gubimo temelj, na koji osloniv se, o tamnim stvarma 
Možemo raspravljat svagda, istražujuć znanstveno, umno 
Nadalje, mjesto i prostor, što mi ga zovemo praznim, 
Kada ne bi postojo, tjelesa se smjestiti ne bi 
Mogla baš nigdje, ni gibat se uopće različnim smjerom, 
Što ti dokazasmo već iscrpljivo maločas prije. 


TREĆEGA NEMA 


Nadalje, ničega nema, što različnim od tijela posve 

Svakog se nazvat bi moglo, od prostora različnim 
praznog 

Što bi ko priroda treća pridružit se ovima moglo. 

Bilo ma štogod da bilo, iz nečega mora postojat, 

Bilo da izgleda vel'ko il', konačno, posve maleno: 

Ako se taknuti samo i najmanjoj može u česti, 

Tijela će svoga obujam povećati, samo narasti; 

Ako pak dodirno nije, jer ne može nikad i nigdje 
Stvarcu spriječit nijednu, da slobodno u njem se kreće, 
Znaj), da će biti to ono, što prostorom zovemo praznim. 


Nadalje, što god imade, pokazat će učinak neki: 
Ili će samo na sebi od drugijeh učinak trpjet, 
Ili će pružiti prostor za drugijeh učinak, bitak; 
Ali radit i trpjet, to bez tijela ne može ništa; 
Prostor pak pružiti može, bez tijela štono je prazno. 
Stoga osim tjelesa i prostora praznog ni jedno 
Ne može tijelo postojat ko priroda treća u svijetu, 
Koje bi ćutila naša zamijeniti ikada mogla, 
Nit bi ga ikoji čovjek doseći umovanjem mogo. 


(Iz 1. pjevanja) 


NERAZDRUŽIVOST TIJELA I DUŠE 


Buduć da čovjekov duh tek jedan je njegov dijelak, 
Koji na stalnom mjestu sveđ stoji, ko uši i oči, 
Hi ko ćutila druga, što god ih upravlja žićem, 
Kao što ruka i nos, i oko, odijeljeni za se, 
Ii i strgnuti od nas, ne mogu osjećat, biti, 
Nego, ako već jesu, u najkraće istrunu vrijeme, 
Tako ni bez tijela duh po sebi, bez čovjeka samog, 
Ne može biti, jer to je ko posuda, čini se, za njeg, 
Ili ćeš i drugo nešto da izmisliš, čime bi veću 
Vezu pokazao s njime, jer tijelo je u vezi s duhom. 


Konačno, životna kada sposobnost je duha i tijela 
Usko vezana sobom, to snažnim tad žive životom; 
Sam duh ne može, naime, bez tijela da odaje ikad 
Ikakve kretnje života, nit tijelo može bez duše 
Ustrajat u svom životu i svojim se čulima služit. 
Kao što ne može, naime, iz korijena strgnuto oko, 
Podalje od tijela cijelog da vidi ma ikoji predmet, 
Čini se, tako sam duh i duša da ne mogu ništa. 
Nije ni čudo, naime, jer svuda su oni po tijelu 
Čvrsto povezani s mesom. sa žilama, mišičjem, kostma. 
Pa se ni njihova prva počela ne mogu gibat 
U silnom razmaku za se, i zato je osjetnog njima 

Podraživanja okrug ograničen; kada u smrti 

Odu iz tijela u uzduh, tad nemoguć podražaj svaki je 
Zato, jer tada već nisu povezani jednak na način. 
Ako bi posto sam zrak tijelom i živućim bićem, 
Mogo bi primiti dušu, odredit joj kretanja polje, 
Ko što se kretala prije u žilama, samom u tijelu. 
Stoga ti ponavljam opet, ti treba da priznaješ ovo: 
Kad se sav raziđe sklop u tijela, i nestane daha 
Životnog, mora da odmah ponestane zajedno s dušom 
Ćućenje duha, jer usko objema je povezan uzrok. 


(Iz III. pjevanja) 


STO KAŽE PRIRODA? 


Konačno, ako bi sada nenadano priroda glas svoj 
Podigla ljuto i tako prekorila od naših nekog: 
»Što ti je smrtniče? Zašto prekomjernoj podaješ ti se 
Tuzi i žalosti? Zašto ti tužiš nad smrću i plačeš? 
Naime, ako ti život proveden prije drag bješe, 
Ako li svi ti užici ne prođoše nekuda jadno, 
Kao kroz posudu šuplju, ne nestaše bez svake slasti, 
Budalo, zašto ko zasićen gost od stola života 
Ovog ne odlaziš, zašto ne uživaš mirno mir stalan? 
Ako ti, naprotiv, sve je baš prošlo, što god si uživo, 
Ako ti život je mrzak, što hoćeš tu više da tražiš, 
Ne bi li radije kraj učinio muci, životu? 
Što bih ti izmislit mogla još dalje ili pronaći, 
Što bi ti moglo se svidjet? Baš ništa: sve uvijek je isto. 
Ako ti godine nisu još sništile potpuno tijelo, 
Ako ti ne hramlju udi, to ipak je sve, ko i prije, 
Makar i rodove sve nadmašio duljinom života, 
Dapačc, makar ti mogo da zauvijek smrti utečeš!« 
Što da joj uzvratimo? Što drugo, no da nas je s pravom 
Na sud povukla i suštu govorila istinu nama. 


Ako sad sasvim bi star, iznemogo tužio starac, 
Ako bi jauko jadan nad smrću i više, no treba, 
Ne bi li morala tada još glasnije, oštrije korit?: 
»Mani se ovih suza, o budalo, prestani tužit! 

Imo si sve ljepote života; kraj je sad svemu! 

Ali, jer prezireš uvijek, što imaš, i za drugim težiš, 
Zato ti prošo je život u nikad nezasitnoj čežnji, 

Dok se nenadno smrt nad tvojom ne pojavi glavom, 
Prije no mogo si ti odijelit se, zasićen svime! 

Sada sve ostavi odmah, što dobi ne pristaje tvojoj, 
Daj pametnijim mjesta, bez mrmljanja: tako bit mora!« 


S pravom bi radila tako, ja mislim, i korila s pravom; 
Naime, neprestano staro potiskuje novo, i uvijek 
Mora popuštat, i vazda obnavljat se jedno iz drugog. 
Niti tko može da dođe u Tartara crnog ždrijelo; 
Tvar je potrebna, naime, za stvaranje rodova daljnjih, 
Koji će jednom te ipak svi slijedit, kad završiš život; 
Nije ih umrlo manje pred tobom, no što će za tobom. 
Tako bez prekida jedno iz drugog će vječno se rađat; 
Život se ne daje nikom u vlasnost, u porabu svima. 
Ogledaj unatrag i vidjet ćeš, kako li za nas 
Ne znači ništa pred nama već minule godine silne. 
To je ogledalo, dakle, što nam ga priroda pruža 
O budućnosti, koja po smrti će nastati našoj. 
Zar se tu vidi što strašno? Zar žalosno čini se išta? 
Zar sigurniji nismo u smrti, no u snu smo mirnom? 


(Iz III. pjevanja) 


RAZVOJ LJUDSKOG RODA 


Ljudski pak rod, po poljima tad što živio bješe, 
Bješe suroviji mnogo, i s pravom, jer stvori ga Zemlja 
Surova jošte, te većih i jačih kostiju tijela, 

Kojeg dijelove sve u mesu mišići jaki 

Vezahu skupa; vrućina, hladnoća ne zahvati njega, 
Te mu ni promjena jela ne naškodi, ni bolest kakva. 
Kroz mnoge vijeke, što Sunce na nebu prođe ih gore, 
Na životinja način provođaše selački život. 

Nitko se svinutog pluga tad rukama mašio nije 
Jakim, niti je znao da motikom obradi polje, 

Niti sadnicu mladu da zasadi u zemlju, niti 

Srpom da okreše suhe se drveća visokog grane. 

Tek što dade im kiša i Sunce, Zemlja što pruži 

Sama od sebe, taj dar ugađaše dosta im srcu. 
Najvećma bješe im žir u hrastovim šumama hrana; 
Onih pak jabuka divljih, što sada još u zimsko vrijeme 
Možeš ih vidjet dozrijevat, a grimizne tada su boje, 
Mnogo i više i većih donosila Zemlja je tada. 

Mnogu im drugu također u svojoj mladosti je Zemlja 
Davala surovu hranu, no za bijedne-smrtnike sjajnu. 


Da pak ugase žeđu, tu izvori, potoci zvahu 
Tada njih isto, ko sada što bučne gorske bujice 
Žedno životinja mnoštvo po šumama širom svud zovu. 
Kasnije i spilja Nimfa već rado se držahu oni, 
Što ih u lutanju svome po šumama otkriše tamo. 
Brzo uočiše, jaki da iz njih izvire izvor, 
Klizave kvaseći stijene, sve obrasle zelenim mahom, 
Drugi dok otječe dio, po poljima tekući ravnim. 


Vatre još ne znahu korist, a niti se služiti krznom, 
Niti zaodjeti svoja tjelesa životinjskom kožom, 
Nego nastavahu gaje i šume i pećine šuplje. 
U gusto grmlje tad znahu tjelesa prljava skrivat, 
Da se pred jakim vjetrom i kišama zaklone naglim. 
Pojam pak općega dobra tad još ne poznavahu oni, 
Niti ih vezaše skupa ni običaj, a niti zakon. 
Što bi slučaj mu dao u lovu, to nosaše sobom, 
Svaki po nagonu svom za život i dobro se brinuć. 


Pa i ljubav su oni provodili u šumi tako; 
Bilo da žensko iz same se ljubavi podade tada, 
Bilo nagnano snagom u muškog nezasitne strasti, 
Bilo za darak, ko žir, pa jabuke, birane kruške. 
Mnogo u jakost se čudnu pouzdajuć ruku i nogu, 
Divlju po šumama širom svud oni tad lovljahu zvjerad, 
Bacajuć kamenje ili pak udarom s toljage teške; 
Mnoge svladaše tako, a pred nekim u spilje strugnu. 
Ko čekinjave svinje lijegahu u šumi nagi 
Na zemlju golu, gdje god zateče noćno ih vrijeme, 
Okolo sebe nabacav svud lišća i brsnatog granja. 
Niti uz velik jauk, dok lutahu noću po tami 
Poljima, plašljivo nisu baš čekali dana i Sunca. 
Nego bi šuteći mukom i usnuvši tvrdi san ondje 

Čekali, ružatom bakljom dok zore rasvijetli nebo; 
Naime od djetinjstva svog su navikli gledati, uvijek 
U stalno vrijeme da dan i noć naizmjence se rađa; 
Razloga ne bješe stoga, da tko bi se čudio tome 

Ili bojo, da Sunce izgubiti moglo bi svjetlost, 

Pa da će vječita noć zauvijek prekriti Zemlju. 

Ali zadavahu veću životinje im brigu divlje, 

Koje im počinak jadan u noći prekidahu često; 
Naime, zbog dolaska vepra pjenonosnog, jakoga lava 
Jadni napuštahu krov svoj, iz kamenih bježeći spilja, 
Te u duboku noć prestravljeni ležaje svoje, 

Nastrte lišćem, tad svojim prepuštahu gostima groznim. 


(Iz V. pjevanja) 


Lukrecije: O Prirodi«, preveo Marko Tepeš, 
2. izdanje, MH, 1952., Zagreb. 


5. SEKST EMPIRIK 
PIRONOVE POSTAVKE 


I, 4. STO JE SKEPSA? 


Skeptička je sposobnost (moć) ona, koja suprotstavlja ono, 
što se pojavljuje, i ono, što se pomišlja na bilo koji način. 
Zbog jednake snage u stvarima i govorima, koji se suprot- 
stavljaju, od te sposobnosti dolazimo najprije do uzdržavanja 
od suda (ćnoyr)\, a zatim do duševne nepomućenosti (duševnog 
mira, drapačia). 


Nazivamo je sposobnošću ne zbog neke kićenosti, nego na- 
prosto zato, što ona nešto može. Pod izrazom ono, što se po- 
javljuje, shvaćamo sada ono, što se može zamijetiti osjetilima, 
i zato suprotstavljamo tome ono, što se pomišlja. Riječi: na 
bilo koji način mogu se povezivati i sa sposobnost, da bismo 
riječ sposobnost, kako smo rekli, uzeli u jednostavnom zna- 
čenju, a isto tako i s riječima: koja suprotstavlja ono, što se 
pojavljuje, i ono, što se pomišlja. Kako naime suprotstavljamo 
to na različite načine: ono što se pojavljuje, onome, što se 
pojavljuje, ili ono, što se pomišlja, onome, što se pomišlja, ili 
oboje naizmjence, kažemo na bilo koji način, da time budu 
zahvaćena sva suprotstavljanja. Ili ovako: ono, što se pojav- 
ljuje i ono, što se pomišlja na bilo koji način, da ne bismo 
pitali, kako se pojavljuje ono, što se pojavljuje, ili kako se 
pomišlja ono, što se pomišlja, nego da bismo to uzimali u 
običnom smislu. Suprotstavljane govore ne shvaćamo nipošto 
u značenju poricanja i potvrđivanja, nego naprosto kao one, 
koji se međusobno pobijaju. Jednakom snagom (ivoa9ćveia) 
nazivamo jednakost u vjerodostojnosti i nevjerodostojnosti, 
tako da nijedan od govora, koji se međusobno pobijaju, nema 
prednost kao vjerodostojniji. Uzdržavanje od suda je mirova- 
nje razuma, zbog kojega niti što poričemo niti tvrdimo. Du- 

ševna nepomućenost jest mir i tišina u duši. Na koji pak način 
s uzdržavanjem od suda nastupa i duševna nepomućenost, 
spomenut ćemo u raspravljanju o cilju. 


I, 6. O POČECIMA SKEPSE 


Kažemo, da je polazna točka, koja vodi do skepse, nada, 
da ćemo postići duševnu nepomućenost. Vrlo daroviti naime 
ljudi, zbunjeni nejednoličnošću stvari i u neizvjesnosti, ko- 
jima se od njih treba većma priklanjati, dali su se na istra- 
živanje, što je u stvarima istinito, a što lažno, da bi rješenjem 
tog pitanja postigli duševnu nepomućenost. Glavni je temelj 
ustrajanja u skepsi to, što svakom govoru stoji nasuprot 
jednak govor. Tako odatle, čini se, dolazimo na kraju do toga, 
da nemamo utvrđenih nazora. 

U 1,7 S. Empirik govori, da će skeptik reći samo ono, što se 
njemu čini, ali na osnovu toga ne će zaključivati o samim stva- 


rima; u I, 8 navodi, da će on u skladu s pojavnim ipak moći živjeti 
prema zakonima i običajima svoje zemlje. 


I, 98. BAVI LI SE SKEPTIK PROUČAVANJEM PRIRODE? 


Slično kažemo i kad se pita, da li se skeptik mora baviti 
proučavanjem prirode. Ako je svrha tome, da se o kakvom 
utvrđenom nazoru s područja proučavanja prirode daju izjave 
čvrstim uvjerenjem, mi se ne bavimo proučavanjem prirode, 
ali se ipak prihvaćamo tog posla samo zato, da bismo svakom 
govoru mogli suprotstavljati jednak govor i da bismo postigli 
duševnu nepomućenost. Tako prilazimo i logičkom i etičkom 
dijelu t. zv. filozofije. 


1, 10. PORICU LI SKEPTICI SVIJET POJAVA? 


Oni, koji tvrde, da skeptici poriču svijet pojava, čini mi se, 
da nisu upućeni u ono, što se kod nas govori. Ono naime, što 
nas zbog neke pojave, koja na nas djeluje, bez utjecaja naše 
volje navodi na suglasnost, ne poričemo, kako smo i prije 
kazali. To je svijet pojava. A kada sumnjamo, da li je predmet 
onakav, kakvim se pokazuje, priznajemo, da se on pojavljuje, 
te ne sumnjamo u ono, što se pojavljuje, nego u ono, što se 

o njemu govori. To pak nije isto, što i sumnjanje u ono, što 
se pojavljuje. Čini nam se, na primjer, da je med slatka 
okusa (to priznajemo, jer njegov sladak okus osjetilno zamje- 
ćujemo), ali sumnjamo, da li je sladak i po svojoj biti. To, me- 
đutim, nije ono, što se pojavljuje, nego ono, što se o tome 
govori. Pa kada pitajući podižemo govore upravo protiv svi- 
jeta pojava, ne iznosimo ih želeći svijet pojava poricati, nego 
upozoravajući na naglost dogmatičara. Ako je govor doista 
takav varalica, da gotovo ispred naših očiju oduzima svijet 
pojava, kako se ne mora u nejasnim stvarima sumnjivo na nj 
gledati, da povodeći se za njim ne bismo bili prenagli? 


U LL, 11 S. Empirik govori o skeptičkom sredstvu suđenja 
(kriteriju), t. j. o pojavnom, kojega se jedino moramo držati. 


I, 12. STO JE CILJ SKEPSE? 


Iza toga bi prikladno slijedio prikaz cilja skeptičkog po- 
stupka. Cilj je pak ono, zbog čega se sve radi ili promatra, a 
što se simo ne radi i ne promatra ni zbog čega, ili krajnja 
granica onoga, za čim se teži. Kažemo zasada, da je cilj skep- 
tika nepomućenost na području nazora i umjerena patnja u 
prinudnim stanjima. Jer čim on započne filozofirati, kako će 
prosuditi pojave (pavraola)i shvatiti, koje su istinite, a koje 
lažne, da bi tako postigao nepomućenost, upadne u jednako 
snažnu proturječnost, pa kad je ne može riješiti, dolazi kod 
njega do uzdržavanja od suda. No čim se uzdrži, kao po sreći 
zapadne ga nepomućenost u pitanju nazora. Onaj naime, koji 
ima ustaljeno mišljenje, da je nešto po prirodi lijepo ili loše, 
neprestano je smućen, pa kad nema ono, što mu se čini lije- 
pim, smatra, da ga muči ono, što je po prirodi loše, i teži za 
onim, što je po njegovu mišljenju lijepo. Kad to postigne, 
upada u još brojnije pomućenosti, jer se protivno razumu 
i neumjereno uzdiže te, bojeći se promjene, radi sve, da ne 
izgubi ono, što mu se čini dobrim. Onaj, naprotiv, koji je 
neopredijeljen u onome, što je po prirodi lijepo ili loše, niti 
izbjegava što niti teži za čime žestoko. Zbog toga ostaje ne- 
pomućen. Skeptiku se desilo upravo ono, što se pripovijeda 
o slikaru Apelesu.! Kažu naime, da je on slikajući konja htio 


1 Najveći grčki slikar, rodom iz Kolofona u Joniji, u IV. st. prije n. e. 
Bio je dvorski slikar Aleksandra Velikoga. 

slikanjem prikazati konjsku pjenu, ali da mu to nikako nije 
polazilo za rukom. Zato je odustao i bacio na sliku spužvu, 
u koju je brisao boje s kista. Ona je dodirnula konja i načinila 
vjernu sliku pjene. I skeptici su se doista nadali, da će postići 
nepomućenost stvorivši konačan sud o nejednakosti onoga, 
što se pojavljuje, i onoga, što se pomišlja, ali kad nisu mogli 
u tome uspjeti, uzdržali su se od suda. A kad su se uzdržali, 
kao nekom srećom pridružila im se nepomućenost kao sjena 
tijelu. Doduše ne smatramo, da je skeptik potpuno slobodan 
od patnja, nego kažemo, da ga muče prinudna stanja. Prizna- 
jemo naime, da katkada zebe i da trpi žeđu i druge neke 
takve nevolje. Ali i u tome snalaze one, koji su neupućeni, 
dvostruke neprilike: i od samih nevolja i u jednakoj mjeri od 
toga, što misle, da su te okolnosti po prirodi loše. Skeptik pak, 
budući da se oslobađa nazora, da je svaka od tih okolnosti 
loša po prirodi, prolazi i u tome umjerenije. Zbog toga dakle 
kažemo, da je u stvarima, kojih se tiču nazori, cilj skeptika 
nepomućenost, a u prinudnim stanjima umjerena patnja. Neki 
su ugledni skeptici dodali tome kao cilj i uzdržavanje u 
istraživanjima. 


U I, 13 govori se o potrebi navođenja tropa skeptičkog obra- 
zlaganja. 


I, 14. O DESET TROPA 


Kod starijih se dakle, skeptika obično navode tropi (načini), 
po kojima, čini se, dolazi do uzdržavanja od suda, i to deset 
na broju. U istom značenju nazivaju ih i govorima i gledi- 
štima. To su ovi: Prvi se temelji na raznolikosti živih bića, 
drugi na razlici među ljudima, treći na različitom ustrojstvu 
osjetila, četvrti na okolnostima, peti na položajima, udaljeno- 
stima i mjestima, šesti na mješavinama, sedmi na odnosima 
veličine i na ustrojstvu predmeta, osmi na odnosu prema ne- 
čemu, deveti na neprestanom ili rijetkom nailaženju, a deseti 
na načinu života, običajima, zakonima, mitskim vjerovanjima 
i pretpostavkama dogmatičara. Tim se redom služimo, kako 
smo ga sami utvrdili. 


Općenitija su od njih ova tri tropa, koja polaze: prvi od 
onoga koji sudi, drugi od onoga, o čemu se sudi, a treći od 
jednoga i drugoga. Tropu, koji polazi od onoga, koji sudi, pod- 

ređuju se prva četiri (ono naime, što sudi, ili je živo biće ili 
čovjek ili opažanje i nalazi se u nekoj okolini); na trop, koji 
polazi od onoga, što se sudi, svode se sedmi i deseti, a na onaj, 
koji je složen od jednoga i drugoga, peti, šesti, osmi i deveti. 
Ta se tri tropa dadu opet svesti na trop »u odnosu na nešto«, 
tako da je taj trop najopćenitiji, ona tri posebna, a onih deset 
podređeno. To kažemo, koliko je vjerojatno, o njihovu broju, 
a o njihovoj snazi slijedeće. 


U prvom tropu S. Empirik govori o razlici među živim bićima, 
a u drugom o razlici među samim ljudima. 


O TREĆEM TROPU 


No budući da neki dogmatičari iz samoljublja tvrde, da 
u prosuđivanju stvari treba davati prednost sebi pred ostalim 
ljudima, iako znamo, da je njihov zahtjev besmislen (jer su 
i oni sami dio proturječnosti, pa ako, dajući prednost sebi, 
tako prosuđuju svijet pojava, onda oni, prije nego započnu 
s prosuđivanjem, otimaju ono, što se ispituje, time, što pro- 
suđivanje preuzimaju oni sami), ipak da bismo, makar ogra- 
ničujući govor na jednoga čovjeka, na pr. na mudraca, o ko- 
jem oni sanjaju, došli do uzdržavanja od suda, prihvaćamo 
se trećeg po redu tropa. Rekli smo, da je to onaj, koji polazi 
od razlike u opažanjima. Da se opažanja međusobno razlikuju, 
posve je očito. Tako se vidu čini, da slike imaju udubine i 
uzvisine, ali se to ne čini opipu. I med se kod nekih pokazuje 
ugodnim za jezik, a neugodnim za oči. Stoga je nemoguće 
reći, da li je uistinu ugodan ili neugodan. Isto je tako i s po- 
mašću od mire:? njuhu prija, a okusu ne prija. A ni za smolu 
biljke euforbija,* budući da očima škodi, a za čitavo je ostalo 
tijelo neškodljiva, ne ćemo moći kazati, da li je za tjelesa 
stvarno neškodljiva po svojoj prirodi ili škodljiva. Kišnica je 
korisna za oči, a dušnik i pluća čini hrapavim, kao i ulje, 
iako je ugodno za površinu kože. I morska drhtulja, ako se 
položi na udove, prouzrokuje ukočenost, a ostalom se dijelu 
tijela može primaći bez ikakve štete. Zato ne ćemo moći ka- 
zati, kakva je po prirodi svaka od tih stvari, ali je moguće 
reći, kakvom se svaki put pokazuje. Mogli bi se navoditi i 
drugi, još brojniji primjeri. No da se ne bismo zadržavali, 


2 Bilika iz Arabije s mirisavim sokom. 
% Bodijikav grm iz Afrike. Njegov se sok upotrebljavao u medicini 

s obzirom na nacrt ovog djela, treba kazati ovo: Za svaku od 
stvari, koje nam se pojavljuju i mogu zamijetiti osjetilima, 
čini nam se, da se raznoliko pokazuje, na pr. jabuka kao glat- 
ka, mirisava, slatka i žućkasta. Nejasno je stoga, da li ona 
stvarno ima samo ta svojstva ili pak samo jedno svojstvo, ali 
se pokazuje različitom prema različitom ustrojstvu osjetila, ili 
da li opet ima više svojstava nego što ih se pojavljuje, ali nam 
se neka od njih ne očituju. Da ona ima samo jedno svojstvo, 
može se naime zaključivati iz našega prijašnjeg razlaganja 
o hrani, koja se raspodjeljuje u tjelesima, o vodi, koja se ras- 
podjeljuje u drveću, i o dahu, koji se udahnjuje u frule, pa- 
stirske svirale i slične instrumente. No jabuka može doduše 
imati samo jedno svojstvo, ali pokazivati se raznolikom pre- 
ma različnosti osjetila, pomoću kojih se zamjećuje. Da jabuka 
može imati više svojstava nego što nam ih se pojavljuje, za- 
ključujemo na ovaj način: Zamislimo nekoga, koji od rođe- 
nja ima opip, njuh i okus, ali niti čuje niti vidi. On će zaci- 
jelo smatrati, da uopće nema ničega, što se može vidjeti ili 
čuti, nego da postoje samo one tri vrste svojstava, koje on 
može zamjećivati. Tako je moguće, da i mi, koji imamo samo 
pet osjetilnih opažanja, zamjećujemo od svojstava na jabuci 
samo ona, koja smo kadri zamijetiti. Ali je moguće, da tu ima 
i drugih svojstava, koja se očituju drugim osjetilima, kojih 
mi nemamo, pa zato i ne zamjećujemo ono, što se pomoću njih 
dade zamijetiti. Ali, reći će tko, priroda je uskladila naša opa- 
žanja s onim, što se može zamijetiti. Koja priroda, kad među 
dogmatičarima vlada tako krupno i nerješivo proturječje o 
njezinu postojanju? Ako je onaj, koji upravo to prosuđuje, 
da li priroda postoji, neki neobrazovan čovjek, njemu se, 
prema njihovu mišljenju, ne će moći vjerovati, a ako je filo- 
zof, sam će biti dio proturječnosti i time onaj, kojega prosu- 
đuju, a ne onaj, koji prosuđuje. Međutim, ako je moguće i to, 
da su na jabuci samo ona svojstva, koja, po našem mišljenju, 
zamjećujemo, ali i više od toga, ili opet da kod nje nema ni 
onih, koja nam se pokazuju, bit će nejasno, kakva je jabuka. 
Jednako se može govoriti i o drugim zamjetljivim stvarima. 
Ako dakle opažaji ne zahvaćaju vanjske stvari, ne može ih ni 
mišljenje shvatiti [jer ga zavode u bludnju vodiči], tako da 
će se, čini se, i na temelju tog razlaganja doći do uzdržavanja 
u prosuđivanju vanjskih stvari. 


Iz svih tropa, koji se dalje istražuju, proizlazi samo ovaj za- 
ključak: treba se uzdržavati od izricanja sudova. 

II, 2. ODAKLE TREBA ZAPOČETI ISTRAŽIVANJE PROTIV 
DOGMATIČARA? 


Stoici dakle i neki drugi kažu, da su tri dijela filozofije: 
logika, fizika i etika. Oni i počinju proučavanje s logikom, 
iako je veliko neslaganje i u tome, odakle treba započeti. 
Priključivši im se bez utvrđenih nazora, budući da je onome, 
što se u ta tri dijela govori, potrebno prosuđivanje i sredstvo 
za prosuđivanje i budući da je i govor o sredstvu za prosu- 
đivanje, čini se, uključen u logički dio, započnimo s govorom 
o sredstvu za prosuđivanje i s logičkim dijelom. 


II, 3. O SREDSTVU ZA PROSUĐIVANJE 


Pošto smo prethodno rekli, da se sredstvom za prosuđiva- 
nje naziva i ono, čime kažu da se prosuđuje postojanje i ne- 
postojanje, i ono; čega se pridržavamo u životu, sada je naš 
zadatak da raspravimo ono, što je, kako kažu, sredstvo za pro- 
suđivanje istine. To isto naime u drugom značenju već smo 
izložili u govoru o skepsi.+ 

Sredstvo dakle za prosudivanje, o kojem je sada riječ, 
navodi se u trojakom smislu: općenitom, posebnom i najpo- 
sebnijem. U općenitom smislu navodi se ono o svakoj mjeri 
shvaćanja, a u tom se značenju tako nazivaju i prirodna sred- 
stva prosuđivanja, kao vid; u posebnom smislu svaka umjetna 
mjera shvaćanja, kao motka za mjerenje i visak; u najposeb- 
nijem smislu svaka mjera shvaćanja nejasne stvari, prema 
čemu se sredstvima za prosuđivanje ne zovu stvari iz obična 
života, nego samo logičke i one, koje dogmatičari unose za 
prosuđivanje istine. Stoga prethodno kažemo, da raspravlja- 
mo o logičkom sredstvu za prosuđivanje istine. A_i logičko 
sredstvo za prosuđivanje može se navoditi u trojakom smislu: 
od čega, čime i po čemu, na pr. od čega čovjek, čime ili opa- 
žanje ili mišljenje, po čemu stvaranje predodžbe, na temelju 
koje se čovjek prihvaća prosuđivanja jednim od navedenih 
sredstava. 

To je dakle bilo možda prikladno prethodno kazati, da bi- 
smo uočili, o čemu nam je sada riječ. U daljem razlaganju pri- 
hvatimo se pobijanja onih, koji prenaglo tvrde, da su stekli 
sredstvo za prosuđivanje istine, i započnimo s proturječjem. 


4 To ze odnosi na prvu knjigu (gl. 21—24), gdje se govorilo o načinu 
izražavanja filozofa skeptika. (B.) 

II, 4. DA LI POSTOJI KAKVO SREDSTVO ZA 
PROSUĐIVANJE ISTINE? 


Od onih dakle, koji su raspravljali o sredstvu za prosu- 
đivanje, jedni su izjavili, da ono postoji, na pr. stoici i još neki, 
a drugi, da ne postoji, na pr. uz druge i Ksenijad Korinćaninš 
i Ksenofan Kolofonjanin, koji je rekao: Kod sviju postoji 
mišljenje krivo. 

No mi se uzdržavamo od suda, da li to sredstvo postoji ili ne. 
O tom će proturječju oni kazati da je ili rješivo ili nerješivo. 
Ako je nerješivo, dopustit će bez ustručavanja, da je potrebno 
uzdržavati se od suda, a ako je rješivo, neka kažu, čime će se 
to prosuditi, kad nemamo priznato sredstvo za prosuđivanje 
niti uopće znamo, da li postoji, nego to istom istražujemo. 
Uostalom, da bi se riješilo proturječje o sredstvu za prosuđi- 
vanje, treba da imamo priznato sredstvo za prosuđivanje, po- 
moću kojeg ćemo moći to riješiti. A da bismo imali priznato 
sredstvo za prosuđivanje, potrebno je, da se prethodno riješi 
proturječje o samom sredstvu za prosuđivanje. Kako na taj 
način govor upada u trop zatvorenog kruga, pronalaženje 
sredstva za prosuđivanje postaje teško, jer mi ne dopuštamo, 
da sredstvo za prosuđivanje uzimaju na temelju pretpostavke, 
a oni, ako o sredstvu za prosuđivanje žele suditi na temelju 
sredstva za prosuđivanje, tjeraju sebe u beskraj. Ali, kako 
je dokazu o tome potrebno dokazano sredstvo za prosuđivanje, 
a sredstvu za prosuđivanje prosuđeni dokaz, tjeraju sebe i u 
trop zatvorenog kruga. 


Iako doista mislimo, da je i to dovoljno da pokaže pre- 
nagljenost dogmatičara u njihovu govoru o sredstvu za pro- 
suđivanje, ipak, da bismo ih raznoliko mogli pobijati, pri- 
kladno je, da se zadržimo kod tog predmeta. Ne prihvaćamo 
se ipak zadatka, da se borimo pojedinačno sa svakim od na- 
zora o sredstvu za prosuđivanje (jer je proturječnost neizre- 
civa, pa bi tako bilo nužno, da i mi upadnemo u govor bez 
plana), ali, kako se čini, da je sredstvo za prosuđivanje, koje 
ispitujemo, trojako: od čega, čime i po čemu, prihvatit ćemo 
se svakoga od tih triju odnosa i tako pojedinačno dokazati 


* Ksenijad je. po svjedočanstvu S. Empirika, tvrdio, da je sve lažno i 
da nas svaka predodžba i mnijenje varaju. (B.) 

njegovu nepojmljivost. Tako će nam naime govor biti planski 
i ujedno potpun. Počnimo s odnosom od čega, jer se čini, da 
zajedno s njim i ostali nekako postaju sumnjivi. 


U 11, 5 S. Empirik obrazlaže skeptičku misao, da od čovjeka 
(11, 5 od čega) ne možemo zaključiti o sredstvu suđenja, jer se 
čini, da ne znamo, koji bi čovjek bio priznat kao takav. Stoga ne 
možemo to postići ni percepcijom ni mišljenjem (II, 6 čime), jer 
i u njih treba da sumnjamo. Na kraju ne možemo odrediti sred- 
stvo suđenja ni po pojavama (III, 7 po čemu), jer nas i one varaju 
Zaključak je kao i uvijek: uzdržavanje od izricanja sudova. 


III, 3. O BOGU 


Budući da je većina izjavila, da je bog najdjelotvorniji 
uzrok, prije nego se prihvatimo istraživanja o bogu, recimo, 
kako povodeći se bez nazora za životom kažemo, da ima bo- 
gova, i kako ih štujemo i izjavljujemo, da se oni brinu, a 
protiv naglosti dogmatičara govorimo ovo: 

O stvarima, koje predočujemo, moramo zamišljati suštine, 
na pr. da li su tjelesne ili bestjelesne, a i oblike. Nitko naime 
ne bi mogao zamisliti konja, ako prethodno nije upoznao nje- 
gov oblik. Nadalje, ono, što se predočuje, mora biti negdje pre- 
dočeno. Kako pak jedni od dogmatičara tvrde, da je bog tijelo, 
a drugi, da nema tijela, jedni, da ima čovječji lik, a drugi, 
da nema, jedni, da je na jednom mjestu, a drugi, da nije, 
zatim od onih, koji kažu, da je na jednom mjestu, jedni, da je 
unutar svijeta, a drugi, da je izvan njega, kako ćemo moći 
steći pojam o bogu, kad ne poznajemo ni njegovu suštinu, 
koja bi bila priznata, ni oblik, ni mjesto, na kojem bi se na- 
nazio? Ta neka se oni prije slože i sporazumiju, da je bog 
takav i takav, zatim neka nam ga ocrtaju, a istom onda neka 
zahtijevaju, da primimo njegov pojam. Dok među njima vlada 
o tome nerješivo proturječje, ne pružaju nam ništa, što bismo 
kao priznato mislili. Nego, kažu, zamisli nešto neprolazno i 
blaženo, pa smatraj, da je to bog! To je glupo. Jer kao što 
onaj, koji ne poznaje Diona,/* ne može zamišljati ni ono, što 
mu kao Dionu pripada, tako ni mi, kad ne poznajemo suštinu 
boga, ne ćemo moći upoznati ni zamisliti ono, što mu pripada. 
Osim toga, neka nam oni kažu, što je to blaženo. Da li nešto, 


* U djelima grčkih filozofa ime Dion često označuje nekog neodre- 
đenog čovjeka. 

što djeluje u skladu s krepošću i što se brine za stvari, koje 
su mu podređene, ili nešto nedjelatno, što ni samo nema te- 
škoća niti ih drugome zadaje? A kako su i s obzirom na to 
zapali u nerješivo proturječje, učinili su nam nepojmljivim 
ono, što je blaženo, a time i boga. 

Da bismo boga i zamislili, nužno je, s obzirom na ono, što 
govore dogmatičari, uzdržavati se od suda, da li on postoji 
ili ne postoji. Da bog postoji, nije naime potpuno očito. Jer 
da nam se on sam od sebe očituje, dogmatičari bi se bili slo- 
žili u tome, tko je on, odakle je i gdje je. To je nerješivo 
proturječje dovelo do toga, da nam se čini, da je on ne- 
očevidan i da mu je potreban dokaz. Onaj, koji dokazuje, da 
bog postoji, dokazuje to ili pomoću nečega, što je potpuno 
očevidno, ili pomoću nečega, što je neočevidno. Pomoću ne- 
čega, što bi bilo potpuno očevidno, nikako, jer ako je ono, što 
dokazuje, da bog postoji, potpuno očevidno — s obzirom na to, 
da se ono, što se dokazuje, zamišlja uz ono, što dokazuje, pa 
se zajedno s tim, kako smo već izložili, i poima — bit će pot- 
puno očevidno i to, da bog postoji, jer će se poimati zajedno 
s onim, što je, ukoliko to dokazuje, potpuno očevidno. No 
upravo to (da bog postoji) nije, kako smo razložili, potpuno 
očevidno. Ne da se dakle dokazati pomoću nečega potpuno 
očevidnoga. No niti pomoću nečega neočevidnoga. Ako bi se 
naime za nešto, što dokazuje, da bog postoji, ali je neočevidno, 
jer treba dokaz, moglo reći da se dokazuje pomoću nečega 
potpuno očevidnoga, tada to ne bi više bilo neočevidno, nego 
potpuno očevidno. Ono dakle neočevidno, što hoće da dokaže 
tu tvrdnju, ne da se dokazati pomoću nečega potpuno očevid- 
noga, ali ni pomoću nečega neočevidnoga. Onaj, koji to go- 
vori, upast će u beskrajnost, jer mi uvijek tražimo dokaz za 
nešto neočigledno, što se iznosi kao dokaz za ono, što je pred- 
met ispitivanja. Tvrdnja, da bog postoji, ne može se dakle 
dokazivati iz nečega drugoga. Ako pak to nije potpuno oče- 
vidno iz samog sebe niti se dade dokazivati iz nečega dru- 
goga, bit će nedokučivo, da li bog postoji. 

Treba još kazati i ovo: Tko tvrdi, da bog postoji, smatra, 
ili da se on brine za stvari u svijetu ili da se ne brine, a ako 
se brine, ili da se brine za sve ili samo za neke. No kad bi se 
bog brinuo za sve, ne bi bilo nikakva zla ni opačine u svijetu. 
Međutim govore, da je sve puno opačine. Ne će se dakle 
kazati, da se bog brine za sve. Ako se pak brine samo za neke 
stvari, zbog čega se brine za jedne, a ne za druge? Jer ili on 

hoće i može da se brine za sve, ili hoće, ali ne može, ili može, 
a ne će, ili pak niti hoće niti može. Ali, kad bi htio i mogao, 
on bi se za sve brinuo. No, prema naprijed iznijetom, on se 
ne brine za sve. Ne stoji dakle tvrdnja, da on hoće i može 
da se brine za sve. Ako doduše hoće, ali ne može, slabiji je 
od uzroka, zbog kojega se ne može brinuti za ono, za što se ne 
brine. No to, da je od nečega slabiji, protivi se pojmu boga. 
Ako se on može brinuti za sve, ali ne će, moglo bi se pomisliti, 
da je zloban. Ako pak niti hoće niti može, i zloban je i slab. 
Tako govoriti o bogu priliči doista samo bezbožnicima. 

Bog se dakle ne brine za stvari u svijetu. No ako se ni za 
što ne brine i ako ne postoji niti kakvo njegovo djelo niti 
učinak djelovanja, nitko ne će moći kazati, odakle dokučuje, 
da bog postoji, kad se on ne pokazuje iz sama sebe niti se 
može dokučiti po kakvim učincima. I zbog toga je dakle ne- 
dokučivo, da li bog postoji. Iz toga zaključujemo, da su oni, 
koji s dubokim uvjerenjem govore, da bog postoji, zacijelo 
primorani upadati u bezbožnost. Ako naime govore, da se on 
brine za sve, time će kazati, da je bog uzročnik zala, a ako 
govore, da se brine samo za neke stvari ili čak ni za što, bit 
će primorani kazati, da je bog ili zloban ili slab. Takav pak 
govor očito dolikuje bezbožnicima.? 


III, 31. DA LI ŽIVOTNO UMIJEĆE POMAŽE ONIMA, KOJI 
GA IMAJU? 


Ako bi se ipak netko potpuno suvišno i složio s time, da se 
kod nekoga stvara prividno životno umijeće, ono će se za one, 
koji ga imaju, pokazati više štetnim i uzročnikom pomućeno- 
sti nego korisnim. 

Odmah, dakle, da od brojnih slučajeva navedemo samo 
koji kao primjer, moglo bi se činiti, da životno umijeće kori- 
sti mudracu, jer mu omogućuje svladavanje sama sebe u te- 
žnji za lijepim i u izbjegavanju zla. Njihov (stoički) t. zv. 
umjereni mudrac naziva se umjerenim ili po tome, što ne osje- 
ća nikakvu težnju za onim, što je zlo, niti ikakvu odvratnost 
prema onome, što je dobro, ili po tome, što je imao zle težnje 
i odvratnosti, ali ih je prevladao razumom. No kad se ne bi 


? Tim tekstom skeptici pokazuju, da pojam boga sadrži u sebi protu- 
Kopet id ga ukidaju. Ali, taj zaključak ne izvode, nego se uzdržavaju 
suda. (B.) 

nalazio u mučnim opredjeljivanjima, ne bi bio umjeren. Ne 
će naime svladavati ono, što nema. I kao što eunuha ne bismo 
mogli nazivati umjerenim u ljubavnim nasladama niti čovje- 
ka bolesna želuca umjerenim u uživanju jela (ta kod njih se 
uopće ne javljaju takve želje, da bi im se oprli svladavajući 
sami sebe), na isti način ne smijemo ni mudraca nazivati 
umjerenim zato, što se u njemu ne javlja patnja, koju će nad- 
vladati. Ako budu sudili, da je on umjeren po tome, što za- 
pada u mučna opredjeljivanja, ali ih prevladava razumom, 
najprije će priznati, da njemu, budući da se još jednako nalazi 
u pomućenosti i da mu je potrebna pomoć, nimalo nije ko- 
ristio razbor, pa će se pronaći, da je bjedniji od t. zv. zlih lju- 
di. Teži li naime za nečim, u svakom je slučaju pomućen, a 
svladava li to razumom, zadržava u sebi zlo i zato je pomu- 
ćeniji od onoga opakoga, koji to više ne trpi. Jer ako taj teži 
za nečim, obuzima ga pomućenost, no ako svoje požude ostva- 
ruje, prestaje biti pomućen. Mudrac dakle ne postaje umjeren 
zahvaljujući razboru. Ili ako postaje, najbjedniji je od svih 
ljudi, pa mu tako životno umijeće nije pružilo korist, nego 
najveću pomućenost. Da se onaj, koji misli, da ima životno 
umijeće i da je pomoću njega spoznao, što je po prirodi do- 
bro, a što zlo, veoma pomućuje, kad su uza nj bilo dobra ili 
zla, pokazali smo u prijašnjem razlaganju. No ako se općenito 
ne priznaje postojanje ni dobrih ni zlih ni neodređenih stvari 
i ako životno umijeće možda i ne postoji ili ako se kao pret- 
postavka i dopusti, da postoji, ali da onima, koji ga imaju, ne 
pruža nikakvu korist, nego da im naprotiv zadaje najveće po- 
mućenosti, treba onda kazati, da će, kako se čini, dogmatičari 
uzalud ponosno dizati obrve i u onom dijelu t. zv. filozofije, 
koji se naziva etikom. 

Pošto smo i o etičkom predmetu, budući da se radi o po- 
stavkama, raspravljali u umjerenom opsegu, ovdje završava- 
mo i treći dio i čitavu obradu Pironovih postavki pridodavši 
još i ovo, što slijedi. 


III, 32. ZASTO SKEPTIK KATKADA NAMJERNO IZNOSI 
GOVORE, KOJI SU SLABO VJEROJATNI? 
Zbog svoje čovjekoljubivosti skeptik želi govorom, koliko 


mu je moguće, liječiti zabludu i prenagljenost dogmatičara. 
Stoga, kao što liječnici tjelesnih bolesti imaju lijekove razli- 


12 Filozofija od Aristotela 177 


čite snage, pa onima, koji su teško bolesni, daju teške lijeko- 
ve, a onima, koji su lako bolesni, lakše, tako i skeptik iznosi 
govore različite snage, pa one, koji su značajni i koji mogu 
snažno suzbijati bolest dogmatičarove zablude, primjenjuje 
kod onih, koji su zbog naglosti upali u tešku nevolju, a lakše 
govore primjenjuje kod onih, kod kojih je nevolja zablude 
još površna i lako izlječiva i koji se mogu pobijati lakšim vje- 
rodostojnim razlozima. Stoga se onaj, koji polazi od skepse, 
ne ustručava iznositi sad govore značajne po vjerodostojnosti, 
sad govore, koji se čine slabijima, i to namjerno, jer su mu 
često i oni dovoljni da izvrši svoju zadaću. 


Naslov originala: Sexti Empirici Opera recensuit Her- 
mannus Mutschmann, vol. I. IIvogovelov čzomvaojsw» 
libros tres continens, Lipsiae in aedibus B. G. Teubneri 
MCMXII. 


6. PLOTIN 
ENEADE 
VI, 9. O DOBRU ILI O JEDNOME 


1. Sve, što postoji — koliko ono, što postoji prvobitnu, to- 
liko ono, o čemu se kaže da postoji na bilo koji način — po- 
stoji po jednome.! Ta što bi i moglo biti, ako ne bi bilo jed- 
no? Jer ako se tome oduzme jedinstvo, koje se o njemu izriče, 
to više nije ono. Ne će naime postojati ni vojska, ako nije 
jedno, ni ples ni stado, a da nisu jedno. Tako ni kuća ni brod, 
koji nema jedinstva, jer kuća je jedno, a i brod. Izgube li to, 
ni kuća nije više kuća, a tako ni brod. Složene dakle veličine 
ne bi postojale, kad ne bi imale jedinstvo. Ako se pak dijeje, 
mijenja se njihova suština, jer to jedinstvo gube. Isto tako, 
ako tjelesa biljaka i životinja, od kojih svako postoji kao 
jedno, napuštaju to jedno raspadajući se u mnoštvo, izgube 
svoju supstanciju, jer nisu više ono, što su bila, već su postala 
drugo, ali i to drugo jesu, samo ako su jedno. Pa i zdravlje se 
javlja, kad je tijelo uređeno kao jedno, i ljepota, kad priroda 
jedinstva prožima sve dijelove tijela. I duševna se vrlina 
ostvaruje, kad je duša ujedinjena u jedno i u jedan sklad. 


Budući da duša sve vodi do jednog stvaranjem, izrađiva- 
njem, oblikovanjem i sjedinjavanjem, ne moramo li, kad smo 
već došli do nje, kazati, da ona pribavlja jedno i da je ona sa- 
ma jedno? Ili, kao što ona tjelesima pruža druge stvari, a sa- 
ma nije ono, što pruža, na pr. lik i oblik, nego nešto od toga 
različito, treba isto tako smatrati, ako i daje jedno, da daje 


Plotin u prvom poglaviju i na početku drugoga govori, da svaka po- 
jeđinačna stvar ima svoje jedinstvo, t. j. svoje jedno, po kojem ona 
jeste ono, što jest. Bez toga svog jednog ona uopće ne bi postojala, 
jer bi bila necjelovita, t. j. niz razlika, koje se ne bi sjedinile u cjelinu. 
To je Plotinov uvod za tumačenje Jednoga, koje nije pojedinačan pred- 
met, nego izvor svega. (B.) 

nešto različito od same sebe i da svaku stvar čini jednim ima- 
jući pred očima to jedno, pa tako čini čovjeka imajući pred 
očima čovjeka i uzimajući zajedno s njim ono jedno, što je u 
njemu. Jer od svega onoga, što se navodi kao jedno, toliko je 
svako pojedino jedno, koliko jest i što jest. Stoga ono, što ima 
slabiji bitak, ima i slabije jedno, a što ima potpuniji bitak, 
ima i potpunije jedno. Pa i duša, premda je nešto drugo nego 
jedno, ima jedno u većoj mjeri srazmjerno svojem potpunijem 
i stvarnom bitku, ali ipak ona sama nije jedno. Jer duša je 
jedna, a jedno je nekako njezin akcident, pa su duša i jedno 
dvije stvari, kao tijelo i jedno. Tako je i ono, što je nepoveza- 
no, na pr. ples, udaljenije od jednoga. a ono, što je povezano 
već mu je bliže. Duša je još bliža jednome, jer je sama združe- 
na s njime. Zato, što duša ne bi postojala, da nije jedno, mo- 
žda tko svodi na isto dušu i jedno, no u prvom redu i svaka 
druga stvar postoji po tome, što je združena s jednim, ali 
ipak je jedno nešto različito od nje. Tijelo naime nije isto, što 
i jedno, nego tijelo ima udjela u jednome. Nadalje, i jedna 
je duša mnogostruka, iako se ne sastoji od dijelova. U njoj 
naime ima veoma mnogo sposobnosti: mišljenje, težnja, opa- 
žanje, koje su povezane jednim kao vezom. Duša dakle, koja 
je i sama jedno, dovodi ga i drugome, ali i sama doživljuje to 
od drugoga. 


2. Zar dakle za svako djelomično jedno nije isto njegova 
supstancija i jedno, a za cjelokupno postojeće i za njegovu 
suštinu jest isto njegova supstancija (i postojeće) i jedno? Sto- 
ga, tko pronađe postojeće, pronašao je i jedno, pa je suština po 
sebi jedno po sebi, na pr. ako je postojeće um, tada je i jedno 
um, jer je um prvotno postojeće i prvotno jedno, pa dok dru- 
gim stvarima daje udjela u postojećem, time i u tolikoj mjeri 
daje im udjela u jednome. Ta čime bi se osim postojećim mo- 
glo označiti jedno? Jer ili je jedno isto što i postojeće: čovjek 
naime i jedan čovjek je isto, ili je jedno kao neki broj poje- 
dine stvari, pa kao što bi se govorilo o neke dvije stvari, tako 
se kod samo jedne neke stvari govori o jednome. Ako pak broj 
pripada onome, što postoji, tome očito pripada i jedno. Sto- 
ga treba istraživati, što je to. No ako je broj samo funkcija du- 
še, dok u brojenju prelazi stvari, tada u njima uopće ne će 
postojati jedno. Ali u svom smo razlaganju iznijeli, ako poje- 
dina stvar izgubi jedno, da uopće ne će postojati. Treba sto- 
ga gledati, da li je isto jedno i postojeće kod pojedine stvari i 

postojeće i jedno općenito. No ako je postojeće kod pojedine 
stvari mnoštvo, a jedno ne može biti mnoštvo, to će dvoje biti 
međusobno različito. Čovjek je doista i razumno biće i ima 
mnogo dijelova, a ta se mnogostrukost održava zajedno po- 
moću jednoga. Drugo je dakle čovjek, a drugo jedno, ako je 
on djeljiv, a jedno nedjeljivo. Pa i cjelokupno postojeće, koje 
u sebi ima sve, što postoji, bit će utoliko prije mnoštvo i ne- 
što različito od jednoga, jer posjeduje jedno samo sudjelova- 
njem i učestvovanjem u njemu. Postojeće ima i život i um, 
jer nije nešto mrtvo, pa je i zato nužno, da ono bude nešto 
mnogostruko. Postojeće je dakle mnoštvo. Ako je to postojeće 
um, i na taj je način nužno, da ono bude mnoštvo. To bi ono 
bilo i još više, kad bi sadržavalo ideje. Ni ideja naime, koliko 
svaka pojedina, toliko skup svih ideja, nije Jedno, nego pri- 
je broj, te samo na onaj način jedno, kako bi to bio svemir, 
Općenito, Jedno je prvotno, a um, ideje i postojeće nisu 
prvotni. Svaka se naime ideja sastoji od mnogo toga, sastav- 
ljena je i kasnijeg postanja. Ono naime, od čega se sastoji 
svaka pojedina stvar, prvotnije je od same stvari. No da um 
ne može biti nešto prvotno, bit će jasno iz ovoga: Nužno je, da 
um bude u mišljenju i da najplemenitiji um i koji ne gleda 
na izvanjske stvari misli na ono, što je prije njegaž. Jer ako 
se okreće na sebe samoga, okreće se na svoj početak. A ako je 
on ono, što misli, i ono, o čemu se misli,* bit će dvostruk, a ne 
jednostruk niti Jedno. Gleda li pak na nešto drugo, svakako 
gleda na nešto bolje, što je prije njega. Ako li opet gleda i na 
sebe i na nešto vrednije, i po tome je on nešto potonje. Doista 
treba um smatrati takvim, da je uz ono, što je valjano i prvot- 
no, ali da je i uz samoga sebe, da misli na sebe i dao sebi drži, 
da je on sve postojeće. Ni izdaleka dakle nije on Jedno, jer 
je raznovrstan. Stoga Jedno ne će biti niti sve, jer inače 
ne bi više bilo Jedno, niti um, jer, kako je um sve, Jedno 
bi opet bilo sve, a niti postojeće, jer je postojeće sve. 


3. Što dakle može biti Jedno i kakva je njegova pri- 
roda? Nije doista nikakvo čudo, što nije lako to reći, kad to 
nije lako ni kod postojećeg ni kod ideje, nego nam je spo- 
znaja moguća, ako se oslanja na oblike. A što duša više zalazi 
u bezobličnost, koju ne može shvatiti, jer nije od nje određe- 
na niti označena kao od nekog pečata, to se više omiče i boji, 


I1T.j. Jedno kao izvor svega. (B.) 
3? To je stupanj Aristotelove filozofije, a Plotin ga ne prihvaća. (B.) 

da ne zahvati ništa. Zbog toga duša trpi u takvoj okolini, pa 
se rado spušta ostavljajući često sve to, dok ne dođe do osje- 
tilnoga te se kao na čvrstom tlu odmara. Tako se i vid, koji se 
muči među sitnim predmetima, rado upravlja na velike. A 
kada duša hoće da sama po sebi uoči Jedno, ona ga vidi, 
samo ako je združena s njim, i ako je sama Jedno, ali zato, 
što je jedno skupa s njim, misli, da još nema ono, što traži, 
jer sama nije nešto različito od predmeta svog mišljenja. Ipak 
treba da tako postupa onaj, koji hoće da filozofski proučava 
Jedno. No kako je ono, što tražimo, Jedno i kako ispi- 
tujemo počelo svega, naime dobro i prvotno, ne smijemo se 
udaljiti od područja prvotnoga i upasti u posljednje od svega. 
Naprotiv, težeći za prvotnim, treba od osjetilnih stvari, koje 
su posljednje od svega, uzdići sebe do prvotnoga, biti slobodan 
od svake opačine, jer se revno ide prema dobru, uzdići se do 
počela u samome sebi i od mnoštva postati jedno, ako se 
želi postati promatrač počela i Jednoga. Treba dakle pre- 
tvoriti se u um i svoju dušu povjeriti i podložiti umu, da ona 
u budnom stanju prihvaća ono, što on vidi, i da pomoću njega 
promatra Jedno, ne dodavati nikakvo osjetilno opažanje i ne 
primati. u um ništa iz tog područja, nego čistim umom, i to 
njegovom prvotnom snagom, promatrati ono najčišće. Stoga, 
kada onaj, koji dođe do promatranja (Jća) toga, zamišlja sebi 
ili veličinu ili oblik ili masu u njegovoj prirodi, nije mu um 
vodič u promatranju, jer um po svojoj prirodi to ne vidi, nego 
je to djelovanje osjetilnog opažanja i mnijenja, koje potječe 
iz tog opažanja. Protivno tome, od uma treba primiti najavu 
onoga, što on može vršiti. A um može gledati ili ono, što je 
prije njega, ili ono, što mu pripada, ili ono, što iz njega po- 
tječe. Čisto je i jednostavno ono, što je u njemu, a još čišće i 
jednostavnije ono, što je prije njega ili, točnije, ono Jedno 
prije njega. Ne dakle um, nego ono prije njega. Um je naime 
nešto od onoga, što postoji, a ono prije njega nije nešto, nego 
je prije svačega, a nije ni ono, što postoji. Jer ono, što postoji, 
ima oblik onoga, što postoji, a ono prije njega bezoblično je i 
nema ni oblik uma. Kako je naime priroda Jednoga tvorac 
svih stvari, ona nije nijedna od njih. Nije dakle ni nešto, ni 
kakvoća, ni količina, ni um, ni duša. Jedno nije nešto, što 
se kreće, niti opet nešto, što miruje, nije u prostoru, nije u 
vremenu, nego nešto samo o sebi, jednooblično ili, točnije, 
bezoblično, jer je prije svakog oblika, prije kretanja, prije 
mirovanja. Ta naime svojstva odgovaraju onome, što postoji, 

pa ga i čine mnoštvom. Zašto dakle Jedno, ako se ne kreće, 
ne miruje? Zato, jer je onome, što postoji, nužno ili jedno od 
toga ili oboje, a ono, što miruje zbog mirovanja, i nije isto, 
što i mirovanje. Tako bi to pristupilo Jednome kao akci- 
dent, pa Jedno ne bi ostalo jednostavno. Jer i nazivati ga 
uzrokom ne znači izricati neki akciđent o njemu, nego o na- 
ma, naime da imamo nešto od njega, ali ono postoji u samome 
sebi. Tko točno govori, ne smije ga nazivati ni ovo ni ono, 
nego time mi, koji izvana obilazimo oko Jednoga, želimo 
izjaviti, što doživljujemo, sad mu se približavajući, sad se od 
njega udaljujući zbog poteškoća, koje se javljaju u vezi s njime. 


4. Poteškoća se javlja najviše zato, što se Jedno ne 
može dokučiti ni znanjem ni mišljenjem kao ostali predmeti 
mišljenja, nego pomoću prisutnosti (zzagovoia), koja je vred- 
nija od znanja. Duša doživljuje otpadanje od stanja jedinstva 
i nije potpuno jedno, kad prima spoznaju nečega. Jer spoznaja 
je pojam, a pojam je mnoštvo. Duša mimoilazi Jedno, jer 
upada u broj i mnoštvo. Ona mora dakle projuriti preko zna- 
nja i nikako ne smije napuštati stanje jedinstva, nego mora 
ostaviti i znanje i ono, što se može znati, i sve, što tome 
pripada i dolazi uz to kao čitavo dnevno svijetlo od Sunca. 
Zbog toga se kaže, da seo Jednome ne može ni govoriti 
ni pisati. Mi ipak govorimo i pišemo upućujući na nj i potičući 
od pojmova na gledanje, kao da pokazujemo put nekome, koji 
želi nešto vidjeti. Pouka vrijedi samo za put i za polazak, a 
promatranje je već posao onoga, koji želi da nešto vidi. 

No ako tko ne dopre do promatranja i ako njegova duša 
ne postaje svijesna tamošnjeg sjaja niti doživi niti osjeti u sebi 
ljubavno uzbuđenje od gledanja kao ljubavnik, koji se smiri 
u onome, za čim čezne, pa tako ne primi pravo svijetlo i ne 
osvijetli čitavu dušu, jer se doduše primakao bliže cilju, ali 
je pri usponu bio još opterećen teretom, koji mu je sprečavao 
gledanje, i jer penjući se nije bio sam, nego je sa sobom 
imao nešto, što ga je odvajalo od Onoga, ili se još nije bio 
skupio u jedinstvo — jer Ono doista nije daleko ni od koga, 
a opet je daleko od sviju, tako da je doduše prisutno, ali pri- 
sutno samo za one, koji ga mogu primiti i koji su se pripre- 
mili, da mu se priljube, da ga prihvate i dodirnu pomoću 
sličnosti i svoje unutrašnje sile, koja je srodna njegovoj, ako 
je samo ona takva, kakva je bila, kad je od njega proizašla, 


4T.j. Jednome. (B.) 

pa ga već mogu da vide onako, kako se Ono dade vidjeti — 
ako dakle netko još nije ondje, nego vani zbog navedenoga ili 
zbog nedostatka dokazivanja, koje bi ga upućivalo i pružilo 
mu osvjedočenje o Onome, neka s obzirom na spomenute 
zapreke okrivljuje sam sebe pa neka kuša napustiti sve i biti 
sam, a o onome, čemu u dokazivanju ne vjeruje i što propušta, 
neka razmišlja ovako: 


5. Tko god misli, da onim, što postoji, upravlja udes i slu- 
čaj i da to drže na okupu tjelesni uzroci, taj je veoma daleko 
od toga, da stvori pojam o bogu ili o Jednome. Naše ra- 
zlaganje nije namijenjeno takvima, nego onima, koji uz tje- 
lesa prihvaćaju i drugu prirodu ) vraćaju se na dušu. 1 doista 
treba da ti poznaju prirodu duše, a osobito to, da ona potječe 
od uma i da postizava krepost, samo ako je združena s razu- 
mom, koji proizlazi iz uma. Zatim treba da um shvate nečim 
drukčijim od onoga uma, koji misli u nama, i koji se naziva 
sposobnošću mišljenja, pa da, nadalje, shvate, kako je već 
mišljenje u razdvajanju i kretanju, kako su saznanja sadržaji 
razuma u duši i kako se kao takva očituju, jer je duši pri- 
stupio um, uzročnik saznanja. I kada se vidi, da se um, koji 
je poput nečega osjetilnog po tome, što se može shvatiti, uzdi- 
gao iznad duše te kao njezin otac predstavlja svijet misli (x6ouog 
vo1;16s), treba ga smatrati mirnim i neuzdrmanim kretanjem, 
onim, koji u sebi sadržava sve i jest sve postojeće, i mnoštvom 
nerastavljivim i opet rastavljenim. Jer niti je on rastavljen 
kao misli, koje su već pojedinačno predmet mišljenja, niti je 
ono, što je u njemu, zbrkano. Svako naime pojedino od toga 
proizlazi iz njega odvojeno, kao što je i u naukama sve skupa 
neodijeljeno, a ipak je svaka pojedinost odijeljena. To dakle 
mnoštvo u stanju jedinstva, taj svijet misli nalazi se uz Prvo, 
pa razum kaže, da to nužno mora biti, ako se tvrdi i to, da 
duša postoji. No to je još znatnije od duše. Ipak nije Prvo, 
jer nije ni Jedno ni jednostavno. A Jedno, počelo svega, 
jednostavno je. To dakle, što je prije onoga najvrednijega 
među onim, što postoji, ako doista treba da bude nešto prije 
uma, koji bi htio biti Jedno, ali ipak nije Jedno, nego 
mu nalikuje, jer mu mišljenje nije raspršeno, nego je on 
stvarno sam u sebi sastavljen, a nije raskomadan, i to zato, 
što je blizu Jednoga, pa se samo odvažio nekako se od- 
metnuti od Jednoga — to dakle čudo, koje je prije uma, 


$ Plotin tu misli na one, koji prihvaćaju materijalističko učenje. (B.) 

to je Jedno. Ono ne pripada među stvari, koje postoje, jer 
bi inače i tu bilo Jedno s obzirom na nešto drugo. Njemu 
doista ne odgovara nijedno ime, no ako ga ipak treba nekako 
nazvati, općenito može se na prikladan način nazvati Jed- 
nim,ali ne kao da je nešto drugo, a zatim Jedno. Teško ga 
je stoga spoznati, pa će se lakše moći upoznavati po onome, 
što iz njega potječe, naime po bitku. Jer Jedno dovodi do 
postojanja uma, a njegova je priroda takva, da je ono izvor 
najvrednijega i sila, koja rađa sve, što postoji, ostajući pri- 
tom u samoj sebi i ne smanjujući se, a ne nalazi se među 
onim, što po njoj nastaje, jer je prije toga. Tu silu nazivamo 
Jedno iz nužde, da je međusobno nekako označimo, vodeći 
tim imenom do nedjeljiva pojma i želeći dati duši jedinstvo. 
Ali u tom govoru ne dajemo riječima Jedno i nedjeljivo 
isto značenje, koje dajemo riječima točka i jedinica. Jer jedno, 
uzeto u tom značenju, početak je kvantiteta, koji ne bi bio 
mogao nastati, da prije njega nije bilo bitka i onoga, što je 
prije bitka. Ne treba dakle pomišljati na te stvari, nego ih 
samo uspoređivati sJednim po analogiji s obzirom na jed- 
nostavnost i izbjegavanje mnoštva i djeljivosti. 

6. U kojem onda smislu nazivamo to Jednim i kako se 
to dade prilagoditi mišljenju? Treba doista shvaćati to kao 
Jedno u višem stupnju nego što je jedno jedinice ili toš- 
ke. Pritom naime duša, pošto ukloni veličinu kod točke i mno- 
štvo kod broja, dolazi naposljetku do nečega, što je najmanje, 
i oslanja se na nešto, što je doduše nedjeljivo, ali je bilo 
u djeljivom, a sada je u nečem drugom. Naprotiv, Jedno niti 
je u nečem drugom niti u djeljivom niti je nedjeljivo u onom 
smislu, u kojem ono, što je najmanje. Ono je naime najveće 
od svega, ali ne po veličini, nego po djelovanju, pa je po dje- 
lovanju također bez veličine, jer je i ono, što za njim slijedi, 
nedjeljivo i nepodijeljeno po djelovanju, a ne po masi. Stoga 
treba ga smatrati i bezgraničnim ne zato, što se ne bi dala 
izmjeriti bilo veličina ili broj, nego zato, što se ne dA shvatiti 
njegovo djelovanje. Kad ga naime zamisliš kao um ili kao 
boga, ono je više od toga, a opet kad ga u misli uzmeš kao 
jedno, i tada je ono više nego bog, ako sebi predstaviš, da 
je jedinstvenije od tvoje misli. Jer ono je samo o sebi bez 
ikakva akcidenta. Po tome, što je Jedno samo sebi dovoljno, 
može se zamisliti i njegovo jedinstvo Ono naime, što je naj- 
primjerenije od svega i samo sebi najdovoljnije, treba da bude 
i potpuno bez potreba. 

Dalje Plotin govori o načinu uzdizanja # spajanja s Jednim 
putem mistične ekstaze. 


I, 3. O DIJALEKTICI" 


1. Koje nas umijeće ili postupak ili nastojanje vodi onamo 
gore, kamo treba krenuti? Kamo pak treba doći, naime k do- 
bru i k prvom počelu, neka vrijedi kao prihvaćeno i mnogo- 
strano dokazano. Pa i navodi, kojima se to dokazivalo, bili su 
već neko vodstvo tom cilju. A kakav mora biti onaj, koji ima 
biti doveden tamo gore? Da li onaj, koji je vidio sve ili, kako 
kažu, najviše toga i koji je pri prvom svom rođenju ušao u 
klicu nekoga budućeg filozofa ili muzičara ili čovjeka sklona 
ljubavi? Treba doista voditi onamo gore onoga, koji je po pri- 
rodi filozof, muzičar i čovjek sklon ljubavi. No na kakav na- 
čin? Da li je jedan isti način za sve te ili za svakoga pojedinog 
jedan posebni? Dvostruk je doista put za sve bilo pri uspinja- 
nju ili kad stignu gore. Prvi je naime s nižih mjesta, a drugi 
je za one, koji su u mišljenju već stigli tamo i ostavili kao 
neki trag pa moraju tamo putovati, dok ne dođu do kraja tog 
mjesta. Doći do vrhunca u mišljenju, to je upravo cilj toga 
puta. No neka taj put ostane po strani, pa prije treba da 
kušamo govoriti o vođenju gore. 


Najprije dakle treba da odijelimo te ljude započevši s mu- 
Zzičarom i iznoseći, kakav je po prirodi. Treba ga smatrati lako 
pokretnim i zanesenim za ljepotu, doduše manje sposobnim 
da se tako kreće, ali spremnim da djelovanjem slučajnih poti- 
caja, kao što bojažljivci za štropote, tako i on bude osjetljiv 
za zvukove i njihovu unutrašnju ljepotu, pa da, uvijek izbje- 
gavajući nesklad i nejedinstvo u pjesmi i ritmovima, teži za 
onim, što je valjano ritmovano i lijepo oblikovano. Od tih 
dakle osjetilno zamjetljivih zvukova, ritmova i oblika treba 
ga voditi ovako: Odjeljujući građu predmeta, u kojima se 
javljaju odnošaji i razmjeri, potrebno je voditi ga do ljepote 
u njima i poučiti ga, da je ono, čime je bio zanesen, upravo 
to, naime misaona harmonija i ljepota u njoj i ljepota opće- 
nito, a ne samo nešto lijepo, i usađivati mu filozofske misli. 


* Plotin govori o dijalektici na Platonov način, ali ne smatra, da je ona 
nauka nad naukama, nego samo dio filozofije. To je u skladu s njegovim 
učenjem, u kojem je ekstaza iznad pojma. (B.) 


I T. j. ideja ljepote. (B.) 

Odatle ga treba voditi do uvjerenja o onome, što on već ima, 
a da to i ne zna. Kakve su to misli, o tome kasnije. 


2. Čovjek sklon ljubavi, u kakva se može pretvoriti i mu- 
zičar te, pretvorivši se, ili ostati takav ili proći dalje, ima neko 
pamćenje za ljepotu. Kako je odijeljen od nje, ne može je 
spoznati; samo kad na nj djeluje vidljiva ljepota, ona ga za- 
nosi. Treba ga dakle poučiti, neka se ne zaleti i ne zanese jed- 
nim tijelom, voditi ga upućivanjem do svih tjelesa, pokazivati 
mu ono, što je u svima isto, uvjeravati ga, da je to nešto 
različito od tjelesa,* da to treba od drugud uzimati i da se to 
u većem stupnju nalazi u drugim stvarima, na pr. upozora- 
vajući ga na lijepe običaje i lijepe zakone — već je naime 
njegova navika na dražesno došla do bestjelesnih stvari — i 
upućivati ga, da je ljepota u umjetnosti, naukama i krepostima. 
Zatim ih sve treba svesti na jedinstvo i poučiti ga, kako se 
javljaju. Od kreposti treba već uzlaziti k umu, k postojećemu 
i tu krenuti na put prema gore. 


3. Tko je po prirodi filozof, već je spreman i kao obdaren 
krilima, pa mu nije potrebno odjeljivanje kao onim ostalima. 
On je već u kretanju prema gore, tako da mu je potreban 
netko da ga upućuje, samo kad se nađe u neprilici. Treba ga 
dakle upućivati i oslobađati, jer on i sam po svojoj prirodi 
to želi i odavna je nekako oslobođen. Treba mu pružati mate- 
matiku,? da se privikne na spoznavanje bestjelesnoga i na 
vjerovanje u nj — tA lako će je prihvatiti, jer voli nauku,!? 
— pa, kad je već po svojoj prirodi krepostan, voditi ga do pot- 
punosti u krepostima, a poslije matematike dati mu dijalek- 
tičke pouke i potpuno ga učiniti dijalektičarom. 


4. No što je dijalektika, koju treba predavati i onima prije 
spomenutima? Ona je sposobnost, koja o svakoj stvari može 
pomoću pojma izreći, što je, u čemu se razlikuje od drugih 
i što joj je s njima zajedničko. Nadalje, u čemu i gdje je svaka 
stvar, i da li je ona to, što jest, zatim što pripada bitku, a što 
opet nebitku, različitom od bitka. Ona raspravlja i o dobru i 
o nedobru, o onome, što potpada pod dobro, i o onome, što 
potpada pod protivno dobru, a zatim o tome, što je vječno, 
a što nije, o svemu tome, dakako, na temelju znanja, ne mni- 


* O tome govori Platon u dijalogu »Gozba«. (B.) 

? Ona je naime predstupanj dijalektike. (B.) 

% U platonizmu i neoplatonizmu nauka, t. j. znanje, postoji samo o či- 
stim pojmovima (idejama). (B.) 

jenja. Prestavši lutati oko osjetilnoga, smješta se u područje 
uma i tu vrši svoje istraživanje. Napustivši laž, krijepi dušu 
na t. zv. poljani istine, primjenjuje Platonovo umijeće podjele 
na rastavljanje ideja, primjenjuje ga na pravu bit, primje- 
njuje ga i na prve vrste bitka, pa u mišljenju povezuje ono, 
što iz njih proizlazi, dok ne prijeđe čitavo područje mišljenja, 
a zatim to ponovo razdvaja, dok ne dođe do počela. Tada mi- 
ruje, jer dok je tamo gore, nalazi se u mirovanju i, kako nema 
više posla, postane jedno i gleda. T. zv. logičko istraživanje 
o premisama i zaključcima prepušta dijalektika, kao što i 
vještinu pisanja, drugom umijeću. Nešto od toga smatra ona 
potrebnim i prvim stupnjem svoga umijeća, prosuđuje to kao 
i sve drugo, pa jedan dio drži korisnim, a drugi suvišnim i 
predmetom onoga istraživanja, koje je voljno da se time bavi. 


5. Ali odakle ta nauka ima svoja osnovna načela? Doista, 
um joj daje jasna načela, ako ih tko shvati pomoću duše. Za- 
tim ona i spaja i povezuje i rastavlja ono, što iz toga proizlazi, 
dok ne dođe do savršenog uma. Jer »ona je«, kaže se, »ono 
najčišće u umu i u razboru«. Ona, koja je najvrednija od na- 
ših sposobnosti, nužno se bavi postojećim i onim, što je naj- 
vrednije: kao razbor postojećim, a kao um onim, što je s onu 
stranu postojećega. 

Što je onda filozofija? Ono, što je najvrednije. Da li su 
filozofija i dijalektika isto? Dijalektika je dragocjen dio filo- 
zofije. Ne smije se naime držati da je ona samo neko oruđe 
filozofa. Ne sastoji se, doista, od golih pouka i pravila, nego 
se bavi predmetima i građa joj je nekako postojeće. Ona pri- 
stupa k njima metodski, jer zajedno s poukama obuhvaća i 
predmete. Laž i krivi zaključak poznaje kao akcident, ako tko 
drugi to iznese, pa ona prosuđuje laž kao nešto tuđe istinama, 
koje su u njoj, spoznajući, ako joj tko približi laž, da je 
u suprotnosti s pravilom istine. O premisi ne zna ništa, kao 
što ni o čitanju i pisanju, ali budući da poznaje istinu, zna i 
ono, što nazivaju premisom. Uopće ne poznaje pokrete misli 
u duši ni ono, što ona tvrdi i što poriče niti da li poriče ono, 
što tvrdi, ili što drugo, niti da li nešto različito ili isto, a kada 
to dođe pred nju, ona to promatra, kao što radi osjetilno za- 
mjećivanje. Točno pak ispitivanje toga u pojedinostima pre- 
pušta drugom umijeću, koje se time rado bavi. 


6. Ona je dakle dragocjen dio filozofije. Filozofija naime 
ima i druge dijelove. Ta ona teoretski ispituje i prirodu i pri- 

tom dobiva pomoć od dijalektike, kao što se ostala umijeća 
služe aritmetikom. No ipak filozofija dobiva tu pomoć više iz 
blizine. I kad ispituje etička pitanja, filozofija uzima od nje 
pomoć dodajući postupke i vježbanja, iz kojih postupci pro- 
izlaze. Razumni postupci imaju već kao svoje vlastito ono, 
što od nje dobivaju. Najveći je naime dio toga već dan s gra- 
đom. Ostale kreposti nalaze predmet prosuđivanja u sebi svoj- 
stvenom trpljenju i djelovanju, a razbor je neko skupno i 
općenitije prosuđivanje toga, da li se kreposti uzajamno prate, 
da li zasada treba pričekati s djelovanjem ili drugi put ili je 
uopće nešto drugo bolje. Dijalektika i mudrost još su općeni- 
tije i bez određene građe, te sve to daju na upotrebu razboru. 
Da li je moguće, da niže kreposti postoje bez dijalektike i 
mudrosti? Samo nepotpuno i nedovoljno. Može li se biti mu- 
drac i dijalektičar samo onako bez tih kreposti? To se ne će 
dogoditi, nego ili one dolaze prije ili se zajedno povećavaju. 
Možda će tko imati prirodne kreposti, iz kojih će se razviti 
savršene, ako im se pridruži mudrost. Dolazi li mudrost po- 
slije prirodnih kreposti, etičko će se držanje usavršavati. Ili, 
ako su prirodne kreposti već tu, povećava se oboje i zajedno 
usavršava ili jedno uzima drugo i tako se usavrši. Prirodna 
naime krepost općenito ima i oko i karakter,!! doduše nesa- 
vršene, pa zato počela, iz kojih ih dobivamo, vrijede za oboje 
(prirodnu krepost i mudrost). 


Naslov originala: Plotini 'Evvedđec praemisso Porphyrii 
de vita Plotini deque ordine librorum eius libello, vol. 
I-II. Lipsiae 1883-84. edidit Ricarđdus Volkmann in aedi- 
bus B. G. Teubneri. 


NT. j. svoju određenu vrijednost. (B.) 

1. AURELIJE AUGUSTIN 
RAZGOVORI SA SAMIM SOBOM 
KNJIGA II. 


GLAVA 1. 
O LJUDSKOJ BESMRTNOSTI 
l 


U početku II. knjige Augustin izriče uvjerenje, da će bog 
pomoći ovaj njegov razgovor s Razumom. 
RAZUM: Ti, koji želiš sebe poznavati, znaš li, da postojiš? 
AUGUSTIN: Znam. 
: Odakle to znaš? 
: Ne znam. 
: Osjećaš li se kao jedinstvo ili kao mnoštvo? 
: Ne znam. 
: Znaš li, da se krećeš? 
: Ne znam. 
: Znaš li, da misliš? 
: Znam. 
: Dakle je istina, da misliš. 
: Istina. 
: Znaš li, da si besmrtan? 
: Ne znam. 


R.: Od svega toga, što si rekao, da ne znaš, što bi volio 
najprije znati? 


SIESIZIZIZIH 

: Da li sam besmrtan. 

: Dakle voliš život? 

: Priznajem. 

: A što će biti, kad saznaš, da si besmrtan? Da li će ti to 
biti dovoljno? 

: To će doduše biti znatno, ali za mene je to premalo. 


s»ap 


: Ipak, koliko ćeš se veseliti tome, što je premalo? 
: Vrlo mnogo. 

: Da li ne ćeš više nimalo plakati? 

: Baš nimalo. 


psp 


: A što onda, ako se pronađe, da je sam život takav, da 
ti u njemu nije dopušteno saznati ništa više, nego što znaš? Da 
li ćeš se suzdržati od suza? 

A.: Čak ću samo plakati, kako život nije nikakav. 

R.: Ne voliš dakle život zbog samog života, nego zbog 
znanja. 

A.: Slažem se s tim zaključkom. 

R.: A što onda, ako bi te to isto znanje stvari činilo bi- 
jednim? 

A.: Nipošto ne vjerujem, da se to može dogoditi. Ali, ako 
je ipak tako, nitko ne može biti blažen. Sada naime ni zbog 
čega drugog nisam bijedan nego zbog neznanja, a ako i zna- 
nje čini bijednim, bijeda je vječna. 

R.: Već vidim sve, što želiš. Naime, budući da ne vjeruješ, 
da je itko bijedan zbog znanja, iz toga je vjerojatno, da spo- 
znavanje čini blaženim. Blažen pak nije nitko, ako nije živ, 
a nitko ne živi, tko ne postoji. Želiš postojati, živjeti i spozna- 
vati, ali postojati želiš, da bi živio, a živjeti, da bi spoznavao. 
Znaš dakle da postojiš, znaš da živiš, znaš da spoznaješ. No 
želiš znati, da li će to uvijek biti, ili ništa od toga ne će biti, 
ili nešto uvijek ostaje, a nešto propada, ili se to može smanji- 
vati i povećavati, jer sve ima da ostane. 

A.: Tako je. 

R.: Ako dakle kažemo, da ćemo uvijek živjeti, iz toga će 
proizlaziti i to, da ćemo uvijek biti. 

A.: Proizlazit će. 


R.: Preostat će, da ispitujemo spoznavanje. 

GLAVA II. 


TRAJNA ISTINA 

2 

A.: Vidim najočigledniji i najkraći redoslijed. 

R.: Sada dakle pazi, da na moja pitanja odgovaraš oprezno 
i određeno. 

A.: Pazim. 

R.: Ako taj svijet uvijek ostane, je li istina, da će svijet 
uvijek ostati? 

A.: Tko u to sumnja? 

R: A što, ako ne ostane? Nije li onda istina, da svijet ne 
će ostati? 

A.: Nimalo se tome ne protivim. 

R.: A što onda, kad propadne, ako ima da propadne? Ne 
će li tada biti istina, da je svijet propao? Jer, dok god nije 
istina, da je svijet propao, nije propao. U suprotnosti je dakle 
to, da je svijet propao, i to, da nije istina, da je svijet propao. 

A.: I to dopuštam. 

R.: A što je s ovim? Čini li ti se, da nešto može biti istinito, 
a da ne bude istine. 

A.: Nikako. 

R.: Istina će dakle postojati, makar svijet propao. 

A.: Ne mogu to poricati. 

R.: A što onda, ako propadne sama istina? Ne će li biti 
istinito, da je istina propala. 

A.: Pa tko i to poriče? 

R.: No ono, što je istinito, ne može postojati, ako nema 
istine. 

A.: To sam već malo prije dopustio. 

R.: Istina dakle ne će propasti ni na koji način. 

A. Nastavi, kako si započeo, jer nema ništa istinitije od 
tog zaključka. 

GLAVA III. 


AKO LAŽNOST UVIJEK BUDE POSTOJALA, A NE BUDE 
MOGLA POSTOJATI BEZ OPAŽANJA, PROIZLAZI, DA ĆE 
NEKA DUŠA UVIJEK POSTOJATI. 


3 


R.: Htio bih, da mi sada odgovoriš, da li ti se čini, da opaža 
(osjeća) duša ili tijelo. 

: Čini mi se, da opaža duša. 
A dalje? Čini li ti se, da se razbor odnosi na dušu? 
: Potpuno mi se čini. 
: Da li samo na dušu ili i na nešto drugo? 
.: Osim duše ništa drugo ne vidim, izuzevši boga, u čemu 
bih mislio da je razbor. 

R.: Sad već razmotrimo ovo. Kad bi ti bilo tko rekao, da 
taj zid nije zid, nego stablo, što bi ti mislio? 

A.: Da se ili njegovo ili moje osjetilo vara ili da on tim 
imenom naziva zid. 

R.: A što onda, ako bi se u tome njemu pokazivao izgled 
stabla, a tebi zida? Zar će jedno i drugo moći biti istinito? 

A.: Nikako, jer jedna ista stvar ne može biti i stablo i zid. 
Iako se naime pojedinom od nas čini, da postoje pojedine 
stvari, nužno je, da jedan od nas krivo zamišlja. 

R.: A što će biti, ako to nije ni zid ni stablo, pa se obojica 
varate? 

A.: Doduše, to je moguće. 

R. To si jedino dakle prije bio propustio. 

A.: Priznajem. 

R.: A što onda, ako uvidite, da vam se to čini nečim dru- 
gim, nego što jest? Zar se varate? 

A.: Ne. 

R.: Može dakle biti i krivo ono, što se čini, a da se ipak ne 
vara onaj, kome se to čini. 

A.: Može. 

R.: Treba dakle priznati, da se ne vara onaj, koji vidi ono, 
što je lažno, nego onaj, koji to lažno odobrava. 

A.: Jamačno, treba to priznati. 

R.: A što je samo to lažno? Zašto je lažno? 

A.: Zato, što je drukčije, nego što se čini. 

R.: Ako dakle nema onih, kojima bi se to činilo, ništa 
nije lažno. 

A.: To proizlazi iz onoga. 

R.: Ne leži dakle lažnost u stvarima, nego u opažanju: a ne 
vara se onaj, koii ne odobrava lažno. Proizlazi, da smo jedno 
mi, a drugo osjetilo, jer, kad se ono vara, moguće je, da se 
mi ne varamo. 

A.: Nemam ništa da proturiječim. 

R.: Ali zar se usuđuješ kazati, da to nije lažno, kad se 
vara duša? 

A.: Pa kako bih se to usudio? 


Pp>r> 

R.: No nema opažaja bez duše, nema lažnosti bez osjetila. 
Duša dakle ili nastoji oko toga ili podupire lažnost. 


A.: Ono prethodno povlači za sobom pristanak na to. 


4 

R.: Sad mi odgovori ovo: Čini li ti se, da je moguće, da 
jednom ne bude lažnosti? 

A.: Kako mi se to može činiti, kad je tolika poteškoća u 
pronalaženju istine, da je besmislenije kazati, kako ne može 
postojati lažnost nego istina? 

R.: A da li držiš, da može opažati onaj, koji ne živi? 

A.: To je nemoguće. 

R.: Utvrđeno je, da duša uvijek živi. 

A.: Previše me brzo goniš u radost: malo po malo, mo- 
lim te. 

R.: Pa ipak, ako smo ono prethodno točno priznali, ne vi- 
dim nikakva razloga, zbog kojega bi trebalo u to sumnjati. 

A.: Previše je to brzo, kažem. Stoga mi je lakše pristati uz 
mišljenje, da sam nešto nepromišljeno odobrio, negoli da već 
sada postajem siguran u besmrtnost duše. Ipak, objasni taj 
zaključak i pokaži, kako je to proizašlo. 

R.: Rekao si, da lažnost ne može postojati bez opažanja, 
a da ona ne može ne postojati: uvijek dakle postoji opažanje. 
A nema opažanja bez duše: duša je dakle vječna. No ona ne 
može opažati, ako ne živi. Duša dakle uvijek živi. 


GLAVA IV. 


MOŽE LI SE STVORITI ZAKLJUČAK O BESMRTNOSTI DUŠE 
PO NEPREKIDNOM TRAJANJU LAŽNOSTI ILI ISTINE? 


5 


A.: Olovna li bodeža!! Pa ti bi mogao zaključiti, kako je 
čovjek besmrtan, da sam se s tobom složio u tome, kako ovaj 
svijet nikada ne može biti bez ljudi i kako je taj svijet vječan. 

R.: Doista, dobra je tvoja budnost. No ipak nije premalo 
to, što smo utvrdili, naime da priroda stvari ne može biti bez 


! Bodež se kuje od tvrđe kovine. Zato olovan bođež ne odgovara svoloj 
svrši. Augustin je prethodni zaključak razuma nazvao olovnim bođežem, 
jer ga ne smatra dovoljno utvrđenim. 

duše, osim ako možda u prirodi stvari jednom ne bude la- 
žnosti. 

A.: Priznajem, da to doista proizlazi iz onoga, no smatram, 
da već treba pomnije razmotriti, ne ljulja li se ono, u čemu smo 
se prije složili. Vidim naime, da je učinjen znatan korak do 
besmrtnosti duše. 

R.: Jesi li dovoljno razmislio, nisi li što nepromišljeno 
dopustio? 

A.: Doista dovoljno, ali ne vidim ništa, zbog čega bih se 
optuživao za nepromišljenost. 

R.: Utvrđeno je dakle, da priroda stvari ne može biti bez 
žive duše.? 

A.: Utvrđeno je utoliko, što se naizmjence jedne duše mogu 
rađati, a druge umirati. 

R.: Što onda, ako se iz prirode stvari ukloni lažnost? Ne će 
li se desiti, da će sve biti istinito? 

A.: Vidim, da to proizlazi iz onoga. 

R.: Odgovori, po čemu ti se čini, da je taj zid pravi. 

A.: Jer me ne vara njegov izgled. 

R.: Dakle, jer je onakav, kakvim se čini. 

A.: Da. 

R.: Ako je dakle nešto lažno po tome, što se čini drukči- 
jim, nego što jest, a istinito po tome, što se čini takvim, 
kakvo jest, uklonimo li onoga, kome se to čini, nema više ni- 
čega lažnoga, ničega istinitoga. A ako u prirodi stvari nema 
lažnosti, sve je istinito. No ne može se ništa (u prirodi stvari) 
ni pričinjati nego samo živoj duši. Duša dakle ostaje u pri- 
rodi stvari, ako se lažnost ne može ukloniti, ali jednako ostaje, 
ako se i može ukloniti. 

A.: Vidim, da je ono, što je već bilo zaključeno, postalo 
čvršće, ali tim dodatkom nismo nimalo pošli dalje. Uza sve to 
ostaje naime ono, što me najviše uznemiruje, t. j. da se duše 
rađaju i propadaju i da činjenica, što ih uvijek ima u svijetu, 
ne potječe od njihove besmrtnosti, nego od njihova stalnog 
pridolaženja. 


6 


R.: Čini li ti se, da se sve, što je tjelesno, t. j. zamjetljivo 
osjetilima, može shvatiti umom? 


2 T. j. bez subjekta, koji spoznaje. (B.) 

A.: Ne čini mi se. 

R.: A što je s ovim? Čini li ti se, da se Bog, da bi upoznao 
stvari, služi osjetilima? 

A.: Ne usuđujem se o tome ništa nepromišljeno ustvrditi, 
ali, koliko mogu nagađati, Bog se nikako ne služi osjetilima. 

R.: Zaključujemo dakle, da samo duša može opažati. 

A.: Zaključi zasada, koliko se može vjerojatno zaključiti. 

R.: A što je s ovim? Dopuštaš li, da taj zid, ako nije pravi 
zid, nije zid? 

A.: Ništa ne bih dopustio lakše od toga. 

R.: Da li i to, da ništa, ako nije pravo tijelo, nije tijelo? 

A.: Ito je onakvo. 

R.: Nije li dakle ništa istinito, ako nije onakvo, kakvim se 
čini, i ne može li se ništa tjelesno vidjeti nego samo osjeti- 
lima, niti opažati, ako ne dušom, niti biti tijelom, ako nije 
pravo tijelo, preostaje, da ne može biti tijela, ako ne bude 
duše. 

A.: Odviše brzo ideš, pa nemam čime da ti se odupirem. 


GLAVA V. 
ŠTO JE ISTINA? 

7 

R.: Na ovo pazi pomnjivije! 

A.: Evo, pazim. 

R.: Ovo je doista kamen. On je utoliko pravi, ako nije 
drugačiji, nego što se čini; ali nije kamen, ako nije pravi; 
također nije kamen, ako se ne može zamijetiti osjetilima. 

A.: Tako je. 

R.: Nema dakle kamenja u najskrovitijem kutu zemlje 
niti ga uopće ima, gdje nema onih, koji ga zamjećuju. Ni to ne 
bi bio kamen, da ga ne vidimo, i ne će biti kamen, kad se 
udaljimo. I nitko drugi ne će ga sada vidjeti. Pa ni kutija, 
ako je dobro zatvoriš, ne će imati ništa, makar ti u nju za- 
tvorio mnogo toga, niti je uopće samo drvo unutra drvo. Iz- 
miče naime svim osjetilima, što god se nalazi u dubini nepro- 
zirna tijela, jer je prisiljeno da uopće ne postoji. Ta, da po- 
stoji, bilo bi istinito, a istinito nije ništa, ako nije onakvo, 
kakvim se pokazuje. No ono se ne pokazuje, dakle nije isti- 
nito, osim ako imaš što da tome prigovoriš. 

A.: Vidim, da je to doista poteklo iz onoga, što sam odobrio, 
ali je tako besmisleno, da bih lakše porekao, što god želiš od 
prethodnoga, nego dopustio, da je to istinito. 

R.: Nimalo se ne protivim. Pogledaj dakle, što želiš kazati: 
da li to, da se ono, što je tjelesno, može zamjećivati samo 
osjetilima, da li to, da opaža samo duša, da li to, da postoji 
kamen ili što drugo, ali da nije pravi, da li to, da sam pojam 
istinito treba drukčije definirati? 

A.: Baš to posljednje, molim te, razmotrimo. 

R.: Definiraj dakle istinito! 

A.: Istinito je ono, što je onakvo, kakvim se čini onome, 
koji to spoznaje, ako je taj voljan i kadar da to spoznaje. 

R.: Ne će dakle biti istinito ono, što nitko ne može spoznati? 
Nadalje, ako je lažno ono, što se čini drukčijim, nego što jest, 
što će biti, ako se ovaj kamen jednome čini kamen, a drugome 
drvo? Da li će ista stvar biti i lažna i istinita? 

A.: Još me više uznemiruje ono prethodno: na koji način, 
ako se nešto ne može spoznati, proizlazi iz toga, da nije isti- 
nito? Što se naime tiče toga, da je jedna stvar u isto vrijeme 
i istinita i lažna, to me previše ne uznemiruje. TA vidim, da 
je ista stvar, ako se usporedi s različitima, u isto vrijeme i 
veća i manja. Ali to proizlazi iz toga, što ništa nije po sebi 
veće ili manje. To su naime nazivi uspoređivanja. 

R.: Ali, ako kažeš, da ništa nije istinito po sebi, ne bojiš li 
se, da će iz toga proizlaziti, da ništa ne postoji po sebi? Po 
čemu je naime ovo drvo, po tome je i pravo drvo. A nije mo- 
guće, da samo po sebi, t. j. bez onoga, koji će ga spoznati, 
bude drvo, a ne bude pravo drvo. 

A.: Kažem dakle ovo i ovako definiram, te se ne bojim, da 
će moja definicija biti zabačena zbog toga, što je previše 
kratka: Čini mi se doista, da je istinito ono, što postoji. 

R.: Ništa onda ne će biti lažno, jer, što god postoji, isti- 
nito je. 

A.: Doveo si me u veliki škripac, pa uopće ne nalazim, što 
da ti odgovorim. Zbog toga, iako ne želim drukčije biti poučen 
nego tim pitanjima, ipak se već bojim biti pitan. 

GLAVA VI. 


ODAKLE POTJEČE LAŽNOST I GDJE JE? 
9 


Augustin vidi, da je rješenje problema teško, pa se moli Bogu, 
da mu pošalje svoje svijetlo i da ga izvede na pravi put. Poslije te 
molitve razgovor se nastavlja. 


R.: Sada pazi, koliko možeš, i budi pozoran vrlo budno! 


A.: Reci, molim te, ako ti je još što palo na um, da ne 
propadnemo. 


R.: Sada pazi! 
A.: Evo, ništa ti drugo i ne radim. 
10 


R.: Najprije ponovo razmatrajmo, što je lažno. 


A.: Čudio bih se, ako to bude išta drugo nego ono, što nije 
onakvo, kakvim se čini. 

R.: Radije budi pozoran, pa prije upitajmo sama osjetila. 
Jer doista ono, što vide oči, ne naziva se lažnim, ako nema 
kakve sličnosti s istinitim. Tako, na primjer, čovjek, kojega 
vidimo u snu, zacijelo nije pravi čovjek, nego lažan baš po 
tome, što ima neku sličnost s pravim. Tko bi naime vidio psa 
i s pravom rekao, da je usnio čovjeka? I taj je pas dakle la- 
žan po tome, što je samo sličan pravome. 

A.: Tako je, kako kažeš. 


R.: A što onda, kad bi netko u budnom stanju vidio konja 
pa mislio, da vidi čovjeka? Zar se ne vara zato, što mu se 
pojavljuje neka sličnost s čovjekom? Kad bi mu se naime po- 
kazivao samo izgled konja, ne bi mogao smatrati, da vidi 
čovjeka. 

A.: Potpuno se slažem. 


R.: Isto tako lažnim nazivamo stablo, koje vidimo nasli- 
kano, i lažnim lice, koje se odrazuje s ogledala, i lažnim kre- 
tanje tornjeva onima, koji plove, i lažnim lom vesla samo 
zato, što je sve to vjerojatno. 

A.: Priznajem. 


R.: Tako se varamo u blizancima, tako u jajima, tako u 
pojedinim pečatima utisnutim jednim pečatnjakom i u ostalim 
takvim stvarima. 

A.: Potpuno te pratim i slažem se. 

R.: Sličnost dakle stvari, koja se odnosi na oči, majka je 
lažnosti. 

A.: Ne mogu poricati. 

R.: No sva se ta obilna građa, ako se ne varam, može po- 
dijeliti na dvije vrste. Ona se naime nalazi dijelom u jedna- 
kim stvarima, a dijelom u lošijima. Jednake su stvari onda, 
kada kažemo ili da je ovo slično onome, ili da je ono slično 
ovome, kao što je spomenuto o blizancima ili o utiskivanju 
pečatnjaka. Među lošije pak pripada ono, kad za lošije kažemo 
da je slično boljemu. Tko bi naime pogledao na ogledalo i s 
pravom rekao, da je on sličan onoj slici, a ne radije, da je ona 
slika slična njemu? Ta pak vrsta nalazi se dijelom u onome, 
što doživljava duša, a dijelom u onim stvarima, koje se vide. 
No upravo ono, što doživljava duša, doživljava ili u opažanju, 
na pr. kretanje tornja, koje ne postoji, ili u samoj sebi po ono- 
me, što prima od osjetila, kakva su priviđenja onih, koji sni- 
vaju, i možda i onih, koji su ludi. Nadalje, od onoga, što se po- 
javljuje u samim stvarima, koje vidimo, jedno stvara i obli- 
kuje priroda, a drugo živa bića. Rađanjem i odražavanjem pri- 
roda čini sličnosti lošijima: rađanjem, kad se rađaju slični ro- 
diteljima, a odražavanjem s bilo kakvih ogledala. Iako naime 
ljudi prave vrlo mnogo ogledala, ipak ne stvaraju sami one 
slike, koje se odrazuju. No djela živih bića nalaze se na sli- 
kama i na svim takvim tvorevinama. U tu vrstu može se uklju- 
čiti i ono, što rade demoni, ako se to doista dešava. Za sjene 
pak tjelesa, koje se dosta prikladno mogu nazivati sličnima 
tijelu i nekako lažnim tjelesima, ne može se poricati da pri- 
padaju pod sud očiju. Želim ih smjestiti u onu vrstu, koja 
nastaje po prirodi odražavanjem. Odražava naime svako tijelo 
postavljeno prema svijetlu te na protivnoj strani stvara sjenu. 
Da li ti se čini, da treba što iznijeti protiv toga? 


A.: Meni doista ništa. No silno željno iščekujem, na što to 
smjera. 


12 


R.: Pa ipak treba da se strpimo, dok nam i ostala osjetila 
ne objave, da lažnost boravi u sličnosti onome, što je istinito. 

I u samom naime sluhu dolazi gotovo isto toliko vrsta slično- 
sti, na pr. kad slušajući glas nekoga, koji govori, a ne vidimo 
ga, mislimo, da je to netko drugi, kojemu je sličan po glasu. 
U lošijim pak stvarima svjedok je ili jeka ili ono zujanje u sa- 
mim ušima, ili u satovima neko oponašanje kosa ili gavrana, 
ili ono, što se ljudima u snu ili u ludilu čini da čuju. Ono 
pak, što muzičari nazivaju lažnim sitnim glasovima, nevjero- 
jatno snažno potvrđuje istinu. To će se jasno pokazati kasnije. 
Ipak ni sami ti glasovi, a to je zasada dovoljno, nisu po slično- 
sti daleko od onih, koje nazivaju pravima. Pratiš li ovo? 


A.: Čak vrlo rado, jer to shvaćam bez napora. 


R.: Dakle, da se ne zadržavamo, čini li ti se, da se lako 
može razlikovati ili ljiljan od ljiljana po mirisu, ili med bilj- 
ke dušice od meda biljke dušice iz različitih košnica po oku- 
su, ili mnoštvo labuđeg perja od guščjega po dodiru? 


A.: Ne čini. 
R.: A što, kad sanjamo, da to ili mirišemo ili kušamo ili 


diramo? Ne vara li nas sličnost slika, koja je to gora, što je 
manje stvarna? 


A.: Pravo kažeš. 


R.: Stoga je očevidno, da nas u svim osjetilima, bilo kod 
jednakih ili gorih stvari, ili vara sličnost, koja se nameće, ili 
je, iako se ne varamo, jer odgađamo svoj pristanak ili upozna- 
jemo razliku, ipak očito, da one stvari nazivamo lažnima, koje 
nalazimo slične pravima. 


A.: U to ne mogu sumnjati. 


Na kraju razgovora dolazi se do zaključka, da je istina vječna 
i da postoji po sebi. Kad nje ne bi bilo, ništa se ne bi moglo ozna- 
čiti kao istinito. Vječnost istine uključuje i vječnost duše. U tom 
rješenju Augustin je samo nastavljač platonizma. 


Naslov originala: S. A. Augustini Hipponensis episcopi 
Opera omnia I., Parisiis 1841. (Patrologiae cursus com- 
pletus, Series Latina, 32 Accurante J. P. Migne) 

2. ANICIJE MANLIJE SEVERIN BOETIJE 
UTJEHA FILOZOFIJE 


SREĆA JE CILJ LJUDSKOG DJELOVANJA 


Sve nastojanje smrtnika, koje se očituje u naporu mnogo- 
strukih težnja, ide doduše različitim putem, ali se ipak trudi 
da dopre do istog cilja, naime do sreće. To je ono dobro, koje 
kad netko postigne, ne može ništa više željeti. Doista, to je 
najveće od svih dobara, koje u sebi sadržava sva dobra. Ta, 
kad bi mu što nedostajalo, ne bi moglo biti naiveće dobro, jer 
bi izvan njega ostajalo još nešto, što bi se moglo željeti. Jasno 
je dakle, da je sreća stanje postignuto skupom svih dobara. 
To stanje, kako rekosmo, različitim putem nastoje postići svi 
smrtnici. Od prirode je naime u duhu ljudi usađena želja za 
pravim dobrom, ali ih zabluda zastranjujući odvodi k lažnim 
dobrima. Jedni od njih, držeći, da je najveće dobro ničim ne 
oskudijevati, trude se da obiluju bogatstvom. Drugi opet, su- 
deći, da je najveće dobro ono, koje najviše zavređuje pošto- 
vanje, nastoje postići časti i tako biti vrijedni štovanja svojim 
sugrađanima. Ima ih, koji drže, da je najveće dobro u naj- 
većoj moći: oni ili žele da sami vladaju ili nastoje da budu 
uz one, koji su na vlasti. Oni pak, kojima se nečim najboljim 
čini slava, žure se da prošire slavu svog imena istaknutim dje- 
lima, bilo u ratu ili u miru. No većina prosuđuje vrijednost 
dobra po radosti i veselju; oni smatraju najvećom srećom pli- 
vati u nasladi. Ima i onih, koji u tim stvarima zamjenjuju 
međusobno cilj i uzrok; to su, na primjer, oni, koji žude za 
bogatstvom radi moći i naslada, ili oni, koji traže moć ili 
radi novaca ili radi slave svog imena. 


Na te dakle i ostale takve stvari upravljena su ljudska 
djela i želje, na pr. na plemstvo i naklonost naroda, što, kako 
se čini, pribavlja neku slavu, i na ženu i djecu, koja se traže 

radi ugodna života. Prijatelji pak, koji su najčasnija vrsta 
dobara, ne pripisuju se slučaju, nego vrlini. Ostalo se uzima 
ili radi moći ili radi zabave. Nadalje, potpuno je jasno, da se 
prednosti tijela ubrajaju među naprijed spomenuta dobra. 
Čini se naime, da tjelesna snaga i veličina pribavljaju moć, 
ljepota i okretnost slavu, a zdravlje nasladu. Očito je, da se 
pomoću svega toga teži samo za srećom. Jer, što netko traži 
iznad ostaloga, to smatra najvećim dobrom. No prethodno smo 
utvrdili, da je najveće dobro sreća. Stoga se i smatra, da je 
sretno stanje ono, koje svatko želi iznad ostaloga. 

Imaš dakle pred očima gotovo u cijelosti izložen oblik ljud- 
ske sreće: bogatstvo, časti, moć, slavu i naslade. Uzimajući u 
obzir samo te stvari, Epikur je, dosljedan sebi, ustanovio, da 
je najveće dobro naslada, jer se po njegovu mišljenju čini, 
da i sve ostalo pribavlja duhu ugodnost. 

No vratimo se na težnje ljudi. Njihov duh, makar sa za- 
mračenim pamćenjem, ipak ponovo traži najveće dobro, ali, 
kao da je pijan, ne zna, kojim putem da se vrati kući. 

A zar se čini, da griješe oni, koji nastoje da ničim ne 
oskudijevaju? Ta nema ničega drugoga, što bi u jednakoj mjeri 
moglo pribaviti sreću kao stanje bogato svim dobrima, koje 
ne treba tuđega, nego je samo sebi dovoljno. Zar su onda u 
zabludi oni, koji drže, da je ono, što je najbolje, ujedno i 
najvrednije poštovanja? Nipošto. Ono naime, što se nastoja- 
nje gotovo svih smrtnika trudi da postigne, niti je neznatno 
niti se smije omalovažavati. Zar se među dobra ne smije ubra- 
jati i moć? Kako to? Može li se smatrati nemoćnim i slabim 
ono, što je stvarno nadmoćnije svemu? Ili, ne treba li nečim 
nevrijednim držati slavu? No ne može se poricati, da se sve, 
što je izvanredno, čini ujedno i najvrednijim slave. A da sreća 
nije tjeskobna ni tužna ni podvrgnuta bolovima'i teškoćama, 
čemu treba govoriti, kad se i u najmanjim stvarima traži ono, 
čega posjedovanje i uživanje pruža radost? 

To je dakle ono, što ljudi žele postići, pa teže za bogat- 
stvom, počastima, vlašću, slavom i užicima zato, što misle, 
da će im preko toga pripasti dovoljnost samom sebi, poštova- 
nje, moć, glasovitost i veselje. Dobro dakle jest ono, što 
ljudi traže tako različitim težnjama. Kolika je pak u tome 
snaga prirode, lako se može pokazati time, što se njihovi 
nazori, makar su različiti i nesložni, ipak podudaraju u izboru 
dobra kao cilja. (IZI, 176—180.) 

NESTALNOST I PROMJENLJIVOST U LJUDSKOM ŽIVOTU 


Koliko je ta slava sitna i bez svake vrijednosti, razmotri iz 
ovoga: 

Utvrđeno je, da čitav obujam Zemlje, kako si upoznao na 
temelju astroloških dokazivanja, prema nebeskom prostoru 
predstavlja točku, t. j. ako bi se Zemlja usporedila s veličinom 
nebeske kugle, došlo bi se do zaključka, da uopće ne zaprema 
nikakav prostor. Od toga dakle tako neznatnog dijela svijeta 
gotovo samo u četvrtini, kako si naučio prema Ptolemejevu! 
dokazivanju, nastavaju nama poznata živa bića. Ako od te 
četvrtine odbiješ u misli prostor, koji zapremaju mora i mo- 
čvare i kojim se pruža kraj pust zbog žege, za stanovanje ljudi 
preostat će jedva vrlo uzak prostor. Zbijeni i zatvoreni u toj 
vrlo sitnoj točki jedne točke, zar pomišljate na raznošenje 
svoje slave i na širenje vlastitog imena? A što ima veliko i 
sjajno slava, koja je stegnuta tako uskim i malim granicama? 
Dodaj tome i činjenicu, da u tom ograničenom prostoru za 
kratkotrajno stanovanje nastava više naroda, koji se razlikuju 
jezikom, običajima i načinom cjelokupna života. I zbog pote- 
škoće putovanja i zbog razlike u govoru i zbog nenaviklosti 
na saobraćanje do tih naroda ne može dospjeti ne samo slava 
pojedinih ljudi, nego ni gradova. Čak u vrijeme Marka Tulija, 
kako on sam navodi na jednom mjestu,* glas o rimskoj državi 
još nije bio prešao gorje Kavkaz, a ipak je ta država bila tada 
jaka i već ulijevala strah Partimaš i ostalim tamošnjim na- 
rodima. Vidiš li dakle, kako je sužena i ograničena slava, 
koju se trudite širiti i rasprostraniti? Nadalje, običaji i uredbe 
različitih naroda razlikuju se između sebe, tako da se ista 
stvar kod jednih smatra vrijednom pohvale, a kod drugih 
vrijednom smrtne kazne. Zato, ako koga veseli veličanje nje- 
gova dobra glasa, tome nikako ne koristi, da mu se ime širi 
među mnoge narode. Svatko će dakle biti zadovoljan slavom 
proširenom među svojima, pa će ta sjajna besmrtnost imena 
biti stegnuta u granice jednoga naroda. 


1 Ptolemej Klaudije, grčki astronom, matematičar i geograf rođom iz 
Egipta, živio u 2. stoljeću u Aleksandriji. U astronomiji bio je glavni za- 
stupnik geocentričkog sistema. Njegova su djela vrijedila u Srednjem 
vijeku kao autoritet. 


šo Dara (Marko Tulije) govori o tome u djelu »De re publica« (»O dr- 
Vie), VI 0. 

2 Parti. narod u sjeveroistočnoj Perziji. bili su vrsni konjanici | stri- 
jelci. U s. stoljeću prije n. e. osnovali su prostranu državu, koja se dugo 
odupirala Rimljanima. 

A koliko je mnogo muževa u svoje vrijeme vrlo slavnih 
zatro bijedni zaborav pisaca! Konačno, što bi koristila i sama 
pisana djela, koja zajedno s njihovim piscima pokapa odveć 
duga i mračna starina? 

No vama se čini, da širite svoju besmrtnost, kad mislite na 
slavu budućnosti. Ako pak pomisliš na neograničeno vrijeme 
vječnosti, imaš li razloga da se veseliš trajnosti svoga imena? 
Usporedi li se naime vrijeme jednoga časa sa deset tisuća go- 
dina, budući da je jedno i drugo to vrijeme ograničeno, jedan 
čas ipak zahvaća neki, makar i najmanji dio toga vremenskog 
razmaka. Ali sam taj broj godina, ma s kojim brojem bio 
pomnožen, ne može se ni usporediti s bezgraničnim traja- 
njem. Ograničene se naime veličine mogu nekako uspoređi- 
vati, ali neograničeno se nikada ne će moći usporediti s ogra- 
ničenim. Zbog toga, ako se ma koliko dugotrajna slava zamisli 
zajedno s neograničenom vječnošću, činit će se ne samo sit- 
nom, nego upravo nikakvom. 

Vi pak znate valjano raditi samo obazirući se na prevr- 
tljivu naklonost puka i na govorkanje, pa, zapustivši vrijednost 
savjesti i vrline, tražite nagradu u tuđem nevrijednom govoru. 
(IL, 156—158.) 


BOGATSTVO NIJE DOVOLJNO ZA SRETAN ŽIVOT 


Makar lakom bogataš, kojemu teče zlatna rijeka, gomilao 
bogatstvo, koje ga ne će zadovoljiti, makar obilno kitio vrat 
biserjem iz Crvenog mora, makar orao plodne oranice sa sto- 
tinu volova, ni za života ne napušta ga briga, koja izjeda, niti 
ga poslije smrti prati nevrijedno bogatstvo. (III, 190—191.) 


POHVALA PRIRODNE JEDNOSTAVNOSTI 


Neobično li sretna negdašnjeg pokoljenja, zadovoljna vjer- 
nim oranicama i neupropaštena mlitavom raskoši! Ono je dug 
post prekidalo žirom, za koji se nije mučilo. Tad još ljudi 
nisu znali miješati Bakhov dar* za žitkim medom ni tirskim$ 
grimizom bojadisati sjajno tkanje Serana.# Zdrav san pružala 


“T. j. vino. 

5 Fenički grad Tir bio je na glasu zbog industrije grimiza. 

* Serani, narod u sjeverozapadnoj Kini, poznat u antiki kao glavni 
proizvođač svile. 

im je trava, piće brza rijeka, a sjenu visoka omorika. Još trgo- 
vac nije sjekao morsku pučinu niti je, skupivši odasvud robu, 
vidio nove obale. Tada su šutjele nemile bojne trube, a ni 
krv, potekla od ljute mržnje, nije još bila omastila strašno 
oružje. TA zašto bi neprijateljski bijes bio želio da prvi digne 
ikakvo oružje, kad su vidjeli samo ljute rane, a nikakve na- 
grade za krv. 


Kamo sreće da se naša vremena vrate na stare običaje! 
No žestoka želja za posjedovanjem plamti strašnije od pla- 
mena Etne. Jao, tko li je bio onaj, koji je prvi iskopao skrive- 
no teško zlato i drago kamenje željno da ostane sakriveno, 
dragocjenosti pune opasnosti? (1I, 138—144.) 


GDJE LEŽI PRAVA SREĆA? 
(Dijalog Filozofije i Boetija) 


»Bit će dovoljno, što sam ti dovle pokazivala oblik lažne 
sreće. Ako je jasno razabiraš, po redu zatim dolazi, da ti poka- 
žem, koji je njezin pravi oblik.« — »Doista vidim«, rekoh ja, 
»da se ni bogatstvom ne može postići potpuno zadovoljstvo, ni 
vlašću moć, ni počastima poštovanje, ni slavom glasovitost, 
ni nasladama veselje.« — »Da li si spoznao i razloge, zašto je 
to tako?« — »Doduše, čini mi se, da to vidim kao kroz neku 
sitnu pukotinu, ali bih volio da to od tebe jasnije saznam.« — 
»Pa ipak razlog je potpuno očevidan. Što je naime po prirodi 
jednostavno i nepodijeljeno, to ljudska zabluda odvaja i od 
istinitog i savršenog pretvara u lažno i nesavršeno.« (III, 127.) 


»Očevidno je dakle, kako je bijedna sreća, koja se zasniva 
na smrtničkim stvarima. Ona ni kod ravnodušnih ne traje 
neprekidno niti tjeskobne potpuno veseli. Čemu onda, smrt- 
nici, tražite vani sreću, koja se nalazi u vama? Smućuje vas 
zabluda i neznanje. Pokazat ću ti ukratko osnov najveće sre- 
će. Da li je za tebe išta dragocjenije od tebe samogn? Ništa, 
odgovorit ćeš. Stoga, ako budeš vladao samim sobom, posje- 
dovat ćeš ono, što ni sam nikada ne bi želio izgubiti niti bi ti 
sudbina mogla oduzeti. A da spoznaš, da se sreća ne može 
sastojati od tih udesu podvrgnutih stvari, ovako razmotri: 

Ako je sreća najveće dobro bića, koje živi po razumu, i ako 
ono, što se na bilo koji način može oduzeti, nije najveće dobro, 
jer se pred njim ističe ono, što se ne može ugrabiti, očito je, 
da nestalnost udesa ne može potpomagati stjecanje sreće. Kto- 
me onaj, kojega vuče ta nepostojana sreća, ili zna, da je ona 
promjenljiva, ili ne zna. Ako ne zna, kako li može biti sretan 
udes zasnovan na zaslijepljenosti neznanja? Ako pak zna, nu- 
žno je, da se boji, da ne bi izgubio ono, za što ne sumnja da se 
može izgubiti, pa mu zato neprekidan strah ne dopušta, da 
bude sretan. Ili pak, ako to izgubi, drži, da ne mora za to 
mariti? I po tome je ono dobro, kojega se gubitak može ravno- 
dušno podnositi, doista vrlo neznatno.« (II, 124—125.) 


Naslov originala: A. M. Sev, Boetius: »De consolatione 
philosophiae libri« V (Palrologiae cursus completus, 
Serics Latina, 63 Accurante J. P. Migne) Parisiis 1882. 


3. JOANNES SCOTUS ERIUGENA 


O PODJELI PRIRODE 


U svom djelu O podjeli prirode, koje je napisano u obliku 
dijaloga između učitelja i učenika, Skot Eriugena nastoji da kršćan- 
ske dogme objasni filozofijom neoplatonizma. 


Ovdje su navedena dva primjera njegovih razmatranja o bogu. 


1. DA LI BOG SEBE ZNA? 


UČITELJ: Stoga, ako Bog spoznaje, što je on sam, zar ne 
određuje sama sebe? Ta sve, o čemu se shvaća što je, može 
biti određeno od toga samoga ili od drugoga. Po tome, ako 
Bog ne može biti određen samo od stvorenja, ali od samoga 
sebe može, on nije neodređen općenito, nego na poseban način. 
Ili, on postoji, da tako kažem, kao određen za sebe sama, a kao 
neodređen za stvorenje. Ako se to prihvati, nužno će proizla- 
ziti, ili da Bog nije općenito neodređen, ako ne može biti odre- 
đen jedino od stvorenja, a ne od samoga sebe, ili da uopće nije 
moguće, da bude određen ni od stvorenja ni od sebe samoga, 
tako da je općenito neodređen. 


UČENIKI!: Smatram, da je tama tog sadašnjeg umovanja 
nepristupačna, pa ako onaj sam, koji je predmet našeg ispiti- 
vanja, ne pruži u tom istraživanju svoju desnicu, lako bih vje- 
rovao, da do te tame nema nikakva pristupa. Ako naime Bog 
sama sebe ne određuje ili ne može odrediti, tko će poricati, 
da na nj pada neznanje i nemoć? Neznanje naime, ako ne 
razabira, što je on sam, a nemoć, ako ne može odrediti, u čemu 
je njegovo postojanje. Činit će se doista, da je nemoćan, kad u 
nečem ne može odrediti sama sebe. Ako pak razabira i odre- 
đuje, što je on, dokazat će se, da nije uopće neodređen, kad 


' Sve, što govore učitelj i učenik, mišljenje je Eriugene. (B.) 

ne može biti određen jedino od stvorenja, jer ga ono nikako 
ne spoznaje, nego se sam određuje i zna, što je on. 

UČITELJ: Ne uznemiruj se, nego radije budi dobre volje! 
Ovo nas naime razmatranje privlači, da upoznamo sami sebe, 
i vodi nas do onoga, što treba da pobožno razmišljamo, shva- 
ćamo i izjavljujemo o našem Bogu, i to pod njegovim vod- 
stvom. Jer, koliko u početku ispitivanja to razmatranje bude 
smatrano tamnim i napornim, toliko će se kasnije pronaći 
jasnim i plodonosnim. Nemoguće je naime, kako kaže sv. 
Augustin, zbog neke božanske providnosti, da pobožnim du- 
šama, koje savjesno i revno istražuju same sebe i svoga Boga, 
t. j. istinu, bude uskraćena sposobnost, da tu istinu i pronađu. 

UČENIK: Ne smućujem se, nego me sve više opravdano 
uznemiruje nejasnoća tog pitanja, pa držim, da njegovo rje- 
šenje nije lako. 

UČITELJ: Vratimo se zato na ono, što smo u prvoj knjizi 
međusobno raspravili i, ako se ne varam, izveli na čistac. 

UČENIK: Podsjeti me, molim, što je to. 

UČITELJ: Sjećaš li se, da smo se potpuno složili, da se 
nijedna od onih deset kategorija (Aristotelovih) ne može ni na 
koji način valjano izricati o božanskoj prirodi? 

UČENIK: To je nepobitno bilo prihvaćeno i utvrđeno. 


UČITELJ: Ne ćemo se dakle u rješavanju poteškoće tog 
Pitanja tako teško znojiti, kako tvrdiš, ako oštroumno ogle- 
damo utvrđene zaključke iz prve knjige. Jasno će se poka- 
zati, da njihova točna i brižna primjena u ovoj prilici nosi 
veoma lijep i veoma koristan plod. 

UČENIK: Ako bude tako, to će biti vrlo potrebno. 

UČITELJ: Zaista će biti. Stoga redoslijed razmatranja, 
kako se čini, traži, da ukratko opet dozovemo u pamet same 
one kategorije. 


UČENIK: Drukčiji nam se put istraživanja ne pokazuje. 
No ipak želio bih, da ih u obliku pitanja sažeto ponoviš. 

UČITELJ: Pazi onda pomno na ovaj red pitanja: Što? 
Koliko? Kakvo? Čemu? U kojem položaju? U kojem 
stanju? Gdje? Kada? Da li radi? Ili trpi? Isto tako, ako 
hoćeš grčki: Ti; I 6oov; Iloiov, Ilgoc ul; KeioJai; Aga 
čzeodar; *A.a noi; Ildre; Ti nedvrar, "Aga # ndoyu. Nijedno 


2 T. j. ono, što je rečeno o kategorijama, naime da se one ne mogu 
primijeniti na boga. (B.) 

od tih pitanja (kategorija) ne odnosi se prikladno na Boga, 
jer se ništa od toga u njemu ne spoznaje ni od njega sa- 
moga ni od drugoga. To se naime može prikladno razmatrati 
kod onoga, što kao priznato ide u područje uma ili opažanja. 
TA što? Ako o Bogu zapitaš što je on, zar ne ćeš time tražiti 
neku posebnu određenu supstanciju? Pa ako tko odgovori ovo 
ili ono, zar se ne će činiti, da određuje neku određenu i ogra- 
ničenu supstanciju? No ako bi tko uistinu o Bogu to izrekao 
ili ako sam Bog o sebi to razabira, s pravom će to imati prvo 
mjesto među kategorijama, koje se pridaju utvrđenim i odre- 
đenim subjektima, u kojima i oko kojih se kreće i sadržano je 
sve, što je slučajno. Zato će se o njemu izricati prva katego- 
rija, ali ne u prenesenom smislu, nego u pravom značenju. Bilo 
naime da božansku prirodu zamisli ncko razumno biće ili ona 
sama sebe u nekoj određenoj suštini, ona nije potpuno neodre- 
đena i neograničena i riješena svega slučajnoga. Stoga se ne 
zamišlja, da ona stvarno leži iznad svega, što se može reći ili 
pomisliti, jer se pomišlja unutar nekih granica određene pri- 
rode. Sve naime, o čemu se može izjavljivati ili misliti što je, 
ne može prijeći područje onoga, što postoji, nego će se s pra- 
vom smatrati, da je ili dio u cjelini, ili cjelina u dijelovima, 
ili oblik u rodu, ili rod u oblicima, ili pojedini brojevi (poje- 
dinosti) u vrsti, ili vrsta u pojedinostima, ili skup svega na- 
vedenoga sveden 1z mnoštva u neko jedinstvo. A to je veoma 
udaljeno od jednostavne i neograničene istine božanske pri- 
rode, koja je drukčija od svega, što postoji. Nije naime ni 
cjelina ni dio, a ipak se naziva cjelinom i dijelom, jer ie ona 
stvorila svaku cjelinu i svaki dio i sve cjeline i sve dijelove. 
Isto tako nije ona ni rod, ni oblik, ni vrsta, ni broj (pojedinost), 
ni supstancija bilo najopćenitija ili najposebnija, ali se ipak 
o njoj sve to izriče, jer od nje sve to dobiva sposobnost posto- 
janja. Ona se također naziva općenitošću svega toga, iako 
neograničenošću svoje uzvišenosti nadvisuje općenitost svega 
stvorenoga, jer je ona stvorila čitavu općenitost. Kako dakle 
božanska priroda može o sebi shvaćati što je, kad ona nije 
ništa? Nadvisuje naime sve, što jest, jer ni ona sama nije po- 
stojanje, nego svako postojanje potječe od nje, koja se vrsno- 
ćom svoje uzvišenosti izdiže iznad svake suštine i supstancije. 
Ili, kako neograničenost može u nečemu biti određena od 
toga samoga ili u nečemu biti zamišljena, kada to samo spo- 
znaje sebe izdignutim iznad svega ograničenoga i neograni- 
čenoga, iznad ograničenosti i neograničenosti? 


210 


Bog dakle ne zna, što je on, jer je nepojmljiv u bilo čemu 
i sebi samome i svakom razumu. A kad sama istina razumlji- 
vim glasom u čistom mišljenju izjavljuje, da se to o Bogu 
sasvim točno govori, nitko od onih, koji savjesno ispituju, ni 
od onih, koji su upućeni u božanske tajne, kada čuje o Bogu 
da on ne može shvatiti, što je on sam, ne mora misliti drugo 
nego da sam Bog, koji nije nešto, uopće ne zna u sebi, što on 
sam nije, a ne spoznaje sama sebe kao nešto, što postoji. Ne 
zna dakle, što je on sam, t. j. ne zna, da je nešto, jer spoznaje, 
da on uopće ne pripada medu one stvari, koje se u nečemu spo- 
znaju i o kojima se može reći ili misliti što su. Kad bi naime 
u nečem spoznavao sama sebe, ne bi pokazivao, da je on sam 
uopće neograničen, nepojmljiv i neizreciv. »A zašto pitaš«, 
kaže on, »za moje ime?« I to je nešto čudnovato. Ili, nije li 
uistinu čudnovato to ime, koje je iznad svakog imena, koje 
se ne da izreći i koje je izdignuto iznad svakog imenovanog 
imena bilo u ovom ili u budućem svijetu? Ako dakle Bog od- 
vraća od toga, da se traži njegovo ime, jer je iznad svakog 
imena i neizreciv, što onda, kad bi tko pitao za njegovu su- 
štinu, koja ne bi bila bez određena imena, da je sadržana u 
nečem ograničenom? No budući da on ne postoji ni u čemu, 
ne može nikako biti nazvan, jer kao neograničen nema nikakva 
imena. Ta sve, što se u nečem pomišlja kao supstancija, tako 
da se o tome valjano može reći što je, ne prelazi ni granicu 
ni mjeru: zatvoreno je naime nekom granicom, kojom je ome- 
đeno, i ocrtano je nekom međom, koju ne može prijeći. Do- 
ista, kad bi to dobilo najdonje mjesto u prirodi stvari, u ko- 
jem se nalaze sva tjelesa, ne bi moglo još niže protegnuti 
mjeru svoje prirode, jer niže od toga nema ničega. A ne bi 
se moglo ni uzdići na više. jer je ograničeno u životnom krc- 
tanju, kojim se hrani i rasle, pa se zato ne izdiže iznad svoje 
prirode. 


Ako to i postoji u uzvišenosti svakog stvorenja, ipak, da 
bi se spoznavalo kao razumno biće, nužno je, da bude spu- 
tano svojim granicama. Ne može se naime uzdići doe stvore- 
nja višega od sebe, jer se čini, da među stvorenim stvarima 
nema ničega višeg od njega. Isto tako ne može se spustiti niže 
zbog postojećih stvari, koje ga slijede. Kad bi pak zauzimalo 
svoje mjesto lebdeći po sredini, ne bi se spuštalo na niže niti 
bi se pružalo na više, nego bi zadržavalo svoj prirodni po- 
ložaj po sredini. Zbog toga nema stvorenja, bilo vidljiva ili 

nevidljiva, koje ne bi u nečemu, u mjeri, broju i težini, bilo 
stegnuto unutar granica svoje prirode. 

Bog naprotiv razabira, da on nije ni u čemu od toga, već 
spoznaje, da je svojom izvanrednom mudrošću iznad svakog 
prirodnog reda, da je dubinom svoje kreposti dublji od svega 
i da se neistraživim upravljanjem svoje providnosti nalazi 
unutar svega, jer je u njemu samome sve, a izvan njega ne- 
ma ničega. On je naime jedini mjera bez mjere, broj bez 
broja i težina bez težine. I s pravom, jer ga nitko, pa ni on 
sam sebe, ne mjeri, ne broji i ne uređuje. Zato razabira, da 
on nije ni u kojoj mjeri, ni u kojem broju i ni u kojem redu, 
jer ni u što od toga nije kao supstancija uključen zato, što on 
jedini stvarno postoji kao neograničen u svemu i iznad svega. 

No nemoj mi prigovoriti, što sam rekao, da se red tjelesa 
ne može protegnuti do viših priroda, kad vjerujemo, da će 
sva tjelesa prijeći u netjelesna svojstva i supstancije." Kad 
naime do toga dođe, prestat će da budu tjelesa. No zasada, dok 
su još tjelesa, ne mogu ni na niže ni na više prijeći granice 
svoje prirode. O tom dijelu filozofije pomnije će se rasprav- 
ljati, kad budemo razmatrali vraćanje stvari na njihove uz- 
roke. Sada pak imajmo pred očima ono, o čemu govorimo, 
naime da Bog ne zna, što je on. A ti se nemoj ustručavati da 
otvoreno kažeš svoje mišljenje o tome, o čemu kušamo uvje- 
ravati. 


UČENIK: Ono, što si rekao o neobičnom božanskom ne- 
znanju, po kojem Bog ne zna, što je on, čini mi se, priznajem, 
iako je tamno, da ipak nije lažno, nego istinito i vjerojatno. 
(11, 28.) 


Iz daljnjeg razgovora proizlazi, da bog nije nešto, nego je 
kako za sebe, tako i za sva druga stvorenja beskonačan. Stoga on 
o sebi ne može imati ni znanje. Ta neodređenost pokazuje, prema 
Eriugeni, da je njegovo neznanje upravo njegovo najviše znanje. 


2. STO BOG VIDI? 
UČITELJ: Želiš li pak čuti, što mislim o vječnosti svega u 
Riječi božjoj, pažljivo slušaj ovo, što slijedi. 
UČENIK: Spreman sam. 


"T. j. za vrijeme četvrtog stupnja, koji prema Eriugeni označuje po- 
vratak svega u prvobitni izvor postojanja. (B.) 

UČITELJ: Da li smatraš, da je Riječ božja, u kojoj je sve 
postalo, stvorila sve, što je u njoj postalo? 

UČENIK: Doista smatram. Iako naime teolozi na temelju 
Svetog pisma trojako razmatraju božansko djelovanje, na ko- 
jemu se sve osniva: Otac naime stvara, u Sinu to nastaje, a 
Duh sveti to podjeljuje, ipak je to jedno isto djelovanje naj- 
višega i svetoga Trojstva. Ono naime, što stvara Otac, stvara 
i Sin i stvara Duh sveti, pa ono, što je postalo u Sinu, po- 
stalo je u Ocu i u Duhu svetome. Jer ako je Sin u Ocu, nužno 
je, da bude u Ocu sve, što je postalo u Sinu. Ne slaže se naime 
s razumom, da zamišljamo kako je samo Sin u Ocu, a kako 
ono, što Otac čini u Sinu, nije u Ocu. Na sličan način, ono, 
što Duh sveti gaji i raspodjeljuje, to gaji i raspodjeljuje i 
Otac i Sin. 

UČITELJ: Ako dakle Sin stvara ono, što je u njemu po- 
stalo, treba li vjerovati, da je on stvorio nešto, što nije vidio? 


UČENIK: Držim, da je on vidio ono, što je stvorio i što je 
u njemu postalo. 

UČITELJ: Točno držiš. Zato reci, na koji je način to vidio, 
da li tjelesnim osjetilom ili umom? 


UČENIK: Ne bih rekao, da je Bog vidio ono, što je stvo- 
rio. ni osjetilom ni umom. Ta on, koji je bestjelesan, nema 
tjelesnog osjetila. A ni ono, što nadvisuje svaki um, ne može 
se valjano nazivati umom. Ipak se naziva umor, a tako i 
duhom po značenju, koje se od stvorenja prenosi na Stvo- 
ritelja, jer je on uzrok i začetnik svakog uma i duha. Onaj, 
kome ne treba nikakvo stvorenje kao pomagalo, da vidi ono, 
što želi stvoriti, ne gleda pomoću stvorenja, bilo tjelesnoga 
ili bestjelesnoga. Nije naime, kako kaže Maksim* i kako nam 
to pokazuje razum, moguće da onaj, koji je iznad svega ono- 
ga, što postoji, prihvaća ono, što postoji. Nego kad kažemo, da 
on spoznaje odluke svoje volje kao ono, što jest, pri tome do- 
dajemo iz uzroka zaključak. Ako je dakle Bog doista sve stvo- 
rio svojom voljom i ako se tome ne protivi razum, te ako je 
uvijek pobožno i opravdano govoriti, da Bog poznaje svoju 
volju, a da je svaku stvar, koja je postala, stvorio po svojoj 
volji, on spoznaje cno, što jest, kao odluku svoje volje, jer 
je ono, što jest, stvorio po svojoj volji. 


* Grčki mističar i teolog Maksim (Maximus Confessor, 580.—562.) pisao je 
komentare za djela Dionizija Areopagite | tako utjecao na Skota Eriugenu. 
(B.) 

UČITELJ: Ne vidi li dakle Bog i ono, što je stvorio, onako 
kao što vidi odluke svoje volje? 


UČENIK: Doista je tako, a ne drukčije. No on ne vidi, kao 
što tvrde nerazumni ljudi, osjetilno pomoću osjetila, niti mi- 
saono pomoću uma, nego onako, kako vidi odluke svoje volje, 
tako vidi i ono, što je osjetilno, i ono, što je misaono. 


UČITELJ: Potpuno i jasno shvaćaš. Nego reci, molim te, da 
li su jedno odluke božanske volje, koje Bog vidi, a drugo 
djela, koja vidi kao odluke svoje volje? 


UČENIK: Nisam kadar da potpuno i točno odgovorim na 
to pitanje. Odasvud sam naime u škripcu. Jer ako kažem, da 
je to nešto drugo, odmah ćeš kazati: »Bog dakle ne vidi ono, 
što je stvorio, kao odluke svoje volje; ne može se naime jed- 
nako i jednostavno gledati ono, što je odijeljeno i po priro- 
di različito.« Pa ćeš zaključiti: »No božansko je gledanje jed- 
nostavno, jedinstveno i jednoobrazno. Ako je dakle jedno 
božja volja, a drugo ono, što je on stvorio, ne vidi ono, što 
je stvorio, kao svoju volju.« 

Ako pak reknem, da to nije nešto drugo, iz toga će nužno 
proizlaziti ovo: Božja je dakle volja njegovo djelo, i on je 
stvorio odluke svoje volje, pa su odluke njegove volje ono, 
što je stvorio. Jedinstveno naime i jednako i jednostavno bo- 
žansko gledanje sili na zaključak, da je sve ono, što on vidi, 
jedno i isto. A on vidi ono, što je stvorio, kao odluke svoje 
volje. Jedno su dakle i isto odluke božanske volje i ono, što 
je bog stvorio. To dvoje spaja naime jednostavno božansko 
gledanje, koje vidi sve kao jedno, a jedno kao sve. 

Ako pak to priznam, bojim se, da me možda ne natjeraš, 
da priznam jedno od ovoga dvoga, naime: ili je božja volja 
odijeljena od Boga i spojena sa stvorenjem, tako da je jedno 
Bog, a drugo njegova volja, t. j. da je Bog tvorac, a njegova 
volja nešto stvoreno; ili, ako pravi razum ne dopušta takvu 
tvrdnju, nužno ću priznati, da su jedno isto i Bog i odluke 
njegove volje i sve, što je stvorio. I bez oklijevanja, prinud- 
nom snagom zaključivanja bit će stvoren zaključak: Bog je 
dakle stvorio sama sebe, ako odluke njegove volje nisu izvan 
njegove prirode i ako ne vidi na jedan način odluke svoje 
volje, a na drugi ono, što je stvorio, nego ako ono, što je stvo- 
rio, vidi kao odluke svoje volje. A ako je tako, tko će sumnjati 
u vječnost svega, što je postalo u Bogu, kad se shvati, da je 
to ne samo postalo i da je vječno, nego također da je to Bog? 

UČITELJ: Vrlo oprezno i vrlo budno udaraš putem ra- 
zumnog ispitivanja. I ako po tome čisto shvaćaš, da je ono, 
što si rekao, bez ikakve neodlučnosti tako, a ne drukčije, vi- 
dim, da nije potrebno, da se više trudim uvjeravajući te o 
vječnosti svega, što je postalo u Riječi božjoj. 

UČENIK: Izruguješ mi se, po mojem mišljenju, dok sa 
mnom velikodušno postupaš, t. j. dok prepuštaš slobodi moje 
volje da odabere i da smatra što hoće, a ne siliš me pravim 
razlozima, da zaključim ono, što o takvim stvarima treba mi- 
sliti i shvaćati, uklonivši svaku lažnost. Da ja naime sAm po 
sebi čisto shvaćam ono, što sam rekao, možda se ne bih bojao 
iznijeti otvoreno mišljenje o božanskim odlukama volje i o 
onome, što je postalo, t. j. da li je to oboje jedno isto ili ne. 
No, poznajući sama sebe kao nedovoljno sposobna, ustručavao 
sam se upustiti u raspravljanje o tome. 

UČITELJ: Zato napreduj korak po korak, da se u čemu ne 
prevariš i, što god prihvatiš, da zadržiš čvrsto u pameti. 

UČENIK: Idi preda mnom, slijedit ću te. 

UČITELJ: Iako, kako mislim, sumnjaš o volji božjoj ili o 
odlukama njegove volje ili o neizrecivoj mnogostranosti bo- 
žjeg jedinstva — Bog je naime u samome sebi mnogostruko 
jedinstvo — da li pripadaju u jednostavnu prirodu najviše 
dobrote, tako da nisu nešto drugo izvan njega, ili ne pripa- 
daju, ipak ne sumnjaš, da Bog nije bez odluka svoje volje. 

UČENIK: Sumnjati u to bila bi najveća ludost. Ta sve, što 
Bog ima, ima uvijek i nepromjenljivo, jer kod njega ništa nije 
slučajno. I zbog toga, ili on nikada nije imao odluke svoje vo- 
lje, ili, ako ih je imao, nipošto se ne smije sumnjati, da ih je 
imao uvijek. 

UČITELJ: Bog je dakle uvijek imao odluke svoje volje i 
uvijek ih je vidio. Nije mu naime moglo ostati sakriveno ono, 
što je imao. 

UČENIK: Imao ih je i vidio ih je, jer bi bilo ludo smatrati, 
da su Bogu nedostajale odredbe volje ili da ih nije uvijek 
imao ili da ih nije uvijek vidio. 

UČITELJ: Odluke su dakle božanske volje vječne, jer je 
onaj, čije su, vječan. 

UČENIK: Svakako bih se s time složio. 

UČITELJ: Što onda? Da li je i ono, što je htio, uvijek imao 
i uvijek vidio? Jasno valjda, kako mislim, shvaćaš, da za Boga 

ništa nije buduće, jer u sebi obuhvaća svako vrijeme i sve, 
što je u njemu. On je naime početak i sredina i kraj i opseg 
i tok i vraćanje svega. 


UČENIK: Ne sumnjam, da za Boga ništa nije buduće. 


UČITELJ: Stoga je sve, što je htio stvoriti, uvijek imao 
u odlukama svoje volje. Kod njega naime volja ne prethodi 
onome, što on hoće da nastane, jer je jednako vječno kao i 
njegova volja. Doista, on, kojemu je sve sadašnje, čija je volja 
uzrok svega i ujedno gledanje, djelovanje i dovršenje, ne 
očekuje, da se ono, što hoće, dogodi kao nešto buduće. Jer bez 
ikakva oklijevanja nastaje ono, što on vidi, kao nešto, što ima 
da nastane. A ako je njegova volja njegovo gledanje, a gleda- 
nje volja, sve, što on hoće da postane, postaje bez ikakva vre- 
menskog razmaka. A ako on sve, što hoće da postane, vidi kao 
nešto, što ima da postane, i ako ono, što on hoće i vidi, nije 
izvan njega, nego u njemu, i ako u njemu nema ničega, što ne 
bi bio on sam, proizlazi, da se sve, što on vidi i hoće, pomišlja 
jednako vječnim kao on, kad je jedno isto njegova volja i 
gledanje i suština. 


UČENIK: Već me siliš, da priznam, kako je sve, što se god 
naziva vječnim i nastalim, Bog. Ako naime božanska volja i 
božansko gledanje pripada njegovu bitku i ako je vječno, te 
ako kod njega nije jedno bitak, drugo volja, a drugo opet gle- 
danje, nego je jedno, i to nadsuštinsko, i ako razum ne do- 
pušta, da se sve, što god on obuhvaća između volje i gleda- 
nja, shvaća nečim drugim osim njega, jer jednostavna priroda 
ne dopušta, da u njoj bude nešto, što nije ona sama, preostaje 
bez ikakva spora priznanje, da je jedan Bog sve u svemu. 
Ako je to tako, nitko od onih, koji se savjesno bave filozo- 
fijom, ne smije biti neupućen u vječnost svega, što je u Bogu, 
štoviše, što je sam Bog. Ipak ne vidim još dovoljno jasno, ka- 
ko božanska priroda, izvan koje nema ničega i unutar koje 
sve postoji, ne prihvaća, da išta bude unutar nje, što ne bi 
imalo istu suštinu kao i ona. 


UČITELJ: U to, da ne postoji nikakva priroda osim Boga 
i stvorenja, ne bih mislio da sumnjaš, štoviše vidim, da ti je to 
jasno. Jer, što se tiče onoga, što si rekao o božanskoj prirodi, 
izvan koje nema ničega, po mom mišljenju shvaćaš tako, da 
stvaralačka priroda nec dopušta ništa izvan sebe, jer izvan 
nje ne može ništa biti, a da sve, što je stvorila i stvara, sa- 

država u samoj sebi, ali ipak tako, da je jedno ona sama, kao 
nadsuštinska, a drugo ono, što u sebi stvara. Samoga sebe 
stvarati tebi se naime ne čini vjerojatnim. 

UČENIK: Prozreo si čitavo poimanje mog mišljenja o Bo- 
gu i o stvorenju. Čvrsto naime i nepokolebljivo držim, da ni- 
kakva priroda, ni stvorena ni nestvorena, ne postoji izvan 
Boga, i to ni na koji način; sve pak, što postoji, bilo stvoreno 
ili nestvoreno, da je sadržano u njemu. Prema tome sam do- 
sad držao, da je punina čitavog svemira zatvorena kao sa neka 
dva dijela, t. j. Bogom i stvorenjem. Ali sada mi se čini, da se 
moja vjera ponovo koleba, oslabljena spomenutim zaključ- 
cima. 

UČITELJ: Vidim, da je tvoja vjera utvrđena i poduprta 
pravim razumom bar u tome, što vjeruješ, da ništa ne postoji 
izvan Boga. 

UČENIK: Tako je, kao što kažeš, jer to potpuno jasno ra- 
zabiram. 

UČITELJ: Upravi dakle pomnije i oštroumnije oštrinu svo- 
je pameti na ono, što vjeruješ, da se nalazi u Bogu. 

UČENIK: Osjećam, da u Bogu nema ničega drugog osim 
njega samoga i od njega sazdanog stvorenja. 

UČITELJ: U Bogu dakle vidiš ono, što nije Bog. 

UČENIK: Vidim, ali to je ipak od Boga stvoreno. 

UČITELJ: Što ti se onda čini? Da li je Bog vidio sve, što 
je stvorio, prije nego je to postalo? 

UČENIK: Smatrao bih, da je on vidio sve, što je htio stvo- 
riti, prije nego je postalo. 

UČITELJ: Vidio je dakle ono, što je htio stvoriti, i nije 
vidio drugo nego samo ono, što je stvorio. A to, što je stvorio, 
vidio je prije nego je stvorio. 

UČENIK: Tako držim. 

UČITELJ: Reci, molim te, što je to, što je Bog vidio, prije 
nego je postalo. Ta kako je vidio stvorenje, koje još nije bilo 
postalo? A ako nije vidio ništa drugo osim stvorenja, jer sve, 
što jest, ili je Bog ili stvorenje, što je onda vidio? Stoga ili 
je sama sebe vidio, prije nego je stvorio sve, što je stvorio, 
ili je vidio stvorenje, koje još nije bilo stvoreno. A kako je 
vidio ono, čega još nije bilo? Ako je pak to bilo i zato je od 
njega viđeno, jer je postojalo, zacijelo je bilo prije stvorenja, 

jer to nije bilo stvorenje. Ako se pak dopušta, da samo Bog 
i ono, što ima istu suštinu kao on, postoji prije svakog stvo- 
renja, ništa drugo nije prethodilo stvorenju, što bi Bog mogao 
vidjeti, prije nego je stvorio stvorenje, nego ili on sam ili 
vječna priroda u njemu, koja je jednako vječna kao i on. No 
utvrđeno je među nama, da je Bog vidio ono, što je imalo po- 
stati; nije naime stvorio ono, što je htio stvoriti, kao neupućen 
niti kao onaj, koji ne predviđa. 

UČENIK: Vidim, da sam odasvuda opkoljen i da mi ne 
preostaje nikakav put za bijeg. Naime, ako kažem, da je Bog 
u sebi samome vidio ono, što je imalo postati, prisiljen sam 
priznati, da je vidio sama sebe, jer još nije bilo stvorenja, 
koje bi mogao vidjeti, niti je prije svakog stvorenja bilo išta 
drugo, što bi mogao vidjeti, osim samoga sebe. Zbog toga, 
ako je u samom sebi vidio sve, što je imalo postati, prije nego 
je postalo, pravi će razum dokazati, da je nužno vidio sama 
sebe, pa će on sam biti sve ono, što je stvorio. Ako je ono, što 
je vidio, stvorio u samom sebi, bit će on i tvorac i tvorevina. 

Ako pak reknem, da je vidio stvorenje, koje je imalo na- 
stati, prije nego je postalo, tada ćeš ti kazati: Stvorenje je 
dakle postojalo, prije nego je postalo. Ako je naime Bog to 
vidio, prije nego je postalo, onda je ono, što je Bog u tome 
vidio, prije nego je postalo, stvarno postojalo kao supstancija. 
Bog naime ne vidi ništa lažno, jer je on nepromjenljiva isti- 
na, a sve, što je u njoj, istinito je i nepromjenljivo. Ako je pak 
Bog u samom sebi vidio stvorenje, prije nego je postalo, on 
je ono, što je vidio, vidio uvijek. Kod njega se, doista, ne de- 
šava slučajno, da vidi ono, što vidi, jer kod njega nije jedno 
biti, a drugo vidjeti. Njegova je naime priroda jednostavna. 
Ako je pak uvijek vidio ono, što je vidio, to, što je vidio, uvi- 
jek je postojalo, pa je po tome nužno, da ono, što je vidio, 
bude vječno. No ako je vidio stvorenje, kojega još nije bilo, i 
ako je ono, što je vidio, stvarno postojalo — a sve što Bog 
vidi, istinito je i vječno — ne preostaje ništa drugo nego da 
uvidimo, da je stvorenje bilo u Bogu, prije nego je postalo u 
samom sebi. Tako će se pružiti dvostruko shvaćanje stvore- 
nja. Jedno naime shvaćanje promatra njegovu vječnost u bo- 
žanskoj spoznaji, u kojoj sve ostaje istinito i kao supstancija, 
a drugo vremenski njegov odnos kao nešto kasnije u njemu 
samom. 

Ako je to tako, dosljednost razuma sili, da izaberemo jedno 
od dvoga: da isto stvorenje nazivamo ili boljim od njega samo- 
ga ili gorim; boljim, ukoliko postoji vječno u Bogu, a gorim, 
ukoliko je u samom sebi stvoreno. Stvaranje stvorenja sma- 
trat će se, da nije u Bogu, nego kao izvan Boga u samom sebi, 
a to će biti protivno Svetom pismu, koje kaže: Sve si stvorio 
u svojoj mudrosti. Ili će se smatrati, da priroda, koja je vječno 
bila u spoznaji Boga, i ona, koja je nekako kasnije u sebi sa- 
moj bila stvorena, nisu iste. Po tome nije Bog vidio ono, što 
je postalo, prije nego je postalo, nego je u sebi samome vidio 
samo ono, što je vječno. Ako tko to dopusti, činit će se, da se 
protivi ispovijedanju katoličke vjere, jer sveta mudrost ne 
priznaje, da je Bog jedno vidio u sebi samome, prije nego je 
nastalo, a da je kasnije drugo stvorio, nego ono isto, što se 
vječno vidi i što je vječno stvoreno, i sve to u Bogu, a ništa 
izvan njega. Ako je pak jedno priroda božanske dobrote, a 
drugo ono, što je vidio, da treba da nastane i što je stvorio, 
i ako je to vidio i stvorio, prekinut će se jednostavnost bo- 
žanske prirode, kada se u njoj samoj shvaća nešto, što nije 
ona sama. To je uopće nemoguće. No ako nije jedno božanska 
dobrota, a drugo ono, što je ona u sebi samoj vidjela, da tre- 
ba da nastane, nego je njihova priroda jedna ista, koioj je 
jednostavnost nepovrediva, a jedinstvo nedjeljivo, zacijelo će 
se iz toga zaključiti, da je sve posvuđa Bog, da je on cjelina 
u cjelini, tvorac i tvorevina, onaj koji vidi i koji je viđen, 
vrijeme i mjesto, suština svega i supstancija i akciđencija i, 
da jednostavno kažem, sve, što uistinu postoji i ne postoji, 
nadsuštinski u suštinama, nadsupstancijalno u supstancijama, 
nad svakim stvorenjem tvorac i stvoren unutar svakog stvo- 
renja, postojeći niže od svakog stvorenja i počinjući postojati 
od sebe samoga, pokrećući sebe preko samoga sebe i pokrenut 
prema samom sebi i u samom sebi odmarajući se, preko ro- 
dova i vrsta u sebi samome umnogostručen do neizmjernosti, 
ne napuštajući jednostavnost svoje prirode i pozivajući natrag 
na samoga sebe neograničenost svoga umnogostručenja. Sve 
je naime u njemu jedno. 

UČITELJ: Sada vidim, da vrlo jasno shvaćaš ono, u što se 
činilo da sumnjaš, pa, kako mislim, ne ćeš se više kolebati da 
priznaš, kako je sve postalo i kako je vječno i kako sve, što 
se shvaća da u tome stvarno postoji, nije ništa drugo nego 
neizreciva priroda božanske dobrote. Ona je naime supstanci- 

jalno dobro, a nitko nije dobar nego jedino Bog. Preostaje 
dakle, da raspravljamo o vječnom stvaranju svega u Bogu, 
koliko zračak božanske istine dopusti oštrini našeg uma da 
prodre u božanske tajne. 


UČENIK: Doista to preostaje, a to već traži i red razla- 
ganja. Ipak bih prije toga htio, da ukratko sabereš sve, što 
smo dosada međusobno utvrdili o tom pitanju. 


UČITELJ: Izveli smo, kako mislim, na čistac, da je božan- 
ska dobrota vidjela, i to uvijek vidjela ono, što je imalo na- 
slati. 


UČENIK: To je svršena stvar. 


UČITELJ: I nije drugo vidjela i drugo stvorila, nego je 
stvorila ono, što je uvijek vidjela, da treba da nastane. 


UČENIK: To je na sličan način prihvaćeno. 


UČITELJ: I uvijek je stvarala sve, što je uvijek vidjela. U 
njoj naime gledanje ne prethodi djelovanju, jer je djelovanje 
jednako vječno kao i gledanje, pogotovu kad za nju nije jedno 
gledanje, a drugo djelovanje, nego je gledanje toga ujedno i 
djelovanje toga. Ona naime vidi djelujući i djeluje videći. 


UČENIK: I to je prihvaćeno. 


UČITELJ: O jednostavnosti božanske prirode raspravili 
smo ono, što se u njoj ne shvaća istinito i pravo, što je njoj 
tuđe i nije iste suštine kao ona, jer se razabira, da sve u njoj 
postoji istinito i pravo. Ništa naime ne postoji izvan nje. Došli 
smo do zaključka, da samo ona istinito i pravo postoji u sve- 
mu i da ništa ne postoji istinito i pravo, što nije ona sama. 


UČENIK: To smo zaključili. 


UČITELJ: Stoga ne smijemo smatrati, da su Bog i stvo- 
renje dvije stvari, različite jedna od druge, nego da su jedno 
isto. Jer i stvorenje postoji u Bogu, a Bog se na neobičan i 
neizreciv način stvara u stvorenju, otkrivajući sama sebe, 
nevidljiv čineći sebe vidljivim, neshvatljiv čineći sebe shva- 
tljivim, skriven otvorenim, nepoznat poznatim, bez oblika i lika 
čineći sebe lijepim i pristalim, nadsuštinski suštinskim, nat- 
prirodan prirodnim, jednostavan složenim, slobodan od slu- 
čaja podložnim slučaju i slučajnim, beskonačan konačnim, 
neomeđen omeđenim, nadvremenski vremenskim, natprostoran 
prostornim, stvoritelj svega stvorenim u svemu i tvorac svega 

učinjenim u svemu; on vječan počinje postojati i nepomičan 
kreće se u svemu i postaje u svemu sve. A to ne govorim o 
utjelovljenju Riječi i njenom postajanju čovjekom, nego o 
tome, kako se najviša dobrota, koja je jedinstvo i trojstvo, na 
neizreciv način spušta u ono, što jest, da bi to bilo, štoviše. da 
bi sama bila u svemu od najvišeg do najnižeg, uvijek vječna, 
uvijek nastala, od same sebe, u samoj sebi, vječna od same 
sebe, nastala u samoj sebi i, dok je vječna, ne prestaje biti“ 
stvorena, a stvorena ne prestaje biti vječna, te od same sebe 
stvara samu sebe. Njoj naime ne treba druga tvar (materija), 
u koju pretvara samu sebe, a da to ne bi bila ona sama. 

Inače bi se Bog činio nemoćnim i u sebi samom nesavrše- 
nim, kad bi od drugud dobivao pomoć za svoje pojavljivanje i 
usavršavanje. Od sama sebe prima dakle Bog prilike za svoje 
teofanije,* t. j. za svoje božansko pojavljivanje, jer sve je iz 
njega, preko njega, u njemu i za njega. (III, 17.) 


Naslov originala: Joannis Scoti Opera, ed. H. J. Floss 
(Patrologiae cursus completus. Series Latina, 122. Accu- 
rante J. P. Migne.) Lutetiae Parisiorum 1865. 


* Grč. Jeopdvera (od 3265 bog 1 palvouas pojavljujem se. 

4. PETAR ABELARD 
PISMO PRVO ILI POVIJEST NEVOLJA 


Abelard je pokušao da vlastitim razmišljanjem objasni neke 
kršćanske dogme. Kako rezultat toga rada nije bio u skladu s teo- 
loškim učenjem, proglašen je heretikom, pa ga je crkva nemilo- 
srdno progonila. 

Sve te svoje nevolje iznosi Abelard u opširnom pismu jednom 
svom prijatelju. On to ne čini zbog očajavanja, nego primjerom 
svoje bolne prošlosti hoće da utješi prijatelja, koji mu se požalio 
na težak život. Iz tog pisma, koje obuhvaća oko 60 štampanih 
stranica, donosimo ovdje odlomak, u kojem Abelard opisuje, kako 
je osuđen na crkvenom saboru u Soissonsu 1121. godine. 


ZAVRŠNI ODLOMAK IZ GLAVE VIII. 


Ta moja opatija,! u koju sam bio ušao, živjela je odveć 
svjetovnim i vrlo raskalašenim životom. Sam njezin opat, ko- 
liko je bio iznad ostalih po svojem višem položaju, toliko 
bijaše goreg života i poznatiji po zlu glasu. Kako sam ja često 
i oštro, sad privatno sad javno, napadao njihove nepodnošlji- 
ve prljavštine, postao sam im svima preko mjere neugodan 
i omražen. Oni su se silno veselili svakodnevnim molbama 
mojih učenika? i tako našli priliku, da me se riješe. Kako su 
me dakle učenici dugo molili i stalno dodijavali, a umiješali 
se u to i moj opat i redovnička braća, povukoh se u neku 
osamljenu kolibu, da bih se po običaju opet prihvatio pouča- 
vanja. Na predavanja je nagrnulo toliko mnoštvo učenika, da 
ni miesto nije bilo dovoljno veliko, da bi našli konak, ni kraj, 
da ih hrani.. 

Tu sam najviše mara posvećivao predavanjima o Sv. pi- 
smu, što je više dolikovalo mojem zvanju, ali nisam potpuno 
napustio ni poučavanje u svjetovnim naukama, na koje sam 


T U Saint-Denisu. (B.) 
2T. j. da se ponovo prihvati predavanja. (B.) 

bio više naviknut i koje su od mene najviše tražili. No to mi 
je služilo kao neka udica, da ih primamljene slašću filozof- 
skog ispitivanja privučem na proučavanje prave filozofije. 
Crkvena povijest spominje, da je to bio uobičajeni postupak 
i najvećeg kršćanskog filozofa, Origena. Kako se pak činilo, da 
mi je Bog udijelio jednak ugled u svetoj nauci kao i u svje- 
tovnoj, počeo se silno povećavati broj mojih učenika na jed- 
nim i drugim predavanjima, a sve su se ostale škole počele 
jako smanjivati. Time sam najviše navukao na sebe zavist i 
mržnju učitelja. Oni su mi nanosili štetu u svemu, gdje su 
mogli, a u mojoj odsutnosti uvijek su mi predbacivali ovo 
dvoje: da je potpuno suprotno redovničkom zvanju baviti se 
svjetovnom naukom i da sam se bez studija teologije drznuo 
prihvatiti se učiteljskog mjesta za teologiju. Nakana im je bila, 
da mi na taj način bude zabranjeno svako vršenje nastavnič- 
kog posla, pa su na to bez prestanka poticali biskupe, nadbi- 
skupe, opate i koga su god mogli od crkvenih ljudi. 


GLAVA IX. O SVOJOJ TEOLOŠKOJ KNJIZI I O PROGANJA- 
NJU, KOJEM JE BIO IZLOŽEN OD SVOJIH SUUČENIKA. 
CRKVENI SABOR PROTIV NJEGA 


Desilo se, da sam se najprije prihvatio zadatka da izložim 
sam temelj naše vjere sličnim dokazima ljudskog razuma. 
Sastavio sam neku teološku raspravu O božanskom jedinstvu 
i trojstvu (De unitate et trinitate divina) za svoje učenike, 
koji su tražili ljudske i filozofske razloge i više željeli ono, 
što se može razumjeti, nego ono, što se može samo riječima 
izricati. Govorili su, da je suvišno iznositi riječi, koje se ne 
razumiju, i da se ništa ne može vjerovati, ako se prethodno 
ne razumije, pa da je smiješno, da netko propovijeda drugi- 
ma ono, što ne može da shvati umom ni on sam ni oni, koje 
poučava. Sam Gospod tvrdi, da su to slijepi vodiči slijepaca 
(Mat., 15, 14). Kad su tu raspravu vrlo mnogi vidjeli i pro- 
čitali, općenito se počela veoma sviđati svima, jer se činilo, 
da se u njoj jednako odgovara na sva pitanja o tome. A kako 
su se ta pitanja činila težim od svih drugih, što se više poka- 
zivala njihova ozbiljnost, to se više cijenila temeljitost njiho- 
va rješenja. 

Zbog toga se moji takmaci, a najviše ona dva stara zaplot- 
njaka, Alberih i Lotulf, žestoko raspale i sazovu protiv mene 
crkveni sabor. Oni su nakon smrti svojih i mojih učitelja, nai- 

me Vilhelmaš i Anselma,“ već tražili, da gotovo sami vladaju 
i da ih naslijede kao baštinici. Budući da su obojica uprav- 
ljala školom u Reimsu, čestim došaptavanjem podigoše protiv 
mene svoga nadbiskupa Radulfa. Cak su pozvali prenestinskog 
biskupa Conana, koji je tada bio papinski legat u Francuskoj. 
Pod imenom crkvenog sabora sazvovu u gradu Soissonsu mali 
sastanak i pozovu me, da sa sobom donesem ono već poznato 
djelo, koje sam sastavio o Trojstvu. Tako se i dogodilo. 

No prije nego sam tamo stigao, ona me dva spomenuta 
moja takmaca tako oklevetaju pred svećenstvom i narodom, 
da je prvoga dana, čim sam došao, narod gotovo kamenovao 
mene i nekoliko mojih učenika, koji bijahu došli sa mnom. 
Svijet je govorio, da ja propovijedam i da sam pisao o tri 
Boga, kako su ga bili uvjerili. Čim sam stigao u Soissons, po- 
đoh do legata i predadoh mu svoju knjigu, da je pregleda i 
prosudi. Izjavio sam mu, ako sam nešto napisao, što nije u 
skladu s katoličkom vjerom, da sam spreman to ispraviti ili 
opozvati. No on mi odmah naloži, da tu knjižicu predam nad- 
biskupu i onim svojim takmacima, da bi me sudili oni isti, 
koji su me zbog toga optuživali, da se tako na meni ispuni i 
ona izreka: I moji neprijatelji su ma suci (Deut., 32, 31). Oni su 
često ispitivali i prevrtali tu knjigu, pa kad nisu nalazili ništa, 
što bi mogli iznijeti protiv mene na javnom sastanku, odgode 
na svršetak crkvenog sabora osudu tog djela, za kojom su 
žudjeli. Ja sam pak svakoga dana, prije nego bi sabor zasje- 
dao, svima držao javna predavanja o katoličkoj vjeri onako, 
kako sam o tome pisao. Svi, koji su to slušali, uz veliko su 
divljenje odobravali koliko vještinu, toliko smisao mojeg iz- 
laganja. Kad je to vidio narod i svećenstvo, počeli su među- 
sobno govoriti: »Eto, on sada javno govori, a nitko mu se ne 
protivi. Crkveni sabor ide žurno svome kraju, a sazvan je, 
kako smo čuli, upravo protiv njega. Zar su suci uvidjeli, da 
su prije u zabludi oni nego on?«. Zbog toga su se moji takma- 
ci iz dana u dan sve više raspaljivali. 

Jednog dana dođe k meni Alberih s nekoliko svojih uče- 
nika u neprijateljskoj nakani. Nakon nekoliko ljubeznih ri- 
ječi reče, da se čudi nečemu, što je zapazio u onoj knjizi, nai- 
me, premda je Bog rodio Boga, te ne postoji nego jedan Bog, 


' Vilhelm iz Champeauxa (1070—1121) pođ utjecajem Abelardovih prigo- 
vora izmijenio je svoje učenje o univerzalijama. (B.) 

* Anselm iz Laona (umro 1117.) bio je velik autoritet na području teolo- 
gije. Njega je Abelard usporedio s drvetom. koje ima mnogo lišća, ali nema 
nikakva ploda. (B.) 

što ja ipak poričem, da je Bog rodio sama sebe. Odmah mu 
odgovorih: »Ako želite, to ću opravdati.« — »Ne marimo«, 
reče on, »za ljudske razloge ni za naše mišljenje o tome, nego 
samo za riječi, koje imaju autoritet crkvenih otaca.« Ja mu 
rekoh: »Prolistajte knjigu i naći ćete takav autoritet.« Upra- 
vo je bila pri ruci ta knjiga, koju je on sam donio sa sobom. 
Otvorio sam je na mjestu, koje sam imao u pameti, a koje on 
nije poznavao, jer je tražio samo ono, što mi je imalo škoditi. 
Bila je božja volja, da sam brzo naišao na ono, što sam tra- 
žio. To je bio ovaj citat iz prve knjige (gl. 1.) Augustinova 
djela O Trojstvu: »Tko drži, da Bog ima moć da sam sebe 
rodi, taj je u zabludi utoliko više, što takav nije ne samo Bog, 
nego ni duhovno ni tjelesno stvorenje. Nema naime uopće 
nikakve stvari, koja bi sama sebe rađala.« Kad su to čuli nje- 
govi učenici, koji su bili prisutni, počeše crvenjeti. A on sam, 
da bi se nekako opravdao, reče: »Treba to točno shvatiti.« Ja 
sam pak nadodao, da to nije novo, ali da to u ovom času nije 
važno, kad je on tražio samo riječi, a ne smisao. Ako pak želi 
saslušati smisao i opravdanje toga, rekoh mu, da sam spre- 
man pokazati mu na temelju njegova shvaćanja, kako je upao 
u herezu, prema kojoj je onaj, koji je otac, ujedno i svoj vla- 
stiti sin. Kad je to čuo, smjesta postade gotovo bijesan i poče 
mi prijetiti tvrdeći, da mi u tome ne će pomoći ni moji raz- 
lozi ni autoritet drugih. I tako se udaljio. 


Posljednjeg dana crkvenog sabora, prije nego je započelo 
zasjedanje, onaj legat i nadbiskup stadoše s mojim takmacima 
i nekim drugim osobama nadugo raspravljati o tome, koja 
odluka da se donese o meni samome i o mojoj knjizi, zbog 
koje su upravo bili pozvani. Kako iz mojih riječi i iz djela, 
koje je bilo pred njima, nisu imali što da iznesu protiv mene, 
svi su neko vrijeme šutjeli ili me već manje otvoreno napa- 
dali. Tada biskup iz Chartresa, Godefroy, koji se među osta- 
lim biskupima isticao glasom svoje pobožnosti i ugledom svo- 
je biskupske stolice, započe ovaj govor: »Gospodo! Svi, koji 
ste prisutni, znate, da je učenost toga čovjeka, kakva god ona 
bila, i njegova nadarenost za sve, čemu se god posvetio, ima- 
la mnogo pristaša i sljedbenika. On je najviše zasjenio slavu 
koliko svojih, toliko naših učitelja, pa je, da tako kažem, nje- 
gov vinograd proširio svoje loze od jednoga do drugoga mo- 
ra. Ako ga, što ne mislim da ćete učiniti, osudite bez pret- 
hodna suda, sve kad biste i imali razloga, znajte, da ćete po- 

vrijediti mnoge i da će se naći vrlo velik broj onih, koji će 
ga htjeti braniti, pogotovu kad u ovom spisu ne vidim ništa, 
što bi bilo slično otvorenoj kleveti. Sjetite se Jeronimovih 
riječi: Hrabrost uvijek ima spremne takmace5 i one izreke: 
Munje udaraju u najviše vrhunce, Pripazite, da nasilnim 
postupkom ne pribavite njemu veću slavu, a nama veći pri- 
jekor zavisti, negoli što bismo mu osudom mogli naškoditi. 
Lažno naime govorkanje, kako podsjeća spomenuti učitelj, 
brzo propada, a kasniji život prosuđuje o prijašnjem. Ako ste 
pak voljni da s njim postupate kanonski, neka njegova dog- 
ma ili spis bude ovdje javno iznesen i neka mu bude dopu- 
šteno da na pitanja slobodno odgovara, da bi, ako mu se kriv- 
nja dokaže ili ako je prizna, potpuno zašutio. To je bar u duhu 
mišljenja blaženog Nikodema, koje je on, želeći osloboditi sa- 
moga Gospoda, ovako iznio: Zar naš zakon sudi čovjeka, a da 
prethodno nije od njega čuo i saznao, što radi? (Ivan, 7, 51.) 


Kad su to čuli moji takmaci, dižući buku odmah poviknu: 
»Mudra li savjeta, da se prepiremo s rječitošću onoga, čijim 
razlozima ili mudrolijama ne bi mogao odoljeti čitav svijet!« 
No doista, bilo je mnogo teže prepirati se sa samim Kristom, 
a ipak je Nikodem pozivao, da ga prema zakonskoj odredbi 
saslušaju. Kako ih biskup Godefroy nije mogao pridobiti za 
svoj prijedlog, pokuša obuzdati njihovu zavist na drugi na- 
čin. Tvrdio je, da mali broj prisutnih ne može dostajati za 
raspravljanje tako važna pitanja i da ta stvar traži dulje ispi- 
tivanje. Da je njegov daljnji savjet samo to, da me moj opat, 
koji je bio prisutan, odvede natrag u moju opatiju, t. j. u sa- 
mostan St. Denis. Neka se tamo sazove više učenijih osoba, 
pa neka se pomnijim ispitivanjem odredi, što u tom slučaju 
treba učiniti. 

Uz taj posljednji prijedlog pristane legat i svi ostali. Od- 
mah zatim legat ustane, da bi održao misu prije nego nastupi 
u crkvenom saboru. Preko onog biskupa isporuči mi zako- 
nito dopuštenje, da se vratim u svoj samostan, da bih ondje 
dočekao ono, što ie bilo ugovoreno. No moji takmaci, držeći, 
da nisu ništa postigli, ako se ovaj spor bude riešavao izvan 
njihove dijeceze, gdje ne bi mogli nimalo utjecati na sud, da- 
kako jer su se manje uzdali u pravednost, uvjere tada nadbi- 
skupa, da je za nj veoma sramotno, ako se ta stvar prenese 


$ Uvod u »Quaest. Hebr. in Genesim«. 
* Horacije, »Carmina«, II, 10, 11—12. 

na drugu vlast, i da je opasno, ako se tako izvučem. Odmah 
potrče do legata, izmijene njegovo mišljenje i protiv njegove 
volje natjeraju ga, da bez ikakve istrage knjigu osudi i pred 
očima sviju smjesta spali, a mene osudi na trajan zatvor u 
tuđem samostanu. Govorili su naime, da za osudu knjige mo- 
ra biti dovoljno to, što sam je, iako nije bila preporučena au- 
toritetom ni rimskoga pape ni crkve, preuzetnim postupkom 
javno čitao i dao je već mnogima, da je prepišu. Da će za 
kršćansku vjeru biti veoma korisno, ako se mojim primjerom 
predusretne slična preuzetnost mnogih. Kako je legat bio ma- 
nje obrazovan nego je trebalo, najviše se oslanjao na nadbi- 
skupov savjet, a tako se i sam nadbiskup oslanjao na njih. 


Kad je to saznao biskup iz Chartresa, odmah me obavijesti 
o tim spletkama. Usrdno me je poticao, da to podnesem to- 
liko blaže, koliko je svima očito, da je njihov postupak nasi- 
lan. Nadalje, neka ne sumnjam, da će žestina tako očite za- 
visti njima vrlo mnogo škoditi, a meni koristiti. Također, neka 
se nimalo ne uznemirujem zbog zatvora u samostanu, jer on 
pouzdano zna, da će me sam legat, koji je tako postupao pri- 
siljen, poslije malo dana, kad odavle ode, potpuno osloboditi. 
I tako je, koliko je mogao, tješio mene zaplakana plačući i 
sam. 


GLAVA X. O SPALJIVANJU KNJIGE 


Stoga, kad sam bio pozvan, dođoh odmah na taj crkveni 
sabor. Tu me bez ikakva raspravljanja i ispitivanja natjeraju, 
da sam vlastitom rukom bacim u vatru svoju spomenutu knji- 
gu. I tako je spaljena. No dok se činilo, da svi šute, netko od 
mojih protivnika promrmlja, da je u toj knjizi našao napisano, 
kako je svemočćan samo Bog Otac. Kad je legat to zamijetio, 
silno se čudeći odvrati, da se ni za dijete ne bi smjelo vje- 
rovati da je u tako krupnoj zabludi, kad zajednička vjera 
drži i ispovijeda, da su svemoguće sve tri osobe. Čuvši to, neki 
Terricus, predstojnik škole, izrugujući se navede onu Ata- 
nasijevu tvrdnju (u Simbolu vjere): A ipak nisu svemoguće 
sve tri osobe, nego je svemoguća samo jedna. Kad ga je nje- 
gov biskup počeo psovati i ušutkivati kao krivca, koji govori 
protiv veličanstva, on se odvažno odupre i kao navodeći Da- 
nijelove riječi (Dan., 13, 48) reče: »Jeste li, sinovi Izraela, tako 
ludi, da ste bez prosuđivanja i upoznavanja istine osudili 

kćerku Izraela? Vratite se pred sud i sudite samoga suca vi, 
koji ste za pouku u vjeri i za ispravljanje zablude postavili 
takva suca, da je, kad je imao suditi druge, osudio sebe vla- 
stitim ustima. Kao što ste nekad od lažnih tužitelja oslobo- 
dili Suzanu, tako danas oslobodite ovoga, čija je nevinost 
božanskim milosrđem očita.« 


Tada ustane nadbiskup i, izmijenivši riječi, kako je tražila 
prilika, potvrdi legatovu izjavu ovim riječima: »Uistinu, go- 
spodine, svemoguć je Otac, svemoguć je Sin, svemoguć je Duh 
sveti. Tko se s time ne slaže, otvoreno zastranjuje, pa ga ne 
treba ni saslušati. Ako se samo slažete, bilo bi dobro, da taj 
brat pred svima izloži svoju vjeru, da bi se ona, kako što 
treba, ili odobrila ili odbacila ili osudila i popravila.« Kad sam 
ja ustao, da javno ispovjedim i izložim svoju vjeru, kako bih 
vlastitim riječima izrazio svoje mišljenje, protivnici rekoše, 
da mi nije potrebno drugo nego da pročitam Atanasijev Sim- 
bol, a to je jednako moglo učiniti svako dijete. Da ne bih kao 
ispriku naveo, da mi je nepoznat, jer ne znam napamet te 
riječi, pobrinu se, da se za čitanje donese napisani tekst. Uz 
uzdahe, jecaje i suze pročitao sam, kako sam mogao. Zatim 
sam kao krivac. kojemu je dokazana krivnja, predan prisut- 
nom opatu sv. Medarda i zatim odveden u njegov samostan 
kao u zatvor. Crkveni sabor bio je odmah zaključen. 


Naslov originala: Petri Abaelardi: »Opera omnia« ac- 
curante J. P. Migne, Parisiis 1885. (Patrologiae cursus 
completus, Series Latina, 178) 

5. TOMA AKVINSKI 
SUMA TEOLOGIJE 
DIO I. 


PITANJE 16. O ISTINI 


ĆI. 1. Da li je istina samo u umu? 


Kod prvog je pitanja ovakav postupak: 

1. Čini se, da istina nije samo u umu, nego prije u stva- 
rima. Augustin naime u Razgovorima sa samim sobom (II, 5) 
kudi ovu definiciju istine: Istinito je ono, što se vidi, jer pre- 
ma njoj kamenje, koje je u najskrovitijem zakutku zemlje ne 
bi bilo istinito, jer se ne vidi. On kudi i ovu definiciju: Isti- 
nito je ono, što je takvo, da se pruža pogledu ispitivača, ako 
on hoće i može da spoznaje, jer bi iz toga proizlazilo, da ni- 
šta ne bi bilo istinito, ako nitko ne bi mogao spoznati. Zato 
definira istinu ovako: Istinito je ono, što jest. I tako se čini, 
da je istina u stvarima, a ne u umu. 


2. Nadalje, što je god istinito, istinito je po istini. Ako je 
dakle istina samo u umu, ništa ne će biti istinito nego ukoliko 
se pojmi. A to je zabluda starih filozofa, koji su govorili, da 
je istinito sve, što se vidi. Iz toga proizlazi, da je ujedno isti- 
nito i ono, što je proturječno, jer se ono, što je proturječno, 
ujedno čini istinitim različitim ljudima. 

3. Nadalje, »ono, zbog čega sve takvo postoji, više je isti- 
nito«, kako je očevidno. No mišljenje ili govor istinit je ili 
lažan po tome, što neka stvar jest ili nije, prema Filozofu! u 
njegovim Kategorijama. Istina je dakle više u stvarima nego 
u umu. 


! Tako Toma Akvinski zove Aristotela. (B.) 

Ali tome je protivno ono, što kaže Filozof (Met. VI.), naime 
»da istinito i lažno nije u stvarima, nego u umu«. 

Odgovaram: Treba reći, kao što se naziva dobrim ono, za 
čim ide težnja, da se tako naziva istinitim ono, za čim teži um. 
No između težnje i uma, odnosno bilo koje spoznaje razlika 
je u tome, što spoznaja postoji, ukoliko je nešto spoznato u 
onome, koji spoznaje, a težnja, ukoliko onaj, koji teži, nagi- 
nje prema stvari, za kojom teži. I tako je cilj težnje neko 
dobro, koje se nalazi u stvari, za kojom se može težiti, a cilj 
je spoznaje istina, koja je u samome umu. No kao što je dobro 
u stvari, ukoliko ima neki odnos prema težnji, pa tako pojam 
dobrote prelazi od stvari, za kojom se teži, na samu težnju i 
na temelju toga težnja se naziva dobrom, ukoliko je dobar 
njezin predmet, tako isto, budući da je istina u umu, ukoliko 
se prilagođuje spoznatoj stvari, nužno je, da pojam istine pri- 
jeđe od uma na spoznatu stvar, tako da se i spoznata stvar 
naziva istinitom, ukoliko ima neki odnos prema umu. 

No spoznata stvar može imati prema umu neki odnos ili 
po sebi ili po akcidenciji. Po sebi ima ona odnos prema umu, 
od kojega je zavisna po svome bitku, a po akcidenciji prema 
umu, koji je može spoznati. Tako bismo, na primjer, rekli, 
da je po sebi kuća u nekom odnosu s umom graditelia, a po 
akcidenciji da je u odnosu s umom, od kojega nije zavisna. 
Ali sud o nekoj stvari ne stvara se prema onome, što je u 
nioj po akcidenciji, nego prema onome, što je u nioi po sebi. 
Stoga se svaka pojedina stvar apsolutno naziva istinitom po 
niezinu odnosu prema umu, od kojega zavisi. Zato se umjetno 
stvorene stvari nazivaju istinitima po svom odnosu prema 
našem umu. Ona se naime kuća naziva istinitom, koja po- 
stizava sličnost s oblikom, koji je u graditelievoj misli, a go- 
vor se naziva istinitim, ukoliko je izraz istinite spoznaie. Na 
sličan se način istinitima nazivaju prirodne stvari, ukoliko 
postizavaju sličnost s idejama, koie su u božioj misli. Istinitim 
se naime naziva kamen, jer postizava prirodu svoistvenu ka- 
menu prema prethodnoj zamisli božjega uma. Tako je dakle 
istina prvenstveno u umu, a tek na drugom mjestu u stva- 
rima, ukoliko se iziednačuiu s umom kao svojim ishodištem. 

Prema tome, istina se definira na različite načine. Augu- 
stin naime kaže, da je istina ono, čime se pokazuje ono. što 
jest, a Hilarije izjavljuje, da je istina bitak, koji se objavljuje 
i očituje. To se odnosi na istinu, ukoliko je u umu. Na istinu 
pak stvari, s obzirom na njezin odnos prema umu, odnosi se 

Augustinova definicija: Istina je najveća sličnost s prvim po- 
čelom, koja je bez ikakve neslićnosti. Tako i neka Anselmova 
definicija: Istina je točnost, koja se može spoznati samo ra- 
zumom. Točno je naime ono, što je u skladu s prvim poćelom. 
Nadalje neka definicija Avicene, koja glasi: Istina svake po- 
jedine stvari jest svojstvenost njezia bitka, koji je za nju 
utvrđen. Izjava pak, da je istina izjednaćenje stvari i uma, 
može se odnositi na jedan i drugi slučaj. 


Ad 1. Treba dakle kazati, da Augustin govori o istini 
stvari i da iz pojma te istine isključuje uspoređivanje s našim 
umom. Ono naime, što je po akcidenciji, isključuje se iz sva- 
ke definicije. 

Ad. 2. Treba kazati, da stari filozofi nisu govorili, da vrste 
prirodnih stvari potječu od nekog uma, nego da dolaze od 
slučaja. A kako su smatrali, da istina unosi uspoređivanje s 
umom, bili su prisiljeni istinu stvari postaviti u odnos prema 
našem umu. Iz toga su proizlazila neslaganja, o kojima ras- 
pravlja Filozof. Do tih neslaganja ne dolazi, ako prihvatimo, 
da se istina stvari sastoji u uspoređivanju s božjim umom. 


Ad 3. Treba kazati, makar je istina u našem umu prouz- 
rokovana stvarju, da ipak nije potrebno, da se pojam istine 
prethodno nalazi u stvari. Tako se pojam zdravlja ne nalazi 
prije u lijeku nego u živom biću. Zdravlje naime prouzro- 
kuje djelovanje lijeka, a ne njegovo zdravlje, jer ono nije 
djelotvorno sredstvo jednakog imena. Na sličan način istinu u 
našem umu prouzrokuje bitak stvari, a ne njezina istina. 
Zato Filozof kaže, da su mišljenje i govor istiniti po tome, 
što stvar jest, a ne po tome, što je stvar istinita. 


PITANJE 84. KAKO DUŠA ZDRUŽENA S TIJELOM SPOZNAJE 
TJELESNI SVIJET, KOJI STOJI NIŽE OD NJE? 


CI. 6. Da li se umna spoznaja dobiva od osjetilnih stvari? 


Kod šestog je pitanja ovakav postupak: 


1. Čini se, da se umna spoznaja ne dobiva od osjetilnih 
stvari. Augustin naime kaže, da se čista istina ne smije oče- 
kivati od tjelesnih osjetila, i to dokazuje dvojako. Na jedan 
način time, što se sve, do čega dolazi tjelesno osjetilo, mi- 
jenja bez ikakva vremenskog prekida, a ono, što ne ostaje, 

ne može se pojmiti. Na drugi pak način time, što od svega, 
što opažamo pomoću tijela, i kad nije na domaku osjetila, ipak 
doživljujemo slike toga kao u snu ili u bunilu. Osjetilima me- 
đutim ne možemo razlikovati, da li zamjećujemo ono samo, 
što je podvrgnuto osjetilima, ili pak lažne slike toga. A ništa 
se ne može pojmiti, što se ne razlikuje od lažnoga. I tako on 
zaključuje, da se istina ne smije očekivati od osjetila. No 
istinu spoznaje umna spoznaja. Ne smije se dakle umna spo- 
znaja očekivati od osjetila. 


2. Osim toga Augustin kaže: »Ne smije se smatrati, da ti- 
jelo vrši neko djelovanje na duh, kao da bi duh bio podvrgnut 
djelovanju tijela poput materije. Na svaki je naime način 
odličniji onaj, koji djeluje, nego stvar, iz koje on nešto stva- 
ra.« Stoga zaključuje, »da sliku tijela ne stvara u duhu tije- 
lo, nego sam duh u sebi samome«. Umna dakle spoznaja ne 
potječe od osjetila. 


3. Osim toga učinak se ne pruža iznad snage svog uzroka. 
No umna se spoznaja pruža iznad osjetilnoga. Spoznajemo 
naime neke stvari, koje se ne mogu spoznati opažanjem. Umna 
dakle spoznaja ne potječe od osjetilnih stvari. 

No tome je protivno ono, što dokazuje Filozof, naime da je 
izvor naše spoznaje u opažanju. 

Odgovaram: Treba reći, da je mišljenje filozofa o tom pi- 
tanju bilo trojako. Tako je Demokrit tvrdio, da nema nikakva 
drugog uzroka bilo koje naše spoznaje nego to, što od tjelesa 
koja zamišljamo, dolaze i ulaze u našu dušu slike, kako kaže 
Augustin. A i Aristotel govori, da prema Demokritovoj tvr- 
dnji spoznaja nastaje pomoću slika i izliva (defluxiones). Uz- 
rok toj tvrdnji bilo je to, što koliko sam Demokrit, toliko 
drugi stari filozofi prirode nisu držali, da se razum razlikuje 
od osjetila, kako kaže Aristotel.Z A kako se osjetilo mijenja 
djelovanjem osjetilnoga, držali su, da svaka naša spoznaja 
nastaje samo promjenom prouzrokovanom od osjetilnih stvari. 
Demokrit je tvrdio, da do te promjene dolazi istjecanjem 
slika. 

Platon je pak obrnuto tvrdio, da se um razlikuje od osje- 
tila i da je on nematerijalna sposobnost, koja se u svojoj dje- 
latnosti ne služi tjelesnim organom. A kako se ono, što je 


2 Toma to pogrešno navodi. jer u vezi s gornjim tekstom Aristotel 
(>O duši«, ITI, 3) govori o Empeđoklu, a ne o Demokritu. (B.) 

bestjelesno, ne može mijenjati djelovanjem tjelesnoga, postavio 
je tvrdnju, da umna spoznaja ne nastaje promjenom uma 
izazvanom osjetilnim stvarima, nego sudjelovanjem u odvoje- 
nim misaonim oblicima,* kako je objašnjeno (u prethodnom 
4. i 5. članku). I osjetilo uzeo je on kao neku sposobnost, koja 
djeluje sama po sebi. Stoga se ni samo osjetilo, budući da je 
neka duhovna snaga, ne mijenja djelovanjem osjetilnih stvari, 
nego se djelovanjem osjetilnih stvari mijenjaju organi osjetila. 
Tom pak promjenom duša se na neki način potiče, da u sebi 
oblikuje slike osjetilnih stvari. To mišljenje, čini se, dodiruje 
Augustin, koji kaže, »da ne opaža tijelo, nego duša preko tijela, 
kojim se ona služi kao nekim glasnikom, da bi u sebi samoj 
oblikovala ono, što joj se javlja izvana«. Tako dakle, prema 
Platonovu mišljenju, ni umna spoznaja ne potječe od osjetil- 
noga, a također ni osjetilna spoznaja potpuno od osjetilnih 
stvari, nego osjetilne stvari potiču osjetilnu dušu na opažanje, 
a na sličan način osjetila potiču razumnu dušu na mišljenje. 


Aristotel je krenuo srednjim putem. Tvrdio je naime, u 
skladu s Platonom, da se um razlikuje od osjetila. No postavio 
je tvrdnju, da opažanje nema vlastita djelovanja bez sudje- 
lovanja tijela, tako da opažanje nije djelatnost samo duše, nego 
duše i tijela zajedno. Na sličan način tvrdio je on o svim dje- 
latnostima osjetilnog dijela. Kako dakle nije neprilično, da 
osjetilno, koje se nalazi izvan duše, nekako djeluje na dušu 
i tijelo, Aristotel se složio s Demokritom u tome, da je djelo- 
vanje osjetilnog dijela prouzrokovano utiskom osjetilnih stvari 
na osjetila, ali ne putem izliva, kako je tvrdio Demokrit, nego 
nekom djelatnošću. Jer i Demokrit je, kako je opće poznato, 
tvrdio da svaka djelatnost nastaje utjecajem atoma. Aristotel 
je pak tvrdio, da um vrši djelovanje bez sudjelovanja tijela. 
No ništa tjelesno ne može vršiti utisak na bestjelesnu stvar. 
I zato, da bi se prouzrokovala umna djelatnost, prema Aristo- 
telu nije dovoljan utisak osjetilnih tjelesa, nego se traži nešto 
plemenitije, jer, kako sam kaže, ono, što djeluje,* vrednije je 
od onoga, što trpi. Ali ipak to nije tako, da bi umna djelatnost 
bila u nama prouzrokovana samim utiskom nekih viših stvari, 
kako je tvrdio Platon, nego ono više i plemenitije, što djeluje, 
a što on naziva aktivnim umom (intellectus agens), o kojem 


3 T. j. idejama. (B.) 
€“ To je kođ Aristotela aktivni um. (B.) 

smo već prije govorili (pitanje 79, čl. 3. i 4.), čini predodžbene 
slike primljene od osjetila aktualno shvatljivim pomoću neke 
apstrakcije. 

Prema tome dakle umna je djelatnost prouzrokovana pre- 
dodžbenim slikama preko osjetila. Ali, jer predodžbene slike 
ne mogu da promijene potencijalni um, nego treba da budu 
stvarno pojmljive preko aktivnog uma, ne može se reći, da je 
osjetilna spoznaja cjelovit i potpun uzrok umne spoznaje, nego 
je ona na neki način više materija uzroka. 


Ad 1. Treba dakle kazati, da se iz onih Augustinovih riječi 
može razabrati, da se istina ne smije očekivati isključivo od 
osjetila. Traži se naime svijetlo aktivnog uma, pomoću kojega 
u promjenljivim stvarima nepromjenljivo spoznajemo istinu i 
razlikujemo same stvari od njihovih slika. 

Ad 2. Treba kazati, da Augustin ne govori o umnoj spo- 
znaji, nego o spoznaji pomoću mašte. A budući da, prema 
Platonovu mišljenju, snaga mašte ima djelovanje, koje pripada 
samo duši, Augustin, da bi pokazao, kako tjelesa ne utiskuju 
svoju sliku u snagu mašte, nego to radi sama duša, poslužio 
se istim razlogom, koji navodi Aristotel, da dokaže, kako je 
aktivni um nešto odijeljeno, jer je ono, što djeluje, dakako 
vrednije od onoga, što trpi. Prema toj tvrdnji bez sumnje bi 
trebalo snazi mašte pridati ne samo pasivnu moć, nego i 
aktivnu. No ako prema Aristotelovu mišljenju prihvatimo, da 
djelatnost snage mašte pripada zajednici duše i tijela, iz toga 
ne proizlazi nikakva poteškoća, jer je osjetilno tijelo pleme- 
nitije od animalnog organa po tome, što se odnosi prema 
njemu kao stvarno prema mogućnom, na pr. kao stvarna boja 
prema zjenici, koja je obojena u mogućnosti. Ipak bi se moglo 
reći: Iako prva promjena snage mašte nastaje kretanjem osje- 
tilnih stvari, jer je mašta, kako se tvrdi, kretanje izazvano 
osjetilnim opažanjem, ipak u čovjeku postoji neka djelatnost 
duše, koja dijeljenjem i spajanjem oblikuje različite slike stva- 
ri, čak i one, koje nije primila od osjetila. U tom smislu mogu 
se prihvatiti Augustinove riječi. 

Ad. 3. Treba kazati, da osjetilna spoznaja nije potpun uzrok 
umne spoznaje, pa zato nije čudno, ako se umna spoznaja pro- 
teže iznad osjetilne. 


Naslov originala: S. Thomae Aquinatis: »Summa theo- 
logica«, Pars I, Tomus 1. Augustae Taurinorum 1901. 

6. JOANNES DUNS SCOTUS 
PITANJA O PORFIRIJEVIM UNIVERZALIJAMA 


Započinju pitanja glasovitoga »suptilnog doktora« Ivana 
Skota o Porfirijevim Univerzalijama i o Aristotelovim djelima 
Kategorije i O tumačenju (Ilegi čeunqvelas). Tome je priklju- 
čeno šest pitanja njegova učenika Antonija Andrea! o počelima. 


PITANJE I. 


Pomno i;spitujući logičke postavke, da bi istine, koje su 
u njima dvojbene, jasnije izašle na vidjelo, i izazivajući sum- 
nje, najprije s obzirom na Porfirijevu knjigu, pitam, da li je 
logika znanost. Čini se, da nije. Način saznavanja nije zna- 
nost. Logika je način saznavanja. Dakle i t. d. Viša je premisa 
očevidna po analogiji: način gledanja nije isto, što i gledanje. 
Prihvaćam nižu premisu prema Aristotelu (Metafizika, 2. knji- 
ga). Besmisleno je po analogiji ispitivati znanosti i način sa- 
znavanja, kad se općenito izlaže način saznavanja, t. j. logika. 

Isto tako, Aristotel (Metafizika, 6. knjiga) dijeli znanost na: 
matematičku, prirodnu i božansku ili metafizičku, a ni u jed- 
noj od njih nije sadržana logika.ž Isto tako, ono, što polazi od 
općenitoga, nije znanost, jer, prema Aristotelu (Druga analiti- 
ka, 1. knjiga), predmet je znanosti kao i dokazivanja ono, što 
je posebno. Predmet su logike opći pojmovi, dakle ona nije 
znanost.3 

Suprotno tome: Znanost je rezultat dokazivanja, a u logici 
se mnogo toga zaključuje pomoću dokazivanja, dakle i t. d. 


" Antonius Andreas (umro oko 1320. god.), napisao komentar za Aristo- 
telovu Metafiziku. (B.) 

2 Tome je razlog, što je za Aristotela logika pretpostavka svakog teo- 
retskog rada. (B.) 

? D. Scotus dijeli znanosti na realne i racionalne. Prve su: 
metafizika, matematika i fizika, a druge: logika, retorika i gramatika. (B.) 

Isto tako, ona je po sebi istinita, a logičar je onaj, koji saznaje. 
Logika je dakle znanost, jer od konkretnoga, koje je predmet 
njezina izricanja, ide prema apstraktnome. 

Treba reći, da je logika znanost. Ono naime, što se u njoj 
poučava, zaključuje se dokaznim postupkom kao i u drugim 
znanostima. To se dakle saznaje, jer je dokazivanje silogizam, 
koji pruža znanje. U logici se nalazi sve, što se traži za do- 
kazivanje, tako: subjekt i promjenljivost, koja se o subjektu 
dade dokazati sredstvom nazvanim definicija. Ipak treba imati 
pred očima, da se logika promatra dvojako. Na jedan način, 
ukoliko poučava i tako od nužnih i vlastitih principa ide do 
nužnih zaključaka. Ona je i po tome znanost. Na drugi način, 
ukoliko se njom služimo primjenjujući je na ono, u čemu 
dolazi do njezine praktične upotrebe. Po tome, ona se ne bavi 
posebnim, nego općenitim, pa ni tako nije znanost,“ kako se 
jasno vidi u Aristotelovim spisima o prirodi. U njima on na- 
vodi logičke postavke, koje polaze od općenitosti i ne stvaraju 
znanje u pravom smislu riječi. 

Uz ono prvo tvrdi se, da način spoznavanja nije posebna 
Znanost. Ipak to može biti općenita znanost. 

Protivno tome, ako je ona prava, način saznavanja nekako 
je znanost, jer je izricanje predikata u apstraktnome. Na prvi 
način bit će dakle po sebi znanost. 

Izreka: Način saznavanja je znanost istinita je, jer logika 
poučava o načinu saznavanja utoliko, što se bavi silogizmom 
ili dokazivanjem, a po tome se jedinom i smatra znanošću. Na 
drugi se način može reći: Ako se pomoću logike izlaže način 
saznavanja, povezivanje se ne mora vršiti između znanosti i 
načina saznavanja, nego između ispitivanja znanosti i ispiti- 
vanja načina saznavanja, jer ispitivati jedno od toga znači 
ispitivati ono drugo zbog popratnih prilika, kao što ispitivati 
nešto znači ispitivati ono, što je nužno s time spojeno, makar 
ne preostane jedno. 

Uz drugo kažem, da Aristotel ondje razlikuje realne zna- 
nosti među koje ne pripada logika, jer je ona racionalna 
znanost. 

Uz treće je očito, da logika preko vlastitih principa po- 
kazuje promjenljivost, iako se primjenjuje na ono, što je 
općenito. 


“ U smislu realnih disciplina. (B.) 
$ To su za Aristotela teoretske discipline (teoretski dio filozofije). (B.) 

PITANJE II. 


Pita se, da li je logika opća znanost. Čini se, da nije, jer 
općenitost znanosti potječe od općenitosti subjekta. Subjekt 
pak logike različit je od subjekata drugih znanosti, dakle i t. d. 


Suprotno tome Boetije dokazuje, da su predmet logike 
općeniti pojmovi (secundae intentiones) primijenjeni na po- 
sebne (primae intentiones). Oni su pak zajednički pa se mogu 
primjenjivati na sve posebne pojmove. 


Treba reći, da se znanost naziva općom po subjektu. Lo- 
gika se dakle može smatrati općom znanosti ili po tome, što 
se njezin subjekt može izricati o subjektima drugih znanosti, 
ili po tome, što se njezin subjekt upotrebljava kod svih drugih 
znanosti. Na taj prvi način logika nije opća znanost po sebi, 
osim možda po akcidenciji. Ako se pak njezin subjekt može 
upotrebiti kod svih drugih znanosti, na taj drugi način logika 
je opća, jer se sve druge znanosti služe silogizmom i ostalim, 
što je predmet logike. 


PITANJE III. 


Pita se, da li je subjekt logike silogizam. Čini se, da nije, 
jer svaka je znanost po silogizmu.“ Ako je dakle logika zna- 
nost o silogizmu, ona će to biti po silogizmu. To je krivo u 
jednu ruku zato, što je silogizam, čija se znanost traži, nepo- 
znat, kao što je nepoznat i silogizam, po kojem se nešto sma- 
tra znanošću, a preko nepoznatoga ne saznaje se ništa, i u 
drugu ruku zato, što o silogizmu, po kojem se nešto smatra 
znanošću, pitam, da li je to znanost o njemu ili nije. Ako nije, 
na isti način nije ni o silogizmu općenito, jer što se zna o opće- 
nitom, zna se i o svemu pojedinačnom. Ako je tako, onda je to 
po nekom drugom silogizmu. I tako će se, da bi se došlo do 
znanosti, ići u silogizmima do beskonačnosti. To je neprilično, 
jer se tada ne bi ništa saznavalo. Beskonačno je naime nepo- 
znato, kako kaže Aristotel (Druga analitika, 1. knjiga). Isto je 
dakle poznato i nepoznato. 


Isto tako, ništa nije subjektom cjeline i dijela. Silogizam je 
pak subjekt dijela logike (Prva analitika, 1. knj.), dakle... 


* T. j. po zaključivanju iz svojih principa. (B.) 

Isto tako, silogizam nije nikada bio u osjetilu, dakle ni u 
razumu. Posljedak toga izložen je kod Aristotela u djelu O 
opažanju i o onome, što se opaža. 


Suprotno tome, promjene silogizma u logici prvenstveno 
se dokazuju o njemu i o drugome zbog njega, dakle i t. d. 


Kaže se, da je subjekt logike pojam stvoren činom uma, 
jer je zajednički svemu, što se u logici razmatra. Čin je uma 
naime trostruk: prvi je poimanje nedjeljivih pojmova, drugi 
spajanje ili dijeljenje tih jednostavnih ili nedjeljivih pojmova, 
a treći izlaganje oblikovano od poznatoga prema nepoznatome. 
O pojmu stvorenom od prvog čina uma radi knjiga Kategorije, 
koja raspravlja o općenitom. O pojmu stvorenom od drugog 
čina raspravlja knjiga O tumačenju, koja je posvećena izrazu 
(rečenici). O pojmu pak stvorenom od trećeg čina uma rasprav- 
lja čitava nova logika," koja se bavi silogizmom i njegovim 
subjektivnim# dijelovima. 

Na drugi se način tvrdi, da logika radi o općenitim pojmo- 
vima primijenjenim na posebne, kako kaže Boetije, jer su 
oni zajednički svemu, što je u logici određeno. 


Na treći se način tvrdi, da je njezin subjekt? biće (ono, 
što postoji), jer se, prema Aristotelu (Metafizika, 4. knjiga), 
oko istoga trude metafizičar, dijalektičar i sofist. Metafizika 
se pak bavi proučavanjem bića. 

Na četvrti se način tvrdi, da je subjekt logike govor, jer 
se on i njegovi dijelovi u staroj i novoj logici određuju s obzi- 
rom na to, da je ona način izražavanja. To se navodi i u de- 
finiciji silogizma (Prva analitika, 1. knjiga). 

Kao peti njezin subjekt navodi se dokazivanje, jer se či- 
tava logika bavi vrstama i dijelovima dokaza. 

Na šesti se način navodi silogizam, jer se sve ostalo, što se 
u logici razmatra, razmatra upravo zbog njega. 

Da bi se pak vidjelo, koja je od tih tvrdnja bliža istini, 
treba istaći, da su tri osobita uvjeta za subjekt u znanosti. 
Prvi je naime, da bude poznato, što je i zašto je, jer to dvoje, 


? U ranom Srednjem vijeku od Aristotelovih logičkih djela znalo se 
samo za »Kategorije«< i »Učenje o sudu«. Ta diela zajedno s Porfirijevim i 
Boetijevim komentarima nazivahu se stara logika (vetus logica). U 
prvo polovini 12. stoljeća prevedeni su i ostali dijelovi »Organona«: »Dvije 
analitike«, »Topika« i »Pobijanje sofista«. To je bila nova logika (nova 
logica). (B.) 

#T. j. što je dio njega — kao objekta, dakle objektivno. (B.) 

*T. j. predmet suda. Vidimo da izraz subjekt ima ovdje značenje 
objekta. (B.) 

kako kaže Aristotel (Druga analitika, 1. knjiga), treba pret- 
postaviti o svakom subjektu dokazivanja. Drugi je uvjet, da 
se po tome, što je taj subjekt, u znanosti dokazuju njegove 
promjene. Treći je uvjet, da se na nj svodi sve drugo odre- 
đeno u znanosti, i da se zbog njega razmatra; drukčije naime 
ne bi bilo jedinstva znanosti, po njegovu jedinstvu. 


Prva dva uvjeta nedostaju prvim trima tvrdnjama, jer u 
logici, prema općem načelu, kako se utvrđuju subjekti, nema 
definicije ni za jedan od njihovih subjekata niti se dopušta, da 
se o njima općenito dokazuje osnov znanosti niti kakva nje- 
gova promjena. Stoga je svaki od tih subjekata previše opće- 
nit. Također, te se tri tvrdnje međusobno ne razlikuju. To je 
za prvu i drugu očevidno, a za treću se dade dokazati. Subjekt 
naime ove znanosti ili je realno biće ili biće uma (pojam). 
Ako je na prvi način, onda bi ova znanost bila realna, a to je 
krivo. Ako je na drugi način, onda je ona samo o biću uma 
razmotrenom od razuma ili o biću uma prouzrokovanom od 
samog uma. Ako je prvo od toga, tada će ova znanost još moći 
biti realna, jer ništa nije subjektom neke znanosti, ako nije 
razmotreno od uma, izuzevši jedino, ako je to nešto opće. Tre- 
ba dakle dopustiti, da je predmet logike biće, kojemu je izvor 
u umu, a to je isto, što je navedeno u druge dvije tvrdnje. 
Očevidno je, da taj razlog ne vrijedi za prvu tvrdnju, jer ga 
pobija nedovoljna podjela, a usto je tu pogreška s obzirom na 
posljedak. To je jasno, jer nedostaju druga dva uvjeta za su- 
bjekt. Pozivajući se na Boetija, kažem, da se logika bavi time, 
ali to nije njezin prvi subjekt, nego je to ono, što je općenitije 
od subjekta. Tako isto kažemo, da svaka znanost ima za pred- 
met biće, jer nijedna nema za predmet nebiće. S obzirom na 
treću tvrdnju kažem, da se sve znanosti bave istim ne zato, 
što bi im subjekt bio isti, nego zato, što se u logici razmatra 
ono, o čemu je prikladno istraživanje u vezi sa svime. U zna- 
nosti se naime istražuje mnogo toga, no ipak nije zato sve 
takvo glavni subjekt pojedine znanosti. 


Onome, što je navedeno kao četvrto, naime govoru, nedo- 
staje drugi i treći uvjet. Osim toga, tu se prihvaća ono, što 
odgovara silogizmu. Kažem, da to odgovara silogizmu i izrazu 
samo na mnogoznačan način. Ono pak, što je mnogoznačno, 
nije subjekt znanosti, jer se ne može definirati, a uzima se 
u definiciji silogizma kao dokaz. 

Onome pak, što je navedeno kao peto, naime dokazivanju, 
nedostaje prvi uvjet. Nigdje naime Aristotel ne definira doka- 
zivanje u općenitom smislu niti se definicija toga uzima kao 
osnov znanosti, iako Boetije u svojoj Topici definira dokazi- 
vanje. Tome nedostaje i onaj drugi uvjet, kako je očevidno 
prema općem gledištu. Dokazujem, da tome nedostaje i treći 
uvjet, jer ili je to mnogoznačno — u tom je slučaju očito, da 
od jedinstva toga ne nastaje jedinstvo znanosti niti jedinstvena 
znanost, jer tada znanost ne bi bila jedno, koje se može sazna- 
vati, ni jedno, koje se može obuhvatiti — ili je pak samo 
analogno onome, što je sadržano u jedinstvu. Ni u tom slučaju 
ne će logika biti jedno po tome, nego po jedinstvu onoga glav- 
noga, čemu se pridaje sve drugo. To je silogizam. Tako isto 
i jedinstvo metafizike potječe od jedinstva supstancije. 

Treba dakle reći, da je prvi i svojstveni subjekt logike 
silogizam.19 


No taj silogizam, po kojem se logika smatra znanošću, ne- 
poznat je s obzirom na onu promjenljivost, koja se pokazuje 
o silogizmu općenito. Prema tome nepoznat je sam silogizam 
u općenitom smislu. No ne traži se spoznaja o silogizmu u 
općenitom smislu, nego samo s obzirom na njegovu promjen- 
ljivost. Isto dakle nije poznato i nepoznato prema istom 
mjerilu. 

Na drugi prigovor protiv toga kažem, da je logika znanost 
o silogizmu, po kojem i jest znanost. A kad se pita, po kojem 
silogizmu, kažem, da je to po njemu samom, jer ukoliko se 
preko njega pokazuje neka promjenljivost o općem silogizmu, 
pokazuje se o njemu samome, ukoliko je silogizam. Drukčije 
logika nije znanost o nečem posebnom. 

Na drugi glavni razlog kažem, da silogizam s obzirom na 
svojstva, koja ga formalno prate, jest subjekt (Prva analitika). 
On je naime subjekt čitave logike s obzirom na sve promjene 
u sebi ili u svojim sastavnim dijelovima, subjektivnim ili 
takvim, da se mogu na nj svesti. Ne treba da se o svemu, što 
se u nauci razmatra, izriče subjekt, nego da on bude ono, zbog 
čega se razmatra sve drugo, kao što je to očevidno za subjekt 
prirodne nauke, koji je pokretno tijelo. Ondje se radi o kre- 
tanju i prirodi, a to dvoje nije pokretno tijelo. 


% To je osnovno shvaćanje D. Scotusa. (B.) 

Na treće kažem, da je ona Aristotelova tvrdnja: ništa nije 
u razumu, a da prethodno nije bilo u osjetilu istinita o onome, 
što se kao prvo može pojmiti, a to je ono, što nešto jest mate- 
rijalno, ali ne o svemu, što je po sebi pojmljivo. Mnoge se 
naime stvari spoznaju po sebi, t. j. ne time, što stvaraju neki 
utisak u osjetilu, nego razmišljanjem razuma. Tako je i sa 
silogizmom. Više je naime po sebi, nego po onom prvom, kako 
se kaže u Analitici, 1. knjiga. Tako i istokračan trokut ima tri 
kuta po sebi, a ne po onom prvom. 


U vezi s Porfirijevom knjigom treba posebno ispitivati opći 
pojam (universale). A kako svakom pitanju prethodi, što se iz- 
riče pod nekim imenom, treba istaći, da se opći pojam kao 
i konkretni uzima u trojakom smislu. Katkada se naime uzima 
kao subjekt, t. j. kao stvar posebnog pojma, na koji se pri- 
mjenjuje općeniti pojam. Na taj je način opći pojam prvi 
objekt!! razuma. Katkada se uzima kao oblik, t. j. kao stvar 
općenitog pojma proizvedena od razuma i primjenljiva na 
stvari posebnog pojma. Tako govori logičar posebno o općem 
pojmu. Na treći način uzima se kao spoj subjekta i oblika, a 
to je biće po akcidenciji, jer spaja različite prirode, iz kojih 
ne nastaje jedno po sebi. Tako se tu ne radi o razmatranju, 
tko je tvorac toga. O biću naime po akcidenciji nema nikakve 
nauke, kako kaže Aristotel (Metafizika, 6. knj.), jer se ono ne 
može ni definirati. Stoga će od ostaloga biti govora samo o 
njemu, t. j. o općem pojmu shvaćenom na onaj drugi način, 
aneodrugima i t.d. 


PITANJE IV. 


Najprije se dakle pita, da li je opći pojam biće. Čini se, 
da nije prema Boetiju, koji kaže: Sve, što jest, zato jest, jer 
je jedno po broju. Opći pojam nije jedno po broju, jer se 
mnogoznačno izriče o više stvari, dakle i t. d. Isto tako prema 
Aristotelu, koji u Kategorijama govori: Sve, što je različito od 
prve supstancije, ili se izriče o prvoj supstanciji ili je u njoj. 
No opći je pojam različit od prve supstancije, a ne izriče se 
o prvoj supstanciji niti je u njoj, dakle i t. d. Prihvaćam nižu 
premisu. Jedino se druge supstancije izriču o prvima, kako je 
očevidno prema Aristotelu. No, kako je opći pojam akcident, 


NT. j. sadržaj. (B.) 

nije druga supstancija. A ne pripada ni među prve supstancije, 
jer bi tada prva supstancija bila opća, kao što je bijelo ono, 
u čemu je bjelina. 


Isto tako, ako je opći pojam biće, potječe ili od prirode 
ili od razuma. Od prirode ne potječe, jer bi tada postao poje- 
dinačan i bio termin transmutacije. Potječe dakle samo od 
razuma. Onda je opći pojam nešto pomišljeno i time nebiće. 


Suprotno tome Aristotel (O tumačenju, 1. knj.) definira 
opći pojam. Ali nebiće se ne može definirati. Nadalje, Boetije 
primjenjuje općenite pojmove na posebne. No nebiće se ne 
primjenjuje na biće. 


Treba reći, da je opći pojam biće,!* jer se pod pojmom 
nebića ne pojmi ništa. Razum se naime pokreće samo onim, 
što se može pojmiti. Kako je pak, prema Aristotelu (O duši, 
knj. 3), razum pasivna sposobnost, ne djeluje, ako ga ne po- 
kreće objekt. Nebiće ne mcže pokretati nešto kao objekt, jer 
pokretanje pripada zbiljskom biću. Pod pojmom nebića ne 
pojmi se dakle ništa. Što se god pak pojmi, pojmi se pod vi- 
dom općeg pojma. Taj pojam dakle nije uopće nebiće. 


Na prvi razlog kažem, da Boetije shvaća, da je opći pojam 
izvan djelatnosti razuma, no on nije takav. Na drugi razlog 
slično se ističe, da je tako shvaćao Aristotel. To je protivno, 
jer odobrava onaj zaključak time, što se druge supstancije 
navode o prvima. Akcidenti pripadaju među prve supstancije.!3 
Druge pak supstancije, kako ondje govori o njima, nisu mimo 
djelovanje razuma. Dakle on ne misli samo na one, koje su 
mimo djelovanje razuma. Odobravam nižu premisu, jer na po- 
četku poglavlja dijeli on supstanciju na prvu i drugu. Ako 
dakle ta podjela vrijedi, proizlazi, da su njezini članovi, kako 
on ondje shvaća, oprečni. Ali to, što je druga supstancija mimo 
djelovanje razuma, ne suprotstavlja se prvoj supstanciji, nego 
je isto.!“ Dakle on ne smatra o drugoj supstanciji da je mimo 
djelovanje razuma. Zato kažem, da se opći pojam izriče o 
prvim supstancijama. 


2 To je primjer Scotova realizma pojmova. (B.) 
"% T. j. kao njihova stanja | svojstva. (B.) 
“ Samo u općenitom značenju. (B.) 

PITANJE V. 


Pita se, da li je opći pojam pojmljiv. Čini se, da nije. 
Prema Aristotelu (O opažanju i o onome, što se opaža) ništa 
nije u razumu, a da prethodno nije bilo u osjetilu, dakle it. d. 

Isto tako, svaka pasivna sposobnost pretpostavlja svoj 
objekt u zbilji (in actu) prije njegova djelovanja, jer od objek- 
ta dobiva svoju zbiljnost (actum), po kojoj može djelovati. No 
razum ne pretpostavlja opći pojam, nego ga uzrokuje,!5 kako 
kaže Komentator (O duši, 1. knj.), dakle it. d. 

Suprotno tome, što se god definira, po sebi je objekt ra- 
zuma. Aristotel (O tumačenju, 1. knj.) definira opći pojam, 
dakle se on može pojmiti. 

Treba reći, da je opći pojam po sebi pojmljiv. 


. . . « . . . . . . . . . 


PITANJE VI. 


Pita se, da li opći pojam ima kakva svojstva. Čini se, da 
nema. Njegova naime osobina ne može biti nešto pojedinačno, 
jer se tada ne bi slagalo s njime. Njegovo je dakle svojstvo 
nešto općenito. Onda to nije nešto različito od njega samoga, 
kojemu se pridaje kao svojstvo. To je neprilično, jer, prema 
Aristotelu (Topika, 1. knj.), svojstvo ne označuje suštinu ono- 
ga, čemu je svojstvo. Isto tako, ako ima kakvu promjenu, ona 
će biti u njemu čitavom i samom, i to uvijek. Ona će dakle 
biti njegovo svojstvo, a to je neprilično, jer će tada ta pro- 
mjena biti sadržana u svojstvu, koje je vrsta općenitoga i 
moći će se zamjenjivati sa samim općim pojmom, što je nepri- 
lično, dakle it. d. 

Isto tako, prema Aristotelu (Metafizika, 4. knj.), akcident 
nije subjekt akcidenta, a opći je pojam akcident, dakle i t. d. 

Isto tako, svaka je promjena biće u ograničenijem smislu 
nego njezin subjekt, no ono, što je biće u ograničenijem smislu 
nego biće razuma, to je nebiće. 

Na suprotnom stajalištu stoji Porfirije, koji navodi neka 
podudaranja svih pet općih pojmova.!# Odatle je očevidno, da 


'5 To je opći pojam dobiven apstrakcijom (universalia post rem). (R.) 

4+ O problemu tih pet pojmova (quinque voces) raspravlja Porfirije u 
»Uvodu u Aristotelove kategorije«. To su: genus (rod), species (vrsta. diffe- 
rentia (razlika), proprium (osobina), acciđens (ono što je nebitno, akciden- 
cija). (B.) 

se podudaraju u nekom svojstvu. Ako je dakle to svojstvo u 
njima istoznačno, to će biti po općenitosti, koja je u njima, a 
zajednička će im biti najprije promjena, jer ako je promjena 
jednoznačna, i njezin je objekt najprije jednoznačan, kako 
kaže Aristotel (Druga analitika, 2. knj.). Takva dakle pro- 
mjena pripada najprije samom općem pojmu. 

Treba reći, da je tako, jer definicija, koja definira, do- 
voljno pokazuje suštinu svake stvari. 


. . . . 


PITANJE IX. 


Kad je opći pojam akcident, kako ovdje govorimo, pita se, 
u čemu se nalazi kao u subjektu, da li u stvari ili u razumu. 
Da se ne nalazi u stvari, to prihvaćam. Svaki akcident, koji 
se nalazi u stvari, ili joj je svojstven ili je općenit. Ako joj je 
svojstven, nalazi se u pojedinačnim stvarima (iako ne u onom 
prvom, jer se svojstveno po sebi nalazi u prvoj vrsti); po sebi 
se naime pretpostavlja o svemu. Ako je pak općenit, nalazi 
se najprije u pojedinačnim stvarima. Kad bi dakle opći po- 
jam bio akcident, najprije bi se nalazio u pojedinačnim stva- 
rima. No to je krivo, jer bi tada pojedinačno bilo opći pojam, 
dakle... 


. . . . . . . . 


Isto tako, iz razuma i pojmljivih stvari jedno postaje isti- 
nitije nego iz materije i oblika (Komentator, O duši, 3. knj.). 
Ali oblik nije izvan materije ni obrnuto, dakle ni ono, što je 
pojmljivo, nije izvan razuma. Prema tome ni način, koji se 
može pojmiti, dakle ni opći pojam. 

Protivno tome, materija i ono, što je tvorno, ne poklapaju 
se, kako kaže Aristotel (Fizika, 2. knj.). Razum je tvorni uzrok 
općeg pojma, dakle ovaj nije materija, a prema tome ni su- 
bjekt, jer akcidenti nemaju druge materije, nego jedino ukoliko 
se nešto navodi kao njihov subjekt. 

Isto tako, prema Komentatoru (O duši, 1. knj.), razum stva- 
ra općenitost u stvarima. Prema tome, ona se nalazi u stvari, 
a ne u razumu, dakle i t. d. 

Naslov originala: Questiones Scoti super Universalia 


Porphyrii necnon Aristotelis Predicamenta ac Pery 
ermenias. Hieronimus Pironus Anconitanus 1579. 

